
Capitolul I 
Un Zbang bine executat 


Unele lucruri încep înaintea altor lucruri. 

Era o aversă de vară, dar nu părea s-o ştie, şi stropea cu 
ploaie la fel de rapid ca o viforniţă de iarnă. 

Miss Perspicacia Tick stătea la adăpostul precar pe care i-l 
putea oferi un gard de nuiele pipernicit şi explora universul. Nu 
observase ploaia. Vrăjitoarele se usucă foarte repede. 

Explorarea universului era făcută cu ajutorul a două 
rămurele legate cu o sfoară, o piatră găurită, un ou, unul dintre 
ciorapii lui Miss Tick, de asemenea găurit, un ac, o bucată de 
hârtie şi un ciot de creion. Spre deosebire de vrăjitori, 
vrăjitoarele învaţă să se descurce cu puţin. 

Obiectele fuseseră legate şi asamblate pentru a alcătui un... 
aparat. Se mişca straniu când îl împungea cu vârful degetului. 
Una dintre rămurele, de exemplu, părea să treacă prin ou şi 
ieşea pe partea cealaltă fără să lase nicio urmă. 

— Da, zise ea liniştită, în vreme ce apa de ploaie i se revărsa 
peste borurile pălăriei. Iat-o! O crăpătură clară în pereţii lumii. 
Foarte îngrijorător. Probabil că este vorba de un contact cu o 
altă lume. Asta niciodată nu-i de bine. Ar trebui să mă duc 
acolo. Dar... ţinând cont de ceea ce-mi spune cotul meu stâng, 
la faţa locului se află deja o vrăjitoare... 

— Atunci, o s-o rezolve ea, zise o voce subţirică şi 
deocamdată misterioasă, de undeva de la picioarele ei. 

— Nu, nu se poate să fie bine. E un ţinut de cretă în partea 
aceea, zise Miss Tick. Nu poţi creşte o vrăjitoare bună pe cretă. 
Materia asta e doar puţin mai dură ca lutul. Îţi trebuie o rocă 
zdravănă şi solidă ca să creşti o vrăjitoare, crede-mă. Miss Tick 
clătină din cap, scuturând picăturile de ploaie. Dar coatele mele 
sunt, în general, surse de mare încredere!. 


1 Oamenii spun adesea chestii ca „ascultă-ţi inima”, dar vrăjitoarele 
învaţă să-și asculte şi alte părţi ale corpului. Este uimitor, de pildă, 
câte-ţi pot spune rinichii (n.a.). 

— De ce să lungim vorba? Hai să mergem să vedem, zise 
vocea. N-o ducem strălucit pe aici, este? 

Asta era adevărat. Şesurile nu erau profitabile pentru 
vrăjitoare. Miss Tick abia de scotea câţiva bănuţi, făcând oleacă 
de leacuri şi ghicind nenorocul?, şi dormea prin şoproane în 
majoritatea nopţilor. De două ori fusese aruncată în iazuri. 

— Nu pot să dau buzna, aşa, pe nepusă masă, zise ea. Nu pe 
teritoriul altei vrăjitoare. Asta niciodată n-a ieşit bine. Dar..., 
făcu ea o pauză, vrăjitoarele nu răsar din pământ, din iarbă 
verde. Ia hai să aruncăm o privire... 

Scoase o farfurioară crăpată din buzunar şi turnă în ea apa 
de ploaie strânsă în pălărie. Apoi, dintr-un alt buzunar, scoase o 
călimară de cerneală, din care puse câteva picături, numai cât 
să coloreze apa în negru. 

Strânse palmele căuş pe lângă farfurie, ferind-o de ploaie, şi 
îşi ascultă ochii. 


Tiffany Suferind stătea pe burtă, la marginea râului, 
gâdilând* păstrăvi. li plăcea să-i audă râzând. Hohotele lor 
ieşeau sub formă de bule de aer. 

La câţiva paşi distanţă, unde malul râului devenea un soi de 
plajă cu pietriş, fratele ei Wentworth îşi făcea de lucru cu un băț 
în mâlul lipicios şi aproape sigur se făcea şi el lipicios. 

Orice îl putea face pe Wentworth lipicios. Spălat şi uscat, 
lăsat cinci minute în mijlocul unei podele curate, Wentworth 
devenea lipicios. Nu se ştia de unde i se trăgea - de nicăieri. El 
doar devenea lipicios. Dar era un copil uşor de supravegheat, cu 
condiţia să-l opreşti de la a mânca zarzăre. 

Într-un mic cotlon al creierului său, Tiffany nu era prea 
împăcată cu numele de Tiffanyt. Avea nouă ani şi simţea că 
Tiffany avea să fie un nume cu care-i va fi greu să trăiască. De 
altfel, se hotărâse abia cu o săptămână în urmă că voia să fie o 
vrăjitoare când se va face mare şi era sigură că Tiffany pur şi 
simplu n-o să meargă. Lumea o să râdă. 


2 Ghicitorii de noroc în general îţi spun ce vrei tu să se întâmple; 
vrăjitoarele îţi spun ce o să se întâmple fie că vrei, fie că nu. În mod 
foarte curios, vrăjitoarele tind să fie mult mai aproape de adevăr, dar 
mult mai puţin populare (n.a.). 

3 Joc de cuvinte, to tichie trout însemnând şi a prinde păstrăvi cu 
mâna. 

4 Maramă. 


O altă parte, mai mare, a creierului lui Tiffany se gândea la 
cuvântul „susur”. Era un cuvânt la care nu se gândiseră 
niciodată prea mulţi oameni, în timp ce cu degetele îl mângâia 
pe-un păstrăv sub bărbie, în minte întorcea cuvântul pe toate 
părţile. 

Susur..., potrivit dicționarului bunicii sale, însemna „un 
sunet uşor şi plăcut, ca o şoaptă sau un murmur”. Lui Tiffany îi 
plăcea cum suna cuvântul. O ducea cu gândul la oameni 
misterioşi, în sutane lungi, şoptind secrete importante pe după 
uşă: susursusursusur... 

Ea citise dicţionarul din scoarţă-n scoarță. Nimeni nu-i 
spusese că n-ar fi trebuit. 

Gândindu-se la asta, îşi dădu seama că păstrăvul vesel îşi 
luase tălpăşiţa. Insă în apă era altceva, la numai câţiva 
centimetri de faţa ei. 

Un coşuleţ rotund, nu mai mare decât o jumătate de nucă de 
cocos, căptuşit pe dinăuntru cu ceva care îi astupa găurile şi-l 
făcea să plutească, în el, un omuleţ de-o şchioapă stătea în 
picioare. Avea o hălăciugă de păr roşu, ciufulit, în care erau 
împletite câteva pene, mărgele şi fâşii de pânză. Avea şi o barbă 
roşie, care arăta aproape la fel de neîngrijită ca şi părul. În rest, 
pe unde nu era acoperit cu tatuaje albastre, era acoperit cu un 
kilt" mititel. Agită un pumn spre ea şi strigă: 

— Crivens!? Pleakă d'aci cu joaka ta, karraghioa-ză mikă! 
Bagă-dă-samă la huoki verzi! 

Şi, cu acestea, trase de un căpătâi de sfoară care atârna 
peste marginea bărcii şi un alt doilea omuleţ cu păr roşu ieşi la 
suprafaţă, înghițind lacom aerul. 

— Nu-i vrreme de peskuit! zise primul omuleţ, trâgându-l în 
barcă. Vine huoki verzi! 

— Crivens! strigă înotătorul, cu apa şiroind pe el. Hai s'ne 
cărăm! 

Şi, cu acestea, apucă o vâslă foarte mică şi, mişcând-o iute 
dinainte înapoi, se îndepărtă grăbit cu coşuleţul. 

— Scuzaţi-mă! Strigă Tiffany. Sunteţi spiriduşi? 

Dar nu primi niciun răspuns. Micuța ambarcaţiune rotundă 
dispăru în stufăriş. 


5 Fustă plisată, din stofă cadrilată, care face parte din costumul 
naţional al scoţienilor. 
6 Aproximativ, Doamne fereşte! 


„Probabil că nu”, hotări Tiffany. 

Atunci, spre tainica ei desfătare, se auzi un susur. Nu adia 
nicio boare de vânt, dar frunzele lăstărişului de arini de pe 
malul râului începură să tremure şi să foşnească. La fel şi 
trestiile. Nu s-au îndoit, ci numai s-au vălurit. Totul s-a vălurit, 
de parcă lumea fusese luată de jos de cineva şi zgâlţâită puţin. 
Aerul a oftat. Oamenii au şoptit în spatele uşilor închise... 

Apa a început să bolborosească, imediat sub mal. Nu era 
foarte adâncă acolo - abia de i-ar fi ajuns lui Tiffany la genunchi, 
dacă ar fi intrat în ea -, dar se făcuse deodată mai întunecată şi 
mai verde şi, cumva, mult mai adâncă... 

Se dădu câţiva paşi înapoi, cu o secundă înainte ca două 
braţe lungi şi subţiri să ţâşnească din apă şi să se agaţe sălbatic 
de malul unde stătuse ea. Pentru o clipă zări o faţă micuță, cu 
dinţi lungi şi ascuţiţi, cu nişte imenșşi ochi rotunzi şi un păr ud, 
toate verzi ca algele, dar apoi creatura se scufundă din nou în 
adâncuri. 

Pe când apele se închideau deasupra creaturii, Tiffany deja 
alerga în lungul malului spre mica plajă unde Wentworth făcea 
plăcinte de zarzăre. Înşfacă băiatul chiar în momentul în care 
apa râului aducea bulbucii de după cotul malului. Din nou apa 
se învolbură, creatura cu păr verde se ridică la suprafaţă şi 
braţele lungi se agăţară de noroi. Apoi făptura ţipă şi se lăsă să 
cadă din nou în apă. 

— Vleau pe u-liță! ţipă Wentworth. 

Tiffany nu-i dădu atenţie. Se uita la râu, cu o expresie 
gânditoare. 

„Nu sunt deloc speriată”, se gândi ea. „Ce ciudat! Ar fi 
trebuit să fiu speriată, dar sunt numai furioasă. Vreau să spun, 
pot să simt sperietura, ca pe o bilă de fier înroşit, dar furia n-o 
lasă să iasă afară...”: 

— Bebe vlea vlea vlea pe uliţă! zbieră Wentworth. 

— Atunci du-te, zise Tiffany, cu mintea în altă parte. 

Undele de apă încă mai plescăiau, lovindu-se de mal. 

N-avea niciun rost să-i povestească despre asta cuiva. Toată 
lumea ar fi zis doar „Ce imaginaţie are şi copilul ăsta”, dacă ar fi 
fost într-o dispoziţie bună, sau „Termină cu prostiile!”, dacă n-ar 
fi fost. 

Ea era încă foarte furioasă. Cum de îndrăznea un monstru 
să apară în râul ei? Mai ales unul atât de... atât de... ridicol! 
Drept cine o luase? 

Acum, iat-o pe Tiffany întorcându-se acasă. Începem de la 
ghete. Sunt nişte ghete mari şi grele, îndelung cârpăcite de 
tatăl ei şi care aparținuseră mai multor surori înainte de ea; ca 
să-i stea totuşi în picioare, poartă mai multe perechi de şosete. 
Căci sunt mari. Tiffany are uneori impresia că ea nu este altceva 
decât un mijloc de a plimba ghetele când pe ici, când pe colo. 

Apoi vine rochia. Aparţinuse mai multor surori înainte de 
Tiffany şi fusese îmbrăcată, dezbrăcată, lepădată, de mama ei 
ajustată, spălată şi călcată de atât de multe ori, încât chiar ar fi 
trebuit şi aruncată, odată şi-odată. Dar lui Tiffany îi plăcea. [i 
ajungea până la glezne şi, indiferent ce culoare avusese la 
origini, acum era de un albastru-lăptos, aceeaşi culoare, de 
altfel, cu a fluturilor ce zburdau pe lângă potecă. 

Apoi e chipul lui Tiffany. Uşor rozaliu, cu ochi căprui şi păr 
brun. Nimic deosebit. Oricine ar fi privit-o - într-un bol cu apă 
neagră, de exemplu - ar fi observat numaidecât că are capul 
puţin prea mare, în comparaţie cu restul trupului, dar probabil 
că asta avea să se rezolve, când avea să mai crească. 

Şi apoi, dacă ne îndepărtăm şi privim mai de sus, şi mai de 
sus, până când drumul devine o panglică, iar Tiffany şi fratele 
ei, două puncte mici, avem ţinutul în care trăia ea... 

I se spunea Creta”. Păşuni verzi unduiau sub soarele 
dogoritor al miezului verii. De aici, de sus, turmele de oi, 
mişcându-se încet, trec peste peticele de iarbă ca norii pe un 
cer verde. Ici şi colo, câinii turmei brăzdează rapid pajiştile ca 
nişte meteoriți. 

Şi apoi, privind şi mai de departe, avem şirul lung al 
dealurilor verzi, zăcând ca o balenă uriaşă pe pământ... 

„„.înconjurate de apa de ploaie colorată cu cerneală din 
farfurie. 


Miss Tick îşi ridică privirile. 

— Făptura aceea mică din barcă era un Nac Mac Fulger! 
zise ea. Cea mai temută dintre toate rasele de spiriduşi! Până şi 
trolii fug de scoţiduşii liberi! Şi unul dintre ei a avertizat-o! 


7 Reamintim că aceasta este Creta din Lumea Disc, aşadar nu trebuie 
confundată cu insula Creta, din lumea noastră. Pe de altă parte, 
locuitorii din Wiltshire (unde s-a născut Terry Pratchett), chiar îşi 
numesc ţinutul Creta. 

— Atunci, este şi ea o vrăjitoare, nu? zise o voce. 

— La vârsta ei? Imposibil! răspunse Miss Tick. N-a fost 
nimeni s-o înveţe! Nu există nicio vrăjitoare pe Creta! E prea 
moale. Şi totuşi... nu s-a speriat... 

Ploaia se oprise. Miss Tick aruncă o privire înălțimilor 
Cretei, ce se ridicau deasupra norilor joşi, storşi de apă. Era 
cam la vreo cinci mile distanţă. 

— Copila asta are nevoie de supraveghere, zise ea. Dar 
creta este prea moale ca să creşti o vrăjitoare pe ea... 


Numai munţii erau mai înalţi decât Creta. Stăteau drepţi, 
ascuţiţi, purpurii şi cenuşii, din piscurile lor izvorând lungi trene 
de zăpadă, chiar şi pe timpul verii. „Miresele cerului”, le numise 
odată Buni Suferind, şi se întâmpla atât de rar să zică şi ea ceva 
- lăsând la o parte faptul că, de data asta, nu avusese nicio 
legătură cu oile -, încât Tiffany o ţinuse minte. De altfel, era 
foarte exact. Aşa arătau munţii, iarna, când erau înveşmântaţi 
de sus până jos în alb şi când râurile de zăpadă curgeau ca nişte 
văluri. 

Buni folosea cuvinte vechi şi mai venea cu câte o zicătoare 
veche, ciudată. Ea nu-i spunea Creta ținutului de la poalele 
munţilor, ci îl numea „platoul”. Sus pe platou vântul bate rău, se 
gândise Tiffany, iar cuvântul îi rămăsese în minte în felul acesta. 

Ajunse la fermă. 

Oamenii aveau tendinţa s-o lase pe Tiffany singură. Nu era 
ceva deosebit de crud sau neplăcut în asta, dar ferma era atât 
de mare şi fiecare avea treburile sale de făcut, iar ea şi le făcea 
pe ale ei foarte bine, astfel încât devenea, într-un fel, invizibilă. 
Ea era lăptăreasă şi se pricepea la asta. Scotea un unt mai bun 
decât mama ei, iar oamenii vorbeau despre cât de bună era ea 
la făcut brânză. 

Era un talent. Uneori, când profesorii rătăcitori nimereau în 
satul lor, se ducea şi ea să capete un strop de educaţie. Dar, în 
cea mai mare parte a timpului, muncea în lăptărie, care era 
întunecoasă şi rece. Ei îi plăcea. Asta însemna că făcea ceva 
pentru fermă. 

De fapt, o şi numeau Ferma Casei. Tatăl ei o închinase de la 
Baron, care era proprietarul pământului, dar era în arenda 
familiei Suferind de sute de ani şi, de aceea, spunea liniştit tatăl 
ei (uneori, după ce bea câte o bere, seara), de când se ştia 
pământul, era deţinut de Suferinzi. Mama lui Tiffany obişnuia 

10 


să-l dojenească să nu mai vorbească aşa, deşi Baronul se purta 
totdeauna foarte respectuos cu domnul Suferind de când Buni 
murise, în urmă cu doi ani, numindu-l cel mai bun păstor care s- 
a văzut pe dealurile astea şi, în general, printre oamenii din sat 
trecea drept nu prea rău pentru zilele noastre. Era interesul lui 
să fie respectuos, zicea mama lui Tiffany, căci bietul om avea şi 
el necazurile lui. 

Dar, din când în când, tatăl ei susţinea sus şi tare că neamul 
Suferind (sau Suflecând, sau Sufocând, sau Suportând, sau 
Suplicând - ortografia fusese cum dăduse Domnul) ar fi fost 
menţionat în toate documentele despre ţinut, de sute şi sute de 
ani. Că ei aveau dealurile astea în oase, zicea el, şi că 
dintotdeauna fuseseră păstori. 

Tiffany era chiar mândră de asta, ceea ce era ciudat, fiindcă 
poate s-ar cuveni să fii mândru de faptul că strămoşii tăi s-au 
mai urnit niţel din loc sau că, din când în când, au încercat şi 
altceva, nou. Dar trebuie să fii mândru de ceva. Şi, cel puţin de 
când se ştia, ea îl auzise pe tatăl ei, altminteri, un om tăcut, 
domol, făcând Gluma, cea care probabil îi fusese lăsată din tată 
Suferind în fiu Suferind, de sute de ani. 

El zicea: „Incă o zi de muncă şi sunt în continuare Suferind” 
sau „Mă scol un Suferind şi mă culc un Suferind”, ba chiar 
„Sunt un Suferind din cap până-n tălpi”. Nu erau deosebit de 
amuzante, după ce le auzeai şi a treia oară, dar i-ar fi lipsit, 
dacă el n-ar fi spus măcar una dintre ele pe săptămână. Nici nu 
trebuia să fie amuzante, erau glumele tatei şi atât. Oricum, 
indiferent de cum li se scrisese numele, toţi strămoşii ei 
fuseseră Suferinzi să rămână pe loc, nu Suferinzi să plece. 

Nu era nimeni prin bucătărie. Mama ei se dusese probabil la 
ţarcurile unde se tundeau oile, cu demâncare pentru oamenii 
care tundeau săptămâna asta. Surorile ei Hannah şi Fastidia 
erau şi ele acolo, vălătucind lâna şi luându-l la ochi pe vreun 
tânăr lucrător. Erau întotdeauna pline de râvnă să ajute în 
timpul tunsului. 

Lângă marea plită neagră era dulapul care încă mai era 
numit Biblioteca lui Buni Suferind de către mama ei, căreia îi 
plăcea ideea că are o bibliotecă. Toţi ceilalţi îi spuneau Poliţa lui 
Buni. 

Era un raft mic, de vreme ce cărţile erau înghesuite între un 
borcan cu ghimbir zaharisit şi păstoriţa de porțelan pe care 
Tiffany o câştigase la un bâlci, când avea şase ani. 

Erau numai cinci cărţi, asta dacă scoteai din calcul marele 
registru al fermei, care, după părerea lui Tiffany, nu putea fi 
socotit o carte adevărată, pentru că trebuia s-o scrii tu însuţi. 
Dar acolo se afla dicţionarul. Acolo se afla Almanahul, care se 
schimba în fiecare an. lar alături de el erau Bolile ovinelor, 
umflată de câte semne de carte pusese bunica ei înăuntru. 

Buni Suferind fusese expertă în oi, chiar dacă le numea 
„doar nişte saci cu oase, ochi şi dinţi, în căutare de noi metode 
de a muri”. Alţi oieri străbăteau mile întregi doar ca s-o cheme 
să vină să le vindece animalele de boli. Aceştia spuneau că ea 
avea Harul, cu toate că ea spunea că, atât pentru oaie, cât şi 
pentru om, cea mai bună doctorie era o duşcă de terebentină, o 
înjurătură şi-un şut în fund. Bucăţelele de hârtie cu reţetele lui 
Buni pentru tratamentul oilor ticseau cartea. Cele mai multe 
prescriau terebentina, dar unele includeau şi înjurătura. 

După cartea despre oi era un volumaş subţirel, intitulat 
Florile Cretei. Pământul din văi era presărat de flori micuţe, 
complexe, ca buza-vacii şi clopoţeii-iepurelui, dar chiar şi mai 
mici care, cum-necum, scăpaseră de la păscut. Pe Creta, se vede 
treaba că florile erau greu de rumegat şi isteţe, de vreme ce 
supravieţuiau oilor şi iernilor lungi şi aspre. 

Cineva colorase ilustrațiile de flori, cândva, demult. Pe 
pagina albă de la începutul cărţii stătea scris, cu un scris de 
mână citeţ, „Sarah Posac”, care fusese numele lui Buni înainte 
să se mărite. Crezuse, probabil, că Suferind era ceva mai bun 
decât Posac. 

Şi, la sfârşit, era Buche de Basme Bune cu Zâne de Copile, 
atât de veche încât aparţinea unei epoci când erau cu mult mai 
multe „e”-uri în uz. 

Tiffany se aşeză pe un scaun şi o luă din raft. Dădu paginile 
până o găsi pe aceea pe care o căuta şi o privi cu atenţie, o 
vreme. Apoi puse cartea înapoi, împinse scaunul la loc şi 
deschise dulapul de vase. 

Găsi o farfurie de supă, se îndreptă către un sertar, scoase 
metrul de croitorie pe care-l folosea mama sa când făcea 
rochiile, şi măsură farfuria. 

— Hmm, făcu ea. Opt inchi. Păi de ce n-au zis aşa? 

Desprinse din cui cea mai mare tigaie, cea la care se putea 
prepara micul dejun pentru o jumătate de duzină de persoane 
odată, luă câteva bomboane din borcanul de pe dulapul cu haine 
şi le puse într-o pungă veche de hârtie. Apoi, spre surprinderea 

neplăcută a lui Wentworth, îl apucă de mână şi porni înapoi 
către pârâu. 

Acolo, lucrurile păreau foarte normale, dar n-avea de gând 
să se lase prostită de chestia aia. Toţi păstrăvii o şterseseră, iar 
păsărelele nu mai cântau. 

Găsi un loc pe malul pârâului cu tufe de mărime potrivită. 
Apoi înfipse o bucată de lemn în pământ, cât de adânc putu, 
aproape de marginea apei, şi legă de ea punga cu dulciurile. 

— Bobo, Wentworth! Strigă ea. Apucă strâns tigaia în mână 
şi păşi hotărâtă în spatele tufelor. 

Wentworth tropăi mărunt spre dulciuri şi încercă să ia 
punga. Aceasta nu se clinti. 

— Vleau pe u-liţă! ţipă el, pentru că asta era o ameninţare 
care, de obicei, ţinea. Degetele lui grăsune moşmondeau pe 
lângă noduri. 

Tiffany privea apa cu atenţie. Se făcea mai întunecată? Se 
făcea mai verde? Alea de colo erau doar ierburi de apă? Bulele 
alea erau doar de la un păstrăv care râdea? 

Nu. 

leşi în fugă din ascunzătoare legănând tigaia ca pe o bâtă de 
baseball. Monstrul ţipător, ţâşnind din apă, se izbi de tigaia 
venind din sens opus, cu un zbang. 

A fost un zbang sănătos, cu oiyoiyoioioioioio- 
innnnnggggggg, care este dovada unui zbang bine executat. 

Creatura rămase o clipă în loc, în timp ce vreo câţiva dinţi şi 
bucățele de alge îi căzură plescăind în apă, apoi alunecă uşor 
înapoi şi se scufundă, cu bule mari de aer. 

Undele se limpeziră şi pârâul redeveni acelaşi dintotdeauna, 
nu foarte adânc şi rece ca gheaţa, cu albie de pietricele. 

— Vleau-vleau bobo! zbieră Wentworth, care niciodată nu 
mai vedea nimic în jur când era vorba despre dulciuri. 

Tiffany dezlegă sfoara şi i le dădu. El le înfulecă, mult prea 
repede, cum făcea întotdeauna cu dulciurile. Ea aşteptă până lui 
i se făcu rău, după care se întoarse acasă, gânditoare. 

În stufăriş, chiar foarte încet, glasuri micuţe şopteau: 

— Crivens, scoţiduş Bobby, văzut-ai asta? 

— Văzut! Mai bine o tulim şi-i spunem Omului Mare c-am 
găsit cotoroanţa! 


Miss Tick alerga pe drumul prăfuit. Vrăjitoarelor nu le place 
să fie văzute alergând. Pare lipsă de profesionalism. De 

asemenea, nu se făcea să fie văzută cărând lucruri, iar ea avea 
cortul în spinare. 

În plus, lăsa în urmă vălătuci de aburi. Vrăjitoarele se usucă 
dinăuntru în afară. 

— l-a scos toţi dinţii! spuse vocea misterioasă, de data 
aceasta, din pălăria ei. 

— Ştiu! răspunse repezit Miss Tick. 

— S-a ridicat şi a trosnit-o! Pur şi simplu! 

— Da. De-a dreptul impresionant, zise Miss Tick. 

Rămăsese fără suflu. De altfel, erau deja pe pantele mai 
joase ale lanţului de dealuri, iar ea nu se descurca deloc pe 
cretă. Unei vrăjitoare rătăcitoare îi place să simtă un sol dur 
sub picioare, nu o rocă atât de moale că poţi s-o tai cu cuțitul. 

— Impresionant? făcu vocea. L-a folosit pe fratele ei ca 
momeală! 

— Uluitor, nu? zise Miss Tick. Aşa o gândire rapidă... oh, nu! 


Se opri din alergat şi se lipi cu spatele de un zid ce 
înconjura un ogor, lovită brusc de un val de ameţeală. 

— Ce se întâmplă? Ce se întâmplă? întrebă alarmată vocea 
din pălărie. Era să cad pe jos! 

— E de la nenorocita asta de cretă! O simt deja! Pot să fac 
magie pe un sol cinstit, iar piatra este întotdeauna potrivită, şi 
nici pe argilă nu mă descurc rău, ba chiar... dar creta nu-i 
niciuna, nici alta! Sunt foarte sensibilă la geologie, ştii. 

— Ce încerci să-mi spui? zise vocea. 

— Creta are un sol flămând. Nu am prea multă putere pe 
cretă. 

Proprietarul vocii, care era ascuns, zise: 

— Şi-acum o să leşini? 

— Nu, nu! Doar că magia nu are efect... 

Miss Tick nu arăta ca o vrăjitoare. Cele mai multe dintre 
vrăjitoare nu arată a vrăjitoare, mai ales cele care hoinăresc 
dintr-un loc într-altul. Să arăţi ca o vrăjitoare poate fi periculos 
când călătoreşti printre indivizi needucaţi. Şi din pricina asta ea 
nu purta nicio bijuterie ocultă, nici n-avea un stilet magic 
luminos, sau un pocal de argint cu model de cranii de jur 
împrejur, nici nu ducea vreo coadă de mătură din care să iasă 
scântei - toate micile indicii că ar putea să fie vreo vrăjitoare 
prin apropiere. In buzunarele ei nu se găseau niciodată mai 
multe obiecte magice, în afară de vreo câteva nuiele, poate un 

căpătâi de sfoară, o monedă sau două şi, bineînţeles, o amuletă 
norocoasă. 

Toată lumea din ţinut avea câte o amuletă norocoasă, iar 
Miss Tick ajunsese la concluzia că, dacă n-aveai una, oamenii te 
bănuiau că eşti vrăjitoare. Trebuia să fii un pic vicleană când 
erai vrăjitoare. 

Şi totuşi, Miss Tick chiar avea o pălărie ţuguiată, dar era o 
pălărie cu schepsis şi ţuguiată numai când voia ea. 

Singurul lucru din bocceaua ei care ar fi putut băga pe 
oricine la idei era o broşurică foarte mică şi ferfeniţită, 
intitulată O Introducere în Escapologie, de Marele Williamson. 
Dacă unul din riscurile meseriei este să fii aruncată într-un iaz, 
cu mâinile legate, atunci abilitatea de a înota treizeci de yarzi 
pe sub apă, cu hainele pe tine, pe lângă abilitatea de a sta 
ascunsă sub apă, respirând printr-o tulpină de trestie, nu 
valorează nimic, dacă nu eşti, de asemenea, fenomenal de bună 
la desfăcut noduri. 

— Nu poţi să faci vrăji aici? întrebă vocea din pălărie. 

— Nu, nu pot, zise Miss Tick. 

Işi ridică privirile, auzind nişte zornăieli. O ciudată 
procesiune venea pe drum în sus. Era alcătuită în special din 
măgari trăgând nişte care mici, vopsite ţipător. Oamenii 
mergeau pe lângă care, prăfuiţi până la brâu. Majoritatea erau 
bărbaţi, purtau robe strălucitoare - sau, mă rog, nişte robe care 
fuseseră strălucitoare înainte de a fi târâte prin noroi şi colb ani 
de-a rândul - şi toţi aveau pe cap o ciudată pălărie neagră, 
pătrată. 

Miss Tick zâmbi. 

Arătau a căldărari, dar n-ai fi găsit niciunul printre ei, ştia 
ea, care să-ţi dreagă un ibric. Îndeletnicirea lor era să vândă 
lucruri invizibile. Şi, după ce vindeau ce aveau, tot mai aveau de 
vânzare. Vindeau orice avea nevoie muşteriul, dar cel mai 
adesea ce nu-şi dorea. Vindeau cheia Universului unor oameni 
care nici nu bănuiseră că ar fi fost încuiat. 

— Nu pot să fac, zise Miss Tick, îndreptându-se de spate. 
Dar pot să-i învăţ pe alţii!& 


8 O veche zicală spune: „Cei care pot, să facă. Cei care nu pot, să-i 
înveţe pe alţii!”. La un moment dat, guvernul britanic a folosit sloganul 
„Cei care pot, să înveţe”, ca reclamă prin care încerca să-i convingă pe 
cetăţeni să devină învăţători şi profesori. 

Tiffany munci toată dimineaţa în lăptărie. Era brânză care 
aştepta să fie făcută. 

Aveau pâine şi gem la masa de prânz. Mama ei spuse: 

— Astăzi vin profesorii în târg. Te poţi duce şi tu, dacă-ţi 
termini treburile. 

Tiffany cumpăni şi ajunse la concluzia că, da, ar fi fost unul 
sau două lucruri despre care într-adevăr ar fi vrut să ştie mai 
multe. 

— Atunci, poţi să iei şase morcovi şi un ou. Aş zice că or s-o 
scoată la capăt cu un ou, sărmanii de ei, zise mama sa. 

Tiffany le luă după masa de prânz şi se duse să primească 
educaţie preţ de un ou. 

Cei mai mulţi băieţi din sat se pregăteau să facă aceeaşi 
meserie ca a tatălui lor, când vor fi mari, sau, cel puţin, vreo 
altă meserie undeva prin sat, unde tatăl altcuiva i-ar fi putut 
învăţa până aveau să crească. În ceea ce le priveşte pe fete, de 
la ele se aştepta să crească pentru a deveni nevestele cuiva. De 
asemenea, se aştepta din partea lor să fie în stare să citească şi 
să scrie, acestea fiind considerate munci uşoare de la gura 
sobei, prea meticuloase şi plicticoase pentru băieţi. 

Totuşi, toată lumea simţea că mai existau vreo câteva 
lucruri pe care şi băieţii s-ar fi cuvenit să le cunoască, pentru a-i 
opri să-şi mai piardă vremea întrebându-se despre mărunţişuri 
cum ar fi „Ce se află de partea cealaltă a munţilor?” şi „Cum de 
cade ploaia din cer?” 

Toate familiile din sat cumpărau câte un exemplar din 
Almanah, în fiecare an, şi un soi de educaţie se mai căpăta şi din 
el. Era mare, gros, tipărit undeva departe, şi avea o mulţime de 
detalii despre lucruri ca fazele Lunii şi perioada potrivită pentru 
a sădi fasole. De asemenea, conţinea şi câteva profeţii despre 
anul în curs şi menţiona locuri îndepărtate, cu nume ca 
Hersheba şi Klatch. Tiffany văzuse o poză din Klatch în 
Almanah. IÎnfăţişa o cămilă stând în deşert. Aflase ce anume 
erau aceste două lucruri numai pentru că mama ei îi explicase. 
Şi atâta era Klatchul, o cămilă în deşert. Se întrebase ea dacă 
nu cumva era mai mult, dar se părea că definiţia „Klatch = 
cămilă, deşert” era tot ce ştia lumea. 

Tocmai ăsta era necazul. Dacă nu găseai vreo cale să-i pui 
capăt, oamenii ar fi continuat să pună întrebări. 

Profesorii erau foarte utili, din acest punct de vedere. Cete 

16 


de profesori cutreierau munţii, laolaltă cu căldărarii, fierarii 
ambulanți, tămăduitorii miraculoşi, telalii, prezicătorii şi toţi 
ceilalţi călători care vând lucruri de care oamenii n-au nevoie în 
fiecare zi, dar pe care câteodată le găsesc folositoare. 

Mergeau din sat în sat, predând scurte lecţii despre diverse 
subiecte. Se ţineau mai la o parte de ceilalţi călători şi erau de-a 
dreptul misterioşi, în robele lor jerpelite şi cu pălăriile lor 
ciudate, pătrate. Foloseau cuvinte lungi ca „tablă ondulată”. 
Duceau un trai aspru, supraviețuind cu bruma de merinde pe 
care şi-o câştigau din predarea lecţiilor oricui voia să-i asculte. 
Când nu-i asculta nimeni, trăiau cu mierte-fierte. Se culcau sub 
cerul înstelat, stele pe care profesorii de matematică le puteau 
număra, profesorii de astronomie le puteau măsura, iar 
profesorii de literatură le puteau numi. Profesorii de geografie 
se rătăceau în pădure şi cădeau în capcanele pentru urşi. 

Oamenilor în general le făcea plăcere să-i vadă. Li învățau pe 
copii destul cât să le închidă gura, ceea ce era lucrul de 
căpetenie, la urma urmelor. Dar întotdeauna trebuia să-i scoată 
din sate pe înserat, preventiv, în caz că ar fi furat găini. 

În ziua aceea, tarabele viu colorate şi corturile erau 
instalate pe un câmp, imediat la marginea satului. În spatele lor, 
fuseseră făcute mai multe pătrăţele, despărțite prin pereţi înalţi 
de mucava, prin fiecare compartiment patrulând câte un 
profesor de ocazie, pândind pe oricine ar fi încercat să audieze 
Educaţia fără să plătească. 

Primul cort pe care îl văzu Tiffany avea o plăcuţă 
indicatoare care spunea aşa: 


Jografie! 
Jografdie! 
Jografie! 


Numai pentru azi: toate masele majore de uscat şi oceane 
PLUS orice aveţi nevoie să şti despre greţari! 
Un penny sau Orice Legumă Magioră Aceptată! 


Tiffany citise destul la viaţa ei ca să-şi dea seama că, deşi ar 
fi putut să fie un maestru la masele majore de uscat, acestui 
profesor i-ar fi trebuit o mână de ajutor din partea omului ce 
preda în compartimentul de alături: 

Miracolele Punctuaţiei şi Ortografiei 


1 - Siguranţă Absolută despre Virgulă 
2 - I înainte de E o enigmă complet rezolvată 
3 - Misterul semnului punct şi virgulă Revelat 
4 - Vezi semnul & (Mică taxă suplimentară) 
5 - Parantezele, o joacă de copii 


Acceptăm legume, ouă şi haine vechi curate 


Următorul compartiment era decorat de jur împrejur cu 
scene de inspiraţie istorică, în general capete încoronate tăind 
capetele altora şi alte asemenea detalii interesante şi 
iluminatoare. Profesorul din faţa intrării era îmbrăcat într-o 
robă roşie zdrenţuită, garnisită cu blană de iepure, şi purta pe 
cap un joben vechi, cu steguleţe înfipte în el. Avea şi un mic 
megafon, pe care îl îndreptă către Tiffany. 

— Moartea regilor de-a lungul epocilor? zise el, întrebător. 
Foarte instructiv, mult sânge! 

— Nu chiar. 

— Oh, dar trebuie să ştii de unde vii, domnişoară, zise 
profesorul. Altfel, cum o să ştii unde te duci? 

— Vin dintr-o lungă linie de Suferinzi, zise Tiffany. Şi cred 
că mă duc mai departe. 

Găsi ceea ce căuta la o baracă pe care erau atârnate 
fotografii de animale, inclusiv, cum se bucură să vadă, o cămilă. 

Tăbliţa indicatoare spunea:  Vieţuitoare folositoare. 
Astăzi: Prietenul nostru ariciul. 

Se întrebă cât de folositoare fusese viețuitoarea din pârâu, 
dar aici părea singurul loc unde putea să afle. Inăuntrul barăcii, 
câţiva copii aşteptau pe băncuţe să înceapă lecţia, dar 
profesorul încă mai stătea în faţa intrării, nădăjduind c-o să se 
ocupe toate locurile. 

— Bună, micuţo, zise el, ceea ce fu doar prima lui mare 
greşeală. Sunt sigur că vrei să ştii totul despre arici, nu? 

— Am făcut asta, vara trecută, răspunse Tiffany. Omul se 
uită mai de aproape, iar rânjetul îi pieri de pe faţă. 

— Oh, da, zise el. Îmi amintesc. Ai întrebat toate... toate... 
acele mici întrebări. 

— Mi-ar plăcea să-mi răspunzi şi la întrebarea mea de 
astăzi, zise Tiffany. 

— Cu condiţia să nu fie una despre cum se fac puii de arici, 
zise omul. 

— Nu, zise Tiffany, răbdătoare. Este despre zoologie. 

— Zoologie, zici? Asta-i un cuvânt mare, nu-i aşa? 

— Nu, practic, nu, zise Tiffany. Condescendenţă este un 
cuvânt mare. Zoologie e chiar scurt. 

Ochii profesorului se îngustară mai mult. Copiii ca Tiffany 
erau pacoste sigură. 

— Văd că eşti isteaţă, zise el. Dar nu cunosc niciun profesor 
de zoologie prin părţile astea. Veterinari, da, însă nu zoologi. 
Vreun animal anume? 

— Jenny Dinţi-Verzi. Un monstru acvatic, cu dinţi mari şi 
gheare şi ochi cât o farfurie de supă şi... şi de culoare verde, 
zise Tiffany. 

— Ce mărime mai e şi asta, o farfurie de supă? Te referi la 
farfuriile mari de supă, un castron plin, probabil şi cu nişte 
biscuiţi, poate chiar şi-o pâinică, sau vrei să spui cănuţa pe care 
o poţi obţine, de exemplu, când tocmai ai comandat supă şi 
salată? 

— Acea mărime a farfuriilor de supă care au opt inchi 
diametru, zise Tiffany, care nu comandase niciodată în viaţa ei 
supă şi salată pe undeva. Am verificat. 

— Hmm, asta-i o enigmă, făcu profesorul. Nu cred că ştiu 
vietatea asta. Cu siguranţă nu este folositoare, de-asta sunt 
convins. Mi se pare că-i o născocire. 

— Da, asta am crezut şi eu, zise Tiffany. Dar tot mi-ar plăcea 
să ştiu mai multe despre ea. 

— Atunci, ai putea încerca la ea. E nouă. Profesorul îşi 
îndreptă degetul mare spre un mic cort, de la capătul şirului. 
Era negru şi chiar ponosit. Nu exista niciun afiş şi absolut niciun 
semn de exclamaţie. 

— Ea ce predă? întrebă fata. 

— N-aş putea spune, zise profesorul. Ea spune că e gândire, 
dar nu ştiu cum se poate preda asta. Şi cu asta, s-a făcut de-un 
morcov, mulţumesc. 

Când se apropie, Tiffany văzu un bileţel prins cu un ac, în 
exteriorul cortului. Scria, cu litere care mai curând şopteau 
decât strigau: 


Eu te pot învăţa o lecţie pe care n-ai s-o uiţi prea curând. 

Capitolul 2 
Miss Tick 


Tiffany citi anunţul şi zâmbi. 

— Aha! făcu ea. Nu exista nimic în care să baţi, aşa că 
adăugă: Cioc-cioc, înălţându-şi glasul. 

O voce de femeie dinăuntru întrebă: 

— Cine-i? 

— Tiffany, răspunse Tiffany. 

— Tiffany care? zise vocea. 

— Tiffany care nu încearcă să facă o glumă. 

— Ah, asta sună promiţător. Intră! 

Dădu la o parte pânza care atârna la intrare. Era întuneric 
în cort şi deopotrivă sufocant şi foarte cald. O făptură slabă 
stătea la o măsuţă. Avea un nas foarte ascuţit şi subţire şi purta 
o pălărie de pai mare, neagră, împodobită cu flori de hârtie. 
Absolut nepotrivită cu o faţă ca a ei. 

— Eşti o vrăjitoare? întrebă Tiffany. Nu mă deranjează dacă 
eşti. 

— Ciudată întrebare cu care să te repezi la cineva, zise 
femeia, arătând puţin şocată. Baronul vostru  proscrie 
vrăjitoarele în acest ţinut, ştii prea bine, totuşi, de cum mă vezi, 
mă întrebi „Eşti o vrăjitoare?” De ce-aş fi o vrăjitoare? 

— Păi, eşti îmbrăcată toată în negru, zise Tiffany. 

— Oricine se poate îmbrăca în negru, zise femeia. Asta nu 
dovedeşte nimic. 

— Şi ai o pălărie de pai, cu flori pe ea, continuă Tiffany. 

— Aha! făcu femeia. Şi adică, asta o dovedeşte. Vrăjitoarele 
poartă pălării înalte şi ascuţite la vârf. Toată lumea ştie asta, 
copilă prostuţă. 

— Da, dar vrâjitoarele sunt şi foarte deştepte, zise Tiffany, 
cu calm. Exista ceva în sclipirea ochilor femeii care o îndemnă 
să continue. Se furişează. Probabil că adesea nu arată ca nişte 
vrăjitoare. Şi o vrăjitoare care ar veni aici, ar şti despre baron 

şi, prin urmare, ar purta genul de pălărie despre care toată 
lumea ştie că o vrăjitoare nu l-ar purta. 

Femeia făcu ochii mari la ea. 

— Incredibilă demonstraţie de raţionament, zise ea, într-un 
târziu. Te-ai putea face un bun detectiv de vrăjitoare. Ştii că au 
obiceiul să ardă vrăjitoarele? Indiferent ce fel de pălărie port, tu 
zici că dovedeşte că sunt o vrăjitoare, da? 

— Păi, şi brotăcelul care stă pe pălăria ta este un mic 
indiciu, zise Tiffany. 

— De fapt, sunt un broscoi râios, zise vietatea, care se holba 
la Tiffany dintre florile de hârtie. 

— Eşti cam galben pentru un broscoi râios. 

— Am fost puţin bolnav, zise broscoiul. 

— Şi vorbeşti, continuă Tiffany. 

— N-ai decât cuvântul meu, zise broscoiul, dispărând între 
florile de hârtie. Nu poţi dovedi nimic. 

— N-ai chibrituri la tine, aşa-i? zise femeia către Tiffany. 

— Nu. 

— Bine, bine. Voiam doar să mă asigur. 

Din nou se lăsă tăcerea, timp în care femeia o privi lung pe 
Tiffany, de parcă se gândea ce hotărâre să ia. 

— Numele meu, zise ea, într-un târziu, este Miss Tick. Şi 
sunt o vrăjitoare. Este un nume potrivit pentru o vrăjitoare, 
fireşte. 

— Vrei să spui paraziţii aceia care sug sânge întrebă Tiffany, 
încreţindu-şi fruntea. 

— Pardon? Făcu Miss Tick, cu răceală. 

— Căpuşe”, zise Tiffany. Oile se umplu de ele. Dar, dacă 
foloseşti terebentina... 

— Vreau să spun că sună ca „mistic”, zise Miss Tick. 

— Ah, vrei să spui că e un calanbur sau un joc de cuvinte!, 
zise Tiffany. În cazul ăsta, ar fi fost mai bine dacă te-ai fi numit 
Miss Tec, fiindcă tecul e o esenţă de lemn tare din străinătate, 
şi aşa ar fi sunat mai aproape de „mister”. Sau ţi-ai fi putut 
spune Miss Take!!, care ar fi... 

— Bag seama că o să ne înţelegem ca surdul cu mutul, o 


9 Ticks, în limba engleză în original. 
10 Tiffany citise multe cuvinte din dicţionar, pe care însă nu le auzise 
nicio- dată rostite, aşadar a trebuit să le ghicească pronunția (n.a.). 
11 Miss Take are pronunție asemănătoare cu mistake - greşeală. 

întrerupse Miss Tick. O să pierdem amândouă. 

— Eşti într-adevăr o vrăjitoare? 

— Oh, mai slăbeşte-mă, zise Miss Tick. Da, da, sunt o 
vrăjitoare. Am un animal vorbitor, o tendinţă de a corecta 
pronunția celorlalţi de pe lângă mine - apropo, e calambur, nu 
„calanbur” -, o plăcere deosebită de a-mi vâri nasul în treburile 
altora şi, da, o pălărie țuguiată. 

— Acuma pot să apăs pe resort? întrebă broscoiul râios. 

— Da, zise Miss Tick, fără să-şi dezlipească ochii de la 
Tiffany. Poţi să apeşi pe resort. 

— Îmi place să apăs pe resort, zise broscoiul, luând-o pe 
boruri până în spatele calotei. 

Se auzi un declic şi un tap-tap uşor înfundat, iar calota 
pălăriei se ridică încet şi scutură florile de hârtie pe jos. 

— Aăă..., făcu Tiffany. 

— E vreo problemă? o interpelă Miss Tick. 

Cu un ultim vuf, vârful pălăriei deveni un con perfect. 

— De unde ştii că n-o să dau fuga imediat să te pârăsc 
baronului? întrebă Tiffany. 

— Pentru că n-ai nici cea mai mică dorinţă să faci aşa ceva, 
zise Miss Tick. Eşti absolut fermecată. Vrei să fii şi tu o 
vrăjitoare, am dreptate? Probabil vrei să zbori pe o coadă de 
mătură, da? 

— Oh, da! 

Adeseori visase că zboară. Următoarele cuvinte rostite de 
Miss Tick o readuseră pe pământ. 

— Serios? Îţi place să porţi izmene foarte, da’ foarte groase? 
Crede-mă, dacă trebuie să zbor, eu îmi pun două perechi de 
izmene de lână şi una impermeabilă pe deasupra, care, îţi spun 
eu, nu sunt foarte feminine, indiferent câte danteluţe le-ai 
coase. Poţi să răceşti, acolo, sus. Oamenii uită de asta. Şi-apoi 
lâna începe să te înţepe. Nu mă întreba despre cum înţeapă. Nu 
vreau să vorbesc despre cum înţeapă. 

— Dar n-ai putea să foloseşti o vrajă de ţinut cald? întrebă 
Tiffany. 

— Aş putea. Dar o vrăjitoare nu face genul ăsta de 
şmecherii. Odată ce-ai folosit magia ca să-ţi ţină de cald, te 
apuci să o foloseşti şi pentru alte lucruri. 

— Dar nu se presupune că asta face o vrăjitoare, că..., 
începu Tiffany. 

— După ce ai învăţat magia, vreau să spun după ce ai 

învăţat cu adevărat despre magie, atunci îţi mai rămâne de 
învăţat cea mai importantă lecţie, zise Miss Tick. 

— Care anume? 

— Să n-o foloseşti. Vrăjitoarele nu folosesc magia decât doar 
dacă-i musai. Este o treabă grea şi dificil de controlat. Facem 
alte lucruri. O vrăjitoare e atentă la tot ce se petrece. O 
vrăjitoare îşi pune mintea la contribuţie. O vrăjitoare e sigură pe 
sine. O vrăjitoare are întotdeauna la ea o bucată de sfoară... 

— Şi eu am întotdeauna o bucată de sfoară la mine! zise 
Tiffany. O ţin mereu la îndemână! 

— Bine. Cu toate că vrăjitoria înseamnă mai mult decât o 
sfoară. O vrăjitoare adoră micile detalii. O vrăjitoare vede prin 
lucruri şi dincolo de ele. O vrăjitoare vede mai departe decât 
majoritatea. O vrăjitoare vede lucrurile de pe partea cealaltă. O 
vrăjitoare ştie unde este şi când este. O vrăjitoare ar vedea-o pe 
Jenny Dinţi-Verzi, adăugă ea. Ce s-a întâmplat? 

— De unde ştii de Jenny Dinţi-Verzi? 

— Sunt o vrăjitoare. Presupun, completă Miss Tick. 

Tiffany se uită în jur, prin cort. Nu era mare lucru de văzut, 
nici acum când ochii i se obişnuiseră cu întunericul. Zgomotele 
din lumea de afară erau filtrate de pânza groasă. 

— Cred că... 

— Da? făcu vrăjitoarea. 

— Cred că m-ai auzit când am vorbit cu profesorul. 

— Corect. Mi-am folosit urechile, zise Miss Tick, fără să-i 
pomenească de farfuriile cu cerneală. Povesteşte-mi despre 
monstrul cu ochi de mărimea unei farfurii de supă dintr-acelea 
de opt inchi diametru. De unde până unde treaba cu farfuriile 
de supă? 

— Monstrul este menţionat într-o carte de poveşti, pe care o 
am eu, explică Tiffany. Acolo se spune că Jenny Dinţi-Verzi are 
ochii cât farfuriile de supă. Se dă şi o ilustrație, dar nu foarte 
bună. Aşa că am măsurat o farfurie de supă, ca să ştiu exact. 

Miss Tick îşi sprijini bărbia în palmă şi-i zâmbi ciudat lui 
Tiffany. 

— Am procedat bine, nu? întrebă Tiffany. 

— Ce? A, da. Da. Hm... da. Foarte... exact. Continuă. 

Tiffany îi povesti despre lupta cu Jenny, deşi nu aminti şi de 
Wentworth, temându-se că Miss Tick ar putea să se amuze de 
asta. Miss Tick asculta cu atenţie. 

— De ce cu tigaia? zise ea. Ai fi putut găsi un băț. 

— O tigaie mi s-a părut o idee mai bună, răspunse Tiffany. 

— Ha! Chiar a fost. Jenny te-ar fi mâncat, dac-ai fi folosit un 
băț. O tigaie e făcută din fier. Făpturile de soiul ăsta au alergie 
la fier. 

— Dar este un monstru dintr-o carte de poveşti! zise Tiffany. 
Ce caută să tulbure apele în pârâiaşul nostru? 

Miss Tick se uită lung la Tiffany, apoi o întrebă: 

— De ce vrei să fii o vrăjitoare, Tiffany? 

Totul începuse cu Buche de Basme Bune cu Zâne de Copile. 
De fapt, începuse probabil cu o mulţime de lucruri, dar în 
special de la basme. 

Mama ei i le citise pe când era mică, apoi le citise ea 
singură. Şi-n toate poveştile apărea, la un moment dat, o 
vrăjitoare. Bătrâna vrăjitoare rea. 

Iar Tiffany se gândise: Unde era dovada? 

Poveştile nu spuneau niciodată de ce era rea. Era destul să 
fii o femeie bătrână, destul să fii singură, destul să arăţi mai 
ciudat, fiindcă nu aveai niciun dinte în gură, şi gata, erai numită 


vrăjitoare. 
Dacă era s-o iei aşa, cartea nu-ţi oferea niciodată vreo 
dovadă, pentru nimic. Vorbea despre „un prinţ frumos”..., dar 


oare chiar era, sau era doar consecinţa faptului că era un prinţ 
despre care spunea lumea că e frumos? Cât despre „o fată care 
era aşa de frumoasă că la soare te mai puteai uita, dar la dânsa 
ba”..., ei bine, în ce anotimp? În mijlocul iernii, soarele era doar 
un disc mai palid pe cer! Poveştile nu voiau să gândeşti, voiau 
doar să crezi ce ţi se spune... 

Şi ţi se spunea că o bătrână vrăjitoare trăia de una singură, 
într-o căsuţă ciudată, făcută din turtă dulce sau într-una care 
fugea de colo-colo pe nişte picioare de găină uriaşe, şi vorbea cu 
animalele, şi putea să facă vrăji. 

Numai că Tiffany nu cunoscuse niciodată o femeie bătrână 
care să trăiască de una singură, într-o căsuţă... 

Ei, nu. Asta nu era chiar adevărat. Cunoscuse o singură dată 
în viaţa ei o femeie bătrână, care trăise într-o casă ciudată, ce 
se mişca din loc în loc, şi aceea fusese Buni Suferind. Şi ea 
putea să facă vrăji, vrăji cu oile, şi vorbea cu animalele şi nu era 
nimic rău în ea. Asta dovedea că nu puteai să dai crezare 
poveştilor. 

Şi apoi mai fusese şi cealaltă femeie bătrână, cea despre 
care toată lumea spunea că fusese vrăjitoare. Şi ce se 

întâmplase cu ea o pusese pe gânduri pe Tiffany... 

Oricum, le prefera pe vrăjitoare, decât pe încrezuţii de 
prinți chipeşi şi mai ales pe stupidele prințese sclifosite, care n- 
aveau minte nici cât un pui de găină. Mai aveau şi un minunat 
păr de aur, pe când Tiffany nu. Părul ei era brun, pur şi simplu 
brun. Mama ei mai zicea uneori că ar fi castaniu, alteori cafeniu- 
roşcat, dar Tiffany ştia că era brun, brun, brun, ca şi ochii ei. 
Brun ca pământul. Şi avea oare cartea vreo aventură cu 
personaje cu ochi căprui, de fapt, şi păr brun? Nu, nu, nu... 
oamenii blonzi cu ochi albaştri şi roşcaţi cu ochii verzi obțineau 
rolurile principale în poveşti. Dacă aveai păr brun, erai probabil 
doar un servitor sau un tăietor de lemne sau mai ştiu ce. Sau o 
lăptăreasă. Ei bine, asta n-avea să se întâmple, chiar dacă ea 
Chiar era bună la brânză. Nu putea fi prinţul, n-avea să fie 
niciodată prinţesă şi nu voia să fie un tăietor de lemne, aşa că 
avea să fie vrăjitoare şi să ştie lucruri, întocmai ca Buni 
Suferind... 

— Cine a fost Buni Suferind? întrebă o voce. 


Cine a fost Buni Suferind? Lumea o să înceapă să pună 
întrebarea asta, de acum. lar răspunsul era: ce a Fost Buni 
Suferind este acolo. Fa fusese întotdeauna acolo. Părea că viaţa 
tuturor Suferinzilor se învârtea în jurul lui Buni Suferind. Jos, în 
sat, se luau hotărâri, se făceau treburi, se vedea de viaţă ştiind 
că în vechea ei colibă de păstor pe roți, de pe dealuri, Buni 
Suferind era acolo, priveghind. 

Iar ea era liniştea dealurilor. Probabil de aceea o plăcuse pe 
Tiffany, în felul ei stângaci, şovăielnic. Surorile ei mai mari 
flecăreau, iar lui Buni nu-i plăcea gălăgia. Tiffany nu făcea 
gălăgie când venea pe la ea, sus, la colibă. Pur şi simplu îi 
plăcea să fie acolo. Urmărea şoimii-şoricari şi asculta zgomotul 
liniştii. 

Căci exista un zgomot, acolo sus. Sunete, voci, glasuri de 
animale urcau în zbor pe dealuri, cumva făcând liniştea şi mai 
adâncă şi mai complexă. Iar Buni Suferind se înfăşură în linişte 
şi îi făcea loc înăuntrul acesteia şi lui Tiffany. La fermă era 
întotdeauna prea mult zor. Erau o mulțime de oameni cu o 
mulțime de treburi de făcut. Nu era niciodată destul timp 
pentru linişte. Nu era timp pentru ascultat. Dar Buni Suferind 
era tăcută şi asculta tot timpul. 

— Ce? întrebă Tiffany, clipind des. 

— Tocmai ai spus „Buni Suferind mă asculta tot timpul”, 
zise Miss Tick. 

Tiffany înghiţi în sec. 

— Cred că bunica mea era întru câtva vrăjitoare, zise ea, cu 
o undă de mândrie. 

— Serios? De unde ştii? 

— Ei bine, vrâăjitoarele pot blestema oamenii, nu? zise 
Tiffany. 

— Aşa se spune, răspunse Miss Tick, cu diplomaţie. 

— Ei bine, tata spunea că Buni Suferind înjura de tuna din 
senin, zise Tiffany. 

Miss Tick tuşi. 

— Păi, înjurătura, vezi tu, înjurătura nu este ca blestemul 
propriu-zis. Înjurătura e mai mult ca ocara, afurisenia, sudalma 
şi jignirea, înţelegi? A blestema e literal mai aproape de „Sper 
să-ţi explodeze nasul şi să-ţi zboare urechile la capătul lumii”. 

— Cred că înjurăturile lui Buni Suferind erau ceva mai mult 
de atât, zise Tiffany, cu o voce foarte sigură. Şi vorbea cu dulăii 
ei. 

— Şi cam ce le spunea? întrebă Miss Tick. 

— Oh, lucruri ca vino-ncoa, pleacă de-aici şi aşa mai merge, 
zise Tiffany. lar ei întotdeauna făceau ce le spunea ea. 

— Dar astea sunt doar porunci pentru câinii ciobăneşti, zise 
Miss Tick, refuzând argumentul. Nu este tocmai vrăjitorie. 

— Ei, da, totuşi asta îi face familiari, nu-i aşa? replică 
Tiffany, simțindu-se agasată. Vrăjitoarele au animale cărora le 
pot vorbi, şi pe care le numesc familiari. Ca broscoiul tău râios. 

— Eu nu sunt familiar, zise o voce dintre florile de hârtie. 
Sunt doar un pic cam lipsit de respect. 

— lar ea ştia de tot felul de ierburi, se-ncăpăţână Tiffany. 
Buni Suferind avea să fie o vrăjitoare, chiar dacă Tiffany ar fi 
trebuit să se certe toată ziua. Putea vindeca orice. Tata spunea 
că putea să-i facă o plăcintă de cioban doar ridicându-se în 
picioare şi behăind. Tiffany îşi cobori glasul. Putea să readucă 
mieii la viaţă... 


Mai niciodată n-o vedeai pe Buni Suferind în casă, 
primăvara şi vara. Petrecea aproape tot timpul anului dormind 
în coliba pe roți, care putea fi cărată dintr-un loc într-altul pe 
dealuri, după turme. Dar prima oară când işi putea aminti 

Tiffany c-o văzuse pe bătrână la fermă, stătea îngenuncheată, în 
fața focului, vârând un miel mort în cuptorul mare şi negru. 

Tiffany țipase şi țipase. lar Buni o ridicase cu blândeţe în 
brațe, puțin stângace, o aşezase în poală, o şuşuise şi o numise 
„dublita mea”, în vreme ce pe podea, câinii ei ciobăneşti, Tunet 
şi Fulger, o urmăreau cu mirare câinească. Buni nu prea le avea 
cu copiii, pentru că ei nu behăiau. 

Când Tiffany se oprise din plâns, istovită, cu răsuflarea 
tăiată, Buni o pusese jos, pe covoraşul din fața sobei şi 
deschisese cuptorul, iar Tiffany privise mielul înviind la loc. 

Când Tiffany se făcuse mai mărişoară, descoperise că 
„dublă” însemna o măsură de douăzeci în Yan Ton Tetliera, 
vechiul limbaj în care numărau păstorii. Oamenii mai în vârstă 
încă îl mai foloseau când numărau lucruri pe care le considerau 
deosebite. Fa era cea de-a douăzecea nepoată a lui Buni 
Suferind. 

Iar când s-a făcut şi mai mare, a înțeles, de asemenea, totul 
despre cuptorul care încălzea şi care nu dădea niciodată mai 
mult decât, ei bine, căldură. Mama ei punea aluatul de pâine să 
crească în el, iar Haţchiţ, motanul, dormea în el, uneori chiar pe 
aluat. Cuptorul era locul potrivit pentru a învia un miel plăpând, 
care se născuse într-o noapte cu ninsoare şi era aproape mort 
de frig. Asta se întâmplase. Niciun fel de magie. Dar, în 
momentul acela, fusese magic. Și aşa ceva nu încetează să fie 
magic, doar pentru că ai descoperit tu cum a fost făcut. 


— Bine, dar tot nu este vrăjitorie propriu-zisă, spuse Miss 
Tick, rupând vraja încă o dată. În orice caz, nu trebuie să ai un 
strămoş vrăjitor ca să fii vrăjitoare. Dar e de ajutor, fireşte, din 
pricină de ereditate. 

— Vrei să spui ca atunci când ai talent? întrebă Tiffany, 
încreţindu-şi fruntea. 

— În parte, presupun eu, răspunse Miss Tick. Dar mă 
gândeam la pălăriile ţuguiate, de pildă. Dacă ai o bunică să-ţi 
lase moştenire pălăria ei ţuguiată, asta te scuteşte de 
alergătură. E de necrezut cât de greu obţii una, mai ales din 
cele destul de solide cât să reziste la case căzătoare!?. Doamna 
Suferind avea ceva de genul ăsta? 

— Nu cred, zise Tiffany. Rar purta o pălărie, doar când era 


12 Aluzie la Vrăjitorul din Oz. 

foarte frig afară. Purta un sac vechi de grâu, în chip de glugă. 
Hm..., asta contează? 

Pentru prima oară, Miss Tick păru mai puţin neînduplecată. 

— Posibil, posibil, zise ea. Mai ai vreun frate sau vreo soră, 
Tiffany? 

— Am şase surori, răspunse Tiffany. Eu sunt cea mai mică. 
Cele mai multe nu mai stau cu noi, acum. 

— Şi atunci înseamnă că nu mai eşti mezina familiei pentru 
că ai un îndrăgit!“ frăţior, zise Miss Tick. Şi singurul băiat, pe 
deasupra. Asta trebuie să fi fost o mare surpriză. 

Deodată, Tiffany găsi zâmbetul subţire al lui Miss Tick uşor 
agasant. 

— De unde ştii de fratele meu? întrebă ea. 

Zâmbetul pieri. Miss Tick se gândi: Copila asta e ageră. 

— Am ghicit, atâta tot, zise ea. Nimănui nu-i place să 
recunoască faptul că a spionat. 

— Faci personologie pe seama mea? întrebă Tiffany, cu 
aprindere. 

— Cred că vrei să spui psihologie, zise Miss Tick. 

— Mă rog, zise Tiffany. Crezi că nu-mi place de el, pentru că 
părinţii mei îi acordă exagerat de multă atenţie şi îl răsfaţă, da? 

— Ei bine, da, mi-a trecut prin minte, zise Miss Tick şi 
renunţă să-şi mai facă griji în privinţa spionării. Ea era o 
vrăjitoare şi asta explica tot. Cred că am dedus din faptul 
mărunt că l-ai folosit ca momeală pentru un monstru sângeros, 
adăugă ea. i 

— E doar o pacoste! zise Tiffany. Imi mănâncă timpul, şi 
trebuie de fiecare dată să am grijă de el, şi vrea mereu 
bomboane. Oricum, continuă ea, a trebuit să gândesc repede. 

— Chiar aşa, zise Miss Tick. 

— Buni Suferind ar fi făcut ceva în privinţa monştrilor din 
pârâul nostru, zise Tiffany, ignorându-i remarca. Chiar dacă 
sunt monştri din cărţi. 

Şi ar fi făcut ceva şi în privinţa a ceea ce se întâmplase cu 
bătrâna doamnă Poticniţa, adăugă ea, pentru sine. Ar fi vorbit 
despre asta, iar oamenii ar fi ascultat-o... Ei întotdeauna 
ascultau, când Buni Suferind le vorbea. Vorbeşte pentru cei 
care nu cuvântă, spunea ea mereu. 

— Bine, zise Miss Tick. Aşa ar fi trebuit să facă. Vrăjitoarele 


13 Wentworth înseamnă, literal, „devenit important, devenit apreciat”. 

rezolvă lucrurile. Ai spus că pârâul era foarte puţin adânc în 
locul din care a sărit Jenny? Şi că lumea a părut vălurită şi 
tremurătoare. A fost şi un susur pe-acolo? 

Tiffany se însenină. 

— Da, cu siguranţă c-a fost! 

— Ah. O să se întâmple ceva rău. 

Tiffany păru îngrijorată. 

— Íl pot împiedica? 

— Ei, aici sunt uşor impresionată, zise Miss Tick. Ai întrebat 
„îl pot împiedica?”, nu „îl poate cineva împiedica?” Asta-i bine. 
Îţi asumi responsabilitatea. E un început bun. Şi îţi păstrezi 
mintea limpede. Dar, nu, nu-l poţi împiedica. 

— Am pocnit-o pe Jenny Dinţi-Verzi! 

— Lovitură norocoasă, zise Miss Tick. Pot fi la mijloc 
creaturi mai rele decât ea, crede-mă. Bănuiesc că o incursiune 
de proporţii este pe cale să înceapă aici şi, cu toate că eşti 
isteaţă, micuța mea, ai tot atâtea şanse ca unul dintre mieii tăi 
pe o noapte cu zăpadă. Stai deoparte. O să încerc să aduc 
ajutoare. 

— De unde, de la Baron? 

— Vai de mine, nu. N-ar fi de niciun folos. 

— Dar el ne apără, zise Tiffany. Aşa spune mama. 

— Zău? făcu Miss Tick. De unde? Vreau să spun, de cine? 

— Ei, de, ştii tu... de atac, presupun. De alţi baroni, zice 
tata. 

— Are cumva o armată mare? 

— Păi, ăăă, îl are pe Sergentul Roberts, şi pe Kevin, şi pe 
Neville, şi pe Trevor, zise Tiffany. Toată lumea îi ştie. De regulă, 
păzesc castelul. 

— Are vreunul dintre ei puteri magice? întrebă Miss Tick. 

— L-am văzut o dată pe Neville făcând scamatorii, zise 
Tiffany. 

— De senzaţie la petreceri, dar probabil fără prea mare 
folos, fie şi împotriva unei creaturi ca Jenny, zise Miss Tick. Şi 
nu mai sunt alt... Nu există nicio vrăjitoare pe aici? 

Tiffany şovăi. 

— Era bătrâna doamnă Poticniţa, zise ea. Oh, da. Şi ea trăia 
de una singură, într-o colibă ciudată rău... 

— Bun nume, zise Miss Tick. Nu pot să spun totuşi că l-am 
mai auzit vreodată. Unde e? 

— A murit în zăpezile de iarna trecută, zise Tiffany încet. 

— Şi acum spune-mi ce nu-mi spui, zise Miss Tick, tăioasă 
ca o lamă de cuţit. 

— Ăăă... cerşea, crede lumea, dar nimeni nu şi-a deschis 
uşile pentru ea şi, ăăă... a fost o noapte foarte geroasă, şi... a 
murit. 

— Şi era o vrăjitoare, nu-i aşa? 

— Toată lumea spunea că era vrăjitoare, zise Tiffany. 

Chiar nu voia să vorbească despre asta. Nimeni din satele 
din jur nu voia să vorbească despre asta. Şi nici nu se apropia 
nimeni de ruinele colibei sale din pădure. 

— Tu nu crezi asta? 

— Păi..., Tiffany se foi în loc. Vezi tu... Baronul a avut un fiu 
pe care-l chema Roland. Avea doar vreo doisprezece ani, cred. 
Şi s-a dus să călărească de unul singur prin pădure, vara 
trecută, iar câinii s-au întors fără el. 

— Doamna Poticniţa locuia în pădurea aceea? întrebă Miss 
Tick. 

— Da... 

— Şi lumea crede că ea l-a omorât? zise Miss Tick şi 
suspină. Probabil crede că l-a pus la frigare în cuptor sau ceva 
de soiul ăsta. 

— N-au spus-o vreodată chiar cu cuvintele astea, zise 
Tiffany. Dar mi se pare c-au spus tot ceva de genul ăsta, da. 

— Dar calul lui s-a mai întors? a întrebat Miss Tick. 

— Nu, zise Tiffany. Şi asta a fost ciudat, pentru că, dacă ar 
mai fi apărut pe undeva pe dealurile noastre, oameni l-ar fi 
recunoscut şi... 

Miss Tick îşi încrucişă braţele, pufni cu dispreţ şi zâmbi cu 
un zâmbet lipsit de orice urmă de amuzament. 

— Explicaţie  neîntemeiată, zise ea. Doamna Poticniţa 
trebuie să fi avut un cuptor foarte încăpător, nu? 

— Nu, era unul chiar foarte mic, zise Tiffany. Numai de zece 
inchi adâncime. 

— Pun rămăşag că doamna Poticniţa n-avea niciun dinte şi 
vorbea singură, este? întrebă Miss Tick. 

— Da. Şi avea o pisică. Şi se uita ceacâr, zise Tiffany, după 
care turui deodată totul: Şi de aceea, după ce a dispărut băiatul, 
s-au dus la coliba ei şi s-au uitat în cuptor, şi au săpat prin toată 
grădina ei, şi au dat cu pietre în pisica ei până a murit, şi au 
întors toată coliba cu fundu-n sus, şi i-au îngrămădit toate 
cărţile în mijlocul odăii şi le-au dat foc, şi au ars toată casa până 

la temelie, şi toată lumea a zis că era o bătrână vrăjitoare. 

— I-au ars cărţile, zise Miss Tick, cu o voce fără intonatie. 

— Pentru că au zis că erau inscripţii vechi în ele, zise 
Tiffany. Şi desene cu stele. 

— Şi când te-ai dus să te uiţi, aşa erau? întrebă Miss Tick. 

Tiffany îngheţă deodată. 

— De unde ştii? îngăimă ea. 

— Mă pricep la ascultat. Ei, deci, erau? 

Tiffany suspină. 

— Da, m-am dus la colibă în ziua următoare, şi câteva 
pagini, ştii, se pare că zburaseră, purtate de căldură. Şi am 
găsit o parte dintr-una, care avea litere vechi şi chenar cu auriu 
şi albastru. Şi i-am îngropat pisica. 

— Ai îngropat pisica? 

— Da! Trebuia s-o facă cineva! zise Tiffany, cu aprindere. 

— Şi ai măsurat cuptorul, zise Miss Tick. Ştiu c-ai făcut asta, 
pentru că tocmai mi-ai spus ce mărime avea. Şi mai măsori şi 
farfuriile de supă, adăugă Miss Tick, în sinea ei. Peste ce-am dat 
aici? 

— Ei bine, da. Am făcut-o. Adică... era atât de mic! Şi dacă a 
putut face o vrajă ca să dispară un băiat şi un cal întreg, de ce 
n-a făcut o vrajă ca să dispară şi oamenii care-au venit după ea? 
N-are nicio noimă... 

Miss Tick îi făcu semn să tacă. 

— Şi după aceea ce s-a întâmplat? 

— După aceea, Baronul a zis că nimeni nu trebuie să mai 
aibă de-a face cu ea, zise Tiffany. A spus că orice vrăjitoare vor 
mai fi găsite prin ţinut, să fie legate şi aruncate în iaz. Aăă, ai 
putea fi în pericol, adăugă ea, nesigură. 

— Pot să desfac nodurile cu dinţii şi am un veritabil Atestat 
de înot cu medalia de aur, de la Colegiul Errandi pentru 
Tinerele Doamne, zise Miss Tick. Toată practica aceea cu săritul 
în bazinul de înot, cu hainele pe mine, n-a fost vreme pierdută în 
zadar. Se aplecă spre Tiffany. Lasă-mă să ghicesc ce s-a 
întâmplat cu doamna Poticniţa, zise ea. A mai trăit din vară 
până a dat zăpada, am dreptate? Fura mâncare de prin hambare 
şi probabil îi mai dădeau câte ceva femeile, pe la uşa din dos, 
dacă bărbaţii nu erau prin preajmă? Bănuiesc că băieţii mai 
mari aruncau cu diverse lucruri în ea când o vedeau. 

— De unde ştii toate astea? întrebă Tiffany. 

— Nu-ţi trebuie cine ştie ce efort de imaginaţie, crede-mă, 

zise Miss Tick. Şi ea nu era o vrăjitoare, nu-i aşa? 

— Eu cred că era doar o bătrână smintită, care nu mai era 
bună de nimic pentru nimeni, care mirosea un pic şi care arăta 
ciudat pentru că nu mai avea niciun dinte în gură, zise Tiffany. 
Doar semăna cu o vrăjitoare din poveste. Oricine ar fi avut un 
dram de creier şi-ar fi putut da seama de asta. 

Miss Tick suspină. 

— Da. Numai că, uneori, e atât de greu să găseşti un dram 
de creier când ai nevoie de el. 

— Poţi să mă înveţi ce trebuie să ştiu ca să devin o 
vrăjitoare? întrebă Tiffany. 

— Spune-mi de ce mai vrei încă să fii vrăjitoare, dacă ai 
tinut minte ce s-a întâmplat cu doamna Poticniţa? 

— Ca astfel de lucruri să nu se mai repete, zise Tiffany. 

Ba i-a mai şi îngropat pisica bătrânei vrăjitoare, se gândi 
Miss Tick. Ce fel de copil e ăsta? 

— Bun răspuns. S-ar putea să devii o vrăjitoare decentă, 
într-o bună zi, zise ea. Dar eu nu învăţ pe nimeni să fie 
vrăjitoare. Eu îi învăţ pe oameni despre vrăjitoare. Vrăjitoarele 
învaţă într-o şcoală specială. Eu numai le arăt drumul, dacă e 
ceva de capul lor. Toate vrăjitoarele au câte un hobby; mie îmi 
plac copiii. 

— De ce? 

— Pentru că sunt mult mai uşor de vârât într-un cuptor, 
replică Miss Tick. 

Dar Tiffany nu fu înspăimântată, ci doar enervată. 

— N-a fost drăguţ să spui una ca asta, zise ea. 

— Ei bine, vrăjitoarele nu trebuie să spună lucruri drăguţe, 
zise Miss Tick, scoțând o geantă mare şi neagră de sub masă. 
Mă bucur să văd că eşti atentă. 

— Chiar există o şcoală pentru vrăjitoare? întrebă Tiffany. 

— Ca să zicem aşa, da, răspunse Miss Tick. 

— Unde? 

— Foarte aproape. 

— E magică? 

— Foarte. 

— Un loc minunat? 

— Nicăieri nu mai e unul la fel. 

— Pot să ajung acolo prin magie? Trebuie, oare, să apară un 
inorog ca să mă ducă până acolo sau ceva de genul ăsta? 

— De ce ar trebui? Oricum, un inorog nu este altceva decât 

un cal mai mare care a revenit la esenţial. Nu-i nimic 
entuziasmant în asta, zise Miss Tick. Şi cu asta, se face de un 
ou, te rog. 

— Mai exact, unde pot găsi şcoala? întrebă Tiffany, 
întinzându-i oul. 

— Aha. O întrebare de-o legumă rădăcinoasă, după părerea 
mea, zise Miss Tick. Doi morcovi, te rog. 

Tiffany îi dădu morcovii. 

— Mulţumesc.  Asculţi? Ca să găseşti şcoala pentru 
vrăjitoare, du-te pe un loc înalt din apropiere, urcă până în vârf, 
deschide ochii..., Miss Tick şovăi. 

— Da? 

— ...Şi apoi deschide iarăşi ochii. 

— Dar..., începu Tiffany. 

— Mai ai ouă? 

— Nu, dar... 

— Atunci, gata cu educaţia. Dar mai vreau să-ţi pun eu o 
întrebare. 

— Ai vreun ou? întrebă scurt Tiffany. 

— Ha! Spune, ai mai văzut şi altceva când ai fost la pârâu, 
Tiffany? 

Tăcerea se înstăpâni deodată în cort. Murmurul greşelilor 
de gramatică şi al geografiei excentrice de afară se cernea prin 
sita tăcerii dinăuntru, în timp ce Tiffany şi Miss Tick se uitau 
ţintă una în ochii celeilalte. 

— Nu, minţi Tiffany. 

— Eşti sigură? zise Miss Tick. 

— Da. 

Continuară să se privească fix. Dar Tiffany putea face şi-o 
pisică să-şi plece privirile. N 

— Văd, zise Miss Tick, privind în altă parte. Prea bine. În 
cazul ăsta, spune-mi, te rog... când te-ai oprit în faţa cortului 
meu, adineauri, ai zis „Aha” în ceea ce am socotit eu a fi un ton 
mulţumit. Ai gândit cumva „Ei, ăsta este un cort ciudat şi negru, 
cu un mic semn misterios la intrare, aşa că dacă o să intru, ar 
putea fi începutul unei aventuri” sau ai gândit „Asta ar putea fi 
cortul vreunei vrăjitoare rele, aşa cum au crezut-o şi pe doamna 
Poticniţa, care o să arunce vreo vrajă oribilă asupra mea, de 
îndată ce-o să intru”? E în regulă, poţi să nu te mai uiţi fix, 
acum. Ţi s-au umezit ochii. 

— Am gândit ambele lucruri, zise Tiffany, clipind des. 

— Dar ai intrat, totuşi. De ce? 

— Ca să aflu. 

— Bun răspuns. Vrăjitoarele sunt băgăcioase din fire, zise 
Miss Tick, ridicându-se în picioare. Ei bine, trebuie să plec. Sper 
să ne mai întâlnim. O să-ţi dau câteva sfaturi pe gratis, totuşi. 

— O să mă mai coste ceva? 

— Cum? Tocmai am zis că e pe gratis! exclamă Miss Tick. 

— Da, dar tata zice că sfaturile pe degeaba se dovedesc 
adesea a fi foarte scumpe, zise Tiffany. 

Miss Tick pufni cu dispreţ. 

— Îţi dau voie să spui că sfatul ăsta n-are preţ, zise ea. 
Asculţi? 

— Da, zise Tiffany. 

— Bine. Acuma..., dacă ai încredere în tine... 

— Da? 

— .„..şi crezi în visele tale... 

— Da? 

— „şi-ţi urmezi steaua ta..., continuă Miss Tick. 

— Da? 

— „tot o să fii înfrântă de cei care-şi petrec timpul trudind, 
şi învățând, şi care nu sunt atât de leneşi. La revedere. 

Cortul păru să se întunece. Era timpul să plece. Tiffany se 
trezi în mijlocul taberei unde profesorii îşi demontau „clasele”. 

Nu se uită îndărăt. Avea destulă minte cât să nu se uite 
îndărăt. Cortul fie că mai era încă acolo, ceea ce ar fi fost o 
dezamăgire, fie dispăruse în mod misterios, ceea ce ar fi fost 
îngrijorător. 

O luă către casă, întrebându-se dacă ar fi trebuit să 
vorbească despre omuleţii cu părul roşu. N-o făcuse dintr-o 
mulţime de motive. Nu mai era sigură, acum, că îi văzuse cu 
adevărat; avea senzaţia că omuleţii n-ar fi vrut să pomenească 
despre ei; şi era interesant să ştie ceva ce Miss Tick nu ştia. Da. 
Ăsta era cel mai bun motiv. Miss Tick era puţin prea deşteaptă, 
după părerea lui Tiffany. 

Pe drumul spre casă, urcă pe vârful dealului Arken, care se 
afla chiar la marginea satului. Nu era foarte înalt, nici măcar la 
fel de înalt cât dealurile de pe lângă fermă şi cu siguranţă nici 
nu se compara cu munţii. 

Dealul ăsta era mult mai... domestic. Exista o porţiune plată 
în vârf, unde nu creştea nimic, iar Tiffany ştia că exista o 
legendă despre un erou care odinioară se luptase cu un dragon, 

acolo sus iar sângele acestuia din urmă arsese pământul, unde 
căzuse. Mai erau încă o poveste, care spunea că ar fi existat o 
mare comoară îngropată sub deal, apărată de dragon, şi o altă 
poveste care spunea că acolo fusese îngropat un rege, în 
armura sa, toată din aur. Erau multe poveşti despre dealul 
acela; de mirare că nu se prăbuşise sub povara lor. 

Tiffany se opri puţin pe vârful golaş şi se uită la privelişte. 

Putea vedea satul, şi pârâul, şi Ferma Casei, şi castelul 
Baronului şi, dincolo de dealuri, după cum ştia, putea vedea 
pădurile cenuşii şi podişul sterp. 

Închise ochii şi-apoi îi redeschise. Şi strânse iarăşi 
pleoapele, şi le deschise din nou. 

Nu apăru nicio uşă magică, nicio clădire tainică brusc 
dezvăluită, niciun semn neobişnuit. 

Pentru o clipă, totuşi, aerul zbârnâi şi veni un miros de 
zăpadă. 

Când ajunse acasă, se uită în dicţionar la cuvântul 
„incursiune”. Însemna „invazie”. 

O incursiune de proporţii, spusese Miss Tick. 

Iar, acum, ochişori nevăzuţi o urmăreau pe Tiffany de sus, 
de pe raft... 

Capitolul 3 
Hăituind cotoroanţa 


Miss Tick îşi dădu jos pălăria, vâri mâna înăuntru şi scoase o 
bucată de sfoară. Cu vreo câteva clicuri şi flapuri, pălăria îşi 
reluă forma unei pălării vechi de paie. Adună de pe jos florile de 
hârtie şi le prinse la loc, cu grijă. 

Apoi zise: 

— Pfui! 

— Nu poti să laşi copila să continue aşa, zise broscoiul râios, 
care acum stătea pe masă. 

— Aşa cum? 

— În mod clar are Văzul dintâi şi Gândul de-al doilea. E o 
combinaţie puternică. 

— E o mică ştie-tot, zise Miss Tick. 

— Da. Ca şi tine. Te-a impresionat, nu? Ştiu că a făcut-o, 
pentru că ai fost chiar răutăcioasă cu ea şi întotdeauna faci aşa 
cu cei care te impresionează. 

— Vrei să te preschimb într-un brotac? 

— Păi, acuma, stai să văd..., zise sarcastic broscoiul râios. O 
piele mai bună, nişte picioare mai bune, posibilitatea de a fi 
sărutat de o prinţesă sută la sută îmbunătăţită... ei, da. Oricând 
doriţi, doamnă. 

— Există lucruri şi mai rele decât să fii un broscoi râios, zise 
Miss Tick sumbru. N 

— Încearcă odată, zise broscoiul. În orice caz, mie mi-a 
plăcut de ea. 

— Şi mie, zise Miss Tick repezindu-l. A auzit despre o 
bătrână care a murit din pricină că idioții ăştia au crezut că era 
o vrăjitoare, şi ea s-a hotărât să devină o vrăjitoare pentru ca ei 
să nu mai încerce să facă asta a doua oară. Un monstru apare 


36 


urlând din pârâul ei, iar ea îl pocneşte în cap cu o tigaie! Ai 
auzit vreodată proverbul „Orice ţinut îşi află vrăjitoarea?”! Asta 
s-a întâmplat şi aici, pun pariu. Dar o vrăjitoare de cretă? 
Vrăjitoarelor le place granitul şi bazaltul, roca dură de jur 
împrejur! Tu ştii ce e, de fapt, creta? 

— Spune-mi tu, zise broscoiul. 

— Este grămada de cochilii a miliarde şi miliarde de mici şi 
neajutorate vietăţi marine, care au murit cu milioane de ani în 
urmă, zise Miss Tick. Este alcătuită din... mici, foarte mici 
schelete. Moale. Se îmbibă uşor cu apă. Umedă. Chiar şi piatra 
de var e mai bună decât asta. Dar... deşi ea a crescut pe cretă, 
este dură, şi ascuţită, pe deasupra. Este o vrăjitoare înnăscută. 
Pe cretă! Ceea ce e imposibil! 

— A pocnit-o pe Jenny! zise broscoiul. Fata are talent! 

— Poate, dar are nevoie de mai mult de atât. Jenny nu-i 
deşteaptă, zise Miss Tick. Nu are decât Gradul Unu de Monstru 
Prohibitiv. Şi probabil şi ea a fost uluită să se trezească într-un 
pârâu, când mediul ei natural este o apă stătătoare. O să fie şi 
altele mult, mult mai rele decât ea. 

— Ce vrei să spui cu „Gradul Unu de Monstru Prohibitiv”? 
întrebă broscoiul. N-am auzit niciodată să se numească astfel. 

— Eu sunt o profesoară, nu doar o vrăjitoare, zise Miss Tick, 
aranjându-şi pălăria cu grijă. Aşadar, eu fac listele. Eu fac 
evaluările. Scriu lucrurile clar şi fără să-mi tremure mâna, cu 
stilouri, în două culori. Jenny este una din multele creaturi 
născocite de adulţi ca să sperie copiii şi să-i ţină departe de 
locurile primejdioase. Oftă. Dacă oamenii s-ar gândi puţin 
înainte de a-şi zămisli monştrii! 

— S-ar cuveni să stai aici şi s-o ajuţi, zise broscoiul. 

— Aici practic n-am nicio putere, zise Miss Tick. i-am mai 
spus. Creta e de vină. Şi nu uita de omuleţii cu părul roşu. Un 
Nac Mac Fulger i-a vorbit! A avertizat-o! Eu n-am văzut unul în 
viaţa mea! Dacă ea-i atrage de partea ei, cine poate şti ce poate 
face apoi? 

Ridică broscoiul în palmă. 

— Ai idee ce-o să iasă la iveală? continuă ea. Toate lucrurile 
pe care le încuiaseră bine în poveştile acelea vechi. Toate 
motivele pentru care n-ar trebui să te abaţi de la calea bătută, 
sau să deschizi uşile interzise, sau să rosteşti cuvintele 


14 Parafrază după „Orice naş îşi află naşul”. 

neîngăduite, sau să verşi sarea. Toate poveştile care le dau 
copiilor coşmaruri. Toți monştrii de sub cel mai mare pat din 
lume. Pe undeva, toate poveştile sunt adevărate şi toate visele 
devin realitate. Şi or să devină realitate aici, dacă nu sunt 
oprite. Dacă n-ar fi fost clanul Nac Mac Fulger, mi-aş fi făcut cu 
adevărat griji. Dar aşa, o să încerc să ajut cumva. Asta o să-mi 
ia pe puţin două zile, în lipsa unei cozi de mătură! 

— Nu-i corect s-o laşi singură cu ei, zise broscoiul. 

— N-o să fie singură, zise Miss Tick. O să te aibă pe tine. 

— A, zise broscoiul. 


Tiffany împărțea camera de dormit cu Fastidia şi Hannah. 
Se trezi când le auzi venind la culcare şi stătu cuminte, pe 
întuneric, până le auzi că încep să respire liniştit şi să viseze la 
tineri tunzători de oi care şi-au scos cămăşile. 

Afară, fulgere de vară licăreau în jurul dealurilor şi se auzi 
şi-un uruit de tunet... 


Tunet şi Fulger. Îi cunoscuse ca dulăi înainte de a-i cunoaşte 
ca sunetul şi lumina unei furtuni. Buni întotdeauna îşi ţinea 
Câinii pe lângă ea, fie că era în casă, fie afară. Acum erau două 
săgeți, albă şi neagră, străbătând o păşune îndepărtată, şi în 
clipa următoare erau acolo, gâfâind, cu ochi care nu se 
dezlipeau niciodată de faţa lui Buni. Jumătate din câinii de pe 
dealuri erau puii lui Fulger, dresați de Buni Suferind. 

Tiffany fusese cu familia la marile Concursuri de Câini 
ciobăneşti. Toţi păstorii de pe Creta se duceau la ele şi cei mai 
buni intrau în arenă ca să arate cât de bine se puteau ei înţelege 
cu ciobăneştii lor. Câinii adunau oile, le scoteau din turmă, le 
mânau în ţarcuri - sau alteori le împrăştiau care-ncotro, sau se 
luau la harţă unii cu alţii, pentru că şi cel mai bun câine poate 
avea o zi proastă. Dar Buni nu intra niciodată cu Tunet şi cu 
Fulger. Se sprijinea de gard, cu câinii culcaţi în faţa ei, privind 
spectacolul din arenă cu mare atenţie şi pufăind din pipa ei 
puturoasă. lar tatăl lui Tiffany spunea că, după ce fiecare păstor 
îşi prezenta câinii, judecătorii se uitau temători spre Buni 
Suferind, ca să vadă ce părere avea ea. De fapt, toți păstorii se 
uitau numai la ea. Buni niciodată, dar niciodată, nu intra în 
arenă pentru că ea era judecătorul. Dacă Buni credea că eşti un 
păstor bun - dacă dădea din cap la tine, pe când ieşeai din 
arenă, dacă pufăia din pipa ei şi spunea „aşa mai merge” - 

umblai ca un uriaş o zi întreagă şi toată Creta era a ta..., 

Când era ea mică şi se afla sus, pe platou, la Buni, Tunet şi 
Fulger aveau grijă de Tiffany, stând cu ochii pe ea, la câţiva paşi 
distanță de locul în care se juca. Și-a fost atât de mândră când 
Buni o lăsase să le poruncească să adune o turmă. Alergase ca 
ieşită din minţi în toate direcțiile, strigând „Vino-ncoa”!” şi „Du- 
te colo!” şi „La pas!” şi, spre cinstea lor, câinii lucraseră 
perfect. 

Acum ştia că ei ar fi lucrat perfect indiferent ce le-ar fi 
strigat ea. Buni doar stătuse acolo, fumând din pipa ei, dar, 
după atâta vreme, câinii îi puteau citi gândurile. N-ar fi primit 
niciodată porunci decât de la Buni Suferind. 


Furtuna se domoli, după o vreme, şi rămase numai zgomotul 
monoton al ploii. 

La un moment dat, motanul Haţchiţ împinse în uşă 
deschizând-o şi sări în pat. Haţchiţ fusese mare dintotdeauna, 
dar acum se revărsa de-a dreptul. Era atât de gras încât, fiecare 
bucăţică din corpul lui care fusese rezonabil de plinuţă, se 
umflase, treptat, arătând ca o pernă cu blană. Pe Tiffany n-o 
putea suferi, dar n-ar fi lăsat niciodată sentimentele personale 
să primeze în calea unui loc cald unde să doarmă. 

Ea probabil adormise, pentru că se trezi când auzi glasurile. 

Păreau să vină de foarte aproape, dar erau, cumva, foarte 
firave. 

— Crivens! Lesne a zice „găseşte cotoroanţa”, dar cum o 
dibuim, poţi să-mi răspunzi la asta? Toate matahalele astea îmi 
par la fel! 

— Nu-pe-de-a-ntregul-scoţiduş Geordie, colo jos, la pescuit, 
“cea că era o copiliţă mare-mare! 

— Că de mult ajutor mi-e asta, nici n-aş fi crezut! Păi, toate 
îs copiliţe mari-mari! 

— Indrugi numa’ prostii! Toată lumea ştie că o cotoroanţă 
poartă bonetă ţuguiată! 

— Adică, atunci când dorm şi ele cu capu' pă pernă nu mai 
pot fi vrăjitoare? 

— Hei? şopti Tiffany. 

Urmă o linişte întreruptă doar de răsuflarea surorilor ei. 
Dar, într-un fel pe care Tiffany nu l-ar fi putut descrie, era 
liniştea unora care se căzneau să nu facă niciun zgomot. 

Se aplecă şi se uită sub pat. Nu era nimic acolo, în afară de 

olita de noapte. 

Omuleţii de pe râu vorbeau exact aşa. 

Se întinse din nou în pat, mângâiată de razele lunii, 
ciulindu-şi urechea până-ncepu să-i vâjâie capul. 

Apoi se întrebă cum o fi şcoala pentru vrăjitoare şi de ce ea 
n-o zărise încă. 

Cunoştea ca-n palmă tot ţinutul pe-o rază de două mile. Cel 
mai mult îi plăcea pârâul, cu stăvilarul lui unde ştiucile vărgate 
se lăfăiau la soare, în imediată apropiere de ierburile-de-apă şi 
de malurile unde îşi făceau cuibul pescăruşii-albaştri. Era şi o 
colonie de bâtlani, la vreo milă mai sus, pe cursul apei, şi ei îi 
plăcea să se furişeze şi să sperie păsările, când veneau până 
acolo, la stăvilar, ca să prindă peşte în stufăriş, pentru că nimic 
nu-i mai amuzant ca un bâtlan care încearcă să se înalțe grăbit 
în zbor... 

Alunecă din nou în somn, gândindu-se la păşunile din jurul 
fermei. Le cunoştea pe toate. Nu exista niciun locşor secret 
despre care să nu fi ştiut şi ea. 

Dar poate că erau uşi magice. Ea aşa le-ar fi făcut, dacă ar fi 
avut o şcoală magică. Ar putea fi uşi secrete oriunde, chiar şi la 
sute de mile depărtare. Uită-te bine la o stâncă anume, să 
zicem, la lumina lunii, şi chiar acolo ar putea fi una dintre uşi. 

Dar cu şcoala, acum, cu şcoala. Ar exista probabil lecţii de 
călărit coada de mătură şi despre cum să-ţi ascuţi pălăria ca să 
devină ca un vârf de ac, şi ospeţe magice, şi o mulţime de noi 
prieteni. 

— A adormit a' mică? 

— Mda, n-o mai auz foindu-se. 

Tiffany deschise ochii în întuneric. Vocile de sub pat aveau 
un oarecare ecou. Slavă Domnului că oliţa de noapte era curată 
ca lacrima. 

— Bun, atunci hai să ieşim din ceaunul ăsta. 

Glasurile traversară odaia. Urechile lui Tiffany încercau să 
se rotească din rădăcini pentru a-i urmări. 

— Hei, ia te uită, un conac! Vezi, cu scăunele pentru pitici şi 
altele! 

Găsiseră casa păpuşilor, se gândi Tiffany. 

Era una destul de mare, meşterită de domnul Butuc, 
tâmplarul fermei, pe când sora cea mai mare a lui Tiffany, care 
acum avea deja şi ea doi copii, era mică. Nu era cea mai 
delicată căsuţă de păpuşi. Domnul Butuc nu se deda la fineţuri. 

Dar, de-a lungul anilor, fetele o împodobiseră cu fel şi fel de 
cârpe şi nişte mobilă grosolană şi simplă. 

După cum se auzea, stăpânii glasurilor credeau că era un 
palat. 

— Hei, hei, hei, suntem aici ca-n puf! E şi-un divan în odaia 
asta! Cu perne! 

— Mai încet, să n-o trezim pe vreuna din alea! 

— Crivens, sunt mai mut ca un peşte! Aaahh! Uite soldaţii! 

— Cum adică soldaţi? 

— Sunt tunici-roşii în odaie! 

Au găsit soldăţeii-jucărie, se gândi Tiffany, străduindu-se să 
nu respire prea zgomotos. 

La drept vorbind, n-aveau ce căuta în casa păpuşilor, dar 
Wentworth nu era destul de mare ca să se joace cu ei, aşa că 
fuseseră folosiţi ca spectatori inofensivi în zilele acelea de 
odinioară, când Tiffany organiza ceaiuri pentru păpuşile ei. Mă 
TOg, ceea ce trecea drept păpuşi. Jucăriile acelea care circulau 
prin ferma lor ar fi trebuit să fie foarte zdravene, ca să reziste 
atâtor generaţii, şi nu izbuteau totdeauna. Ultima oară când 
Tiffany încercase să aranjeze de-o petrecere, musafirii fuseseră 
o păpuşă jerpelită fără cap, doi soldăţei de lemn şi trei sferturi 
dintr-un mic ursule de pluş. 

Tropăituri şi bufnituri veneau din direcţia căsuţei păpuşilor. 

— L-am prins pă unu’! Hei, pr'etene, mamă-ta ştie să coasă? 
Atunci, să-ţi cârpească şi-asta! Aaahh! Are ăsta o ţeastă, zici că-i 
copac! 

— Crivens! E un cadavru aicea, fără cap! 

— Păi, nu-i de mirare, fiin'c-aci e-un urs! la de-mi simte 
cizma, schilodule! 

Lui Tiffany i se păru că deşi posesorii celor trei glasuri se 
luptau cu lucruri care nu se puteau apăra, inclusiv un urs de 
pluş cu numai un picior, soarta bătăliei încă nu era decisă. 

— L-am pus! L-am pus! L-am pus! O ză ai nevoie de un 
călăfătuitor, ciuma scoţiduşilor ce-mi eşti! 

— Cineva m-a rănit la picior! Cineva m-a rănit la picior! 

— Veniţi aici! Ahh, vă luptaţi singuri, idioţilor ce sunteţi! M- 
am săturat până peste urechi de voi doi! 

Tiffany îl simţi pe Haţchiţ mişcându-se. O fi fost el gras şi 
leneş, dar era iute ca fulgerul când era vorba să sară asupra 
vietăţilor mici. Nu l-ar fi putut lăsa să-i prindă pe... ce-or fi fost 
ei acolo, oricât de răi ar fi părut după vorbe. 

Tuşi cu putere. 

— Vedeţi? Zise un glas dinspre casa păpuşilor. Le-aţi trezit! 
Am şters-o de-aici! 

Se făcu din nou linişte şi, de data asta, după o vreme, 
Tiffany ajunse la concluzia că era mai degrabă acea linişte unde 
nu se află nimeni, decât o linişte a cuiva incredibil de tăcut. 
Haţchiţ adormi la loc, tresărind la răstimpuri, pe când scotea 
măruntaiele vreunei prăzi în visele sale de motan gras. 

Tiffany mai aşteptă puţin şi apoi se dădu jos din pat şi se 
strecură spre uşa dormitorului, ferindu-se să calce pe cele două 
scânduri ale duşumelei care scârţâiau. Cobori scările pe 
întuneric, găsi un scaun la lumina lunii, pescui cartea de Basme 
cu Zâne de pe poliţa lui Buni, apoi ridică zăvorul de la uşa din 
spate şi ieşi în noaptea caldă a miezului verii. 

Era multă ceaţă împrejur, dar se puteau zări câteva stele 
deasupra capului şi mai era şi-o lună ciuntită pe cer. Tiffany ştia 
că era ciuntită, pentru că citise în Almanah că era „ciuntită” 
atunci când creştea mai mult de jumătate, pregătindu-se de 
Lună plină, şi aşa că se hotărâse să fie atentă la lună în 
perioadele acelea, doar ca să-şi spună, în sinea ei: „Ah, văd că 
luna e cam ciuntită, în seara asta...” 

Se poate ca acest detaliu să vă spună mai multe despre 
Tiffany decât ar fi vrut ea să ştiţi. 

Sub luna care răsărea, dealurile erau nişte metereze negre 
care umpleau jumătate de cer. Pentru o clipă, căută din ochi 
lumina felinarului lui Buni Suferind. 


Buni nu pierdea niciodată vreun miel. Asta era una dintre 
primele amintiri ale lui Tiffany: era ţinută în braţe de mama ei la 
fereastră, pe o noapte geroasă de la începutul primăverii, cu un 
milion de stele strălucitoare sclipind deasupra munţilor şi, în 
negura dealurilor, singura stea din constelația lui Buni Suferind, 
mergând în zigzag prin noapte. Nu s-ar fi dus la culcare dacă 
vreun miel s-ar fi rătăcit, oricât de rea ar fi fost vremea... 


Exista un singur loc unde era posibil pentru cineva care 
trăia într-o familie numeroasă să fie lăsat în pace, iar acela era 
privata. Era o privată cu trei deschizături şi locul în care se 
refugia oricine când voia să fie singur un timp. 

Înăuntru se aflau o lumânare şi Almanahul de anul trecut, 
spânzurat de o sfoară. Tipografii îşi cunoşteau cititorii, aşa că 

tipăreau Almanahul pe o hârtie moale, subţire. 

Tiffany aprinse lumânarea, se aşeză comod şi începu să se 
uite prin cartea de Basme cu Zâne. Luna se zgâia la ea prin 
tăietura în formă de seceră din uşă. 

Ei nu-i plăcuse niciodată cu adevărat cartea asta. 

I se părea că încerca să-i spună ce să facă şi ce să 
gândească. Nu te abate de la drumul tău, nu deschide uşa 
străinilor, dar urăşte vrăjitoarea cea rea pentru că e rea. A, şi să 
creadă că mărimea pantofului este o metodă potrivită de a-ţi 
alege o nevastă. 

O mulţime de poveşti erau foarte dubioase, după părerea ei. 
De pildă, aceea care se sfârşea când cei doi copii buni 
împingeau vrăjitoarea cea rea în cuptorul ei. Tiffany se 
îngrijorase din pricina poveştii, după tot necazul cu doamna 
Poticniţa. Poveşti ca acestea îi împiedicau pe oameni să 
gândească limpede, era convinsă. O citise pe aceasta şi se 
gândise: Pardon? Nimeni nu are un cuptor îndeajuns de mare 
cât să cuprindă o întreagă persoană înăuntru, şi, în orice caz, ce 
îi făcea pe copii să creadă că aveau dreptul să meargă pe afară 
şi să mănânce casele oamenilor? Şi de ce un băiat, prea prost ca 
să ştie că o vacă valora mult mai mult decât cinci boabe de 
fasole, avea dreptul să ucidă un uriaş şi să-i fure aurul? Ca să nu 
mai vorbim despre comiterea unui act de vandalism ecologic? 
Iar fetiţa care nu putea face deosebirea dintre un lup şi bunica 
ei era, probabil, fie tare de cap ca un lemn de tec, fie dintr-o 
familie extrem de urâtă. Poveştile nu erau adevărate. Dar 
doamna Poticniţa murise din pricina poveştilor. 

Dădu pagină după pagină, căutând ilustrațiile potrivite. 
Pentru că, deşi poveştile o înfuriau, ilustrațiile, ah, ilustrațiile 
erau cele mai frumoase lucruri pe care le văzuse ea vreodată. 

Întoarse o pagină şi iat-o. 

Cele mai multe ilustraţii cu zâne şi spiriduşi nu sunt foarte 
impresionante. Cinstit vorbind, arătau ca nişte fetiţe mici de la 
clasa de balet, care tocmai fuseseră fugărite printr-un mărăciniş 
des. Dar aceasta... era diferită. Culorile erau stranii şi nu exista 
nicio umbră. Iarba şi margaretele uriaşe creşteau pretutindeni, 
astfel că spiriduşii trebuie să fi fost foarte mici, dar păreau 
mari. Arătau mai curând ciudat de omeneşti. Cu siguranţă nu 
aduceau a spiriduşi. Abia dacă vreunul dintre ei avea aripi. Şi 
aveau, într-adevăr, forme foarte neobişnuite. De fapt, unii dintre 
ei chiar arătau a monştri. Fetiţele în tutu-uri n-ar fi avut prea 

multe şanse împotriva lor. 

lar partea cea mai ciudată era că, singura între toate 
celelalte ilustraţii din carte, aceasta arăta de parcă ar fi fost 
executată de un artist care pictase ce se afla în faţa lui. 
Celelalte picturi, fetele de la balet şi copilaşii în şorţuleţe- 
combinezon aveau o înfăţişare prefăcută, siropoasă. Aceasta 
însă nu avea. Aceasta spunea că artistul fusese acolo... 

...cel puţin, în mintea lui, îşi zise Tiffany în gând. j 

Se uită mai atent la colțul din stânga jos şi iată, era acolo. Il 
mai văzuse şi înainte, dar trebuia să ştii unde să te uiţi. Fără 
nicio îndoială era un omuleţ cu păr roşu, gol, în afara unui kilt şi 
a unei jiletci sărăcăcioase, strâmbându-se la ea din ilustrație. 
Părea foarte supărat. Şi..., Tiffany apropie lumânarea, ca să 
vadă mai bine..., cu siguranţă făcea un semn cu mâna. 

Chiar dacă n-ai fi ştiut că era un gest obscen, era uşor să 
ghiceşti. 

Auzi glasuri. Deschise uşa cu piciorul, ca să le audă mai 
bine, pentru că o vrăjitoare trebuie să asculte întotdeauna ce 
vorbesc ceilalţi. 

Sunetul venea de dincolo de gardul viu, unde era o pajişte 
pe care n-ar fi trebuit să se afle decât oi, aşteptând să fie duse 
la obor. Or oile nu se fac remarcate prin conversaţia lor. Se 
furişă afară, cu grijă, în zorii ceţoşi, şi descoperi în gard o mică 
spărtură făcută de şoareci, care îi asigură o vedere destul de 
bună. 

Era un berbec care păştea lângă gard, iar conversaţia venea 
dinspre el sau, mai curând, de undeva din iarba înaltă de sub el. 
Păreau să fie pe puţin patru vorbitori, care după voci erau 
destul de nervoşi. 

— Crivens! Noi voiam vreo orătanie, nu vreo oaie! 

— Ah, şi una şi alaltă sunt la fel dă bune! Ha, băieţi, apucaţi- 
o bine dă câte-un picior! 

— Bine, toate orătăniile sunt închise în coteţ, aşa că luăm ce 
putem! 

— Mai încet, mai încet, bine? 

— Aş, cin’ ne-aude? OK, băieţi - yan... tan... teth'ra!!5 

Berbecul se ridică puţin în aer şi, behăind speriat, începu să 
străbată pajiştea cu spatele înainte. Tiffany avu impresia că 


15 Unu... doi... trei... — În vechiul limbaj (real) în care numără păstorii 
din Nordul Angliei. 

vede o idee de păr roşu prin iarbă, în jurul picioarelor lui, dar 
dispăru, odată cu berbecul dus pe sus, în ceaţă. 

Ea trecu forţat prin gardul viu, neluând în seamă rămurelele 
care o zgâriau. Buni Suferind n-ar fi lăsat pe nimeni să plece cu 
o oaie de furat, chiar dacă erau invizibili. 

Însă ceața era groasă şi, acum, Tiffany auzi nişte zgomote 
dinspre coteţul găinilor. 

Oaia care dispăruse cu spatele înainte putea să mai aştepte. 
Acum găinile aveau nevoie de ea. O vulpe intrase la ele de două 
ori, în ultimele două săptămâni, iar găinile care nu fuseseră 
luate, abia de se apucaseră de clocit. 

Tiffany alergă prin grădină, agăţându-şi cămaşa de noapte 
în aracii de mazăre şi în tufele de agrişe, şi deschise larg uşa de 
la coteţul găinilor. 

Nu zări nici pene zburând prin aer, nici altceva din panica 
pe care ar fi stârnit-o o vulpe. Dar găinile cloncăneau cu 
însufleţire, iar Spilcuitul, cocoşelul, păşea nervos în sus şi-n jos. 
Una dintre găini părea puţin stânjenită. Tiffany o ridică iute de 
pe cuibar. 

Dedesubt, găsi doi omuleţi albaştri şi cu părul roşu. Fiecare 
tinea câte un ou în braţe. Se uitau în sus cu o expresie foarte 
vinovată. i 

— Ah, nu! zise unul. Íi fata! Fa îi... cotoroanţa... 

— Ne furaţi ouăle, zise Tiffany. Cum îndrăzniţi! Şi eu nu 
sunt o cotoroanţă! 

Omuleţii se uitară unul la altul şi apoi la ouă. 

— Ce ouă? zise unul. 

— Ouăle pe care le aveţi în braţe, zise Tiffany, răspicat. 

— Ce? Oh, astea? Astea-s ouă, zău? zise cel care vorbise 
primul, uitându-se la ouă de parcă nu mai văzuse unele 
niciodată până atunci. Vasăzică, ăstea-s. Şi noi care ne chiteam 
că-s, ăăă, pietre. 

— Pietre, zise şi al doilea, crispat. 

— Strecuratu-ne-am sub găinuşa mătăluţă pentru olecuţă de 
căldurică, zise cel dintâi. Şi când am dat de chestiile astea, am 
crezut că îs pietre, şi că d'aia biata găină cloncănea tot timpul... 

— Cloncănea, zise şi al doilea, dând din cap viguros. 

— ...aşa că ni s-a făcut milă dă biata orătanie 

— Puneţi-ouăle-la-loc, zise Tiffany, rar. 

Cel care nu vorbise prea mult, îi făcu un semn din cap 
celuilalt. 

— Mai bine fă cum spune ea, zise. Totul ne-a mers pe dos. 
Nu ne putem pune cu o Suferindă, iar asta-i o cotoroanţă. l-a 
dat una în cap lui Jenny, cum nimeni alta n-a mai făcut pân’ la 
ea. 

— Da, nu m-am gândit la asta... 

Amândoi omuleţii aşezară ouăle la loc, cu foarte multă grijă. 
Unul dintre ei chiar îl aburi puţin pe coajă şi-l lustrui zelos, cu 
marginea zdrenţuită a kiltului său. 

— N-am stricat nimic, doamnă, zise el. 

Se uită la celălalt omuleţ. Apoi dispărură. Pentru o clipă, a 
mai rămas o părere de reflexie roşcată prin aer, şi câteva paie 
din faţa uşii coteţului zburară prin aer. 

— Şi sunt o domnişoară! strigă Tiffany. Aşeză din nou cloşca 
pe ouă şi se duse la uşă. Şi nu sunt o cotoroanţă! Voi sunteţi 
niscaiva spiriduşi? Şi cum rămâne cu baia - vreau să zic, cu 
oaia? adăugă ea. 

Nu se auzi niciun răspuns, doar un zăngănit de găleți lângă 
casă, ceea ce însemna că se treziseră şi ceilalţi membri ai 
familiei. 

Îşi recuperă Basmele cu Zâne, suflă în lumânare şi se 
îndreptă spre casă. Mama ei aprindea focul şi o întrebă de ce se 
sculase, iar Tiffany spuse că auzise gălăgie în coteţul păsărilor 
şi ieşise să vadă dacă nu cumva venise iarăşi vulpea. Asta nu 
era o minciună. De fapt, era absolut adevărat, chiar dacă nu era 
o mărturisire completă. 

Tiffany era, în linii mari, o persoană care spunea numai 
adevărul, dar ei i se părea că erau unele momente în care 
lucrurile nu se mai puteau împărţi cu uşurinţă în „adevărate” şi 
„false”, ci deveneau „lucruri pe care oamenii aveau nevoie să le 
ştie în acel moment” şi „lucruri pe care nu era nevoie să le ştie 
în acel moment”. 

De altfel, nici ea nu era prea sigură ce ştia în acel moment. 

La micul dejun se servi porridge. Ea îşi mâncă porţia în 
mare grabă, voind să se întoarcă la ţarc şi să vadă ce mai putea 
face în privinţa oii. Poate că mai erau urme prin iarbă sau mai 
găsea ceva... 

Işi ridică privirile, fără să ştie de ce. 

Haţchiţ dormita de obicei în faţa cuptorului. Acum, însă, 
stătea în picioare, încordat ca un arc. Tiffany simţi furnicături 
pe ceafă şi încercă să vadă la ce se uita motanul. 

Pe dulap era un şir de borcane albe şi albastre, care nu prea 

foloseau la nimic. Îi fuseseră lăsate moştenire mamei sale de 
către o mătuşă mai în vârstă, iar ea era mândră de ele, pentru 
că arătau bine şi erau complet inutile. In fermă nu prea era loc 
pentru lucruri inutile care arătau bine, aşa că erau păstrate cu 
sfinţenie. 

Haţchiţ privea ţintă capacul unuia dintre ele. Acesta se 
ridică uşor şi, sub el se văzu un pic de păr roşu şi doi ochi vioi, 
curioşi. 

Capacul se lăsă la loc, după ce Tiffany se holbă îndelung la 
el. În clipa următoare auzi un clinchet uşor şi, când se uită în 
sus, vasul se clătina înainte şi-napoi şi un norişor de praf se 
ridica de-a lungul raftului de sus al bufetului. Haţchiţ îl cerceta 
de jur împrejur, uluit. 

Neîndoielnic erau foarte rapizi. 

Dădu fuga afară, în ţarc, şi se uită în jur. Ceaţa se ridicase 
de pe păşune, iar ciocârliile se înălţau spre dealuri. 

— Dacă oaia aia nu vine înapoi în clipa asta, strigă ea către 
cer, o să urmeze o răfuială! 

Vocea ei se ridică dintre dealuri. Şi atunci auzi, foarte slab, 
dar aproape, sunetul glasurilor firave: 

— Ce-a zis cotoroanţa? 

— A zis c-o să urmeze o răfuială! 

— Oh, vai, vai vai! Na, c-am încurcat-o acum! 

Tiffany privi în jur, cu faţa roşie de mânie. 

— Avem o datorie, zise ea, către văzduh şi iarbă. 

Asta era ceva ce spusese Buni Suferind odată, când Tiffany 
plângea după un miel. Buni avea un fel bătrânesc de-a vorbi, şi 
zisese: „Noi suntem aidoma zeilor pentru dobitoacele câmpului, 
dubla mea. Noi rânduim momentul naşterii lor şi momentul 
morţii lor. Intre acestea două, avem o datorie.” N 

— Avem o datorie, repetă Tiffany, mai îmblânzită. Işi plimbă 
privirea peste pajişte. Ştiu că mă puteţi auzi, oricine aţi fi. Dacă 
oaia aia nu vine înapoi, atunci o să... aveţi necazuri. 

Ciocârliile cântară peste stână, adâncind tăcerea. 

Tiffany trebuia să-şi îndeplinească sarcinile zilnice, înainte 
de a avea puţin timp şi pentru ea. Asta însemna să dea de 
mâncare la găini şi să strângă ouăle, şi se simţi uşor mândră de 
faptul că erau cu două mai mult decât ar fi putut fi. Însemna şi 
să aducă şase găleți cu apă de la fântână şi să umple coşul de 
lemne de lângă sobă, dar amână aceste treburi pentru că nu-i 
plăceau prea mult. În schimb, îi plăcea să bată untul, asta da. [i 

lăsa timp de gândire. 

Când o să fiu o vrăjitoare cu pălărie ţuguiată şi coadă de 
mătură, îşi zise ea, în timp ce trăgea de manetă, o să flutur din 
mână şi untul o să fie gata cât ai clipi. Şi orice diavol mic, cu 
părul roşu, care se va gândi măcar să ne ia vreun animal, o să 
fie... 

Se auzi un pleoscăit în spatele ei, unde aliniase cele şase 
găleți cu care să se ducă la fântână. 

Una dintre ele era acum plină cu apă, care încă se mai 
legăna înainte şi-napoi. 

Se întoarse la maşina de bătut untul de parcă nimic nu s-ar 
fi întâmplat, dar se opri, după câteva clipe şi se duse la cutia cu 
făină. Luă o mână de făină şi-o presără pe treptele de la intrare, 
apoi veni înapoi la unt. 

După alte câteva minute, se auzi un nou pleoscăit în spatele 
ei. Când se întoarse să se uite, descoperi, da, încă o găleată 
plină. lar pe făina de pe trepte se vedeau două dâre de paşi 
mărunţei, una ducând afară din lăptărie şi alta venind înapoi. 

Asta era tot ce putea face Tiffany: să ridice o găleată din 
acelea grele, de lemn, când era plină. 

Aşadar, îşi zise ea, sunt şi nemaipomenit de puternici, pe 
lângă faptul că sunt incredibil de rapizi. O să fiu chiar foarte 
liniştită în privinţa asta. 

Se uită în sus, la grinzile mari de lemn care străbăteau 
încăperea, şi un fir subţire de praf începu să cadă de pe ele, de 
parcă tocmai ar fi tulit-o cineva, ferindu-se de-a fi văzut. 

Cred că ar trebui să pun punct poveştii ăsteia imediat, îşi 
zise ea. Pe de altă parte, n-ar strica să aştept până ce toate 
găleţile vor fi pline. 

— Şi apoi va trebui să umplu şi lada cu lemne din debaraua 
de lângă bucătărie, zise ea cu voce tare. 

Ei bine, merita o încercare. 

Se duse înapoi la maşina de bătut unt şi nu se mai osteni să- 
şi întoarcă privirile când auzi alte patru pleoscăituri în spatele 
ei. Nici nu se uită în jur când auzi uşoare şuierături şi pocnetele 
lemnelor căzând în ladă. Se întoarse să vadă abia când 
zgomotele încetară. 

Lemnele erau stivuite în ladă până la tavan şi toate găleţile 
erau pline. Făina aşternută pe trepte era toată numai de urme 
de picioare. 

Se opri din bătut untul. Avea senzaţia că o urmăreau nişte 

ochi, o mulțime de ochi. 

— Ăăă... vă mulţumesc, zise ea. Nu, nu fusese bine. Sunase 
crispat. Lăsă din mână bătătorul de unt şi se ridică în picioare, 
încercând să pară cât mai amenințătoare cu putinţă. 

— Şi cu oaia cum rămâne? zise ea. N-o să cred că vă pare 
rău cu adevărat, până ce nu voi vedea oaia înapoi! 

Din ţarc se auzi un behăit. Alergă până în capătul grădinii şi 
se uită peste gard. 

Berbecul chiar venea înapoi, înaintând cu spatele, în cea 
mai mare viteză. Se opri brusc, la mică distanţă de gardul viu şi 
căzu la pământ, când omuleţii îi dădură drumul. Unul dintre 
omuleţii cu păr roşu se iţi, pentru o clipă, pe capul berbecului. 
Suflă spre un corn, îl lustrui cu marginea kiltului său şi dispăru 
ca un abur. 

Tiffany se întoarse agale spre lăptărie, părând gânditoare. 

Oh, şi când ajunse, untul fusese bătut. De fapt, nu doar 
bătut, ci pus şi netezit într-o duzină de forme de lemn lunguieţe, 
aliniate pe poliţa de marmură pe care o folosea ea, când îl făcea 
cu mâna ei. Era chiar şi câte un fir de pătrunjel pe fiecare dintre 
ele. 

Să fi fost oare spiriduşi de-ai casei? se întrebă ea. Potrivit 
Basmelor cu Zâne, spiriduşii casei îşi făceau veacul pe lângă 
casa omului, îndeplinind treburile gospodăriei în schimbul unei 
farfurii cu lapte. Dar în ilustraţia din carte apăreau ca nişte mici 
făpturi voioase, cu tichiuţe cu moţ care le atârna pe umăr. 
Omuleţii cu păr roşu nu arătau deloc ca şi cum ar fi băut lapte 
vreodată în viaţa lor, dar poate că merita o încercare. 

— Ei bine, zise ea cu voce tare, încă simțindu-se urmărită de 
observatori ascunşi. Aşa, da. Mulţumesc. Mă bucur că vă pare 
rău pentru ce-aţi făcut. 

Luă una dintre farfurioarele pisoiului din grămada de vase 
de pe spălător, o spălă cu grijă, o umplu din putineiul cu lapte 
de azi, apoi o puse pe podea şi se dădu un pas înapoi. 

— Sunteţi spiriduşi de-ai casei? întrebă ea. 

Aerul se văluri. Laptele se vărsă pe podea şi farfurioara se 
învârti în loc de mai multe ori. 

— Înţeleg, prin urmare, că nu, zise Tiffany. Atunci, ce 
sunteţi? 

Urmă o tăcere nespus de apăsătoare, pe care niciun răspuns 
n-o tulbură. 

Îngenunche şi se uită sub spălător, apoi îşi lungi gâtul 

privind în spatele rafturilor cu brânză. Scrută colţurile 
întunecoase, printre pânzele de păianjeni. Încăperea părea 
goală. 

Şi-atunci îşi zise în sinea ei: cred că am nevoie de educaţie 
preţ de un ou întreg, şi foarte repede... 


XXX 


Tiffany străbătuse drumeagul povârnit de la fermă până la 
sat de sute de ori. Avea mai puţin de o jumătate de milă şi, de-a 
lungul secolelor, căruțele îl săpaseră şi-l adânciseră, astfel încât 
era mai mult ca un făgaş în cretă şi curgea ca un pârâu de lapte 
pe vreme ploioasă. 

Ajunsese pe la jumătatea dealurilor când începu susurul. 
Gardurile vii foşniră fără nicio boare de vânt. Ciocârliile se 
opriră din cântat şi, cu toate că nu fusese atentă la cântecul lor, 
muţenia de acum fu un şoc. Nimic nu pare mai asurzitor decât 
încetarea bruscă a unui cântec care fusese dintotdeauna acolo. 

Când privi în sus la cer, i se păru că se uită printr-un 
diamant. Scânteia şi aerul se răci atât de repede încât parcă 
intrase într-o baie de gheaţă. 

Apoi chiar apăru zăpada sub picioarele ei, zăpadă şi pe 
gardurile vii. Şi zgomotul unor copite. 

Venea din pajiştea de alături. Un cal galopa prin zăpadă, în 
spatele gardului viu care era acum, deodată, doar un zid alb. 

Tropotul copitelor încetă. Urmă o clipă de linişte şi apoi 
calul ateriză în drum, alunecând pe zăpadă. Se ridică în 
picioare, iar călăreţul îşi întoarse faţa spre Tiffany. 

Călărețul, însă, nu putea sta faţă-n faţă cu Tiffany. Nu avea 
nicio faţă. Pentru că nu avea niciun cap de care să fie ataşată. 

Ea o luă la fugă. Ghetele îi alunecau pe zăpadă la fiecare 
pas, dar deodată mintea îi fu rece ca gheaţa. Nu mai avea decât 
cele două picioare, alunecând pe gheaţă. Un cal are de două ori 
mai multe picioare cu care să alunece. Ea văzuse cai încercând 
să se caţere pe dealul ăsta pe o vreme în care totul era îngheţat. 
Avea o şansă. 

Auzi un zgomot ca de respiraţie gâfâită, şuierătoare, în 
spatele ei şi un nechezat de cal. Riscă să arunce o privire. Calul 
venea după ea, dar încet, pe jumătate mergând, pe jumătate 
alunecând. leşeau aburi din el. 

Pe la jumătatea drumului în josul pantei, drumul trecea pe 

sub coroanele unor copaci, semănând acum cu nişte nori 
prăbuşiţi, împovăraţi cum erau de zăpadă. lar dincolo de ei, 
Tiffany ştia că drumul devenea drept. Omul fără cap avea s-o 
prindă pe drum drept!®. Nu mai ştia ce o să se întâmple şi după 
asta, dar era sigură că avea să fie neplăcut de scurt. 

Fulgi de zăpadă căzură peste ea pe când trecu pe sub copaci 
şi se hotări s-o ia din nou la fugă. Ar fi putut ajunge în sat. Era 
bună la alergat. 

Şi dacă ajungea acolo, ce? N-ar fi izbutit niciodată să intre 
pe o uşă în timp util. lar oamenii aveau să ţipe şi să fugă care- 
ncotro. Sinistrul călăreț nu părea să fie genul care să se 
sinchisească prea mult de asta. Nu, trebuia să-l înfrunte. 

Dacă şi-ar fi luat şi tigaia! 

— Hei, cotoroanţo! Rămâi pe loc, imediat! 

Se uită în sus. 

Un omuleţ albastru îşi scoase capul din zăpada de pe gardul 
viu. 

— E un călăreț fără cap pe urmele mele! strigă ea. 

— N-o să reuşească, drăguță. Stai pe loc! Uită-te drept în 
ochii lui! 

— Dar n-are niciun fel de ochi! 

— Crivens! Eşti o cotoroanţă sau nu? Uită-te în ochii pe care 
nu-i are! 

Omul albastru dispăru în zăpadă. 

Tiffany se întoarse. Călărețul venea pe sub copaci, calul 
păşind acum mai sigur, căci drumul nu mai era în pantă. Avea o 
sabie în mână şi se uita la ea, cu ochii pe care nu-i avea. Auzi 
din nou zgomotul respirației gâfâite, neplăcute la auz. 

Omuleţii mă privesc, se gândi ea. Nu pot să fug. Buni 
Suferind n-ar fi fugit de o creatură fără cap. 

Îşi încrucişă braţele şi se uită şi ea stăruitor. 

Călărețul se opri, parcă nedumerit, apoi îşi îndemnă calul 
înainte. 

O siluetă albastră şi roşie, mai mare decât a celorlalţi 
omuleţi, se lăsă să cadă din copaci. Ateriză pe fruntea calului, 
între ochi, şi i se prinse de o ureche, cu ambele mâini. 

Tiffany îl auzi strigând: 

— Uite-un cap plin dă mătreaţă pentru tine, strigoiule ce 


16 Citat din Legenda Văii Adormite, romanul fantastic al scriitorului 
englez Washington Irving (ecranizarea s-a numit Ca/arețul fără cap) 

eşti, din bunăvoința Marelui Yan!”! Şi atunci omuleţul îl izbi pe 
cal între ochi cu propriul său cap. 

Spre marea ei uimire, calul se clătină, luând-o într-o parte. 

— E-n regulă? strigă micuțul luptător. Mare încăpățânat mai 
eşti, he? Inc’ una, cu simţire! 

De data aceasta, calul dansă greoi în partea cealaltă, şi 
atunci picioarele din spate îi alunecară sub el şi se prăbuşi în 
zăpadă. 

Din gardul viu ţâşniră omuleţii albaştri. Călărețul, încercând 
să se ridice în picioare, dispăru sub un vârtej albastru şi roşu de 
creaturi urlătoare... 

Şi dispăru. Şi Zăpada dispăru. Şi calul dispăru. 

Omuleţii albaştri rămaseră pentru o clipă îngrămădiţi în 
mijlocul drumului încins, colbuit. Unul dintre ei zise: 

— Au, crivens! M-am lovit singur la căpăţână! Şi apoi 
dispărură şi ei, dar pentru o clipă Tiffany mai văzu nişte umbre 
albastre şi roşii pierzându-se în gardul viu. 

După care ciocârliile se întoarseră. Gardurile erau din nou 
verzi şi pline de flori. Nicio rămurică nu era ruptă, nicio floare 
nu era strivită. Cerul era albastru, fără nicio fulgerare ca de 
diamant. 

Tiffany se uită în jos. Pe tocurile ghetelor sale, zăpada se 
topea. Ciudat lucru, dar se simţi bucuroasă s-o vadă. Prin 
urmare, ceea ce tocmai se întâmplase fusese magie, nu nebunie. 
Şi dacă închidea ochii, încă mai putea auzi respiraţia 
şuierătoare a omului fără cap. 

În momentul ăsta avea nevoie de oameni obişnuiţi şi să vadă 
întâmplându-se lucruri obişnuite. Dar, mai presus de toate, avea 
nevoie de răspunsuri. 

De fapt, ceea ce-şi dorea mai mult ca orice altceva era să nu 
mai audă respiraţia şuierătoare când închidea ochii... 


Corturile dispăruseră. Cu excepţia câtorva bucăţi de cretă 
sfărâmată, cotoare de măr, nişte iarbă călcată în picioare şi, vai, 
câteva pene de găină, nu mai rămăsese nimic care să indice 
faptul că profesorii fuseseră vreodată acolo. 

O voce firavă zise: 

— Psst! 


17 Actorul de comedie Billy Connolly, din Glasgow, este cunoscut ca 
„Marele Yin”. 

Se uită în jos. Un broscoi râios se târî de sub o frunză de 
ştevie. 

— Miss Tick a spus că o să te întorci, începu el. Presupun că 
sunt câteva lucruri pe care ai vrea să le afli, dacă nu mă-nşel. 

— Totul, zise Tiffany. Suntem năpădiţi de omuleţi! Nu pot 
înţelege nici jumătate din ce vorbesc! Şi o ţin una şi bună 
numindu-mă cotoroanţă. 

— Ah, da, zise broscoiul. Te-ai ales cu Nac Mac Fulgerii! 

— A nins, dar pe urmă n-a mai nins! Am fost urmărită de un 
călăreț fără cap! Şi unul dintre... cine ai zis că erau? 

— Nac Mac Fulgeri, zise broscoiul. Cunoscuţi şi ca prebriţi. 
Ei îşi zic scoţiduşii liberi. 

— Mă rog. Unul dintre ei a doborât calul cu o lovitură de 
cap! A căzut grămadă! Şi era un cal de-a dreptul uriaş! 

— Ah, sună tipic pentru un Fulger, zise broscoiul. 

— Le-am dat nişte lapte şi l-au răsturnat! 

— Le-ai dat unor Nac Mac Fulgeri lapte? 

— Păi, n-ai zis că sunt spiriduşi? 

— Nu spiriduşi, scoţiduşi. Cu siguranţă ăştia nu beau lapte! 

— Sunt din aceeaşi categorie cu Jenny? întrebă Tiffany. 

— Nu. Sunt răzvrătiți, zise broscoiul. 

— Răzvrătiţi? Impotriva cui? 

— A tuturor, a orice, zise broscoiul. Acum ia-mă de jos. 

— De ce? 

— Pentru că e o femeie la fântâna de colo care se uită la tine 
pieziş. Vâră-mă în buzunarul şorţului tău, pentru numele 
atotputernicului. 

Tiffany luă broscoiul de jos şi-i zâmbi femeii. 

— Fac colecţie de broaşte presate, zise ea. 

— Foarte bine, dragă, zise femeia şi se grăbi să se 
îndepărteze. 

— Asta n-a fost foarte amuzant, zise broscoiul din şorţul ei. 

— Oricum oamenii nu ascultă ce le spui, zise Tiffany. 

Se aşeză sub un copac şi scoase broscoiul din buzunar. 

— Nişte Fulgeri au încercat să fure ouă de la noi şi pe una 
dintre oile noastre, zise ea. Dar i-am făcut să ni le dea înapoi. 

— Ai primit ceva înapoi de la Nac Mac Fulgeri? exclamă 
broscoiul. Erau bolnavi? 

— Nu. Erau un pic..., ei bine, drăguţi de-a dreptul. Chiar au 
făcut treabă la fermă în locul meu. 

— Nişte /Fulgeri au făcut treabă la fermă? se minună 

broscoiul. Ei nu fac niciodată treabă! Nu ajută niciodată pe 
nimeni! 

— Şi apoi a fost şi călăreţul fără cap! zise Tiffany. Nu avea 
deloc cap! 

— Ei bine, asta este calificarea majoră în meserie, zise 
broscoiul. 

— Ce se întâmplă, broscoiule? întrebă Tiffany. Fulgerii sunt 
cei care ne invadează? 

Broscoiul păru să şovăie puţin. 

— Miss Tick nu prea vrea să te ocupi tu de asta, zise el. O să 
se întoarcă repede cu ajutoare.... 

— Şi o să se întoarcă la timp? întrebă Tiffany. 

— Nu ştiu. Probabil. Dar n-ar trebui să... 

— Vreau să ştiu ce se întâmplă! 

— S-a dus să mai cheme vreo câteva vrăjitoare, zise 
broscoiul. Uf..., ea nu-i de părere ca tu să... 

— Mai bine îmi spui ce ştii, broscoiule, zise Tiffany. Miss 
Tick nu-i aici. Eu sunt. 

— O altă lume se încrucişează cu aceasta, zise broscoiul. 
Poftim. Acum eşti mulţumită? Asta crede Miss Tick. Dar se 
întâmplă mai repede decât a crezut ea. Toţi monştrii se întorc. 

— De ce? 

— Pentru că nu-i nimeni să-i oprească. 

Câteva clipe tăcură amândoi. 

— Sunt eu, zise Tiffany. 

Capitolul 4 
Scoţiduşii Liberi 


Nu s-a întâmplat nimic pe drumul de întoarcere la fermă. 
Cerul a rămas albastru, niciuna dintre oile din ţarcurile de 
acasă n-a pornit să fugă cu spatele foarte repede, iar un văzduh 
de o dogoritoare goliciune apăsa asupra tuturor. 

Haţchiţ era pe cărarea ce ducea până la uşa din spate, şi 
avea ceva prins în gheare. De îndată ce-o zări pe Tiffany, îşi 
ridică prada şi ieşi din scenă pe după colţul casei în cea mai 
mare viteză, cu lăbuţele strânse şi cu un aer vinovat în goana 
sa. Tiffany era maestră la nimerit ţinta cu un bulgăre de 
pământ. 

Dar barem nu era ceva albastru cu roşu în botul lui. 

— Uită-te la el, zise ea. Gogoloi mare şi laş! Tare mi-aş dori 
să-l fac să nu mai prindă pui de păsări. E atât de trist! 

— Este că n-ai o pălărie pe care s-o poţi purta? zise 
broscoiul, din buzunarul şorţului ei. Nu pot să sufăr să nu văd 
nimic. 

Intrară în lăptăria pe care Tiffany, în mod normal, ar fi fost 
stăpână mai toată ziua. 

În tufele de lângă uşă se purtă o conversaţie înăbuşită, care 
decurse cam aşa: 

— Ce-a zis cotoroanţa? 

— A zis că vrea ca mâţa ei să nu mai ia dă gât puii dă păsări. 

— Chiar aşa? Crivens! Nicio problemă! 


Tiffany aşeză broscoiul pe masă cu cea mai mare grijă cu 
putinţă. 

— Ce mănânci? îl întrebă ea. 

Ştia ea că era politicos să le oferi musafirilor ceva de 
mâncare. 

— Am fost obişnuit cu limacşi, scolopendre şi alte chestii, 
răspunse broscoiul. N-a fost uşor. Nu-ţi face probleme, dacă n-ai 
nimic de genul ăsta. Bănuiesc că nu te aşteptai să vină pe la tine 

un broscoi râios. 

— Ce zici de nişte lapte? 

— Eşti foarte drăguță. 

Tiffany aduse nişte lapte şi-l turnă într-o farfurie. Privi apoi 
cum broscoiul se vâră în ea. 

— Ai fost un prinţ chipeş? îl întrebă ea. 

— Mda, sigur, poate, zise broscoiul, cu laptele scurgându-i- 
se din gură. 

— Şi de ce Miss Tick a pus o vrajă asupra ta? 

— Ea? Mmm, ea n-ar fi putut face una ca asta, zise 
broscoiul. E magie nu glumă să prefaci pe cineva într-o broască 
râioasă, dar să-l laşi să creadă că a fost om. Nu, a fost o zână 
nănaşă. Să nu superi niciodată o femeie cu o stea în vârf de băț, 
mică domnişoară. Le zgândări partea cea mai rea a firii lor. 

— Dar ce-a stârnit-o? 

Broscoiul păru încurcat. 

— Nu ştiu, spuse el. Totul mi-e puţin... în ceaţă. Nu ştiu 
decât că am fost o fiinţă umană. Cel puţin, cred că ştiu. Asta mă 
tulbură. Câteodată, mă trezesc noaptea şi mă întreb: oare am 
fost vreodată om de-adevăratelea? Sau am fost doar o broască 
râioasă care a călcat-o pe nervi, iar ea m-a făcut să cred că am 
fost cândva om? Asta ar fi o adevărată tortură, aşa-i? 
Presupunând că n-ar exista nimic pentru mine în care să mă 
prefac la loc? 

Broscoiul întoarse nişte ochi galbeni şi îngrijoraţi spre ea. 

— La urma urmelor, nu poate fi prea greu să zdruncini 
mintea unui broscoi, nu? Trebuie să fie mult mai simplu decât să 
prefaci, să zicem, o sută şaizeci de livre umane în opt uncii de 
broscoi, nu? Şi până la urmă, unde se duce restul de masă, mă 
întreb eu? E într-un fel, mă-nţelegi, lăsat deoparte? Foarte 
îngrijorător. Vreau să spun, mai am vreo două amintiri de când 
eram om, fireşte, dar ce înseamnă o amintire? Doar un gând în 
creierul tău. Nu poţi fi sigur că e real. Cinstit vorbind, în nopţile 
după ce am mâncat vreun limax stricat, mă trezesc ţipând, 
numai că tot ce-mi iese pe gură este un orăcăit. Mulţumesc 
pentru lapte, a fost foarte bun. 

Tiffany se uită în tăcere la broscoi. 

— Ştii, zise ea, magia este mult mai complicată decât 
credeam. 

— Fâl-fâl-fâlfâit! Cirâp-cirâpit! Valeu, biata dă mine, cip- 
cirâp! 

Tiffany dădu fuga la fereastră. 

Văzu un Fulger pe potecă. Işi făcuse nişte aripi grosolane 
dintr-o cârpă, un soi de pălărie cu cioc din paie, şi şontâcăia în 
cerc pe cărare, ca o pasăre rănită. 

— Vai, cirâp-cirâpit! Fâl-fâl-fâlfâit! Cu siguranţă-mi doresc 
să nu fie vro mâţă prin preajmăă! Ah, sărăcuţa dă mineee! ţipa 
el. 

Şi pe potecă, Haţchiţ, duşmanul de moarte al tuturor 
puişorilor de pasăre, se apropia cu burta lipită de pământ, 
salivând. Când Tiffany deschise gura să tipe, el sări şi ateriza cu 
toate cele patru lăbuţe pe omuleţ. 

Sau, cel puţin, în locul în care fusese omuleţul, căci făcuse 
un salt înalt în aer şi acum cădea chiar prin faţa ochilor lui 
Haţchiţ, prinzându-se cu mâinile de urechile pisoiului. 

— Ah, să te văd acu”, pisoiaş, scârnăvie ce-mi eşti! răcni el. 
Uite-un cadouaş dă la ăia mici, cotoi dă ghetou! 

Şi îl izbi cu capul în bot. Haţchiţ se răsuci în aer şi ateriză 
pe spate, cu ochii cruciş. Miji ochii, într-o teroare mută, când 
omuleţul se aplecă deasupra lui şi strigă: 

— CIRAP! 

Atunci se ridică în aer, aşa cum fac pisicile, şi-apoi deveni o 
săgeată portocalie străbătând poteca spre uşa deschisă, trecând 
glonţ pe lângă Tiffany ca să se ascundă sub spălător. 

Fulgerul se uită în sus, rânjind, şi o văzu pe Tiffany. 

— Te rog, nu pleca..., începu ea repede, dar el se evaporă. 

Mama lui Tiffany venea grăbită pe potecă. 

Tiffany ridică broscoiul şi-l puse înapoi în buzunarul şorţului 
ei, la ţanc. 

— Unde-i Wentworth? E pe-aici? întrebă mama ei, cu 
sufletul la gură. S-a întors? Răspunde-mi! 

— Păi nu s-a dus cu tine la tuns oile, mamă? întrebă Tiffany, 
deodată tulburată. 

Simţea panica răspândindu-se din toţi porii mamei sale, ca 
fumul. 

— Nu-l putem găsi! răspunse ea, având o privire răvăşită. L- 
am scăpat din ochi doar un minut! Eşti sigură că nu l-ai văzut? 

— Dar n-ar fi putut veni atâta drum până aici... 

— Du-te şi caută-l prin casă! Du-te! 

Doamna Suferind plecă în goană. Cu grăbire, Tiffany puse 
broscoiul pe podea şi-l împinse sub spălător. Îl auzi orăcăind şi 
Haţchiţ, înnebunit de groază şi năucit, ieşi de sub spălător într- 

un vârtej de labe năpustindu-se pe uşă-afară. 

Tiffany stătu o clipă în loc. Primul ei gând, ruşinos, fu: Dar 
chiar el a vrut să meargă la stână, ca să se uite la tunsul oilor. 
Cum se putea rătăci? A plecat cu mama, Hannah şi Fastidia! 

Şi cât de strict îl ţinuseră sub ochi Fastidia şi Hannah, cu 
toţi tinerii aceia de acolo? 

Încercă să pretindă că nu gândise asta, dar era periculos de 
bună la a-şi găsi punctul slab când minţea. Asta-i necazul cu un 
creier: uneori gândeşte mai mult decât ai vrea. 

Însă Wentworth nu avusese niciodată de gând să se 
îndepărteze de oameni! Era o jumătate de milă pe deal în sus 
până la stână! Iar el nu mergea repede. După câţiva paşi, se 
lăsa în fund şi cerea bobo! 

Dar ar fi ceva mai multă linişte pe aici dacă într-adevăr s-a 
pierdut... 

Apoi îi veni iarăşi un supărător şi ruşinos gând, pe care 
încercă să-l înăbuşe făcându-şi de lucru. Dar mai întâi luă 
câteva bomboane din chisea, ca momeală, şi înşfăcă din mers 
punga de hârtie, în timp ce trecea din odaie în odaie. 

Auzi zgomot de ghete în curte, ca şi când unii dintre 
lucrători coborâseră de la stâna unde se tundeau oile, dar 
continuă să se uite pe sub paturi şi prin dulapuri, chiar şi prin 
unele atât de înalte că un copil care abia învățase să meargă n- 
ar fi putut nicicum să ajungă la ele, apoi se uită din nou pe sub 
paturile pe sub care se uitase deja, pentru că acesta era genul 
de căutare cuvenit. Era genul de căutare când te duci şi te uiţi 
şi în pod, chiar dacă uşa lui este totdeauna încuiată. 

După vreo câteva minute, afară izbucniră vreo două sau trei 
voci care-l strigau pe Wentworth şi apoi îl auzi pe tatălei 
zicând: 

— Încercaţi şi jos, la pârâu! 

„„„Şi asta însemna că şi el era înnebunit de grijă, pentru că 
Wentworth n-ar fi bătut niciodată atâta cale până acolo fără 
vreo momeală. Nu era un copil care să se simtă bine când era 
departe de dulciuri. 

E vina ta. 

Gândul pătrunse ca o aşchie de gheaţă în mintea ei. 

E vina ta, pentru că tu nu l-ai iubit prea mult. Când a apărut 
el pe lume, tu n-ai mai fost mezina, şi ai fost nevoită să-l târăşti 
mereu după tine, dorindu-ţi fără încetare - ce, nu-i aşa? - să fi 
dispărut. 

— Nu-i adevărat! şopti Tiffany, ca pentru sine. Eu... chiar îl 
plăceam... 

Nu prea tare, să recunoaştem. Nu tot timpul. El nu ştia cum 
să se joace frumos şi nu făcea niciodată ce i se cerea. Tu te-ai 
gândit că ar fi mai bine dacă s-ar fi pierdut de-a binelea. 

Orişicât, adăugă ea în mintea ei, nu poţi iubi mereu pe 
cineva căruia îi curge permanent nasul. Şi, orişicât... mă 
întreb... 

— Mi-aş dori să-mi găsesc frăţiorul, zise ea cu glas tare. 

Asta păru să nu aibă niciun efect. Dar casa era plină de 
oameni care tot deschideau şi închideau uşile, strigau şi îşi 
stăteau în drum unii altora, iar... Fulgerii erau timizi, în pofida 
faptului că mulţi dintre ei aveau feţele ca o pungă cu oase. 

Nu dori, spusese Miss Tick. Fă lucruri. 

Cobori la parter. Chiar şi vreo câteva femei care legau 
vălătucii de lână tunsă veniseră la fermă. Erau strânse buchet în 
jurul mamei sale, care stătea la masă şi plângea. Nimeni nu-i 
dădu atenţie lui Tiffany. 1 se întâmpla adesea. 

Se furişă în lăptărie, închise uşa cu grijă în urma ei şi se 
aplecă să se uite sub spălător. 

Uşa se deschise brusc la perete şi tatăl ei dădu buzna 
înăuntru. Se opri. Tiffany îşi ridică privirile, vinovată. 

— Nu poate fi acolo, dedesubt, fato! zise tatăl ei. 

— Te-ai uitat prin camerele de la etaj? 

— Chiar şi în pod, tati... 


— Atunci... - tatăl ei arăta panicat şi nerăbdător în acelaşi 
timp - du-te şi... fă ceva! 
— Da, tati. 


Când uşa se închise, Tiffany se uită din nou sub spălător. 

— Eşti acolo, broscoiule? 

— Nu prea ai ce ciuguli pe sub ăsta, răspunse broscoiul, 
ieşind afară. Il ţii foarte curat. Nici măcar un păianjen. 

— Am o problemă urgentă! îl repezi Tiffany. Frăţiorul meu a 
dispărut. In plină zi! De sus, de pe deal, de unde poţi vedea 
până la câteva mile distanţă! 

— Oh, oac, zise broscoiul. 

— Pardon? zise Tiffany. 

— Aăă, asta a fost, ăăă, o înjurătură în broscană, zise 
broscoiul. Imi pare rău, dar... 

— Ceea ce s-a întâmplat are vreo legătură cu magia? întrebă 

Tiffany. A avut sau n-a avut...? 

— Sper să nu fi avut, zise broscoiul, dar eu cred că a avut. 

— Omuleţii ăia l-au furat pe Wentworth? 

— Cine, Fulgerii? Fi nu fură copii! 

Era ceva în modul în care spusese broscoiul asta. Fi nu 
fură... 

— Atunci, ştii cine l-a răpit pe fratele meu? întrebă Tiffany. 

— Nu. Dar... ei, poate, zise broscoiul. Uite ce-i, Miss Tick 
mi-a spus că tu nu trebuie să... 

— Fratele meu a fost furat, zise Tiffany tăios. Ai de gând să- 
mi spui să nu fac nimic în privinţa asta? 

— Nu, dar... 

— Bine! Unde sunt Nac Mac Fulgerii acum? 

— S-au dat la fund, bănuiesc. Locul mişună de oameni care 
caută, la urma urmelor, dar... 

— Cum îi pot aduce înapoi? Am nevoie de ei! 

— Hm, Miss Tick a zis... 

— Cum îi pot aduce înapoi? 

— Ăăă... adică, vrei să-i aduci înapoi? zise broscoiul, arătând 
nefericit. 

— Da! 

— Păi, vezi tu, asta-i ceva pe care puţini oameni ar vrea s-o 
facă vreodată, zise broscoiul. Ei nu sunt ca elfii de bucătărie. 
Dacă te trezeşti cu Nac Mac Fulgerii în casă, de obicei e mai 
bine să te muţi. Oftă. Spune-mi, tatăl tău bea? 

— Mai bea câte-o bere, din când în când, zise Tiffany. Ce 
legătură are asta cu restul? 

— Numai bere? 

— Ei bine, se presupune că n-ar trebui să ştiu despre ceea 
ce tata numeşte Alifia de Oi Specială, răspunse Tiffany. Buni 
Suferind obişnuia s-o prepare, în vechiul şopron de vite. 

— E tare, nu-i aşa? 

— Topeşte lingurile, zise Tiffany. E pentru ocazii. Tata spune 
că nu-i de femei, pentru că-ţi creşte păr pe piept. 

— Atunci dacă vrei să fii sigură că îi găseşti pe Nac Mac 
Fulgeri, du-te şi adu nişte licoare din aceea, zise broscoiul. O să 
meargă, crede-mă. 

Cinci minute mai târziu, Tiffany era gata. Puţine lucruri 
rămân ascunse de un copil liniştit, dar cu ochi buni, iar ea ştia 
unde se ţineau sticlele respective, din care adusese acum una. 
Dopul fusese înfăşurat într-o cârpă şi apoi înfipt cu putere, dar 

era vechi şi Tiffany izbuti să-l scoată cu vârful unui cuţit. Aburii 
care ieşiră o făcură să lăcrimeze. 

Dădu să toarne din licoarea galben-cafenie într-o farfurie... 

— Nu! O să ne calce în picioare de-o să ne dăm duhul, dacă 
faci asta, o opri broscoiul. Lasă numai dopul scos. 

Aburii alcoolului ieşeau pe gura clondirului, tremurând ca 
aerul deasupra pietrelor într-o zi caniculară. 

Atunci, o simţi - o senzaţie de atenţie încordată, în lăptăria 
întunecoasă şi rece. 

Se aşeză pe un scăunel de muls şi zise: 

— E-n regulă, acum puteţi ieşi. 

Erau sute. Se ridicară din spatele găleţilor. Se lăsară în jos 
pe sfori, de pe grinzile tavanului. leşiră, sfioşi, de după rafturile 
cu brânză. Se strecurară afară de sub spălător. Răsăreau din 
locuri unde ai fi crezut că un om cu părul ca o mandarină coaptă 
n-ar fi putut niciodată să se ascundă. 

Erau cam de vreo şase inchi înălţime şi, pe ansamblu, 
colorați în albastru, deşi era greu de spus dacă asta era 
culoarea naturală a pielii lor sau doar vopseaua de la tatuajele 
care le acopereau fiecare centimetru de pe corp care nu era 
acoperit cu păr roşu. Purtau kilturi scurte, iar unii mai aveau şi 
alte petice în chip de îmbrăcăminte, cum ar fi nişte vestuţe 
strâmte. Câţiva purtau pe cap cranii de iepure sau de şobolan, 
ca un soi de coif. Şi toţi până la unul cărau, pitită la spate, o 
sabie aproape cât ei de mare. 

Cu toate acestea, Tiffany observă mai presus de toate că ei 
erau cei înfricoşaţi de ea. In general priveau la propriile lor 
picioare, ceea ce nu era deloc o treabă pentru cei slabi de 
inimă, fiindcă picioarele lor erau uriaşe, murdare şi înfăşurate 
până la jumătate cu piei de animale în chip de încălțări foarte 
jerpelite. Niciunul nu îndrăznea s-o privească în ochi. 

— Voi sunteţi cei care mi-aţi umplut găleţile cu apă? întrebă 
ea. 

Se produse o mare forfotă - picioare târşâite şi accese de 
tuse - apoi un cor îi răspunse: 

— Deah. 

— Şi lada cu lemne? 

Se auziră mai multe „deah”-uri. 

Tiffany se încruntă la ei. 

— Şi despre oaie ce aveţi de zis? 

De data aceasta, toţi priviră muţi în pământ. 

— De ce aţi furat oaia? 

Mai mulţi murmurară şi se înghiontiră între ei, după care 
unul dintre omuleţi îşi scoase coiful din tigvă de iepure şi îl 
învârti nervos în mâini. 

— Ne-a fozt fuoame, domniţă, mormăi el. Da’ p'ormă, când 
am auzit că era al tău, am pus animalu' la loc în ocol. 

Păreau atât de pleoştiţi, că lui Tiffany i se făcu milă de ei. 

— Atunci, bănuiesc că nu l-aţi fi furat, dacă nu v-ar fi fost 
foame, zise ea. 

Mai multe sute de ochi o priviră uluiţi. 

— Oh, ba, domniţă, zise învârtitorul de coif. 

— Ba? 

Glasul lui Tiffany sună atât de uimit, încât învârtitorul se 
uită în jur, la tovarăşii săi, căutând ajutor. Toţi dădură din cap, 
aprobator. 

— Da, domniţă. O făceam. Suntem ăl mai vestit neam dă 
hoţi. Nu-i aşa, băieţi? Pentru ce suntem noi vestiți? 

— Hoţii! strigară omuleţii albaştri. 

— Şi pen’ mai ce, băieţi? 

— Bătăi! 

— Şi pen’ mai ce? 

— Beţii! 

— Şi pen’ mai ce? 

La întrebarea asta, îşi munciră o vreme creierele, dar 
ajunseră cu toţii la aceeaşi concluzie. 

— Beţii şi bătăi! 

— Da’ parcă mai era ceva, murmură învârtitorul. Ah, da. 
Ziceţi-i cotoroanţei, băieţi! 

— Hoţii-şi-beţii-şi-bătăi! răcniră omuleţii albaştri voioşi. 

— Spuneţi-i cotoroanţei cine suntem noi, băieţi, zise 
învârtitorul de coif. 

Se auzi hârşâitul mai multor săbii mici trase din teacă şi 
ridicate deasupra capetelor. 

— Nac Mac Fulgerii! Scoţiduşii liberi! Fără rege! Fără 
regină! Fără lord! Fără stăpân! N-o ză fim prostiţi din nou!’ 

Tiffany se uită lung la ei. Toţi îi pândeau cu atenţie 
următoarea mişcare şi, cu cât ea întârzia cu răspunsul, cu atât 
deveneau mai neliniştiţi. Îşi lăsară săbiile în jos, părând 


18 Aluzie la cântecul formaţiei de muzică pop ITie Who, Wont get 
fooled again. 

încurcaţi. 

— Dar n-o ză cutezăm ză nu recunoaştem o cotoroanţă 
puternică, decât poate pentru o duşcă dă tărie, zise învârtitorul, 
sucind cu disperare coiful în mâini, şi cu ochii pe sticla cu Alifia 
de Oi Specială. N-o ză ne ajuţi? 

— Să vă ajut? zise Tiffany. Eu vreau ajutorul vostru! Cineva 
mi-a răpit fratele în plină zi! 

— Oh, vai, vai, vai! făcu învârtitorul de coif. Auzi c-a venit. 
Auzi c-a venit să ne culeagă. E prea târziu pentru noi! E vorba 
de Inălţime! 

— Ba e doar un băieţel mic! protestă Tiffany. 

— Se referă la Inălţimea Sa, Regina, zise broscoiul. Adică 
Regina... 

— Tacă-vă fleanca! urlă învârtitorul de coif, dar glasul i se 
pierdu în vaietele şi gemetele celorlalţi Nac Mac Fulgeri. Se 
trăgeau de păr, băteau cu picioarele în podea şi strigau: 
„Nenorocire!” şi „Vai, vai, vai!”. In timp ce broscoiul se certa cu 
învârtitorul de coif, fiecare dintre cei de faţă îşi ridica glasul, 
încercând să se facă auzit... 

Tiffany se ridică în picioare. 

— Toată lumea să tacă imediat! porunci ea. 

Se lăsă tăcerea, cu excepţia câtorva smiorcăieli şi tânguieli 
din spate. 

— Ne revărsam şi noi amarul, domniţă, zise învârtitorul de 
coif, aproape cocoşat de frică. 

— Dar nu aici! se răsti Tiffany, tremurând de mânie. Asta eo 
lăptărie! Trebuie s-o păstrez curată. 

— Ăăă... a-ţi revărsa amarul înseamnă „a-ţi plânge soarta”, 
zise broscoiul. 

— Fiin'că dacă regina e aci înseamnă că matca noastră 
slăbeşte repede, zise învârtitorul de coif. Şi n-o ză avem pe 
nimenea să aibă grijă de noi. 

Să aibă grijă de voi, gândi Tiffany. Sute de omuleţi bătăioşi, 
care ar putea cuceri, fiecare, premiul cel mare la concursul de 
Cel Mai Rău Spărgător de Nas, au nevoie de cineva care să aibă 
grijă de ei? 

Trase adânc aer în piept. 

— Mama e în casă, plângând, zise ea, şi... 

Şi eu nu ştiu cum s-o mângâi, adăugă în sinea ei. Nu sunt 
bună la chestii de-astea, niciodată nu ştiu ce ar trebui să spun. 
Dar, cu voce tare, zise: 

— Şi îl vrea înapoi pe fratele meu. Aăă. Mult. Adăugă, deşi 
nu-i plăcea s-o spună: El este favoritul ei. 

Arătă cu degetul spre învârtitorul de coif, care se dădu 
înapoi. 

— Mai întâi de toate, zise ea, nu mă pot gândi la tine în 
continuare ca la învârtitorul de coif, aşadar, cum te cheamă? 

O exclamaţie înăbuşită printre Fulgeri, iar Tiffany îl auzi pe 
unul dintre ei murmurând: 

— Deah, ea îi cotoroanţa, fără dă-ndoială. Asta-i o întrebare 
dă cotoroanţă! 

Învârtitorul de coif se uită în jurul lui de parcă ar fi cerşit 
ajutor de la ceilalţi. 

— Noi nu ne dăm numele, îngăimă el. 

Dar un alt Fulger, din spate, zise: 

— Hei! Nu poţi să refuzi o cotoroanţă! 

Omuleţul privi în sus, foarte tulburat. 

— lo mi-s Marele Om al clanului, domniţă, zise el. Iar 
numele meu îi..., înghiţi în sec, Fură Peoricine Fulger, domniţă. 
Dar te implor nu-l folosi împotrivă-mi! 

Broscoiul era pregătit să intervină. 

— Ei cred că numele poartă magia în ele, şopti el. Nu şi le 
spun în faţa oamenilor, ca să nu le fie scrise undeva. 

— Aşa-i, şi s-apară în docomente com-pli-ca-te, zise un 
Fulger. Ă 

— Ori pă afişe cu „In urmărire generală”, zise un altul. 

— Deah, şi pă declaraţii, şi pă jalbe dă tribunal, zise un 
altul. 

— Pă sentinţele dă proscriere, chiar! 

Fulgerii se uitau în jur, cuprinşi de panică numai la gândul 
celor ce s-ar putea scrie pe hârtie. 

— Ei cred că un cuvânt scris are şi mai multă putere, şopti 
broscoiul. Cred că tot ce e scris e magic. Cuvintele îi 
înfricoşează. Le vezi săbiile? Incep să arunce o lumină albastră, 
în prezenţa unui avocat!?. i 

— E-n regulă, zise Tiffany. Incepem să ne înțelegem. Promit 
că nu-i voi scrie numele. Acum, vorbiţi-mi despre regina asta 
care l-a răpit pe Wentworth. Regină peste ce? 

— Nu să poate spune cu voce tare, domniţă, zise Fură 


19 În Stăpânul inelelor, unele arme aruncă o lumină albastră în 
prezenţa orcilor şi a altor creaturi malefice. 

Peoricine. Ea-şi aude numele oriunde ar fi rostit, şi vine la 
chemare. 

— La drept vorbind, asta-i adevărat, zise broscoiul. N-ai vrea 
s-o întâlneşti, niciodată. 

— E rea? 

— E puţin spus. Numeşte-o doar Regina. 

— Deah, Regina, zise Fură Peoricine. Se uită la Tiffany cu 
ochi strălucitori şi îngrijoraţi. N-o cunoşti pă Regină? Nu eşti 
odrăslită dă Buni Suferind, care avea dealurile ăstea-n oase? Nu 
cunoşti căile? Nu ţi-a arătat ea căile? Nu eşti o cotoroanţă? Cum 
să poate? Ai pocnit-o pă Jenny Dinţi-Verzi şi te-ai uitat la 
Călărețul fără Cap în ochii pă care nu-i mai are, şi 'abar n-ai 
d'ăstea? 

Tiffany îi zâmbi strâmb, apoi şopti spre broscoi: 

— Ce stea? Şi ce zice că-i amar? Şi cum adică să fiu 
odrăslită de Buni Suferind? 

— Din câte mi-am dat eu seama, zise broscoiul, sunt uluiţi 
că nu ştii de Regină şi de... ăăă, căile magice, deşi eşti nepoata 
crescută de Buni Suferind şi înfrunţi monştrii. Să ai, „abar” 
înseamnă să ai „cunoştinţă”. 

— Şi steaua? 

— Lasă steaua acum, zise broscoiul. Ei au crezut că Buni 
Suferind te-a învăţat magia ei. Ridică-mă până la urechea ta, te 
TOg. 

Tiffany îl ridică şi broscoiul îi şopti: 

— Ar fi mai bine să nu-i dezamăgeşti, bine? 

Ea înghiţi în sec. 

— Dar nu mi-a spus niciodată despre nicio magie..., începu 
ea. 

Şi se opri. Asta era adevărat. Buni Suferind nu-i vorbise 
despre nicio magie. Dar le arăta magia oamenilor în fiecare zi. 


„„„S-a întâmplat odată ca ogarul premiat al Baronului să fie 
prins omorând oi. Era un câine de vânătoare, la urma urmelor, 
dar plecase de la conac şi o luase pe dealuri şi, pentru că oile au 
fugit, le-a vânat... 

Baronul ştia de pedeapsa pentru stricăciuni aduse turmei. 
Erau nişte legi ale ținutului Cretei, atât de vechi încât nimeni 
nu-şi mai aducea aminte cine le făcuse, dar toată lumea o 
cunoştea pe aceasta: câinii care omorau oi erau omorâți. 

Dar ogarul cu pricina costase cinci sute de dolari de aur, şi 

de aceea - aşa spune povestea - Baronul îl trimisese pe 
servitorul lui până sus, pe dealuri, la coliba pe roți a lui Buni 
Suferind. Ea şedea pe trepte, fumându-şi pipa şi uitându-se la 
turma sa. 

Omul a venit până la ea călare şi nu s-a ostenit să descalece. 
Asta nu era un lucru înţelept, dacă voiai ca Buni Suferind să te 
socotească prieten. Potcoavele de fier stricau iarba. Ei nu i-a 
plăcut treaba asta. 

El a zis: „Baronul îţi porunceşte să găseşti o cale prin care 
să-i scapi câinele, doamnă Suferind. Drept răsplată, o să-ţi dea o 
sută de dolari de argint.” 

Buni a zâmbit în zare, a pufăit din pipă o vreme, şi a 
răspuns: „Dacă un om ridică armele împotriva stăpânului său, 
acel om este spânzurat. Dacă un om înfometat fură din oile 
stăpânului său, acel om este spânzurat. Dacă un câine omoară 
oile, acel câine este omorât. Astea sunt legile de pe aceste 
dealuri, iar dealurile astea sunt în oasele mele. Ce este un 
baron, ca legea să poată fi încălcată pentru el?” 

Și, cu acestea, şi-a întors iarăşi ochii asupra oilor sale. 

„Jinutul ăsta este proprietatea baronului”, a zis servitorul. 
„EI face legea.” 

Privirea pe care i-a aruncat-o atunci Buni Suferind i-a albit 
omului părul. Cel puţin, aşa spunea povestea. Dar toate 
poveştile despre Buni Suferind aveau un aer de basm fantastic 
în ele. 

„Dacă el face legea, cum spui tu, atunci n-are decât s-o 
încalce şi să vadă cum or să fie lucrurile după aceea”, a zis ea. 

Câteva ore mai târziu, Baronul l-a trimis pe administratorul 
domeniilor sale, care era mult mai important decât slujitorul de 
dinainte, dar care o cunoştea pe Buni Suferind mai demult. El a 
spus; „Doamnă Suferind, Baronul ar vrea ca dumneata să-ţi 
foloseşti influenţa pentru a-i scăpa câinele de pedeapsă. Ar fi 
fericit să-ţi poată dărui cincizeci de dolari de aur, doar ca să-l 
ajuţi să iasă din această încurcătură. Sunt sigur că poţi să-ţi dai 
seama că asta va fi în folosul tuturor celor implicați.” 

Buni şi-a fumat în continuare pipa şi s-a uitat la mieii nou- 
născuţi, răspunzând: „Tu vorbeşti pentru stăpânul tău, stăpânul 
tău vorbeşte pentru câinele lui. Cine vorbeşte pentru dealurile 
astea? Unde este Baronul, ca legea să fie încălcată pentru el?” 

Se spune că Baronul, auzind acest răspuns, a rămas foarte 
tăcut. Dar, cu toate că era foarte aristocrat, adesea capricios, şi 

din cale-afară de trufaş, nu era prost. Pe inserat, a urcat pe jos 
până la colibă şi s-a aşezat pe iarbă, lângă ea. După o vreme, 
Buni Suferind a zis: „Te pot ajuta cu ceva, stăpâne?” 

„Buni Suferind, cer îndurare pentru câinele meu”, a zis 
Baronul. _ 

„Îți aduce argint? Îţi aduce aur?” l-a întrebat Buni Suferind. 

„Nu. Nici argint, nici aur”, a răspuns Baronul. 

„Bun. O lege care s-ar lăsa încălcată pentru argint sau aur 
n-ar mai merita să fie deloc lege. Şi atunci, stăpâne?” 

„Indurare, Buni Suferind.” 

„Incerci să încalci legea cu un cuvânt?” 

„Întocmai, Buni Suferind.” 

Buni Suferind, spune mai departe povestea, s-a uitat o 
vreme la soarele care apunea, apoi a spus: „Atunci, vino mâine 
în zori la micul şopron de piatră, şi o să vedem dacă un câine 
bătrân mai poate învăţa lucruri noi. Asta o să-mi fie răsplata. 
Noapte bună.” 

Aproape tot satul era strâns în jurul micului şopron de 
piatră, a doua zi dimineaţă. Buni a venit cu una din căruțele 
mici de la fermă. În ea avea o oaie cu mielul ei nou-născut. Pe 
amândoi i-a pus în şopron. 

Nişte argaţi au apărut cu ogarul. Era nervos şi iritat, 
fiindcă-şi petrecuse noaptea legat cu lanţul într-un tarc, şi tot 
încerca să-i muşte pe cei care-l ţineau cu două curele. Era 
zburlit. Işi arăta colții. 

Baronul veni călare, însoţit de administrator. Buni Suferind 
îi salută cu un semn din cap şi deschise uşa şopronului. 

„Pui câinele în şopron cu o oaie, doamnă Suferind?” s-a 
mirat administratorul. „Vrei să-l muşte mielul şi să-l omoare?” 

Asta n-a stârnit prea multe râsete. Nimeni nu-l plăcea prea 
mult pe administrator. 

„O să vedem”, zise Buni. 

Argaţii au târât câinele până la uşa şopronului, l-au aruncat 
înăuntru şi au închis uşa repede. Toată lumea s-a repezit la 
fereastra micuță. 

S-a auzit un behăit din partea mielului, un mârâit al 
câinelui, apoi un behăit al oii-mamă. Dar acesta n-a fost un 
behãit oarecare de oaie. Era ceva ameninţător în el. _ 

Ceva s-a izbit de uşă, care a săltat din balamale. Inăuntru, 
câinele a chelălăit. 

Buni Suferind a ridicat-o pe Tiffany în brațe, până la 

fereastră. 

Câinele lovit încerca să se ridice pe picioare, dar n-a izbutit 
înainte ca oaia să-l lovească din nou - şaptezeci de livre de oaie 
furioasă izbindu-l cu fruntea, ca un berbec. 

Buni a lăsat-o pe Tiffany jos şi şi-a aprins pipa. A pulfăit 
liniştită, în timp ce clădirea din spatele ei se zgălţăia, iar câinele 
chelălăia şi scâncea. 

După vreo două minute, le făcu un semn cu capul celor doi 
argați. Aceştia au deschis uşa. 

Câinele a dat să iasă afară şontăc, în trei picioare, dar n-a 
reuşit să facă nici doi yarzi când oaia a ieşit în goană după el şi 
l-a izbit cu capul atât de tare, că l-a dat de-a berbeleacul. 

Câinele a rămas nemișcat. Probabil se lămurise ce păţea, 
dacă se ridica. 

Buni Suferind a făcut din nou un semn cu capul spre argați, 
care au prins oaia şi au împins-o la loc în şopron. 

Baronul privise totul cu gura căscată. 

„Câinele ăsta a omorât un mistreţ, anul trecut!” a zis el. „Ce 
i-ai făcut?” 

„O să se facă bine”, a zis Buni Suferind, ocolind întrebarea 
cu grijă. „A fost rănit mai mult în mândria lui, decât în trup. Dar 
n-o să se mai uite după vreo oaie niciodată, îti spune degetul 
meu mare!” Şi-şi linse degetul mare, ridicându-l în sus. 

După câteva clipe de şovăire, Baronul îşi linse degetul mare 
şi-l cobori şi-l lipi de degetul ei mare. Toată lumea ştia ce 
însemna asta. Pe Creta, o înţelegere pecetluită cu degetul mare 
este de nedesftăcut. 

„Pentru tine, la un cuvânt, legea a fost încălcată”, a zis Buni 
Suferind. „O să ţii minte de asta, tu, care împărți dreptatea? O 
să-ți aduci aminte de ziua asta? Fiindcă o să ai ocazia.” 

Baronul dădu din cap, aprobator. 

„Aşa mai merge”, zise Buni Suferind, iar degetele lor se 
dezlipiră. 

A doua zi, Baronul chiar i-a dăruit lui Buni Suferind aur, dar 
numai în Chipul foiţei aurite de pe o uncie de Jolly Sailor”, cel 
mai ieftin şi mai puturos tutun de pipă, pe care numai Buni 
Suferind îl fuma. Întotdeauna era prost dispusă dacă negustorii 
întârziau şi ea rămânea fără. N-o puteai mitui pe Buni Suferind 


20 „Veselul Marinar”. Şi la noi exista o marcă de tutun de pipă (de 
calitate inferioară), numită „Matelot”, cu etichetă foarte asemănătoare. 

nici cu tot aurul din lume, dar cu siguranţă îi puteai atrage 
atenţia cu o uncie de Jolly Sailor. 

Lucrurile au mers mult mai uşor după aceea. 
Administratorul era ceva mai puţin nesuferit când întârziau cu 
plata chiriilor, Baronul era ceva mai respectuos cu oamenii, iar 
tatăl lui Tiffany spusese, într-o seară, după două beri, că 
Baronul văzuse ce se întâmplă când oile se ridică la luptă, şi că 
lucrurile s-ar putea schimba, într-o bună zi, iar mama ei îi ceru 
să nu mai vorbească aşa, pentru că nu se ştia niciodată cine te 
putea auzi. 

Iar, într-o zi, Tiffany l-a auzit spunându-i mamei sale, liniştit: 
„A fost doar o şmecherie mai veche de-a păstorilor, atâta tot. O 
oaie bătrână care a născut se va bate ca o leoaică pentru mielul 
ei, toată lumea ştie asta.” 

Asta se întâmplase. Niciun fel de magie. Dar, la vremea 
aceea, fusese magic. Și aşa ceva nu încetează să fie magic, doar 
pentru că ai descoperit tu cum a fost făcut... 


Fulgerii o urmăreau cu atenţie pe Tiffany, aruncând din 
când în când câte o privire pofticioasă spre sticla de Alifie de Oi 
Specială. 

N-am găsit nici măcar şcoala de vrăjitoare, se gândi Tiffany. 
Nu ştiu să fac nici măcar o vrajă. N-am nici măcar o pălărie 
ţuguiată. Talentele mele sunt instinctul de a face brânză şi cel 
de a nu alerga de colo-colo, panicată, când lucrurile nu merg 
bine. Oh, şi am un broscoi râios. 

Şi nu înţeleg nici pe jumătate din ce spun omuleţii ăştia. Dar 
ei ştiu cine l-a luat pe fratele meu. 

Într-un fel, nu cred că Baronul ar avea vreun fir călăuzitor 
despre cum să se rezolve treaba asta. Nici eu n-am, de altfel, 
dar cred că pot fi lipsită de fire călăuzitoare mult mai inteligent. 

— Eu... îmi amintesc o mulţime de lucruri despre Buni 
Suferind, zise ea. Dar ce vreţi voi să fac? 

— Matca ne-a trimis, zise Fură Peoricine. A simţit că Regina 
e pă drum. A ştiut că avea să iasă urât. Ne-a spus, o ză fie rău, 
găsiţi-o pe noua cotoroanţă care e rudă cu Buni Suferind, că ea 
o ză ştie ce-i de făcut. 

Tiffany se uită la sutele de chipuri aşteptând încordate. Unii 
Fulgeri aveau pene în păr şi coliere de molari la gât. Nu-i puteai 
spune cuiva cu jumătate de faţă vopsită în albastru-închis şi cu o 
sabie cât el de mare că tu nu erai o vrăjitoare adevărată. Nu 

puteai dezamăgi pe cineva în halul ăsta. 

— Şi voi o să mă ajutaţi să-l aduc înapoi pe fratele meu? 

Expresia de pe chipurile omuleţilor nu se schimbă. Ea 
încercă din nou: 

— Mă puteţi ajuta să-mi furaţi fratele înapoi de la Regină? 

Câteva sute de feţe mici, totuşi urâte, se luminară 
considerabil. 

— Aaa, acum vorbeşti pă limba noastră, zise Fură Peoricine. 

— Nu... chiar, zise Tiffany. Puteţi s-aşteptaţi cu toţii o clipă? 
Numai cât să-mi împachetez câteva lucruri, zise ea, încercând 
să sune de parcă ar fi ştiut ce făcea. Puse la loc dopul sticlei cu 
Alifie de Oi Specială. Nac Mac Fulgerii suspinară. 

Se grăbi să se întoarcă în bucătărie, găsi un sac, luă câteva 
pansamente şi unguente din cutia de medicamente, puse în el şi 
sticla cu Alifie de Oi Specială, pentru că tatăl ei spunea că lui 
întotdeauna îi făcuse bine, şi, ca un gând de după, adăugă 
cartea cu Bolile ovinelor şi tigaia. Amândouă s-ar fi putut dovedi 
folositoare. 

Omuleţii nu mai erau de văzut pe nicăieri, când se întoarse 
în lăptărie. 

Ştia că ar fi trebuit să le spună părinţilor ei ce se 
întâmplase. Dar n-ar fi mers. Ar fi fost aia cu „termină cu 
prostiile”. Oricum, cu un pic de noroc, l-ar fi putut aduce pe 
Wentworth înapoi mai înainte să observe că şi ea lipsea. Dar, 
pentru orice eventualitate... 

Ţinea un jurnal în lăptărie. Brânzei trebuie să-i notezi 
fiecare pas, iar ea scria întotdeauna cantitatea de unt pe care o 
scosese, cât lapte folosise şi alte detalii de acest gen. 

Dădu foaia, la o pagină nouă, luă creionul şi, scoțând limba 
în colţul gurii, începu să scrie. 

Treptat, Nac Mac Fulgerii reapărură. Nu dădeau impresia 
că ies pur şi simplu din spatele obiectelor şi cu siguranţă nu 
apăreau ca prin magie, din nimic. Apăreau în acelaşi mod în 
care apar chipurile în nori şi în jar; păreau să se facă nevăzuţi, 
dacă te uitai mai atent la ei şi voiai să-i vezi. 

Acum urmăreau îngroziţi creionul, iar Tiffany îi putea auzi 
murmurând: 

— Ia te uită la beţigaşu' dă scris, acuma, cum mai toacă. 
Asta-i treabă dă cotoroanţă. 

— Îhiî, are deprinderea scrisului, fără nicio îndoială. 

— Dar n-o ză scrii acolo şi numele noastre, nu, domniţă? 

— Aşa e, omu' poate fi vârât la'nchisoare, dacă au dovada 
scrisă. 
Tiffany se opri din scris şi citi bileţelul: 


Dragă mami şi tati, 

Am plecat să-l caut pe Wentworth. Sunt abselut probabil 
Chiar în siguranţă pentru că sunt cu nişte prieteni 
persoane care au cunoscut-o pe Buni; ps brânza de pe raftul trei 
va trebui întoarsă mâine; dacă nu vin pân-atunci. 

Cu dragoste, Tiffany 


Tiffany îşi ridică privirile spre Fură Peoricine, care se 
căţărase ca pe stâlp pe piciorul mesei şi urmărea încruntat 
creionul, în caz c-ar fi scris ceva periculos. 

— Aţi fi putut veni să mă chemaţi de la bun început, zise ea. 

— N-am ştiut că tu erai cea pe care o căutam, domniţă. O 
mulţime dă femei ţăpănoase se învârt prin ferma asta. N-am 
ştiut că tu erai, până când nu l-ai prins pe Wullie Flaimuc. 

S-ar putea să nu fiu eu, se gândi Tiffany. 

— Da, dar să furaţi ouăle şi oile..., nu era nevoie de asta, 
zise ea, neînduplecată. 

— Da’ nu erau bătute-n cuie, domniţă, zise Fură Peoricine, 
de parcă asta ar fi fost vreo scuză. 

— Nu poţi să baţi în cuie un ou! se burzului Tiffany. 

— Ah, păi, tu ai cunoştinţă despre lucruri înțelepte ca astea, 
domniţă, zise Fură Peoricine. Văd c-ai gătat cu scrisu', aşa că 
mai bine pornim la drum. Ai cumva un târş? 

— Mătură cu coadă, îi şopti broscoiul. 

— Aăă, nu, mărturisi Tiffany. Cel mai important lucru în 
privinţa magiei, zise ea cu semeţie, este să ştii când să nu o 
foloseşti. 

— Foarte just, zise Fură Peoricine, dându-şi drumul în jos pe 
piciorul mesei. Vino aici, Wullie Flaimuc. 

Unul dintre Fulgeri, care semăna foarte bine cu hoţul de 
ouă din dimineaţa cu pricina, ieşi din rând şi se opri lângă Fură 
Peoricine, după care se aplecară uşor unul către celălalt. 

— Dacă binevoieşti să calci peste noi, domniţă, zise Fură 
Peoricine. 

Mai înainte ca Tiffany să poată deschide gura, broscoiul îi 
spuse, vorbind în colţul gurii lui, ceea ce, fiind un broscoi, 
însemna un colţ chiar generos: 

— Un Fulger poate ridica de la pământ un om mare. N-ai 
putea să striveşti unul, oricât ai încerca. 

— Dar nu vreau să încerc! 

Tiffany ridică, foarte precaută, una dintre ghetele sale 
uriaşe. Wullie Flaimuc alergă sub talpa ei şi fata simţi gheata 
împinsă în sus. Era de parcă ar fi călcat pe-o cărămidă. 

— Acv’ ş-ailaltă ciubotă, zise Fură Peoricine. 

— O să cad! 

— Ntt, suntem tari la asta... 

Şi astfel Tiffany ajunse să stea pe doi picţei, îi simţi 
mişcându-se înainte şi-napoi, pe sub tălpile ei, ţinând-o în 
echilibru. Se simţea totuşi în deplină siguranţă. Era de parc-ar fi 
purtat ghete cu talpă groasă. 

— Hai la drum, zise Fură Peoricine, de dedesubt. Şi nu-ţi 
face griji că pisoiul tău ar mai putea lua gâtul vreunui puişor dă 
pasăre. O ză rămână câţiva băieţi ză facă uordine! 

Haţchiţ se târa pe lângă o creangă. Nu era un motan care să 
ştie să-şi schimbe modul de gândire. Dar ştia să dibuiască un 
cuib. Auzise ciripitul din capătul celălalt al grădinii şi chiar de la 
poalele copacilor putu zări trei cioculeţe galbene în cuib. Acum 
înainta salivând. Aproape ajunsese... 

Trei Nac Mac Fulgeri îşi scoaseră ciocurile legate cu sfoară 
şi-i zâmbiră fericiţi. 

— Z'ua bună, Dom'le Motănel, zise unul dintre ei. Tot n-ai 
băgat la devlă, ha? CIRAP! 

Capitolul 5 
Marea verde 


Tiffany zbura la vreo câţiva inchi de pământ, stând 
nemişcată. Vântul îi vâjâia pe la urechi, în vreme ce Fulgerii 
goneau, ieşind pe poarta fermei şi apucând-o pe păşunile de pe 
dealuri... j 

Iat-o acum pe fată, zburând. In acest moment, pe capul ei se 
află un broscoi râios ce se ţinea agăţat de parul ei. 

Dacă ne dăm mai în spate, vedem lunga cocoaşă verde a 
dealurilor. Acum, fata e doar o bulină albastru-deschis pe 
întinderea nesfârşită a ierbii, tunsă de oi pe lungimea unui 
covor. Dar marea verde nu e neîntreruptă. Ici şi colo, se văd 
urmele trecerii oamenilor. 

Anul trecut, Tiffany cheltuise trei morcovi şi un măr pe o 
jumătate de oră de geologie, cu toate că primise înapoi un 
morcov, după ce îi explicase profesorului că „geologie” n-ar 
trebui scris pe tăbliţa lui indicatoare ca „G olo G”. El îi spusese 
că solul Cretei se formase, sub apă, cu milioane de ani în urmă, 
din cochiliile micilor vietăţi marine. 

Lui Tiffany asta i se păruse de înţeles. Uneori mai găseai 
mici fosile prin cretă. Dar profesorul nu ştia prea multe despre 
cremene. Găseai şi cremene, mai tare ca oţelul, prinsă în cretă, 
cea mai moale dintre roci. Uneori, ciobanii ciopleau bucăţile de 
cremene, lovind cremene de cremene, făcându-şi din ele cuțite. 
Nici cuţitele din cel mai bun oţel nu se puteau ascuţi atât de 
bine ca unul din cremene. 

lar oamenii în perioada numită, prin Creta, „zilele de 
demult”, săpaseră puțuri de mină ca s-o scoată. Mai erau şi 
acum acolo, nişte găuri adânci în verdele unduitor, umplute cu 
tufe de mărăcini şi rugi. 

Uriaşi bolovani de cremene, butucănoşi, încă se mai iveau 
prin grădinile satului. Câteodată erau mai mari decât capul unui 
om. Adesea chiar semănau cu nişte capete. Erau atât de 

deformate, răsucite şi îndoite, că te puteai uita la vreo piatră de 
cremene şi vedeai aproape orice în forma ei - o faţă, un animal 
ciudat, un monstru de mare. Uneori, cele mai interesante erau 
puse pe zidurile care împrejmuiau grădinile, ca să le vadă 
lumea. 

Bătrânii le numeau „calchii”, ceea ce însemna „copii ai 
cretei”. Intotdeauna i se păruseră... stranii lui Tiffany, de parcă 
piatra s-ar fi zbătut să prindă viaţă. Unele cremene arătau ca 
nişte bucăţi de carne, sau oase, sau ceva tăiat de un măcelar. Pe 
întuneric, sub mare, era ca şi cum creta ar fi încercat să imite 
formele fiinţelor vii. 

Nu erau doar puţurile din cretă. Oamenii fuseseră peste tot 
pe Creta. Erau circuri de piatră, pe jumătate prăbuşite, şi 
tumuli funerari ca nişte buboaie verzi în care, se zicea, 
căpeteniile din zilele de demult erau îngropate laolaltă cu toate 
comorile lor. Nimănui nu-i trecuse prin minte să sape prin ele ca 
să vadă dacă era adevărat. 

Existau, de asemenea, ciudate sculpturi în cretă, pe care 
ciobanii le curăţau uneori de bălării, când erau cu turma la 
păscut pe dealuri şi nu aveau prea multă treabă de făcut. Creta 
se afla la numai câţiva inchi sub iarbă. Urmele de copite puteau 
dura şi-un anotimp întreg, dar sculpturile acelea dăinuiseră mii 
de ani. Erau reprezentări de cai şi de uriaşi, dar lucrul cel mai 
ciudat era că nu le puteai vedea cum trebuie din orice loc te-ai fi 
aflat. Păreau făcute pentru privitorii din ceruri. 

Şi apoi mai erau şi locurile stranii, ca Fierăria Bătrânului, 
alcătuită din patru lespezi mari, astfel aşezate încât să închipuie 
un bordei pe jumătate îngropat în coasta unui dâmb. N-avea 
decât vreo câteva picioare adâncime. Nu părea cu nimic 
deosebit, dar dacă îţi strigai numele în el, treceau vreo câteva 
secunde până ca ecoul să se întoarcă. 

Da, erau semne lăsate de oameni pretutindeni. Creta fusese 
importantă. 

Tiffany lăsase mult în urmă ţarcurile unde se tundeau oile. 
Trecu neobservată. Oile tunse nu-i dădură nicio atenţie fetiţei 
care se mişca fără să atingă pământul cu picioarele sale. 

Dealurile mai mici rămaseră şi ele în urmă şi acum se afla 
cu adevărat pe dealuri. Doar când şi când, vreun behăit de oaie 
sau vreun țipăt de şoim-şoricar tulbura liniştea dealurilor, 
alcătuită din zumzetele albinelor, foşnetele vântului şi sunetul 
unei tone de iarbă crescând în fiecare minut. 

Tiffany era flancată de Nac Mac Fulgeri care alergau umăr 
la umăr, în linie frântă, ţinându-şi privirile încruntate drept 
înainte. 

Trecură de vreo câteva movile fără să se oprească, şi 
alergară peste dealuri şi peste văi fără oprire. Şi atunci a 
observat Tiffany o tăbliță indicatoare în faţă. 

Era o mică turmă de oi. Erau doar câteva, proaspăt tunse, 
dar întotdeauna găseai acum un grup de oi în acest loc. Oile 
rătăcite apăreau aici, iar mieii, când se întâmpla să-şi piardă 
mamele, îşi găseau singuri drumul încoace. 

Era un loc magic. 

Acum nu mai era mare lucru de văzut, numai roţile de fier 
afundate în iarbă şi soba pântecoasă, cu hornul ei scurt... 


În ziua în care Buni Suferind a murit, oamenii au tăiat şi au 
scos straturile de iarbă de pe lângă casă, aşezându-le cu grijă 
ceva mai departe. Apoi au săpat o groapă în cretă, adâncă de 
şase picioare şi lungă de şase picioare, scoțând bucăţi mari de 
cretă umedă. 

Tunet şi Fulger i-au urmărit îndeaproape. N-au scâncit, n-au 
Iătrat. Păreau mai mult curioşi decât supăraţi. 

Buni Suferind fusese înfăşurată într-o pătură de lână, cu un 
smoc de lână netoarsă prinsă cu un ac de ea. Era un semn 
ciobânesc special. I] puseseră acolo ca să spună oricărui zeu 
care ar fi putut fi implicat că persoana îngropată fusese un 
păstor şi petrecuse o bună parte din viaţa sa pe dealuri, şi ba cu 
prăsirea oilor, ba luându-se cu una, cu alta, nu avusese prea 
mult timp pentru religie, nefiind nici biserici, nici altare prin 
zonă. Prin urmare, nădejdea tuturor era că zeii vor înţelege şi îi 
vor privi cu îngăduinţă. Buni Suferind, trebuie să spunem, nu 
fusese niciodată zărită rugându-se la nimeni şi la nimic în toată 
viața ei, şi toată lumea era de părere că, nici acum, ea nu şi-ar fi 
pierdut vremea cu vreun zeu care să nu priceapă că nimic nu 
era mai presus de prăsirea oilor. 

Creta fusese pusă la loc peste ea şi Buni Suferind, care 
întotdeauna zisese că dealurile erau în oasele ei, din acel 
moment avea oasele în dealuri. 

Apoi i-au dat foc colibei. Asta nu era un lucru obişnuit, dar 
tatăl ei a spus că nu mai exista niciun păstor, de nicăieri pe 
toată întinderea Cretei, care s-o mai folosească acum. 

Tunet şi Fulger n-au venit când i-a chemat el, dar lui nici nu 

i-a trecut prin minte să se înfurie, aşa că i-a lăsat aşezaţi, chiar 
mulțumiți, pe lângă tăciunii aprinşi ai colibei. 

A doua zi, când cenuşa se răcise şi fusese împrăştiată pe 
creta umedă, toată lumea a urcat sus pe deal şi, cu mare grijă, 
brazdele de iarbă au fost puse la loc, astfel încât nu mai 
rămăseseră la vedere decât roţile de fier pe osiile lor şi soba 
pântecoasă. 

În momentul acela - aşa spuneau toţi - cei doi câini 
ciobăneşti şi-au ridicat capetele, şi-au ciulit urechile, au luat-o 
prin iarbă şi duşi au fost. 


Omuleţii care o purtau au încetinit, treptat, iar Tiffany a dat 
din mâini ca din aripi când au lăsat-o jos, în iarbă. Oile s-au 
împleticit ceva mai încolo, fără grabă, apoi s-au oprit şi s-au 
întors ca să se uite la ea. 

— De ce ne-am oprit? De ce ne-am oprit aici? Trebuie s-o 
prindem din urmă! 

— Tre’ să-l aşteptăm pă Capturtit, domniţă, zise Fură 
Peoricine. 

— De ce? Cine e Capturtit? 

— El poa’ ză aibă cunoştinţă încotro z-a dus Regina cu 
băieţelul, zise Fură Peoricine, împăciuitor. Nu putem da buzna 
înăuntru, ştii. 

Un Fulger solid, bărbos, ridică o mână. _ 

— O precizare, Om Mare. Noi putem da buzna. Intotdeauna 
dăm buzna. 

— Aşa-i, Mare Yan, o precizare bine-venită. Da' ar trebui să 
ştim unde ne pregătim să dăm buzna. Nu putem da buzna chiar 
oriunde. Dă prost dacă suntem nevoiţi să ieşim în goană, 
mintenaş. 

Tiffany observă că toţi Fulgerii se uitau ţintă în sus, fără să-i 
acorde ei nici cea mai mică atenţie. 

Supărată şi nedumerită, se aşeză pe una dintre roţile 
ruginite şi se uită spre cer. Era mai bine decât să privească în 
jur. Mormântul lui Buni Suferind era pe undeva pe acolo, deşi 
nu l-ai mai fi putut găsi acum, nu foarte exact. Iarba ştersese 
urmele. 

Erau câţiva nori deasupra ei şi nimic altceva, în afară de 
punctele şoimilor-şoricari care se învârteau în cerc, undeva 
departe. 

Dintotdeauna fuseseră şoimi deasupra Cretei. Păstorii 

prinseseră obiceiul să-i numească puii de găină ai lui Buni 
Suferind, iar unii dintre ei numeau norii ca aceia care se aflau în 
ziua aceea pe cer „mieluşeii lui Buni Suferind”. Iar Tiffany ştia 
că până şi tatăl ei numea tunetul „înjurătura lui Buni Suferind”. 

Şi se spunea că unii păstori, dacă lupii le făceau necazuri, 
iarna, sau dacă vreo oaie frumoasă se pierdea, mergeau pe deal, 
în locul unde fusese vechea colibă, şi lăsau o uncie de tutun 
Jolly Sailor, pentru orice eventualitate... 

Tiffany şovăi. Apoi închise ochii. Vreau să fie adevărat, şopti 
ea pentru sine. Vreau să ştiu că şi ceilalţi oameni cred că ea n-a 
murit de-adevăratelea. 

Se uită sub roţile late, ruginite, şi se înfioră. Acolo era un 
pacheţel în culori strălucitoare. 

Il ridică. Părea chiar proaspăt, aşa că probabil fusese pus de 
numai câteva zile. Pe partea din faţă era Jolly Sailor, cu marele 
lui rânjet şi marea lui pălărie de ploaie galbenă, cu marea lui 
barbă, şi cu mari valuri albastre spărgându-se în spatele lui. 

Tiffany învățase despre mare de la ambalajele de Jolly 
Sailor. Auzise că era mare şi că mugea. Era un turn pe mare, 
căruia i se spunea far şi care răspândea o lumină puternică, 
noaptea, pentru ca vasele să nu se izbească de stânci. În picturi, 
raza de lumină a farului era strălucitor de albă. Ştia asta atât de 
bine, încât chiar o visa noaptea şi se trezea cu mugetul mării în 
urechi. 

Auzise că unul dintre unchii ei spunea că, dacă întorceai 
eticheta tutunului cu susu-n jos şi te uitai la ea, atunci o parte 
din tichie, urechea marinarului şi puţin din gulerul lui alcătuiau 
imaginea unei femei fără nicio haină pe ea, dar Tiffany nu 
fusese niciodată în stare s-o descopere şi oricum nu înţelegea ce 
rost ar fi avut. 

Desprinse cu grijă eticheta de pe pachet şi o adulmecă. 
Mirosea a Buni. Simţi că i se umplu ochii de lacrimi. Nu 
plânsese niciodată pentru Buni Suferind, niciodată. Plânsese 
pentru mieii morţi şi degete tăiate, şi pentru că nu se făcea cum 
voia ea, dar niciodată pentru Buni. Nu i se păruse corect. 

Şi n-am să plâng acum, se gândi ea, punând cu grijă 
eticheta în buzunarul şorţului. Nu pentru că Buni e moartă... 

Era mirosul. Buni Suferind mirosea a oi, a terebentină şi a 
tutun Jolly Sailor. Cele trei mirosuri se amestecau şi deveneau 
unul singur care era, pentru Tiffany, mirosul Cretei. O urmărea 
pe Buni Suferind ca un nor, şi însemna căldură, şi tăcere, şi 

spațiul din jur în care se învârtea întreaga lume... 

O umbră trecu pe deasupra. Un şoim se lăsa din înaltul 
cerului asupra Nac Mac Fulgerilor. 

Sări în picioare şi îşi agită braţele. 

— Fugiţi! Ascundeţi-vă! O să vă omoare! 

Ei se întoarseră şi se uitară o clipă la ea de parcă ar fi 
crezut că înnebunise. 

— Nu-ţ' fă griji, domniţă, zise Fură Peoricine. 

La capătul picajului său, pasărea viră şi o luă iar în sus, 
lăsând să cadă un punct. În cădere, păru că punctului îi cresc 
două aripi şi începu să se rotească în jurul axei sale, ca o 
bractee de sicomor, încetinindu-şi cumva căderea. 

Era un omuleţ albastru, încă rotindu-se ameţitor când 
ateriză în iarbă, la vreo câteva picioare distanţă. Se ridică în 
picioare, înjurând în gura mare, şi căzu iar. Injurăturile 
continuară. 

— Faină aterizare, Capturtit, zise Fură Peoricine. Rotirea cu 
siguranţă ţi-a încetinit căderea. Nu te-ai înfipt în pământ ca un 
sfredel, d-astă dată. 

Capturtit se ridică din nou, dar mai încet, şi izbuti să 
rămână în picioare. Avea o pereche de ochelari de protecţie. 

— Nu m-am gândit că o s-o pot face mai faină ca de obicei, 
zise el, încercând să-şi dezlege o pereche de scândurele subţiri 
de pe braţe. Mă simt ca o mică zână, cu aripile pă mine. 

— Cum de mai trăieşti după aşa ceva? întrebă Tiffany. 

Micul pilot încercă s-o măsoare cu privirea din cap până-n 
picioare, dar nu reuşi decât să se uite la ea de la picioare în sus 
şi-apoi tot mai sus. 

— Cine-i matahala asta care ştie atât dă multe despre 
aviaţie? zise el. 

Fură Peoricine tuşi. 

— Ea îi cotoroanţa, Capturtit. Progenitură de-a lu’ Buni 
Suferind. 

Expresia lui Capturtit se schimbă într-una de groază. 

— N-am vrut să vorbesc fără să-mi vină rândul, domniţă, 
zise el, dând înapoi. Bineînţeles, o cotoroanţă are cunoştinţă 
despre toate. Dar ce fac eu nu-i aşa dă rău cum pare, domniţă. 
Eu mereu mă asigur că aterizez în capul meu.. 

— Da, noi suntem foarte elastici în materie dă cap, zise Fură 
Peoricine. 

— Ai văzut cumva o femeie cu un băieţel? întrebă Tiffany. 

Nu-i plăcuse prea mult „progenitură”. 

Capturtit îi aruncă lui Fură Peoricine o privire panicată, iar 
Fură dădu din cap, aprobator. 

— Da, am văzut, zise Capturtit. P-un cal negru. Călărea 
dinspre platou spre munţi, ducându-se cu dracu'n... 

— Nu folosim cuvinte urâte în faţa unei cotoroanţe! tună 
Fură Peoricine. 

— Îmi cer iertare, domniţă. Călărea de-i tăbăcea lu’ naiba 
pielea, zise Capturtit, arătând mai sfios ca oaia. Da’ ştia că eu o 
iscodeam, aşa că a ridicat o ceaţă. A dispărut dă partea ailaltă, 
da’ nu ştiu încotro. 

— E un loc periculos de partea cealaltă, zise încet Fură 
Peoricine. Lucruri rele, pe-acolo. Frig. Nu-i un loc în care să 
duci un ţânc. 

Era caniculă, dar Tiffany simţi un fior rece. Oricât de rău ar 
fi, gândi ea, va trebui să mă duc acolo. O ştiu. N-am ce face. 

— Partea cealaltă? făcu ea, întrebător. 

— Da. Lumea magică, zise Fură Peoricine. Acolo sunt... 
lucruri rele. 

— Monştri? întrebă Tiffany. 

— Lucruri pă atât dă rele cât poţi să-ţi închipui, zise Fură 
Peoricine. Exact atât dă rele cât poţi să-ţi închipui. 

Tiffany înghiţi cu greu şi închise ochii. 

— Mai rele decât Jenny? Mai rele decât călăreţul fără cap? 
zise ea. 

— Oh, da. Ăştia-s pisicuţe în comparaţie cu hidoşeniile de- 
acolo. E un ţinut blestemat, cum s-ar spune, domniţă. Este 
tărâmul unde visele devin realitate. Este lumea Reginei. 

— Păi, asta nu sună prea..., începu Tiffany. Apoi îşi aminti de 
unele dintre visele ei, cele din care eşti foarte fericit că te 
trezeşti... Nu vorbim despre vise plăcute, nu? zise ea. 

Fură Peoricine clătină din cap. 

— Nu, domniţă. Despre ălelalte. 

Şi eu, cu tigaia mea şi cu Bolile Ovinelor, se gândi Tiffany. 
Şi avu o imagine mintală a lui Wentworth printre monştri oribili. 
Care probabil n-aveau niciun fel de dulciuri. 

Oftă. 

— Bine, zise, cum ajung acolo? 

— N-ai ştiinţă dă cale? se miră Fură Peoricine. 

Nu era tocmai cum se aşteptase. Ea se aşteptase la ceva mai 
apropiat de „Ah, nu poţi tu să faci asta, o fetiţă aşa de mică, o, 

vai de noi, nu!” Şi nu atât că aşteptase asta, ci o sperase, de 
fapt. Dar, în schimb, ei reacționară de parcă ar fi fost o idee 
absolut justificată... 

— Nu! zise ea. Nu am niciun fel de ştiinţă! N-am mai făcut 
aşa până acum! Vă rog să mă ajutaţi! 

— Asta-i adevărat, Fură, zise un Fulger. E nouă printre 
cotoroanţe. Du-o la matcă. 

— Nici măcar Buni Suferind n-a venit vreodată s-o vadă pe 
matcă în peştera ei! se răsti Fură Peoricine. Nu eo... 

— Tăcere! şuieră Tiffany. Voi auziţi asta? 

Fulgerii se uitară în jur. 

— Ce să auzim? întrebă Capturtit. 

— Este o susurare! 

Părea că iarba tremura. Cerul arăta de parcă Tiffany era în 
interiorul unui diamant. Şi se simţea iarăşi mirosul de zăpadă. 

Capturtit îşi scoase pipa din buzunarul vestei şi suflă în ea. 
Tiffany nu putea auzi nimic, doar un țipăt de undeva de foarte 
de sus. 

— Îţi spun eu ce se întâmplă! strigă picţelul şi începu să 
alerge prin iarbă. În timp ce alerga, îşi ridică braţele deasupra 
capului. 

Se mişca repede, dar şoimul cobori din cer şi viră pe urmele 
lui, zburând la firul ierbii, încă şi mai repede, ridicându-l fără 
probleme în aer. În timp ce bătea din aripi să se înalțe iarăşi, 
Tiffany îl văzu pe Capturtit căţărându-se printre penele păsării. 

Ceilalţi Fulgeri se strânseră în cerc în jurul lui Tiffany şi, de 
data asta, îşi scoaseră săbiile. 

— Care-i planul, Fură? întrebă unul dintre ei. 

— OK, băieţi, iată ce vom face. De îndată ce vedem ceva, îl 
atacăm. S-a-nţeles? 

La acestea, i se răspunse cu urale. 

— Ah, îi un plan bun, zise Wullie Flaimuc. 

Zăpada începuse să se formeze pe pământ. Nu cădea, ci... 
suferea procesul invers al dezgheţului, ridicându-se rapid şi 
înghiţindu-i pe Nac Mac Fulgeri până la brâu, apoi până la gât. 
Câţiva dintre cei mai scunzi începură să dispară, iar de sub 
zăpadă se auzeau înjurături înfundate. 

Apoi apărură câinii, înaintând poticnit către Tiffany, cu 
intenţii rele. Erau mari, negri şi bine făcuţi, cu sprâncene 
portocalii, iar mârâitul lor se auzea până la Tiffany. 

Ea îşi afundă mâinile în buzunare şi scoase broscoiul. El 

clipi des în lumina orbitoare. 

— Ce-i? 

Tiffany îl răsuci cu faţa spre animale. 

— Ce sunt astea? întrebă ea. 

— Oh, dr-oac-ce! Câinii Morţii! E de rău! Ochi de foc şi colţi 
ascuţiţi ca briciul! 

— Ce-ar trebui să fac în privinţa lor? 

— Mmm... să nu fii aici? 

— Mulţumesc! Mi-ai fost de mare ajutor! 

Tiffany îl vâri la loc în buzunar şi îşi scoase tigaia din sac. 

Nu avea să fie de ajuns, ştia şi ea asta. Câinii negri erau 
mari, iar ochii lor chiar erau de flăcări, şi când îşi căscară 
boturile să-şi arate colții, le putu vedea sclipirea de oţel. 
Niciodată nu-i fusese frică de câini, dar câinii ăştia nu semănau 
cu nimic din ceea ce văzuse, decât în coşmaruri. 

Erau trei, dar o încercuiră, astfel încât oriunde s-ar fi întors 
vedea mereu doi deodată. Ştia că primul care va ataca va fi cel 
din spatele ei. 

— Spune-mi mai multe despre ei! zise ea, întorcându-se în 
partea cealaltă a cercului, ca să-i poată ţine sub observaţie pe 
toţi trei. 

— Se zice că bântuie prin cimitire! răspunse o voce din 
şorţul ei. 

— De ce e zăpadă pe pământ? 

— Ăsta a devenit tărâmul Reginei. E întotdeauna iarnă 
acolo! Când îşi revarsă puterile, ajunge şi pe tărâmul nostru! 

Dar Tiffany putea zări verdele ierbii la câţiva paşi distanţă, 
dincolo de cercul de zăpadă. Gândeşte, gândeşte... 

Tărâmul Reginei. Un loc magic unde erau cu adevărat 
monştri. Orice ai putea visa în coşmaruri. Câini cu ochi de 
flăcări şi colţi ca lamele de brici, da. Nu i-ai fi întâlnit în lumea 
reală, n-ar fi fost cu putinţă... 

Acum salivau pofticioşi, cu limbile roşii atârnând din bot, 
bucurându-se de frica ei. O parte din Tiffany gândi: E de mirare 
că dinţii lor nu ruginesc... 

„„„Şi se repeziră la picioarele ei. Ea se avântă printre doi 
dintre ei şi alergă spre peticul verde îndepărtat. 

Se auzi un mârâit de triumf în urma ei şi auzi scârţâitul 
zăpezii sub labele lor. 

Peticul verde nu părea să se apropie. 

Auzi tipetele omuleţilor şi un mârâit care se prefăcu într-un 

scâncet, dar era o creatură chiar în spatele ei, când sări peste 
ultima barieră de zăpadă şi se rostogoli în iarba caldă. 

Câinele Morţii făcu un salt după ea. Ea se retrase brusc, 
când clămpăni din bot, dar el era deja la ananghie. 

Nu mai avea ochi de foc, nici colţi ameninţători. Nu şi aici, 
nu şi în lumea reală, pe iarba obişnuită. Aici era orb şi din gură 
îi curgea deja sânge. N-ar fi trebuit să sară, când avea gura 
plină de lame de brici... 

Lui Tiffany aproape că i se făcu milă de el, când chelălăi 
îndurerat, dar zăpada începuse să înainteze spre ea, aşa că-l 
lovi pe câine cu tigaia. Se prăbuşi, greoi, şi rămase nemişcat. 

Dincolo, în zăpadă, se ducea încă o luptă. Neaua se înălța ca 
o ceaţă, dar, în mijloc, putea zări două siluete negre, învârtindu- 
se în loc şi muşcând. 

Bătu o dată tare în tigaia ei şi strigă, iar unul dintre câini 
ţâşni din vârtejul de zăpadă şi ateriză drept în faţa ei, cu câte un 
Fulger atârnând de fiecare ureche. 

Zăpada curgea spre Tiffany. Ea se dădu înapoi, cu ochii la 
câinele care avansa, dezvelindu-şi colții. Legănă tigaia în mâini 
ca pe o bâtă de baseball. 

— Hai, şopti ea. Sari! 

Ochii flăcărară spre ea, apoi câinele se uită în jos, la zăpadă. 

Şi dispăru. Zăpada se scurse în pământ. Lumina se schimbă. 

Tiffany şi scoţiduşii erau singuri pe dealuri. Omuleţii se 
ridicau de jos, strângându-se în jurul ei. 

— Eşti bine, domniţă? întrebă Fură Peoricine. 

— Da! zise Tiffany. E uşor! Dacă-i scoţi afară din zăpadă, 
sunt doar nişte câini obişnuiţi! 

— Ar fi mai bine să plecăm. Am pierdut câţiva băieţi. 

Însufleţirea ei pieri. 

— Vrei să spui că au murit? şopti Tiffany. 

Soarele strălucea din nou  orbitor,  ciocârliile se 
întorseseră... iar oamenii erau morţi. 

— Ah, nu, zise Fură. Noi suntem ăi morţi. N-ai ştiut asta? 

Capitolul 6 
Păstoriţa 


— Voi sunteţi morti? zise Tiffany. 

Privi în jur. Omuleţii se ridicau în picioare şi bombăneau, 
dar niciunul nu striga „Vai, vai, vai!”. lar ce spunea Fură 
Peoricine n-avea niciun sens. 

— Ei bine, dacă tu crezi că sunteţi morţi, atunci ei cum 
sunt? continuă ea, arătând spre două trupuri mici neînsufleţite. 

— Oh, ei s-au întors pă tărâmul vieţii, zise Fură Peoricine cu 
veselie. Nu e la fel de bine ca pe ăsta de aici, dar or s-o ducă 
bine şi-or să se întoarcă nu peste multă vreme. N-are rost să ne 
mâhnim. 

Suferinzii nu erau foarte evlavioşi, dar Tiffany credea că ştie 
cum s-ar cuveni să se petreacă lucrurile, şi pornea de la ideea 
că dacă erai în viaţă, nu erai încă mort. 

— Dar voi sunteţi vii! zise ea. 

— Ah, nu, domniţă, zise Fură, ajutând un alt omuleţ să se 
ridice în picioare. Noi am fost vii. Ş-am fost băieţi buni, dincolo, 
pă tărâmul vieţii, aşa că, atunci când am mierlit-o, ne-am născut 
pă tărâmul ăsta. 

— Vrei să spui... crezi că... ieşiţi prin moarte din altă parte 
şi pe urmă veniţi aici? întrebă Tiffany. Vrei să spui că ăsta e ca... 
raiul? 

— Asta-i! Doar ca avertisment! zise Fură Peoricine. Soare 
minunat, vânătoare bogată, floricele frumoase şi puişori dă 
păsărele cirâpind. 

— Da, şi-apoi mai sunt şi bătăile, zise un alt Fulger. 

La care toţi săriră: 

— Şi hoţiile! 

— Şi beţiile, şi bătăile! 

— Şi chebapurile! 

— Dar există lucruri rele pe-aici! zise Tiffany. Există 
monştri! 

— Aşa-i, zise Fură, radiind de fericire. Măreţ, nu-i aşa? P-aci 
ekzistă dă toate, chiar şi creaturi cu care să te baţi! 

— Dar noi trăim aici! zise Tiffany. 

— Ei, păi, poate că şi voi, toţi oamenii, aţi fost buni în Lumea 
dă Dinainte, zise Fură Peoricine cu mărinimie. Mă duc să-i 

strâng pă băieţi, domniţă. 

Când se îndepărtă, Tiffany băgă mâna în buzunar şi scoase 
broscoiul. 

— Oh. Am supravieţuit, zise el. Uimitor. Există teritorii bine 
definite pentru a acţiona împotriva stăpânului acestor câini, 
apropo. 

— Ce? zise Tiffany, încruntându-se. Despre ce vorbeşti? 

— Eu... eu... nu ştiu, zise broscoiul. Mi-a venit aşa, deodată, 
gândul ăsta în minte. Să fi ştiut oare ceva despre câini pe 
vremea când am fost om? 

— Ascultă, Fulgerii se cred în rai! Cred că au murit şi au 
venit aici! 

— Şi? zise broscoiul. 

— Ei bine, nu poate fi adevărat! Se presupune că eşti în 
viaţă aici, şi apoi că mori şi ajungi într-un rai în altă parte! 

— Păi, asta-i doar a spune acelaşi lucru într-alt mod, nu-i 
aşa? Oricum, o mulţime de triburi războinice cred că, după 
moarte, se duc pe un tărâm de rai, undeva, zise broscoiul. Ştii 
tu, unde pot bea, se pot bate şi pot chefui pe veci? Aşa că, 
probabil ăsta e al lor. 

— Dar ăsta e un loc adevărat! 

— Şi ce? Asta-i ce cred ei. De altfel, toţi sunt mici. Poate că 
universul e un pic cam aglomerat şi a trebuit să-şi pună raiul 
unde-au mai găsit un pic de loc. Eu sunt un broscoi, aşa că 
trebuie să ţii cont că sunt silit să ghicesc multe lucruri dintre 
cele de aici. Poate că se înşală ei. Poate că te înşeli tu. Poate că 
mă înşel eu. 

Un picior mic o făcu atentă pe Tiffany, cu un şut în gheată. 

— E mai bine să pornim la drum, domniţă, zise Fură 
Peoricine. Avea un Fulger mort pe umeri. Mai erau vreo câţiva 
care cărau, de asemenea, morţi. 

— Aăă... o să-i îngropaţi? întrebă Tiffany. 

— Da, n-or să mai aibă nevoie dă corpurile astea vechi de- 
acuma, şi nu-i frumos să le lăsăm să zacă p-aci, zise Fură 
Peoricine. De altfel, dacă matahalele or să găsească nişte cranii 
şi oase mici dă scoţiduş p-aci prin preajmă, or să înceapă să-şi 
pună întrebări şi nu vrem să avem pă niciunul adulmecând p- 
aci. În afară dă prezenţa ta, domniţă, adăugă el. 

— Ei, nu, asta-i foarte, ăăă... o gândire foarte practică, zise 
Tiffany, renunțând. 

Fulgerul arătă spre un tumul îndepărtat, acoperit de un 

desiş de porumbari. Mulţi tumuli aveau astfel de desişuri pe ei. 
Copacii profitau de solul mai adânc. Se zicea că aduce nenoroc 
dacă îi tai. 

— Nu mai e mult dă mers, zise el. 

— Voi locuiţi în tumuli? întrebă Tiffany. Credeam că sunt, 
ştii, mormintele unor străvechi căpetenii. 

— Eah, da, e un soi dă regişor din vechime mort, în camera 
d-alături, da’ nu ne face necazuri, zise Fură. Nu-ţi fie teamă, nu- 
s schelete sau chestii d-ăstea în bucata nuastră. E chiar 
spațioasă, am mai aranjat-o noi niţel. 

Tiffany îşi ridică privirile spre cerul albastru, nemărginit, de 
deasupra dealurilor verzi, nemărginite. Totul era învăluit într-o 
asemenea pace, o lume atât de departe de călăreţi fără capete şi 
câini sălbatici uriaşi. 

Şi dacă nu l-aş fi dus pe Wentworth până la râu? Se întrebă 
ea. Ce-aş fi făcut eu acum? Aş fi continuat să fac brânză, 
presupun... 

N-aş fi aflat niciodată despre toate astea. N-aş fi ştiut 
niciodată că trăiam în rai, chiar dacă este doar raiul unui clan 
de omuleţi albaştri. N-aş fi aflat despre cei care zboară pe şoimi. 

N-aş fi omorât niciodată monştri. 

— De unde vin? zise ea. Cum se numeşte locul de unde vin 
monştrii? 

— Deh, pro'abil tu cunoşti foarte bine locul, zise Fură 
Peoricine. 

Apropiindu-se de tumul, Tiffany avu impresia că simte miros 
de fum în aer. 

— Oare? zise ea. 

_ — Daa. Da’ nu-i un nume pe care să-l rozdesc io în aer liber. 
Îi un nume de şoptit într-un loc sigur. Io n-o să-l zbun sub ăst 
cer. 


Era prea mare ca să fie o gaură de iepure şi bursucii nu 
trăiau aici, sus, dar intrarea în tumul era pe după rădăcinile de 
porumbari şi nimeni nu s-ar fi gândit că ar fi altceva decât 
vizuina vreunui animal oarecare. 

Tiffany era subţirică, dar chiar şi-aşa a trebuit să-şi scoată 
şorţul şi să se târască pe burtă pe sub mărăcini ca să ajungă la 
ea. Şi tot a fost nevoie s-o împingă mai mulţi Fulgeri ca să 
treacă prin ea. 

Cel puţin nu mirosea urât şi, odată ce treceai de intrare, se 

deschidea mult în sus. Într-adevăr, intrarea era doar ca să 
înşele ochiul. Dincolo de ea, spaţiul era de mărimea unei 
camere destul de încăpătoare, deschisă la mijlocul tumulului, 
dar cu galerii de-un stat de omuleţ albastru, în toţi pereţii din 
jur şi de jos până sus. Toate erau înţesate cu picţei de toate 
vârstele, spălând rufe, ciorovăindu-se, cârpind şi, ici şi colo, 
bătându-se, şi făcând totul cât mai gălăgios cu putinţă. Unii 
aveau părul şi barba înspicate cu fire albe. Alţii, mult mai tineri, 
de numai câţiva inchi înălţime, alergau primprejur goi-goluţi, şi 
ţipau unul la altul cât îi ţineau bojocii lor mititei. După vreo doi 
ani în care ajutase la creşterea lui Wentworth, Tiffany ştia ce 
însemna asta. 

Totuşi, nu se vedea nicio fată. Nicio scoţiduşă liberă. 

Ba nu..., era una. 

Mulțimea gălăgioasă şi neastâmpărată se dădu în lături, ca 
s-o lase să treacă. li ajungea lui Tiffany până la gleznă. Era mai 
drăguță decât bărbaţii Fulgeri, cu toate că lumea era plină de 
lucruri şi mai drăguţe d-atât, zicea Wullie Flaimuc. Dar, ca şi ei, 
avea părul roşu şi o expresie hotărâtă. 

Făcu o plecăciune, apoi zise: 

— Tu eşti cotoroanţa matahală, domniţă? 

Tiffany se uită în jur. Era singura persoană din grotă cu mai 
mult de şapte inchi înălţime. 

— Aăă, da, zise ea. Aăă... mai mult sau mai puţin. Da. 

— Eu sunt Fiona. Matca zice să-ţi spun că băiatul n-a păţit 
deocamdată nimic. 

— L-a găsit? întrebă Tiffany repede. Unde e? 

— Nuu, nuu, dar matca ştie calea spre Regină. Nu vrea să te 
mai perpeleşti pe chestia asta. 

— Dar l-a furat! 

— Da. E com-pli-cat. Odihneşte-te puţin. Matca o să te 
primească imediat. Ea e... nu foarte puternică, acum. 

Fiona se răsuci pe călcâie, înfoindu-şi fusta, străbătu 
podeaua de cretă înapoi de unde venise, cu paşi rari, de parcă 
ar fi fost ea însăşi o regină, şi dispăru în spatele unei pietre 
mari, rotunde, aşezată lângă peretele din capătul celălalt. 

Tiffany, fără să se uite-n jos, scoase cu grijă broscoiul din 
buzunar şi îl aduse foarte aproape de buze. 

— Mă perpelesc cumva? şopti ea. 

— Nu, nu chiar, zise broscoiul. 

— Tu mi-ai fi spus, dacă aş fi făcut-o, nu-i aşa? zise Tiffany 

stăruitor. Ar fi groaznic ca toată lumea să observe că mă 
perpelesc, şi numai eu să nu ştiu. 

— N-ai nici cea mai mică idee ce înseamnă asta, nu-i aşa...? 
zise broscoiul. 

— Nu foarte exact, nu. 

— Ea nu vrea ca tu să te necăjeşti, asta-i tot. 

— Da, m-am gândit eu că trebuia să-nsemne ceva de genul 
ăsta, minţi Tiffany. Poţi să stai pe umărul meu? Cred că s-ar 
putea să am nevoie de puţin ajutor pe aici. 

Şirurile de Nac Mac Fulgeri o priveau curioşi, dar în clipa 
aceea se părea că ea n-avea altceva de făcut decât să se 
grăbească şi să aştepte. Se aşeză pe jos, cu grijă, bătând 
darabana cu degetele pe genunchi. 

— Ce zici de locul ăsta, ei? întrebă o voce de dedesubt. E 
grozav, nu? 

Privi în jos. Fură Peoricine Fulger şi câţiva dintre omuleţii 
albaştri pe care-i cunoscuse deja stăteau la pândă, uitându-se 
nervoşi la ea. 

— E foarte... primitor, zise Tiffany, pentru ca era mai bine 
decât să spună „Ce negru de funingine e!” sau „Ce încântător 
de gălăgios!”. Adăugă: Voi toţi gătiţi la focul ăla mic? 

Marele spaţiu avea în centru un mic foc, sub o gaură în 
acoperiş care lăsa fumul să se piardă în tufele de deasupra şi, în 
schimb, dădea un plus de lumină înăuntru. 

— Da, domniţă, răspunse Fură Peoricine. 

— Doar chestiile mărunte, iepuraşii şi altele, adăugă Wullie 
Flaimuc. Chestiile mari le frigem în cretă, p... mmph mmph... 

— Pardon, cum ai zis? întrebă Tiffany. 

— Ce? zise Fură Peoricine cu nevinovăție şi cu mâna lipită 
ferm peste gura lui Wullie, care se zbătea să se elibereze. 

— Ce zicea Wullie despre frigerea „chestiilor mari”? întrebă 
Tiffany. Voi frigeţi „chestiile mari” în puţurile de cretă? E vorba 
despre soiul de chestii mari care fac „behehe”? Pentru că e 
singurul soi de chestii mari pe care îl puteţi găsi pe dealurile 
astea. 

Îngenunche pe podeaua plină de funingine şi îşi apropie faţa 
la mai puţin de un inch de faţa lui Fură Peoricine, care rânjea 
înnebunit şi năduşea. 

— Asta e? 

— Ahh... ah... “poi... ca să zicem aşa... 

— Asta e? 

— Nu-s p'a tale, domniţă! chiţăi Fură Peoricine. Noi 
niciodat' n-am loat o bucată d-a Suferinzilor far' să ne dea voie 
Buni! 

— Buni Suferind vă lăsa să-i luaţi oile? 

— Da, aşa făcea, aşa, aşa, aşa făcea! Ca r-răsplată! 

— Răsplată? Pentru ce? 

— Nicio oaie de-a Suferinzilor n-a fost vr'odat prinsă dă lupi! 
turui Fură Peoricine. Nicio vulpe n-a luat vrun miel de-al 
Suferinzilor, este? Nici vr'un miel n-a avut vrodat' ochii scoşi de 
croncani, nu cu Capturtit pă cer! 

Tiffany privi într-o parte, spre broscoi. 

— Corbi, zise broscoiul. Uneori mai scot ochii unor... 

— Da, da, ştiu ce fac, zise Tiffany. Se mai potoli niţel. Oh, 
înţeleg. Voi ţineaţi departe corbii, lupii şi vulpile, pentru Buni, 
da? 

— Da, domniţă! Nu doar că le „tineam departe”, ci mai mult! 
zise Fură Peoricine triumfător. li fain să mănânci cât-un lup! 

— [i drept, se aburcă pân'la trataţie, dar nu-s la fel dă buni 
ca oile, tot... mmph mmph..., izbuti să zică Wullie, înainte ca o 
mână să-i închidă gura iarăşi. 

— Dă la o cotoroanţă noi lom numa’ ce ni se dă, zise Fură 
Peoricine, ţinându-şi tovarăşul care se zbătea cu mână de fier. 
De când ea s-a dus, totuşi, ei bine... am loat niscava oi bătrâne, 
d'ăle de-ar fi crăpat or'cum, dar nicio'ată una cu semnul lu' 
Suferind, p'onoarea mea. 

— Pe onoarea ta de beţivan bătăuş şi hoţ? întrebă Tiffany. 

Fură Peoricine se lumină. 

— Da! zise el. Ş-am căpătat un puhoi dă mare faimă că noi 
păzim p'acolo! Asta-i adevărul, domniţă. Ţinem un ochi pă oile 
dă pă dealuri în memoria lu' Buni Suferind şi, la schimb, lom 
câte ceva care cu greu merită ceva. 

— Şi tutunu' başca, bine'nţeles... mmph mmph..., şi aici, din 
nou, Wullie Flaimuc se zbătu să respire. 

Tiffany trase adânc aer în piept, ceea ce nu era o mişcare 
prea înţeleaptă într-o colonie de Fulgeri. Rânjetul crispat al lui 
Fură Peoricine îl făcea să arate ca un dovleac viu faţă în faţă cu 
o lingură mare. 

— Voi luaţi tutunul? şuieră Tiffany. Tutunul pe care ciobanii 
îl lasă acolo pentru... bunica mea? 

— Ei, să lăsăm asta, scânci Fură Peoricine. Dar noi 
to'deauna aşteptăm vo câteva zile, în caz că vine să-l ridice ea 

însăşi. N-am putea şti niciodat' cu o cotoroanţă, la urma urmei. 
Şi chiar avem grijă dă oi, domniţă. Şi ea nu ne-ar ocări, 
domniţă! Mai multe nopţi o împărţit o pipă cu matca, afar’ din 
casa ei pă roţi! N-ar fi ea aia care să lase tutunul bun să-l ude 
ploaia dă tot! Rogu-te, domniţă! 

Tiffany se simţea foarte furioasă şi, ceea ce era mai rău, era 
furioasă pe ea însăşi. 

— Când găsim miei rătăciţi şi altele asemenea, îi mânăm 
încoace, pentru cân' or să vină păstorii să-i caute, adăugă 
neliniştit Fură Peoricine. 

Ce-am crezut eu că se întâmplă? se gândi Tiffany. Oare am 
crezut că ea ar fi venit înapoi pentru un pachet de Jolly Sailor? 
Oare am crezut că ea încă mai hălăduia, cumva, pe dealuri, 
păzind oile? Oare am crezut că ea... era încă aici, ocrotind mieii 
pierduţi? 

Da! Vreau să fie adevărat. Nu vreau să mă gândesc că ea... 
s-a dus pur şi simplu. Cineva ca Buni Suferind nu poate să... să 
nu mai fie aici. Şi o vreau înapoi atât de mult, pentru că ea n-a 
ştiut cum să-mi vorbească, iar eu eram prea speriată ca să 
vorbesc cu ea, aşa că noi două niciodată n-am vorbit şi ne-am 
făcut din tăcere singurul lucru pe care l-am împărţit. 

N-am cunoscut nimic din ea. Numai câteva cărţi, şi câteva 
poveşti pe care a încercat să mi le spună, şi lucruri pe care nu le 
înţelegeam, şi îmi amintesc nişte mâini mari şi roşii şi mirosul 
acela. Niciodată n-am ştiut cine era cu adevărat. Vreau să spun, 
trebuie să fi avut cândva şi ea nouă ani. A fost Sarah Posac. S-a 
măritat şi a născut copii, doi dintre ei în coliba de păstor pe roţi. 
Trebuie să fi făcut tot soiul de lucruri despre care eu n-am 
habar. 

Şi în mintea lui Tiffany, cum se întâmpla întotdeauna, mai 
devreme sau mai târziu, apăru imaginea păstoriţei de porțelan 
alb-albastru, învârtindu-se în ceața roşie a ruşinii... 


Tatăl lui Tiffany o dusese la bâlci, în târguşorul Scheunați, 
într-o zi, nu cu mult înainte de cea de-a şaptea aniversare a sa, 
când ferma avea nişte berbecuţi de vânzare. Asta însemnase o 
călătorie de zece mile, cea mai lungă din toată existenţa ei. 
leşiseră dincolo de Creta. Totul era altfel. Erau cu mult mai 
multe câmpuri împrejmuite cu garduri, şi multe vaci, şi case 
care aveau acoperișuri de ţiglă, în loc de paie. Ea socotise că 
aceasta fusese o călătorie în străinătate. 

Buni Suferind nu fusese niciodată acolo, îi spusese tatăl ei, 
pe drum. Ei nu-i plăcea să plece din Creta. Spunea că o 
amețeşte. 

A fost o zi mare. Lui Tiffany i se făcuse greață de atâta vată 
pe băț, o bătrânică îi ghicise norocul, spunându-i că mulţi, mulţi 
bărbaţi or să vrea să se mărite cu ea, şi câştigase păstoriţa, care 
era făcută din porțelan pictat cu alb şi albastru. 

Ea era premiul cel mare la taraba de aruncare cu cercul, 
dar tatăl lui Tiffany spusese că nu era decât o escrocherie, 
pentru că cercul era atât de gros, că nicio aruncare la un milion 
nu l-ar fi putut vâri exact prin obiect. 

Ea a aruncat cercul, cum a vrut ea, şi a fost una la un 
milion. Proprietarul tarabei n-a fost foarte fericit că a aterizat 
peste păstoriţă şi nu peste vreunul dintre fleacurile înzorzonate 
din restul tarabei. I-a dat-o, totuşi, când tatăl ei i-a vorbit aspru, 
iar ea a tinut-o strâns în braţe tot drumul până acasă, în căruţă, 
în vreme ce stelele răsăreau pe cer. 

A doua zi dimineaţa, i-a prezentat-o cu mândrie lui Buni 
Suferind. Bătrâna a luat bibeloul cu mare grijă în mâinile ei 
zbârcite şi s-a uitat lung la el, o vreme. 

Tiffany era sigură acum că fusese o cruzime din partea ei. 

Buni Suferind nu auzise probabil niciodată de păstoriţe. 
Oamenii care aveau grijă de oi pe Creta erau numiţi toți ciobani, 
şi asta era tot. Iar acea frumoasă creatură era atât de diferită de 
Buni Suferind cum nici că se poate. 

Păstorița de porțelan avea o rochie lungă, de modă veche, 
cu umflături într-o parte, care o făcea să arate de parcă ar fi 
avut nişte desagi în chiloţi. Panglici albastre îi împodobeau 
rochia din belşug, ca şi boneta de pai, foarte cochetă, de altfel, 
şi toiagul de păstor cu mâner curbat, care era mult mai răsucit 
decât oricare baston pe care-l văzuse Tiffany vreodată. 

Erau fundiţe albastre şi pe picioruşul ei delicat care ieşea de 
sub volanul de la baza rochiei sale. 

Asta nu era o păstorită care să fi purtat vreodată ghete 
uriaşe, vechi, umplute cu lână, şi să fi bătut dealurile, cu vântul 
urlând dezlănţuit şi cu lapoviţa izbind-o în faţă ca nişte cuie. Ea 
nu încercase niciodată, în rochia aceea, să tragă de un berbec 
care-şi încurcase coarnele într-un mărăciniş. Asta nu era o 
păstoriţă care să-i fi tinut piept, ore în şir, campionului la tuns 
oile, oaie după oaie, până când aerul se îmbâcsise de grăsime şi 
de lână şi se făcuse vânăt de înjurături, iar campionul se dăduse 

bătut, pentru că el nu putea sudui oaia la fel de bine ca Buni 
Suferind. Niciun câine ciobănesc care se respecta n-ar fi „venit 
încoa”” vreodată, sau „n-ar fi plecat de-aici”, pentru o 
mironosiță de păstorită cu desagi în izmene. Era un obiect 
frumos, dar era o glumă de păstoriță, făcută de cineva care 
probabil nu văzuse în viaţa lui o oaie de aproape. 

Ce gândise oare Buni Suferind despre ea? Tiffany nu putea 
ghici. Păruse fericită, pentru că este de datoria bunicilor să fie 
fericite când nepoatele lor le dăruiesc ceva. O pusese pe unul 
dintre rafturile ei, şi apoi o luase pe Tiffany pe genunchi, şi o 
numise „dublita mea”, într-un mod cumva nervos, cum făcea ori 
de câte ori încerca să se poarte ca o bunică. Uneori, în rarele 
ocazii când Buni era jos, la fermă, Tiffany o vedea luând bibeloul 
de pe raft şi uitându-se lung la el. Dar dacă o zărea pe Tiffany 
privind-o, îl punea la loc grăbită şi se prefăcea că voise de fapt 
să ia cartea despre oi. 

Probabil, se gândi Tiffany nefericită, bătrâna o privise ca pe 
un soi de insultă. Probabil că se gândise că i se spusese astfel 
cum ar fi trebuit să arate o păstorită. N-ar fi trebuit să fie o 
pătrână într-o rochie plină de noroi şi cu ghete uriaşe, cu un sac 
vechi peste umeri, ca s-o apere de ploaie. O păstoriță ar fi 
trebuit să scânteieze ca o noapte înstelată. Tiffany nu avusese 
această intenţie, niciodată nu avusese această intenţie, dar 
poate că îi spusese lui Buni că nu era... cum trebuia. 

Iar apoi, vreo câteva luni după ce Buni murise, şi în anii 
care au urmat, totul mersese râu. Se născuse Wentworth, iar 
fiul Baronului dispăruse, şi apoi fusese iarna aceea rea, când 
doamna Poticniţa murise în zăpadă. 

Tiffany continua să-şi facă griji pentru bibelou. Nu putea 
vorbi despre el. Toţi ceilalți aveau treabă sau nu erau interesați. 
Toată lumea era cu nervii întinşi. Ar fi spus că a-ţi face griji 
pentru o prostie de bibelou era... o prostie. 

De vreo câteva ori fusese cât pe-aci să dea cu păstoriţa de 
pământ, dar n-o făcuse pentru că, atunci, ar fi observat ceilalţi. 

Acum nu i-ar mai fi dăruit ceva atât de nepotrivit lui Buni 
Suferind, fireşte. Crescuse. 

Îşi aminti că, uneori, bătrâna zâmbea misterios, când se uita 
la bibelou. Dacă măcar ar fi zis ceva. Dar lui Buni îi plăcea 
tăcerea. 


lar acum se părea că se împrietenise cu o mulţime de 
91 


omuleţi albaştri, care cutreierau dealurile după oi, pentru că şi 
ei o plăceau pe Buni. Tiffany clipi des. 

Începea să capete sens. În amintirea lui Buni Suferind, 
oamenii lăsau câte un pachet de tutun. Şi în memoria lui Buni 
Suferind, Nac Mac Fulgerii aveau grijă de oi. Totul mergea, 
chiar dacă nu era magic. Numai Buni lipsea din lumea aceea. 

— Wullie Flaimuc? zise ea, uitându-se ţintă la picţelul care 
se zbătea şi încerca să nu strige. 

— Mmph? 

— E adevărat ce mi-a spus Fură Peoricine? 

— Mmph! Sprâncenele lui Wullie Flaimuc se mişcară de sus 
în jos, cu furie. 

— Domnule Fulger, fii te rog amabil şi ia mâna de la gura 
lui, zise Tiffany. 

Wullie Flaimuc fu eliberat. Fură Peoricine păruse îngrijorat, 
dar Wullie Flaimuc era îngrozit, îşi scoase boneta de pe cap şi o 
tinu în mâini de parc-ar fi fost un soi de scut. 

— E totul adevărat, Wullie Flaimuc? întrebă Tiffany. 

— Oh, vai, vai... 

— Îţi cer un simplu da sau... Un simplu da sau ba, te rog. 

— Da! Îi! izbucni Wullie Flaimuc. Oh, vai, vai... 

— Da, mulţumesc, zise Tiffany, pufnind cu dispreţ şi 
încercând să-şi ţină lacrimile în frâu. E în regulă. Am înţeles. 

Fulgerii o cercetară din ochi, cu precauţie. 

— N-o să te faci răutăcioasă din pricina asta? întrebă Fură 
Peoricine. 

— Nu. Totul... merge. 

Auzi prin toată grota ecoul sunetului produs de sute de 
omuleţi răsuflând uşuraţi. 

— Nu m-a prefăcut într-o muşurnică! zise Wullie Flaimuc, 
rânjind fericit la restul picţeilor. Hei, băieţi, am vorbit cu 
cotoroanţa şi ea nici măcar nu s-a uitat la mine ponciş! Mi-a 
zâmbit! Întoarse o faţă radioasă către Tiffany şi continuă: Şi ştii 
mata, domniţă, că dacă ţii eticheta tutunului cu capu-n jos, 
atunci o parte din tichia marinarului şi urechea lui devin o 
femeie fără mmph mmph... 

— Ah, iar începe! Din întâmplare aproape că te sufoc, zise 
Fură Peoricine, apucându-l strâns pe Wullie cu mâna peste 
gură. 

Tiffany deschise gura să vorbească, dar se opri când 
urechile îi furnicară ciudat. 

În tavanul grotei, mai mulţi lilieci se treziră şi zburară 
grăbiţi afară, pe gura de ieşire a fumului. 

Nişte Fulgeri munceau în partea cealaltă a grotei. Ceea ce 
Tiffany luase drept o piatră ciudată, rotundă, fusese rostogolită 
la o parte, dând la iveală o gaură mare. 

Acum, urechile îi zemuiau de-a binelea şi le simţea de parcă 
toată ceara îi curgea afară. Fulgerii se aliniaseră pe două 
rânduri, ce se întindeau de la ea până la gaură. 

Tiffany scoase broscoiul. 

— Oare vreau să ştiu ce e o muşurnică? întrebă ea în şoaptă. 

— E o furnică, zise broscoiul. 

— Zău? Sunt... uşor surprinsă. Şi ce-i cu zgomotul ăsta 
strident? 

— Sunt un broscoi. Noi suntem mai tari de urechi. Dar este 
probabil de la ăla de colo. 

Era un Fulger care ieşea din gaura dinspre care, acum, că 
ochii lui Tiffany se obişnuiseră cu întunericul, venea o lumină 
aurie slabă. 

Părul nou-venitului era alb, în loc să fie roşu, şi, cu toate că 
era înalt pentru un omuleţ albastru, era la fel de slab ca o 
scobitoare. Ţinea în braţe ceva ca un sac de piele umflat, din 
care se zburleau mai multe fluiere. 

— Ei, iată o privelişte pe care socot că nu mulţi oameni au 
văzut-o şi-au mai rămas în viaţă după aceea, zise broscoiul. 
Cântă din şoarecele-cimpoi! 

— Îmi ţiuie urechile! Tiffany încerca să ignore cele două 
urechi micuţe care se vedeau încă pe burduful cu fluiere. 

— Strident, observi? zise broscoiul. Fireşte, spiriduşii aud 
alte sunete decât oamenii. Probabil ăsta e, de asemenea, poetul 
lor de bătălie. 

— Vrei să spui că e cel care compune imnuri eroice despre 
bătăliile faimoase? 

— Nu, nu. Recită poeme care bagă frica-n duşman. Mai ţii 
minte cât de importante sunt cuvintele pentru Nac Mac Fulgeri? 
Ei bine, când un bine exersat gonnaglobard?! începe să recite, 


21 Aluzie la William Topaz Mcgonagall, cel mai prost poet scoţian, şi o 
„uşoară” exagerare în privinţa abilităţilor cu care erau acreditaţi barzii 
în tradiţia celtică. (Poezia cea mai cunoscută a lui Mcgonagall este, 
probabil, Dezastrul Podului Tay, care evocă accidentul din 28 
decembrie 1879, când, într-o vijelie, podul de lângă Dundee s-a 
prăbuşit în timp ce trecea trenul.) 

urechile duşmanului explodează. Ah, se pare totuşi că s-au 
pregătit pentru tine... 

Într-adevăr, Fură Peoricine o bătea politicos pe Tiffany pe 
bombeu. 

— Matca o ză te primească, acum, domniţă, zise el. 

Cimpoierul se oprise din cântat şi stătea, respectuos, lângă 
gaură. Tiffany simţea sutele de ochişori strălucitori aţintiţi 
asupra ei. 

— Alifia de Oi Specială, şopti broscoiul. 

— Ce? 

— Ia-o cu tine, zise broscoiul, stăruitor. O să fie un dar 
potrivit! 

Picţeii o urmăriră atent cum se lăsă din nou pe burtă şi se 
târi prin gaură, dincolo de piatră, broscoiul ţinându-se strâns de 
ea. Când ajunse mai aproape, îşi dădu seama că obiectul pe 
care-l luase drept bolovan era un scut vechi, rotund, verde- 
albăstrui şi mâncat de vreme. Gaura pe care o acoperea era 
într-adevăr destul de largă cât să încapă prin ea, dar a trebuit 
să-şi lase picioarele afară, pentru că era cu neputinţă să încapă 
toată în grota de dincolo. Unul dintre motive era patul, deşi nu 
prea mare, în care stătea matca. Celălalt motiv era că grota era 
aproape plină cu aur, stând grămezi-grămezi pe lângă pereţi şi 
pardosind podeaua. 

Capitolul 7 
Văzul dintâi şi Gândul de-al doilea 


Sclipire, licăr, lumină, luciu... 

Tiffany se gândise mult la cuvinte, în lungile ore de bătut 
untul. „Onomatopee”, descoperise ea în dicţionar, însemna 
cuvântul care reda sunetul pe care-l scoteau lucrurile pe care le 
descria, de pildă „cucul”. Dar ea se gândise că ar fi trebuit să 
existe un cuvânt care să însemne „acel cuvânt care sună ca 
zgomotul pe care un lucru l-ar scoate dacă acel lucru ar face 
totuşi un zgomot, chiar dacă, în realitate, nu-l face, dar l-ar 
putea scoate, dacă l-ar face”. 

Sclipire, de pildă. Dacă lumina ar face un zgomot când s-ar 
reflecta de o fereastră îndepărtată, acesta ar fi „clip!” Iar 
scânteierea paietelor, toate acele luminiţe licărind împreună ar 
scoate un zgomot ca „lic-lic”. Lumină era un zgomot curat, 
neted, de pe o suprafaţă menită să radieze toată ziua. lar luciu 
era sunetul moale, aproape gras, a ceva plin şi uleios. 

Micuța grotă conţinea toate acestea laolaltă. Era o singură 
lumânare, care mirosea a seu de oaie, dar tipsiile şi pocalele de 
aur sclipeau, scânteiau, licăreau şi luceau, reflectând razele 
înainte şi-napoi, până când acea singură flacără plăpândă 
umplea aerul de o lumină care chiar mirosea a bogăţie. 

Aurul înconjura patul mătcii, care şedea sprijinită de perne. 
Era mult, mult mai grasă decât oricare scoţiduş; arăta de parcă 
ar fi fost făcută din gogoloaie rotunde de cocă dospită, şi avea 
culoarea castanelor. 

Ţinu ochii închişi până se strecură Tiffany înăuntru, dar clipi 
şi îi deschise, în clipa în care ea se opri din înaintare. Erau cei 
mai pătrunzători ochi pe care-i văzuse vreodată, mult mai 
pătrunzători şi decât ai lui Miss Tick. 

— Aşşşaaa... deci tu eşti nepoata lui Sarah Suferind? începu 
matca. 

— Da. Adică, deah, zise Tiffany. Nu era foarte plăcut să stea 
pe burtă. Şi tu eşti matca? 

— Deah. Adică, da, zise matca, şi faţa rotundă i se încreţi 
toată când zâmbi. Cum ziceai că te numeşti? 

— Tiffany, aăă, Matcă. 

Fiona se ivise dintr-un ungher al grotei şi se aşezase pe un 

95 


scăunel de lângă pat, urmărind-o intens pe Tiffany, cu o 
expresie dezaprobatoare._ 

— Un nume frumos. În limba noastră, ar fi Tir-far-thoinn?, 
Pământul de sub Val, zise matca. Sună asemănător cu „Tiffan”. 

— Nu cred că ar vrea cineva să se numească... 

— Ah, ce vor oamenii să facă şi ce fac sunt două lucruri 
diferite, zise matca. Ochişorii ei sclipiră. Frăţiorul tău este... în 
siguranţă, copilă. Ai putea spune că acolo unde se află acuma e 
mai în siguranţă ca niciodată. Niciun rău de-al lumii muritorilor 
nu-l poate atinge. Regina nu se va atinge de niciun fir de păr de- 
al lui. Şi ăsta este lucrul rău, în toată treaba asta. Ajută-mă să 
mă ridic, fato. 

Fiona sări imediat în picioare şi o ajută pe matcă să se 
ridice, cu greu, printre perne. 

— Unde rămăsesem? reluă matca. A, la băieţaş. Da, ai putea 
spune că o duce bine unde este, în ţara pe care o stăpâneşte 
Regina. Dar aş crede că asta este spre mâhnirea mamei? 

— Şi a tatălui, deopotrivă. 

— Şi a surorii sale? întrebă matca. 

Tiffany simţi cuvintele „Da, desigur” venindu-i pe limbă fără 
să se gândească. Dar mai ştia, de asemenea, că ar fi fost foarte 
stupid să le dea voie să treacă mai departe. Ochişorii negri ai 
bătrânei vedeau direct în mintea ei. 

— Deah, eşti o vrăjitoare înnăscută, e foarte adevărat, zise 
matca, susţinându-i privirea. Ai acea mică fărâmiţă înăuntrul 
tău care te struneşte, este? Mica fărâmiţă care supraveghează 
restul din tine. Ceea ce ai tu se cheamă Văzul dintâi şi Gândul 
de-al doilea, care sunt atât un dar, cât şi un mare blestem 
pentru tine. Tu vezi şi auzi lucruri pe care ceilalţi nu le pot 
vedea şi auzi. Lumea îşi dezvăluie tainele pentru tine, dar tu eşti 
întotdeauna ca persoana de la petrecere care bea într-un colţ, 
fără să poată participa la veselia generală. E o mică fărâmiţă 
înăuntrul tău care nu se topeşte să curgă. Eşti din spiţa lui 
Sarah Suferind, fără îndoială. Băieţii au adus-o pe cea care 
trebuie. 

Tiffany nu ştia ce să spună, aşa că nu spuse nimic. Matca o 
privea, cu ochii scânteind, până când Tiffany se simţi 
stingherită. 


22 Există, într-adevăr, un astfel de loc în mitologia irlandeză, un soi de 
Atlantis galic. 

— De ce l-a răpit Regina tocmai pe fratele meu? întrebă ea, 
într-un târziu. Şi de ce mă urmăreşte? 

— Crezi că te urmăreşte? 

— Păi, da, într-adevăr! Vreau să spun că treaba cu Jenny ar 
fi putut fi o coincidenţă, dar călăreţul? Şi Câinii Morţii? Şi faptul 
că l-a luat pe Wentworth? 

— Îşi pune mintea cu tine, zise matca. Ori de câte ori face 
asta, ceva din lumea ei trece în lumea asta. Poate că vrea doar 
să te încerce? 

— Să mă încerce? 

— Să vadă cât de bună eşti. Tu eşti cotoroanţa acum, 
vrăjitoarea care păzeşte hotarele şi porţile dintre lumi. Aşa a 
fost şi bunica ta, cu toate că ea una n-a vrut niciodată s-o 
recunoască. Regina ar trebui să treacă peste tine, dacă vrea 
teritoriul ăsta. Tu ai Văzul dintâi şi Gândul de-al doilea, întocmai 
ca bunica ta. Asta-i destul de rar printre matahale. 

— Nu cumva vrei să spui văzul de-al doilea? întrebă Tiffany. 
Ca oamenii care pot vedea stafii şi altele dintr-astea? 

— Ah, nu. Asta-i gândire tipică pentru matahale. Văzul dintâi 
este atunci când poţi să vezi ceea ce există cu adevărat aici, nu 
ceea ce capul tău îţi spune că artrebui să fie aici. Ai văzut-o pe 
Jenny, l-ai văzut pe călăreț, şi i-ai văzut ca pe creaturi reale. 
Văzul de-al doilea este o vedere întunecată, este vederea numai 
a ceea ce te aştepţi tu să vezi. Cele mai multe dintre matahale 
numai pe-ăsta îl posedă. Ascultă-mă, pentru că mă sting acum şi 
sunt o mulţime de lucruri pe care nu le ştii. Crezi că asta-i 
singura lume? Ăsta-i un mod de gândire de-al oilor şi de-al 
muritorilor care nu şi-au deschis ochii. Pentru că, în realitate, 
sunt mai multe lumi decât stelele de pe cer. Inţelegi? Sunt 
pretutindeni, mari şi mici, la un fir de păr distanţă de tine. Sunt 
pretutindeni. Pe unele le poţi vedea, pe altele nu, dar există uşi, 
Tiffany. Ar putea fi într-un deal, sau copac, sau piatră, sau după 
un colţ de drum, sau într-un gând din capul tău, dar sunt aici, de 
jur împrejurul tău. Trebuie să înveţi să le vezi, pentru că mergi 
printre ele şi nu ştii. Iar unele dintre ele sunt... vătămătoare. 

Matca o ţintui cu privirea pe Tiffany o clipă, apoi continuă: 

— Ai întrebat de ce Regina a trebuit să-l răpească pe băiatul 
vostru. Reginei îi plac copiii. Nu are un copil al ei. Ea le face 
zestre. Şi băiatului vostru o să-i dea tot ce-şi doreşte. Numai ce- 
şi doreşte el. 

— El îşi doreşte numai dulciuri! zise Tiffany. 

— Serios? Şi voi i-aţi dat? întrebă matca, de parcă i s-ar fi 
uitat în gânduri lui Tiffany. Dar ceea ce are el nevoie sunt 
dragostea, şi atenţia, şi învăţătura, şi oameni care să-i spună 
„nu” din când în când, şi alte lucruri de soiul ăsta. Are nevoie să 
fie crescut sănătos. N-o să primească toate astea de la Regină. 
O să primească numai dulciuri. Pe veci. 

Tiffany îşi dorea ca matca să înceteze să se mai uite la ea în 
felul acela. 

— Dar văd că are o soră care e dornică să înfrunte toate 
greutăţile ca să-l aducă înapoi, zise bătrâna, luându-şi ochii de 
la Tiffany. Ce băieţaş norocos este, să aibă aşa o şansă! Tu ştii 
cum să fii puternică, nu-i aşa? 

— Da, aşa cred. 

— Bine. Dar ştii cum să fii slabă? Te poţi pleca în vijelie, te 
poţi îndoi în furtună? Matca zâmbi din nou. Nu, nu trebuie să-mi 
răspunzi la asta. Puişorii întotdeauna fac saltul din cuib ca să 
vadă dacă pot zbura. In orice caz, tu ai spiritul lui Sarah 
Suferind, şi pe ea niciun cuvânt de-al meu n-ar fi putut s-o facă 
să se răzgândească, odată ce-şi punea ceva în minte. Tu nu eşti 
încă o femeie, şi asta nu-i aşa de rău, pentru că acolo unde te 
vei duce tu e mai uşor pentru copii şi mai greu pentru oamenii 
mari. _ 

— În lumea Reginei? se încumetă să întrebe Tiffany, 
încercând s-o facă să continue. 

— Da. O pot simţi acuma, întinsă deasupra lumii acesteia ca 
o ceaţă, la fel de departe ca faţa cealaltă a unei oglinzi. Imi 
slăbesc puterile, Tiffany. Nu pot apăra locul ăsta. Aşadar, uite 
care-i târgul meu, copilă. Eu îţi arăt drumul către Regină şi, în 
schimb, tu iei în grijă locul ăsta, ca matcă. 

Propunerea aceasta o surprinse şi pe Fiona la fel de mult ca 
pe Tiffany. Capul ei săltă deodată în sus, deschise gura, dar 
matca ridică o mână zbârcită. 

— Când eşti o matcă a unui loc, fata mea, aştepţi ca oamenii 
să-ţi împlinească voinţa. Aşadar, nu mă contrazice. Asta-i 
propunerea mea, Tiffany. N-ai să obţii o alta mai bună. 

— Dar ea nu poate..., începu Fiona. 

— Nu poate? făcu matca. 

— Nu e spiriduş, mamă! 

— E un pic cam mare la trup pentru asta, ce-i drept. Nu te 
supăra, Tiffany. N-o să dureze mult. Am nevoie ca tu să 
supraveghezi lucrurile doar pentru o vreme. Să păzeşti 

pământul, la fel cum a făcut-o şi bunica ta, şi să ai grijă de 
băieţii mei. Apoi, când băieţelul vostru o să se întoarcă acasă, 
Capturtit o să zboare în munţi şi o să dea de ştire că, aici, clanul 
Dealul Cretei n-are o matcă. Am găsit un loc bun aici, iar fetele 
o să vină grămadă. Ce spui? 

— Ea nu ştie rânduielile noastre! protestă Fiona. Eşti prea 
obosită, mamă! 

— Da, sunt, zise matca. Dar fiica nu poate conduce clanul 
mamei sale, ştii asta. Eşti o fată ascultătoare, Fiona, dar e 
timpul să-ţi alegi un păzitor al tău şi să pleci în lume, căutând 
un clan al tău. Nu poţi rămâne aici. Matca se uită din nou în 
ochii lui Tiffany. Primeşti, Tiffany? Ridică în sus un deget mare, 
cât capul unui băț de chibrit şi aşteptă. 

— Ce va trebui să fac? întrebă Tiffany. 

— Să gândeşti, zise matca, ţinând în continuare degetul 
mare în sus. Băieţii mei sunt băieţi buni, cum nu se poate mai 
curajoşi. Dar după părerea lor, capul e mai folositor ca armă. 
Ăştia sunt băieţii de care o să te ocupi. Noi, scoţiduşii, nu 
suntem ca voi, oamenii mari, o ştim. Tu ai mai multe surori? 
Fiona n-are niciuna. Ea este singura mea fiică. O matcă poate fi 
binecuvântată cu numai o fiică în toată viaţa ei, deşi are sute şi 
sute de băieţi. 

— Ei sunt toţi fiii tăi? întrebă Tiffany, îngrozită. 

— Oh, da, zise matca, zâmbind. În afară de vreo câţiva 
dintre fraţii mei, care au călătorit până aici, împreună cu mine, 
când am devenit eu matcă. Oh, nu te uita atât de uimită. Copiii 
sunt chiar foarte mici când se nasc, ca boabele de mazăre într-o 
păstaie. Şi cresc foarte repede. Suspină. Dar uneori cred că toţi 
băieţii nu fac cât o fiică. Sunt băieţi buni, dar nu gândesc cine 
ştie ce. Va trebui să îi ajuţi ca să te ajute. 

— Mamă, ea nu poate îndeplini îndatoririle unei mătci! 
protestă Fiona. 

— Nu văd de ce nu, dacă îmi sunt explicate, zise Tiffany. 

— Zău, nu vezi? replică Fiona tăios. Păi, atunci, o să fie 
nespus de interesant! 

— Îmi amintesc că Sarah Suferind îmi vorbea despre tine, 
zise matca. Spunea că eşti un copil ciudat, întotdeauna numai 
ochi şi urechi. Spunea că aveai capul plin de cuvinte pe care 
niciodată nu le rosteai cu voce tare. Se întreba ce-o să se 
întâmple cu tine. A venit timpul să aflăm, nu? 

Conştientă că Fiona se uita la ea, şi poate tocmai pentru că 

Fiona se uita la ea, Tiffany îşi linse degetul mare şi-l lipi uşurel 
de degeţelul mătcii. 

— Atunci, ne-am înţeles, zise matca. Se întinse pe spate 
deodată şi, aproape în aceeaşi clipă, începu să se zbârcească. Pe 
faţa ei erau şi mai multe cute acum. Să nu se spună vreodată că 
mi-am părăsit fiii fără să le las o matcă să aibă grijă de ei, 
murmură ea. Acum pot să mă întorc în Lumea de Dinainte. 
Deocamdată, Tiffany este matca, Fiona. În casa ei, vei face cum 
va spune ea. 

Fiona se uită în pământ. Tiffany putu să-şi dea seama că era 
mânioasă. i 

Matca scădea. li făcu semn lui Tiffany să vină mai aproape 
şi, cu o voce firavă, zise: 

— Aşa. S-a făcut. Şi acum, în ceea ce priveşte partea mea 
din înţelegere. Ascultă. Găseşte... locul unde timpul nu se 
potriveşte. Aceea este calea de-a pătrunde înăuntru. O să 
strălucească înaintea ochilor tăi. Adu-l înapoi ca să-i uşurezi 
inima bietei tale mame şi, poate, deopotrivă, şi propria ta 
minte... 

Vocea i se frânse, iar Fiona se aplecă repede deasupra 
patului. 

Matca trase puternic aer pe nări. 

Deschise un ochi. 

— Încă nu, murmură ea către Fiona. Am mirosit bine un 
strop de Alifie de Oi Specială la tine, Matcă? 

Tiffany rămase nedumerită pentru un moment, apoi zise: 

— Ah, eu. Ah, da. Ăăă... uite... 

Matca se căzni să se ridice din nou în pat. 

— Cel mai bun lucru pe care l-au făcut vreodată oamenii, 
zise ea. O să beau doar un strop mai mare, Fiona. 

— O să-ţi crească păr pe piept, o avertiză Tiffany. 

— Ah, ei bine, pentru un strop din Alifia de Oi Specială a lui 
Sarah Suferind, o să risc un cârlionţ, doi, zise bătrâna matcă. 
Luă de la Fiona o cană de piele cam cât un degetar şi o tinu în 
sus. 

— Eu n-aş crede c-o să-ţi facă bine, mamă, zise Fiona. 

— O să judec eu asta, imediat, zise matca. Un strop înainte 
de-a pleca, te rog, Matcă Tiffany. 

Tiffany desfăcu sticla încet. Matca agită nervoasă cănuţa. 

— Aveam în minte un strop mai mare, Matcă, zise ea. O 
matcă trebuie să aibă o inimă generoasă. 

Luă ceva mai puţin decât ar fi fost o înghiţitură zdravănă, 
dar ceva mai mult decât o sorbitură. 

— Da, a trecut multă vreme de când am gustat ultima oară 
dintr-o licoare ca asta, zise ea. Bunica ta şi cu mine obişnuiam 
să luăm o înghiţitură, două, la gura sobei, în nopţile reci... 

Tiffany văzu clar imaginea aceasta în minte: Buni Suferind şi 
femeia asta mică şi grasă, stând în jurul sobei pântecoase din 
coliba pe roţi, în vreme ce oile păşteau sub lumina stelelor... 

— Ah, poţi s-o vezi, zise matca. lţi simt ochii asupra mea. 
Aşa lucrează Văzul dintâi. 

Lăsă cănuţa jos. 

— Fiona, du-te şi adu-l pe Fură Peoricine şi pe 
gonnaglobardul William. 

— Matahala blochează ieşirea, zise Fiona ursuză. 

— Aş crede c-ar mai fi loc să te înghesui pe lângă ea, zise 
bătrâna matcă pe un ton liniştit care anunţa o voce furtunoasă, 
dacă cei din jur nu aveau să facă întocmai cum poruncise ea. 

Cu o căutătură mocnită spre Tiffany, Fiona se strecură pe 
lângă ea. 

— Ştii pe cineva care creşte albine? întrebă matca. Iar, când 
Tiffany dădu aprobator din cap, mica bătrână continuă: Atunci o 
să înţelegi de ce noi nu avem mai multe fiice. Nu poţi avea două 
regine într-un stup, fără să iasă o luptă sângeroasă. Fiona 
trebuie să şi-i ia pe cei care vor alege s-o urmeze şi să caute un 
clan care are nevoie de o matcă. Asta-i obiceiul pe la noi. Ea 
crede că ar mai fi şi o altă cale, cum fac uneori larvele. Fii 
atentă la ea. 

Tiffany simţi ceva trecând pe lângă ea, iar Fură Peoricine şi 
bardul intrară în încăpere. Se mai auziră şi alte şoapte şi-o 
forfotă, de afară. Se strângeau reprezentanţi pentru o audienţă 
neoficială. 

Când freamătul se mai potoli puţin, bătrâna matcă zise: 

— E tare rău pentru un clan să fie lăsat chiar şi-o oră fără 
matcă, lipsit de ocrotirea ei. Aşadar, Tiffan o să fie matca 
voastră până ce va putea fi adusă una nouă... 

Se ridică un murmur pe lângă şi în spatele lui Tiffany. 
Bătrâna matcă se uită la gonnaglobardul William. 

— Am dreptate când spun că s-a mai făcut asta şi înainte? 
întrebă ea. 

— Da. Imnurrile spun că s-a mai întâmplat de două orri 
înainte, zise William. Se încruntă şi adăugă: Sau am putea zice 

că au fost trrei dăţi, dacă e s-o includem şi pe aia când Rregina 
a fost... 

Fu acoperit de strigătul care izbucni în spatele lui Tiffany. 

— Fără regină! Fără rege! Fără lord! Fără stăpân! N-o ză ne 
mai lăsăm prostiţi! 

Bătrâna matcă ridică o mână. 

— Tiffany este progenitură din spiţa lui Buni Suferind, zise 
ea. O cunoaşteţi cu toţii. 

— Aşa-i, ş-am văzut cum cotoroanţa se uită la călăreţul fără 
cap în ochii pă care nu-i are, zise Fură Peoricine. Nu mulţi pot 
face una ca asta! 

— Şi eu am fost matca voastră timp de şaptezeci de ani şi 
voinţa mea nu poate fi contrazisă, spuse bătrâna matcă. Aşadar, 
alegerea a fost făcută. O să vă mai cer, de asemenea, s-o ajutaţi 
să-şi fure înapoi frăţiorul. Asta este moştenirea pe care v-o las în 
amintirea mea şi a lui Sarah Suferind. 

Se întinse înapoi în patul ei şi, pe un ton mai liniştit, zise: 

— Şi acum aş vrea să-mi cânte gonnaglobardul Florile 
Oaselor, şi sper să vă revăd pe toţi în Lumea de Dinainte. Lui 
Tiffany îi repet: ai grijă. Matca trase adânc aer în piept. Undeva, 
toate poveştile sunt reale, toate cântecele sunt adevărate... 

Bătrâna matcă tăcu. Gonnaglobardul William îşi umflă 
burduful şoarecelui-cimpoi şi suflă printr-unul dintre tuburi. 
Tiffany simţi că-i pocnesc urechile de la tonurile muzicale prea 
stridente pentru a fi auzite. 

După câteva momente, Fiona se aplecă peste pat, ca să se 
uite la mama ei, apoi începu să plângă. 

Fură Peoricine se întoarse şi se uită în sus, la Tiffany, cu 
lacrimile curgându-i şiroaie din ochi. 

— Te-aş putea ruga să te duci acu’ în camera mare, Matcă? 
zise el, liniştit. Avem nişte treburi dă făcut, ştii cum e... 

Tiffany încuviinţă printr-un semn din cap şi, cu mare băgare 
de seamă, simţindu-i pe scoţiduşi că se feresc din calea ei, se 
dădu înapoi, cu spatele, înspre încăperea cea mare. Găsi un colţ 
unde i se păru că nu încurca pe nimeni şi se aşeză acolo, cu 
spatele sprijinit de perete. 

Se aştepta s-audă o mulţime de „vai, vai, vai”-uri, dar se 
pare că moartea mătcii era prea serioasă pentru aşa ceva. Unii 
Fulgeri plângeau, alţii se uitau în gol şi, pe măsură ce veştile se 
răspândeau, etajele marii săli se umpleau cu o tăcere jalnică, 
suspinândă... 

„„„dealurile au fost tăcute în ziua în care Buni Suferind a 
murit. 

Cineva urca în fiecare zi la stână cu pâine caldă, lapte şi 
resturi de mâncare pentru câini. Nu trebuia să meargă chiar 
atât de des, dar Tiffany îi auzise pe părinţii ei discutând şi tatăl 
ei spusese „Ar trebui să stăm cu ochii pe mama, de acum”. 

În ziua aceea era rândul lui Tiffany, dar ea niciodată nu se 
gândise la asta ca la o corvoadă, îi plăcea drumul până acolo. 

Insă a băgat de seamă tăcerea. Nu mai era tăcerea cu 
nenumărate zgomote mărunte, ci o cupolă de linişte de jur 
împrejurul colibei. 

Știuse atunci, chiar înainte de a intra pe uşă şi a o găsi pe 
Buni zăcând pe patul ei strâmt. 

Simţise răceala care o învăluia. Chiar scotea un sunet - era 
ca o notă muzicală înaltă, înfundată. Avea chiar şi o voce. 
Propria sa voce. Spunea: e prea târziu, lacrimile nu folosesc la 
nimic, sunt nişte treburi de făcut. 

Și... atunci a dat de mâncare la câini, care işi aşteptau 
răbdători micul dejun. Ar fi fost de ajutor dacă ar fi făcut ceva 
sentimental, de pildă dacă ar fi scâncit sau i-ar fi lins faţa lui 
Buni, dar n-au făcut nimic. Și Tiffany tot mai auzea vocea din 
mintea ei: Fără lacrimi, nu plânge. Nu plânge pentru Buni 
Suferind. 

Acum, cu ochii minţii, o urmărea pe micuța Tiffany 
mişcându-se în jurul colibei ca o păpuşă... 

Făcuse curăţenie în colibă. În afară de pat şi sobă, nu prea 
mai erau multe lucruri. Sacul de haine, marele hârdău de apă, 
lada cu mâncare şi cam asta era tot. Oh, lucruri care să aibă 
legătură cu oile se aflau pretutindeni - oale, sticle, saci, cuțite, 
foarfeci de tuns lâna -, dar nu exista nimic printre ele care să 
poată spune că acolo trăise cineva, cel puţin dacă nu numărai 
sutele de ambalaje, colorate în albastru şi galben, de Jolly 
Sailor, prinse cu ţinte pe un perete. 

Ea le dăduse jos - le mai avea încă sub salteaua ei, acasă - 
şi îşi amintise Povestea. 

Era foarte neobişnuit pentru Buni Suferind să spună mai 
mult de o propoziţie. Drămuia cuvintele de parcă ar fi costat 
bani. Dar existase o zi în care îi adusese mâncarea sus, la 
colibă, iar Buni îi spusese o poveste. Un soi de poveste. Íşi 
desfăcuse pachetul de tutun şi se uitase la ambalaj, apoi la 

Tiffany, cu acea privire a ei, uşor nedumerită, şi spusese: „Cred 
că m-am uitat la o mie de chestii dintr-astea, dar nu i-am văzut 
niciodată ba-irca”. Aşa pronunţa ea „barcă”. 

Bineînţeles, Tiffany se grăbise să se uite şi ea la eticheta 
aceea, dar n-a putut zări nicio barcă, la fel cum n-o putuse 
vedea niciodată pe doamna dezbrăcată. 

„Asta pen'că ba-irca e tocmai acolo unde n-o poţi vedea”, 
zisese bunica. „Și-a luat o ba-ircă pentru a vâna uriaşa balenă 
albă pe marea sărată. Dintotdeauna o vânează, de jur 
împrejurul lumii. O cheamă Mopey”. Este un animal cât o 
stâncă mare de cretă, aşa am aflat. Dintr-o carte.” 

„Și el de ce o vânează?” întrebase Tiffany. 

„Ca s-o prindă”, zisese Buni. „Dar n-o să izbutească 
niciodată, din pricină că lumea este rotundă ca o farfurie mare 
şi la fel este şi marea, aşa că se urmăresc unul pe altul, încât e 
aproape ca şi când el s-ar urmări pe el însuşi. Dar tu să nu te 
duci pe mare niciodată, zvăpăiata mea. Acolo e locul unde se 
întâmplă cele mai rele lucruri. Toată lumea spune asta. Tu să te 
opreşti aici, unde dealurile sunt în oasele tale.” 

Și asta fusese tot. Fusese una dintre foarte puţinele dăţi 
când Buni Suferind îi spusese ceva lui Tiffany care să nu fie, în 
vreun fel, legat de oi. Fusese singura oară când aflase ea că 
exista o lume şi dincolo de Creta. Tiffany obişnuia să viseze cum 
Jolly Sailor urmăreşte balena, în barca lui. Şi uneori balena o 
urmărea pe ea, dar Jolly Sailor ajungea întotdeauna cu măreaţa 
lui barcă la timp, după care urmărirea o lua de la capăt. 

Uneori, ea fugea către far, dar se trezea exact când uşa se 
deschidea larg. Nu văzuse niciodată marea, dar unul dintre 
vecinii lor avea pe perete un tablou vechi, care înfăţişa o 
mulţime de oameni agăţaţi de o plută, în ceea ce arăta ca un 
uriaş lac, plin de valuri. Dar nu reuşise să desluşească nicicum 
farul. 

Iar Tiffany se aşezase lângă patul strâmt şi se gândise la 
Buni Suferind, şi la fetita pe nume Sarah Posac care pictase, cu 
mare grijă, florile din carte, şi la lumea care-şi pierduse centrul 
de greutate. 

li lipsea tăcerea. Ceea ce era acum nu era acelaşi soi de 
tăcere care fusese înainte. Tăcerea lui Buni Suferind era caldă 


23 Joc de cuvinte pe baza clasicului roman Moby Dick sau Balena, de 
Herman Melville; to mop - a se mişca încet, trist. 

şi te primea înăuntru. Buni Suferind poate că avea uneori 
greutăți în a-şi aminti care era deosebirea dintre copii şi miei, 
dar în tăcerea ei erai binevenit şi te simţeai acasă. Tot ce 
trebuia să faci era să aduci şi tu o tăcere a ta. 

Tiffany işi dorise să fi avut prilejul să-şi ceară iertare pentru 
păstoriță. 

Apoi plecase acasă şi le spusese tuturor că Buni murise. 
Avea şapte ani, iar lumea se sfârşise. 


Cineva bătea uşor şi politicos în gheata ei. Deschise ochii şi- 
l văzu pe broscoi. Ținea o pietricică în gură. O scuipă. 

— Îmi cer iertare pentru asta, zise el. Mi-aş fi folosit braţele, 
dar noi suntem o specie foarte umedă. 

— Ce trebuie să fac? întrebă Tiffany. 

— Păi, dacă te loveşti cu capul de tavanul ăsta scund, o să ai 
un motiv întemeiat de a cere despăgubiri, zise broscoiul. Aăă... 
chiar am spus asta? 

— Da şi mai bine n-ai fi făcut-o, zise Tiffany. De ce-ai spus-o? 

— Nu ştiu, nu ştiu, gemu broscoiul. Scuze, despre ce 
vorbeam? 

— Te întrebam ce-ar vrea scoţiduşii să fac eu acum? 

— Oh, nu cred c-o să fie aşa, zise broscoiul. Tu eşti matca. 
Tu spui ce trebuie făcut. 

— De ce nu poate Fiona să fie matca? Doar este o scoţiduşă! 

— În privinţa asta nu te pot ajuta, zise broscoiul. 

— Aş putea să vă rrăspund eu? zise o voce la urechea lui 
Tiffany. 

Ea-şi întoarse capul şi-l văzu, într-una dintre galeriile care 
se întindeau de jur împrejurul grotei, pe gonnaglobardul 
William. 

Văzut mai îndeaproape, era mult diferit de ceilalţi Fulgeri. 
Părul lui era mai drept şi împletit într-o singură codiţă, la spate. 
Nu avea atât de multe tatuaje. Chiar şi vorbea diferit, mult mai 
clar şi mai rar decât ceilalţi, apăsând r-urile încât sunau ca un 
răpăit de tobă. 

— Ăăă, da, zise Tiffany. De ce nu poate Fiona să fie matcă 
aici? 

William dădu din cap. 


— Bună întrrebarre, zise el, politicos. Dar, ştii, o matcă nu 
se poate căsătorri cu frraţii ei. Trrebuie să meargă la un nou 

clan şi să se mărrite cu un rrăzboinic de acolo. 

— Păi, de ce n-ar putea veni acel războinic aici? 

— Pentrru că niciun Fulgerrr d-aci nu l-ar cunoaşte. N-ar 
avea niciun rrrrespect pentru el. 

Când William rosti cuvântul „respect” sună ca o avalanşă de 
pietre. 

— Oh. Ei bine... şi ce era cu Regina? Voiai să spui ceva şi te- 
au întrerupt. 

William păru încurcat. 

— Nu crred că pot să-ţi spun desprre asta... 

— Eu sunt matca deocamdată, zise Tiffany, înţepată. 

— Aşa e. Ei bine... a fost o vrreme în care am trrăit în lumea 
Rreginei şi am slujit-o, înainte ca ea să devină atât de rrece. 
Însă ne-a înşelat, aşa că noi ne-am rrrăzvrrrătit. A fost o epocă 
întunecată. Ea nu ne place pe noi. Şi asta-i tot ce voi spune, 
adăugă William. 

Tiffany îi privi pe Fulgeri intrând şi ieşind în camera mătcii. 
Se petrecea ceva acolo. 

— O înmorrmântează în cealaltă parrte a tumulului, zise 
William, fără să fie întrebat. Lângă celelalte mătci ale acestui 
clan. 

— Am crezut că vor fi mult mai... gălăgioşi, zise Tiffany. 

— A fost mama lor, zise William. Nu vor să strrige. Inimile 
lor sunt prea pline de durrrerrre dincolo de cuvinte. Cu timpul, 
o să începem un priveghi, care s-o ajute să se întoarcă pe 
pământul celor vii, iar acela va fi unul zgomotos, ţi-o făgăduiesc. 
O să dansăm Cinci-Sute-Şi-Vreo-Douăsprezece învârtituri, pe 
melodia Diavolul printre avocați”, şi o să mâncăm, şi o să bem, 
şi aş îndrăzni să zic că nepoţii mei o să aibă nişte dureri de cap 
cât oaia de mari. Bătrânul Fulger zâmbi scurt. Dar, deocamdată, 
fiecare Fulger îşi aminteşte de ea în tăcerre. Noi nu jelim ca voi, 
ştii. Noi îi plângem pe cei care trebuie să-şi aştepte rrrândul. 

— A fost şi mama ta? întrebă Tiffany liniştită. 

— Nu. A fost sorra mea. Dar nu ţi-a spus ea că, atunci când 
o matcă pleacă la un nou clan, îşi ia şi vreo câţiva frraţi cu ea? 
Să fii singur printre strrăini ar însemna prea mult pentru o 


24 Există Vreo-Patru, Vreo-Opt şi Vreo-Douăsprezece învârtituri, ceea 
ce implică schimbări de parteneri între două, patru sau şase perechi. 
512 este 8 la puterea a treia, aşadar este probabil mai complicat, dar în 
esenţă acelaşi. Diavolul printre avocați este o aluzie la Diavolul printre 
croitori, o foarte cunoscută melodie de dans popular 

inimă să-ndure. Gonnaglobardul oftă. Fireşte, cu timpul, după 
ce matca se mărită, clanul este plin de fiii ei şi ea nu se mai 
simte atât de singură. 

— Dar probabil tu te mai simţi singur, zise Tiffany. 

— Eşti agerră, pe cuvântul meu, zise William. Eu sunt 
ultimul dintre cei care au venit din alt clan. Când asta se va 
termina, o să cer voie de la următoarea matcă să mă întorc la 
neamul meu, în munţi. Asta este un ţinut frrrumos şi mănos, iar 
nepoţii mei au un clan cu o frrrumoasă spiţă, dar mie mi-ar 
plăcea să mor în landa unde m-am născut. Dacă mă ierti, 
Matcă... 

Se îndepărtă şi se pierdu în umbrele tumulului. 

Tiffany vru deodată să se ducă acasă. Probabil era doar din 
pricina tristeţii lui William, dar acum se simţea întemniţată în 
tumul. 

— Trebuie să ieşim de aici, murmură ea. 

— Bună idee, zise broscoiul. Mai ales că trebuie să găseşti 
locul unde timpul este diferit. 

— Dar cum am să fac asta? se tângui Tiffany. Timpul nu se 
poate vedea! 

Îşi vâri braţele prin gaura de la intrare şi se târî la aer 
curat... 

La fermă era un orologiu mare şi vechi, pe care, o dată pe 
săptămână, trebuia să-l potriveşti. Asta însemna că, atunci când 
tatăl ei se ducea la târg, la Izvoare Zăpăcite, îşi nota poziţia 
limbilor marelui orologiu de acolo, şi când ajungea acasă, aşeza 
limbile de la orologiul lor în aceeaşi poziţie. Oricum, era doar ca 
să facă impresie. Toată lumea se orienta după soare, iar soarele 
nu putea greşi. 

Acum, Tiffany stătea printre rădăcinile vechilor tufe de 
mărăcini, ale căror frunze foşneau fără încetare în adierea 
vântului. Tumulul era ca o mică insulă în pajiştea nesfârşită; 
câteva  ciuboţica-cucului întârziate şi câteva  degetariţe 
pipernicite creşteau la adăpostul rădăcinilor de porumbari. 
Şorţul ei stătea alături de ea, în locul unde îl lăsase mai 
devreme. 

— Ar fi putut şi ea măcar să-mi spună încotro să mă uit, zise 
Tiffany. 

— Dar nu ştia unde avea să apară, zise broscoiul. Nu ştia 
decât semnele după care să-l recunoşti. 

Tiffany se rostogoli cu băgare de seamă şi se uită în sus, la 

cer, printre crengile de jos ale tufelor. Avea să strălucească, 
spusese matca... 

— Cred că ar trebui să-i vorbesc lui Capturtit, zise ea. 

— Aci suntem, domniţă, zise o voce de lângă urechea ei. 

Ea întoarse capul. 

— De când sunteţi aici? întrebă ea. 

— Dinto'deauna, domniţă, zise picţelul. 
frunze. Erau pe puţin douăzeci pe tumul. 

— M-aţi urmărit tot timpul? 

— Deah,  domniţă. Asta îi sarcina noastră, să ne 
supraveghem matca. Eu oricum stau ici, sus, cea mai mare 
parte a timpului, pen’ că studiez să devin un gonnaglobard. Şi 
tânărul Fulger îşi trecu degetele pe un set de fluiere de şoarece- 
cimpoi. lar ei nu vor să mă lase să cânt acolo, înăuntru, din 
pricină că, după părerea lor, sunetele pă care le scot eu îs ca de 
păianjen care încearcă să tragă un vânt prin urechi, domniţă. 

— Dar ce se întâmplă dacă eu vreau să petrec un... să am 
un... să merg la... Ce se întâmplă dacă nu vreau să mă păziţi? 

— Dacă vorbim dă ceea ce se numeşte o chemare a naturii, 
domniţă, ouătoarea îi colo, în puţul din cretă. Doar ne anunţi un’ 
te duci şi nimeni n-o să tragă cu ochiu', ai cuvântu' nostru pă 
chestia asta, zise Fulgerul asistent. 

Tiffany se uită urât la el, cum stătea între firele de ciuboţica- 
cucului, crăpând de mândrie şi de râvna de a-şi face datoria. 
Era mai tânăr decât majoritatea celorlalţi, fără atât de multe 
cicatrici şi cucuie. Nici măcar nasul nu-l avea spart. 

— Cum te numeşti, picţelule? întrebă ea. 

— Nu-atât-dă-înalt-cât-Jock-dă-Talie-Mijlocie  da'-mai-înalt- 
decât-Scoţiduşul-Jock-Jock, domniţă. Nu-s prea multe nume dă 
Fulgeri, ştii, aşa că treb’ să le împărţim între noi. 

— Ei bine, Nu-atât-de-înalt-cât-Micul-Jock..., începu Tiffany. 

— Ăla e Jock-dă-Talie-Mijlocie, domniţă, zise Nu-atât-de- 
înalt-cât-Jock-de-Talie-Mijlocie-dar-mai-înalt-decât-Scoţiduşul- 
Jock-Jock. 

— Ei bine,  Nu-atât-de-înalt-cât-Jock-de-Talie-Mijlocie-dar- 
mai-înalt- decât-Scoţiduşul-Jock, eu pot... 

— li Nu-atât-dă-înalt-cât-Jock-dă-Talie-Mijlo-cie-da'-mai- 
înalt-decât- Scoţiduşul-Jock-Jock, domniţă, zise Nu-atât-de-înalt- 
cât-Jock-de-Talie-  Mijlocie-dar-mai-înalt-decât-Scoţiduşul-Jock- 
Jock. L-ai scurtat c-un Jock, zise el, îndatoritor. 

— N-ai fi mai mulţumit cu, să zicem, Henry? întrebă Tiffany, 
deznădăjduită. 

— Ah, nu, domniţă. Nu-atât-de-înalt-cât-Jock-de-Talie-Mijlo- 
cie-dar- mai-înalt-decât-Scoţiduşul-Jock-Jock se strâmbă tot. N- 
are nicio istorie numele ăsta, ştii. In schimb, au fost o mulţime 
dă războinici curajoşi numiţi Nu-atât-dă-înalt-cât-Jock-dă-Talie- 
Mijlocie-da'-mai-înalt-decât-Scoţiduşul-Jock-]Jock. Oh, da’ i-un 
nume aproape la fel dă faimos ca Scoţiduşul Jock însuşi! Şi, 
bineînţeles, dacă Scoţiduşul Jock însuşi o să fie luat înapoi, în 
Lumea dă Dinainte, atunci io o ză capăt numele de Scoţiduşul 
Jock, ceea ce nu vrea să însemne că nu mi-ar plăcea numele dă 
Nu-atât-dă-înalt-cât-  Jock-dă-Talie-Mijlocie-da'-mai-înalt-decât- 
Scoţiduşul-Jock-Jock, ştii. Există o mulţime dă poveşti frumoase 
despre isprăvile lui Nu-atât-dă-înalt-cât- Jock-dă-Talie-Mijlocie- 
da'-mai-înalt-decât-Scoţiduşul-Jock-]Jock, adăugă picţelul, 
arătând atât de pătruns, încât Tiffany n-avu inima să-i spună că 
de bună seamă erau nişte poveşti foarte lungi. 

In loc de asta, spuse: 

— Ei bine, ăăă, te rog, aş vrea să vorbesc cu aviatorul 
Capturtit. 

— Nicio problemă, zise Nu-atât-de-înalt-cât-Jock-de-Talie- 
Mijlocie- dar-mai-înalt-decât-Sco-ţiduşul-Jock-Jock. Îi aici, sus, 
chiar în clipa asta. 

Dispăru. O clipă mai târziu, Tiffany auzi - sau, mai degrabă, 
simţi cu urechile - senzaţia de urechi clocotind cu bulbuci la 
fluierul micuţului Fulger. 

Tiffany scoase din şorţul ei Bolile ovinelor, care arăta acum 
foarte jerpelită. Era o pagină albă la sfârşit. O rupse, simţindu- 
se ca un criminal când făcu asta, şi îşi luă creionul. 


Dragă Mami şi Tati, 

Ce mai faceţi, eu fac bine. Wentworth face şi el bine, dar 
trebuie să mă duc să-l aduc de-1la-Reg din locul unde stă. Sper să 
mă întorc curând. 

Tiffany 

PS Sper că e-n regulă cu brânza. 


Tocmai chibzuia la asta, când auzi un fâlfâit de aripi 
deasupra capului. Apoi urmă un zgomot de învârtejire, un 
moment de tăcere şi apoi un mic, slăbit şi aproape înfundat 
glas, zise: 

— Ah, crivens... 

Ea se uită peste iarbă. Trupul lui Capturtit era înfipt cu 
capul în jos şi picioarele în sus, la vreo câţiva paşi distanţă. 
Braţele cu moriştile lor erau încă întinse în lături”. 

Îi luă ceva timp până să-l scoată. Dacă ateriza cu capul 
înainte şi rotindu-se, i se spusese lui Tiffany, trebuia să fie 
deşurubat în direcţia opusă, astfel încât să nu i se desprindă 
urechile. 

Când fu în picioare, clătinându-se nesigur, Tiffany zise: 

— Poţi să înfăşori scrisoarea asta pe-o piatră şi s-o laşi să 
cadă în faţa fermei, într-un loc unde oamenii s-o poată vedea? 

— Deah, domniţă. 

— Şi... ăăă... doare când aterizezi în cap aşa? 

— Ntt, domniţă, dar îi îngrozitor dă stânjenitor. 

— Atunci, există un soi de jucărie pe care obişnuim s-o 
facem noi şi care ţi-ar putea fi de ajutor, zise Tiffany. Faci un fel 
de... pungă de aer... 

— Pungă dă aer? zise aviatorul, părând nedumerit. 

— Păi, ştii cum lucrurile, de pildă cămăşile, se umflă pe 
sârma de rufe când bate vântul? Ei bine, îţi faci un sac de 
pânză, legi nişte sfori de el şi câte o piatră de sfori, iar când îl 
arunci în sus, sacul se umple cu aer şi piatra pluteşte până jos. 

Capturtit se holba la ea. 

— Ai înţeles ce ţi-am spus? întrebă Tiffany. 

— Oh, deah. Aşteptam numa' să văd dacă o za-mi mai spui ş- 
al'ceva. 

— Crezi că ai putea, ăăă, să împrumuți nişte haine 
frumoase? 

— Ntt, domniţă, dar ştiu bine d-unde po’ să fur vr'o câteva, 
zise Capturtit. l 

Tiffany se hotărî să nu comenteze. Îl întrebă: 

— Unde era Regina când s-a lăsat ceața? 

Capturtit îi arătă cu degetul: 

— Ca la o juma dă milă în partea aia, domniţă. 

În depărtare, Tiffany putea vedea mai mulţi tumuli şi vreo 
câteva Mari Pietre din zilele de demult. 

Trilitoni?6, aşa erau numite, ceea ce însemna doar „trei 


25 Cuvintele nu pot descrie cum arată un Fulger în kilt cu capul în jos şi 

picioarele în sus, aşa că nici n-or să încerce (n.a.) 

26 Un alt termen pentru dolmene, grupul de trei pietre aranjate astfel 

pietre”. Singurele pietre care se găseau, în mod natural, pe 
dealuri erau cele de cremene, care nu erau niciodată prea mari. 
Dar pietrele din dolmene fuseseră cărate de la cel puţin zece 
mile distanţă, şi erau aranjate cum aranjează un copil cărămizile 
când se joacă. Ici şi colo Marile Pietre erau puse în picioare, în 
cercuri; uneori, vedeai o Mare Piatră pusă în picioare, singură. 
O mulţime de oameni trebuie să fi muncit o grămadă de timp 
până să le aşeze pe toate aşa. Unii spuneau că aici se făceau 
sacrificii umane. Alţii spuneau că făceau parte din nu ştiu ce 
religie veche. Unii spuneau că sunt pietre funerare străvechi. 
Alţii spuneau că sunt un avertisment: ocoliţi acest loc. 

Tiffany nu le ocolise. Fusese pe-acolo cu surorile sale de 
vreo câteva ori, ca un act de curaj, în caz că ar fi găsit vreun 
craniu. Dar tumulii din jurul pietrelor erau vechi de mii de ani. 
Şi tot ce mai găseai acum erau găurile de iepuri. 

— Al'ceva, domniţă? întrebă Capturtit politicos. Nu? Atunci, 
mă duc... 

Îşi ridică braţele deasupra capului şi începu să alerge prin 
iarbă. Tiffany tresări când şoimul trecu la numai câţiva yarzi 
distanţă de ea şi îl înşfăcă, urcând înapoi în cer. 

— Cum poate un omuleţ de numai şase inchi înălţime să 
dreseze o pasăre ca asta? zise ea, în timp ce şoimul se rotea din 
nou, la înălţime. 

— Ah, tot ce-ţi trebuie e un pic dă bunătate, domniţă, zise 
Nu-atât-de-înalt-cât-Jock-de-Talie-Mijlocie-dar-mai-înalt-decât- 
Scoţiduşul-Jock-Jock. 

— Serios? 

— Da, ş-un calup mare dă cruzime, continuă Nu-atât-de- 
înalt-cât-Jock-de-Talie-Mijlocie-dar-mai-înalt-decât-Scoţiduşul- 
Jock-Jock. Capturtit le dresează alergând sub ochii lor îmbrăcat 
într-o blană dă iepure, până când o pasăre îl ia în gheare. 

— Asta sună groaznic! zise Tiffany. 

— Aş, el nu se supără prea tare pă chestia asta. Le buşeşte 
doar cu capul, şi apoi le dă cu un ulei special, pă care-l face el, 
care le sparge ciocul, continuă Nu-atât-de-înalt-cât-Jock-de- 
Talie-Mijlocie-dar-mai-înalt-decât- Scoţiduşul-Jock-Jock. Când se 
trezesc, îl iau drept mămica lor şi fac tot ce le cere el. 

Şoimul era deja o pată îndepărtată. 

— Îţi vine să crezi că nu petrece niciun pic de timp pe 


încât una să stea orizontal peste celelalte două, aşezate în picioare. 

pământ! zise Tiffany. 

— Oh, aşa-i. Doarme noaptea în cuibul şoimilor, domniţă. 
Zice că-i minunat dă cald. Şi petrece mai tot timpul în aer, 
adăugă Nu-atât-de-înalt- cât-Jock-de-Talie-Mijlocie-dar-mai-înalt- 
decât-Scoţiduşul-Jock-Jock. Nu e nicio'ată mai fericit, decât 
atunci când simte vântul sub kilt. 

— Iar păsările nu se supără? 

— Ah, nu, domniţă. Toate păsările şi animalele d-acolo, dă 
sus, ştiu că îi un noroc să fie prietene cu Nac Mac Fulgerii, 
domniţă. 

— Chiar aşa? 

— Ei bine, ca să spunem adevărul, domniţă, e mai mult, 
fiin'că ştiu că-i un ghinion să nu fie prietene cu Nac Mac 
Fulgerii. 

Tiffany se uită la soare. Mai erau doar câteva ore până la 
asfintit. 

— Trebuie să găsesc pe unde să intru, zise ea. Uite, Nu-la- 
fel-de-mic- ca... 

— Nu-atât-dă-înalt-cât-Jock-dă-Talie-Mijlocie-da'-mai-înalt- 
decât-Scoţiduşul-Jock-Jock,  domniţă, o corectă picțeiul, 
răbdător. 

— Da, da, mulţumesc. Unde este Fură Peoricine? Unde sunt 
toţi ceilalţi, de fapt? 

— I-o mică dezbatere care se ţine colo, jos, domniţă, zise el. 

— Ei bine, trebuie să-l găsim pe fratele meu, OK? Eu sunt 
matca pe aici, da? 

— li un picuţ mai com-pli-cat d-atât, domniţă. Ei, ăăă, 
discută despre tine... 

— Discută ce despre mine? 
Nu-atât-de-înalt-cât-Jock-de-Talie-Mijlocie-dar-mai-înalt- 
decât-Scoţiduşul-Jock-Jock arăta de parcă într-adevăr n-ar fi 

vrut să se afle acolo. 

— Imm, discută despre... ăăă... ei... 

Tiffany se dădu bătută. Picţelul roşi. De vreme ce era 
albastru la origini, reacţia asta îi schimbă culoarea într-un violet 
neplăcut. _ 

— Mă duc înapoi, în vizuină. Împinge-mă puţin în ghete, 
vrei, te rog? 

Alunecă pe panta intrării de noroi uscat, iar Fulgerii se 
împrăştiară care-ncotro în grota de dedesubt, când ateriză ea. 

Când ochii i se obişnuiră din nou cu întunericul, văzu că 

toate galeriile erau înţesate cu omuleţi. Unii dintre ei erau în 
toiul spălatului, iar mulţi îţi neteziseră, din nu se ştie ce motiv, 
părul roşu cu grăsime. Toţi se uitau la ea de parcă îi surprinsese 
asupra vreunui fapt cumplit. 

— Ar trebui să pornim la drum, dacă vrem să ne luăm după 
Regină, zise ea, uitându-se în jos la Fură Peoricine, care se 
spăla pe ochi într-un lighean făcut dintr-o jumătate de coajă de 
nucă. Apa îi picura din barba pe care şi-o împletise. Acum erau 
trei codițe împletite în lungul său păr. Dacă s-ar fi întors brusc, 
probabil ar fi putut biciui mortal pe careva cu ele. 

— Ah, bine, zise el, există o chestiune pă care tre' s-o punem 
la punct, Matcă. Işi învârtea micuțul prosop de faţă în mâini. 
Când Fură Peoricine învârtea ceva în mâini era sigur îngrijorat. 

— Da? zise Tiffany. 

— Ăăă... nu vrei o cană dă ceai? zise Fură Peoricine, şi un 
picţel se împletici înainte cu o cană mare de aur care, odinioară, 
trebuie să fi fost a unui rege. 

Tiffany o luă. li era sete, la urma urmelor. Se auzi un suspin 
de uşurare din partea mulţimii când ea sorbi din ceai. Era chiar 
bun. 

— Am furat un sac din ăsta dă la un negustor ambulant care 
dormea la marginea drumului mare, zise Fura Peoricine. Bună 
marfă, nu? Îşi netezi părul cu mâinile ude. 

Cana lui Tiffany se opri la jumătatea drumului spre buze. 
Poate că picţeii nu-şi dădeau seama cât de tare şuşoteau, pentru 
că urechile ei erau la acelaşi nivel cu al conversaţiei. 

— Ah, îi un pic cam mare, fără intenţia de a jigni. 

— Aşa-i, da’ o matcă tre’ să fie mare, ştii, ca să aibă mulţi 
scoţi-copii. 

— Da, ce-i drept, o femeie mare e foarte bine, da' dacă 
vreunul dintre băieţi ar fi să încerce să se îmbrăţişeze cu asta, 
ar trebui să lase un semn cu creta, ca să arate dă unde a plecat, 
ieri. 

— Şi îi puţin cam prea tânără. 

— Atunci încă n-o să aibă nevoie să facă niciun copil. Sau 
poate nu prea mulţi, deocamdată, zic. Nu mai mult dă zece, 
poate. 

— Crivens, băieţi, despre ce vorbiţi? O ză-l aleagă pă Fură 
Peoricine, oricum. Puteţi să-i vedeţi dă aici genunchii bietului 
mare om ciocnindu-se unv’ d-altu'! 

Tiffany crescuse la o fermă. Orice firavă credinţă cum că pe 

copii îi aduc berzele sau sunt găsiţi sub tufe, tinde să se 
dovedească neadevărată foarte devreme, dacă trăieşti la o 
ferma, mai ales când o vacă întâmpină greutăţi la fătare în toiul 
nopţii. Şi ea ajutase la fătarea mieilor, când mâinile micuţe pot 
fi foarte folositoare în cazurile dificile. Ştia totul despre 
punguţele cu cretă roşie care li se legau berbecilor de gât, şi de 
unde se ştia, mai târziu, că oile cu pete roşii pe spate aveau să 
fie mame, în primăvară. Este uluitor cât de multe poate învaţă 
un copil tăcut şi cu simţ de observaţie, iar asta include lucruri 
pe care oamenii nu cred că ea ar fi destul de mare să le ştie. 

Ochii ei o zăriră pe Fiona, în capătul celălalt al sălii mari. 
Zâmbea într-un fel îngrijorător. 

— Ce se întâmplă, Fură Peoricine? întrebă ea, rostind 
cuvintele cu grijă. 

— Ah, păi... îi vorba despre regulile clanului, ştii, zise 
Fulgerul, înspăimântat. Tu fiind noua matcă şi, şi, ei bine, ne-am 
hotărât să te întrebăm, vezi tu, nu contează ce simţim, trebuie 
să te întrebăm dacă mmm- mmm-mmm... 

Se dădu repede câţiva paşi înapoi. 

— N-am prea priceput, zise Tiffany. 

— Ne-am frecat din cap până-n tălpi, ştii, zise Fura 
Peoricine. Unii dintre băieţi chiar au făcut baie în bazinu' dă 
rouă, cu toate că suntem abia-n mai, iar Marele Yan s-a spălat la 
subsuoară pentru prima oară în viaţa lui, iar Wullie Flaimuc ţi-a 
cules un frumos buchet dă flori... 

Wullie Flaimuc făcu un pas înainte, înfoindu-se cu o mândrie 
nervoasă, şi aruncă sus-pomenitul buchet în aer. Probabil că 
fuseseră nişte flori drăguţe, dar el nu prea avea idee despre ce 
însemna un buchet sau cum se culege unul. Tulpini şi frunze şi 
petale scuturate zburară din pumnul lui în toate direcţiile. 

— Foarte frumos, zise Tiffany, luând încă o înghiţitură de 
ceai. 

— Bon aşa, bon, zise Fură Peoricine, ştergându-şi fruntea de 
năduşeală. Atunci poate-ai vrea să ne spui mmm-mmm-mmm... 

— Vor să ştie cu care dintre ei o să te măriţi, zise Fiona cu 
glas tare. Aşa sunt regulile. Trebuie să alegi sau să renunti la a 
mai fi matcă. Trebuie să-ţi alegi bărbatul şi să anunţi ziua. 

— Aşa-i, zise Fură Peoricine, ocolind privirea lui Tiffany. 

Tiffany ţinea cana perfect nemişcată, dar asta numai pentru 
că, deodată, nu-şi mai putea mişca niciun muşchi. Gândi: Aaaah! 
Asta nu mi se întâmplă mie! Eu nu pot - El n-ar putea - Noi n-ar 

trebui - Ei nu sunt nici măcar - E ridicol! Fugiţi d-aici! 

Dar era conştientă de sutele de feţe nervoase din umbră. 
Cum o scoţi la capăt cu asta o să fie important, zicea Gândul ei 
de-al doilea. Toţi te privesc. lar Fiona vrea să vadă ce-o sa faci. 
Chiar nu s-ar cuveni să dispreţuieşti o fată cu patru picioare mai 
scundă decât tine, dar tu o faci. 

— Ei bine, e foarte neaşteptat, zise ea, silindu-se să 
zâmbească. O mare onoare, fireşte. 

— Aşa-i, aşa-i, zise Fură Peoricine cu ochii în podea. 

— Şi sunteţi atât de mulţi, încât ar fi tare greu să aleg, 
continuă Tiffany, încă zâmbind. lar Gândul ei de-al doilea zicea: 
Nici el nu-i mai fericit din pricina asta! 

— Da, aşa o ză fie, zise Fură Peoricine. 

— Aş dori doar să iau o gură de aer, cât mă gândesc la asta, 
zise Tiffany, şi nu-şi lăsă zâmbetul să i se şteargă de pe faţă 
până când nu se văzu afară din tumul. 

Se ghemui şi privi printre frunzele de ciuboţica-cucului. 

— Broscoiule! ţipă ea. 

Broscoiul ieşi agale la iveală, mestecând ceva. 

— Hm? zise el. 

— Vor să mă mărite! 

— Mm phmm fim mm? 

— Ce mănânci? 

Broscoiul înghiţi. 

— Un foarte subnutrit limax, zise el. 

— Am spus că vor să mă mărite! 

— Şi? 

— Şi? Păi... Gândeşte-te numai! 

— Oh, desigur, da, chestia cu înălţimea, zise broscoiul. 
Poate că nu pare mult acum, dar când o să ai cinci picioare şi 
şapte inchi, el o să fie tot de şase inchi... 

— Nu mai râde de mine! Eu sunt matca! j 

— Ei da, fireşte, ăsta e clenciul, nu-i aşa, zise broscoiul. In 
ceea ce Îi priveşte, astea sunt regulile. O nouă matcă se mărită 
cu războinicul pe care şi-l alege şi se stabileşte la casa ei, şi face 
şiruri-şiruri de Fulgeri mici. Ar fi o insultă cumplită să refuzi... 

— N-o să mă mărit cu un Fulger! Nu pot avea sute de copii! 
Spune-mi ce să fac. 

— Eu? Să-i spun mătcii ce să facă? N-aş cuteza, zise 
broscoiul. Şi nu-mi place să se ţipe la mine. Chiar şi broaştele 
au mândria lor, să ştii. Se târî înapoi sub frunze. 

Tiffany trase adânc aer în piept, gata să strige, şi apoi 
închise gura. 

Bătrâna matcă trebuie să fi ştiut despre asta, cugetă ea. 
Aşadar..., probabil s-a gândit că voi fi în stare s-o scot la capăt. 
Sunt numai regulile, iar ei nu ştiu ce să facă în privinţa lor. 
Niciunul dintre ei n-ar vrea să se însoare cu o fată uriaşă ca ea, 
chiar dacă niciunul dintre ei n-ar recunoaşte-o. Era doar din 
pricina regulilor. 

Trebuia să existe o cale de scăpare. Trebuia. Dar era nevoită 
să accepte un soţ şi să anunţe ziua nunţii. li spuseseră. 

Se uită fix la copăceii de porumbar pentru o clipă. Hmm, 
zise în sinea ei. 

Se strecură înapoi în tumul. 


Picţeii aşteptau nervoşi, chiar speriaţi, şi toate feţele 
bărboase o urmăreau pe a ei. 

— Te accept pe tine, Fură Peoricine, zise ea. g 

Fața lui Fură Peoricine deveni o mască de groază. Il auzi 
îngăimând: 

— Puah, crivens! cu o voce abia şoptită. 

— Dar, bineînţeles, mireasa este cea care anunţă ziua 
nunţii, nu-i aşa? zise Tiffany, cu veselie. Toată lumea ştie asta! 

— Aşa-“i, zise Fură Peoricine tremurând. Aşa e datina, foarte 
adevărat. 

— Atunci, aşa o să fac. Tiffany trase adânc aer în piept. La 
capătul lumii e un mare munte de granit de o milă înălţime, zise 
ea. Şi în fiecare an, o pasăre micuță zboară până la stâncă şi îşi 
ascute ciocul pe ea. Ei bine, când micuța pasăre o să tocească 
muntele până o să ajungă de mărimea unui bob de nisip..., 
aceea o să fie ziua în care mă voi mărita cu tine, Fură Peoricine 
Fulger! 

Groaza lui Fură Peoricine se prefăcuse în panică de- 
adevăratelea, dar apoi şovăi şi, încetul cu încetul, începu să 
rânjească. 

— Deah, bună idee, zise el rar. Nu tre' să grăbeşti astfel dă 
lucruri. 

— Absolut, zise Tiffany. 

— Şi asta o ză ne dea timp să stabilim lista cu invitaţi şi 
toate cel'lalte, continuă picţelul. 

— Exact. 

— Plus ca mai e toată afacerea aia cu rochia dă mireasă, şi 

cu buchetu' dă flori, şi toate celalte dă trebuinţă, zise Fură 
Peoricine, arătând cu fiece secundă mai vesel. Lucrurile astea 
pot dura la nesfârşit, ştii tu. 

— Oh, da, zise Tiffany. 

— Dar de fapt ea a zis nu! izbucni Fiona. l-ar lua milioane de 
ani păsării ca să... 

— Ba a zis deah! strigă Fură Peoricine. Aţi auzit-o cu toţii, 
băieţi! Şi a anunţat şi ziua nunţii! Astea-s regulile! 

— Nicio problemă cu muntele, dă altfel, zise Wullie Flaimuc, 
încă ţinând florile întinse. Numa' să ne spui unde e şi socot că 
noi o ză-l putem da gata cu mult mai repede decât orice 
puişor... 

— Tre’ s-o facă pasărea! zbieră Fură Peoricine, disperat. 
OK? Chiar pasărea! Gata cu cearta! Oricine are chef dă ceartă o 
să-mi simtă gheata! Unii dintre noi mai avem un băieţel dă furat 
înapoi dă la Regină! Îşi scoase sabia şi-o flutură în aer. Cine mă 
urmează? 

Asta păru să funcţioneze. Nac Mac Fulgerii adorau scopurile 
clare. Sute de săbii şi topoare de luptă, şi un buchet de flori 
strivite, în cazul lui Wullie Flaimuc, au fost ridicate în aer, iar 
strigătul de război al clanului Nac Mac Fulger răsună în 
încăpere. Perioada de timp necesară unui picţel să treacă de la 
o dispoziţie paşnică la una turbat-bătăioasă este atât de scurtă, 
încât n-ar putea fi măsurată nici de cel mai mic ceas. 

Din nefericire, de vreme ce picţeii erau foarte independenţi, 
fiecare avea propriul său strigăt de luptă, iar Tiffany nu putu 
desluşi decât vreo câteva din harmalaie: 

— Poa' să ne ia vieţile, dar nu poa’ să ne ia nădragii!” 

— Bang, s-au dus şase pence!% 

— Tu o iei pă drumul mare, iar io-ţi iau bocceaua!”* 


27 Parafrazare a replicii „Ne pot lua vieţile, dar nu ne vor lua niciodată 
libertatea!”, din filmul Braveheart (Inimă neînfricată), din 1995, cu Mell 
Gibson regizor şi actor principal. 
28 Este una dintre acele replici finale cărora toată lumea le-a uitat 
bancul, reflectând grosolănia afirmata a scoţienilor. Provine dintr-un 
desen animat, în care un scoţian se văita cât de costisitor e totul la 
Londra: „Omule, nici nu venisem de două ore, când - bang! Se şi 
duseseră şase pence!!!”. 
29 Bazat pe refrenul cântecului O, frumoasele, frumoasele maluri ale 
lacului Lotnoua: „Tu o iei pe drumul mare, eu o iau pe cărăruie!”. 

— Nu poa’ să rămână decât o mie!% 

— Ah, ridicaţi-vă şi porniţi, mămularilor! 

„„.dar vocile s-au unit, treptat, într-un muget care zgâlţâi 
pereţii: 

— Fără rege! Fără regină! Fără lord! Fără stăpân! N-o ză ne 
mai lăsăm prostiţi! 

Când şi acesta se stinse, un nor de praf se cernu din tavan şi 
se aşternu tăcerea. 

— Să merjem! strigă Fură Peoricine. 

Toţi ca unul, picţeii se înghesuiră să coboare galeriile, să 
traverseze podeaua grotei şi să urce panta către ieşire. In 
câteva secunde, sala era goală, în afară de gonnaglobard şi de 
Fiona. 

— Unde s-au dus? întrebă Tiffany. 

— Eh, s-au dus şi-atât, zise Fiona, ridicând din umeri. Eu o 
să rămân aici şi-o să am grijă de foc. Cineva trebuie să se poarte 
ca o matcă. li aruncă o privire lui Tiffany. 

— Nădăjduiesc sincer să-ţi găseşti curând un clan pentru 
tine, Fiona, zise Tiffany mieros. Picţela se strâmbă la ea. 

— O să alerrge pe-afarră o vreme, poate o să doboare cu 
pietrre vreo câţiva iepuri şi o să tragă un pui de somn, de vreo 
câteva ori, zise William. O să se potolească, însă, când vor 
descoperri că încă nu ştiu ce trrebuie să facă. 

— Întotdeauna dau buzna afară aşa? întrebă Tiffany. 

— Ah, păi, Fura Peoricine nu era foarte dorrnic să vorbească 
despre nuntă, zise William, rânjind. 

— Da, avem multe în comun, în privinţa asta, zise Tiffany. 

Se târî afară din tumul şi dădu peste broscoiul care o 
aştepta. 

— Am tras cu urechea, zise el. Bine lucrat. Foarte isteţ. 
Foarte diplomatic. 

Tiffany îşi plimbă privirea în jur. Mai erau câteva ore până 
la asfinţit, dar umbrele începuseră deja să se lungească. 

— Ar fi mai bine să pornim la drum, zise ea, legându-şi mai 
bine şorţul. Şi-o să vii şi tu, broscoiule. 

— Păi, eu nu ştiu foarte multe despre cum se ajunge 
înăuntru..., începu broscoiul, încercând să se dea cu spatele 


30 Parafrazare a mottoului „Nu poate rămâne decât unul”, din filmul 
Highlander (1986), în regia lui Russel Mulcahy, cu Christopher Lambert 
în rol principal. 

înapoi. Dar broaştele nu pot da înapoi cu uşurinţă, iar Tiffany îl 
prinse şi îl vâri în buzunarul şorţului. 

Se îndreptă spre tumuli şi pietre. Fratele meu n-o să se mai 
facă mare niciodată, se gândi ea, în vreme ce alerga prin iarbă. 
Aşa a zis bătrâna. Cum o fi cu putinţă? Ce fel de loc o fi ăla în 
care nu creşti niciodată? 

Se apropiase de tumuli. Îi văzu pe William şi pe Nu-atât-de- 
înalt-cât-  Jock-de-Talie-Mijlocie-dar-mai-înalt-decât-Scoţiduşul- 
Jock-Jock alergând în linie cu ea, dar nu se vedea nici urmă din 
restul clanului Nac Mac Fulger. 

Şi apoi se trezi printre tumuli. Surorile ei îi spuseseră că ar 
fi fost mai mulţi regi morţi îngropaţi sub tumuli, dar asta n-o 
speriase niciodată. Nimic de pe dealurile pe care se născuse n-o 
speriase vreodată. 

Dar aici era frig. Până atunci nu mai băgase de seamă lucrul 
ăsta. 

Găseşte un loc unde timpul nu se potriveşte. Ei bine, tumulii 
erau istorie. La fel şi vechile Pietre Mari. Se potriveau acolo? Ei, 
da, aparţineau trecutului, dar fuseseră ridicate pe dealuri de mii 
de ani. Imbătrâniseră aici. Făceau parte din peisaj. 

Soarele la apus alungea umbrele. Acesta era momentul în 
care Creta îşi dezvăluia secretele. În câteva locuri, unde lumina 
pica orizontal, puteai vedea marginile câmpurilor vechi şi 
urmele căruţelor de pe drum. Umbrele scoteau la iveală ceea ce 
nu se putea vedea în lumina de nămiezi. 

Tiffany se lămurise ce-nsemna „nămiaza”. 

Dar nu putea zări nici măcar urmele de copite. Se plimbă pe 
lângă trilitoni, care arătau cumva ca nişte uriaşe porţi, dar nici 
măcar când încercă să treacă prin ele, dintr-o parte în alta, nu 
se întâmplă nimic. 

Asta nu era conform planului. Ar fi trebuit să fie o poartă 
magică. Era convinsă. 

O senzaţie de clocot în urechi îi sugeră că începuse cineva 
să cânte la şoarecele-cimpoi. Se uită în jur şi îi văzu pe 
gonnaglobardul William stând pe o piatră căzută. Obrajii îi erau 
umflaţi, la fel şi burduful şoarecelui-cimpoi. Ea îi făcu semn cu 
mâna. 

— Vezi ceva? îi strigă ea. 

William îşi scoase muştiucul din gură şi clocotul încetă. 

— Oh, da, zise el. 

— Calea către tărâmul Reginei? 

— Oh, da. 

— Ei, o să binevoieşti să-mi spui şi mie? 

— Nu-i nevoie să i-o spun unei mătci, zise William. O matcă 
o să vadă limpede calea, ea însăşi. 

— Dar mie ai putea să-mi spui! 

— Da, iar tu ai putea să spui „te rrrog”, zise William. Am 
nouăzeci şi şase de ani. Nu sunt o păpuşă din casa păpuşilor 
tale. Bunica ta a fost o femeie grrrozavă, dar n-am să înghit 
orrdine de la un boţ de fetiţă. 

Tiffany se uită fix la el un moment, apoi scoase broscoiul din 
buzunarul şorţului. 

— Boţ? zise ea, întrebător. 

— Înseamnă ceva foarte mic, zise broscoiul. Crede-mă. 

— E] mă face pe mine mică...! 

— Sunt mai marrre pe dinăuntru! zise William. Şi aş 
îndrrăzni să zic că tac-tu n-ar fi fericit dacă o urrriaşă de fetiţă 
ca tine ar veni pe nepusă masă la el şi i-ar porrunci lui ce să 
facă! 

— Bătrâna matcă le poruncea tuturor ce să facă! zise 
Tiffany. 

— Aşa-i. Pentru că ea şi-a câştigat rrrespectul! replică 
gonnaglobardul, iar vocea păru să se multiplice în ecou, printre 
pietre. 

— Te rog, nu ştiu ce să fac! se milogi Tiffany. 

William se uită lung la ea. 

— Ah, bine, nu te-ai descurcat prea rrrău, până acum, zise 
el, pe un ton mai plăcut. L-ai păcălit pe Fură Peoricine să nu se 
însoare cu tine, fără să încalci regulile, şi eşti o fetişcană 
şmecherră, recunosc. O să găseşti calea, dacă ai rrăbdare. Dar 
nu mai bate din picior, aşteptându-te ca toată lumea să facă 
imediat ce-i ceri. Tot ce faci e să tipi după bomboane, înţelegi. 
Foloseşte-ţi ochii. Foloseşte-ţi mintea. 

Îşi vâri din nou muştiucul în gură, îşi umflă obrajii de mai 
să-i crape pielea, şi lui Tiffany îi dădură iarăşi urechile în clocot. 

— Tu ce părere ai, broscoiule? întrebă Tiffany, uitându-se în 
buzunarul şorţului. 

— Mă tem ca eşti pe cont propriu, zise broscoiul. Indiferent 
cine-oi fi fost eu, nu ştiu mare lucru despre găsirea uşilor 
invizibile. Şi, de asemenea, nu-mi place că sunt presat să intru 
în cârdăşie, aş putea spune. 

— Dar... nu ştiu ce să fac! E vreo vrajă pe care ar trebui s-o 

spun? 

— Nu ştiu, e vreun cuvânt magic pe care l-ai putea spune? 
zise broscoiul şi se întoarse cu spatele. 

Tiffany îşi dădea seama că Nac Mac Fulgerii se întorseseră. 
Aveau un obicei prost să umble chiar în linişte, când voiau ei. 

Oh, nu, gândi ea. Ei cred că ştiu ce să fac! Dar nu-i drept! N- 
am fost pregătită deloc pentru aşa ceva. N-am fost la şcoala de 
vrăjitoare! Nici măcar nu pot găsi aia! Poarta trebuie să fie pe 
undeva pe aici, şi trebuie să existe indicii, dar nu ştiu care sunt! 

Mă urmăresc să vadă dacă sunt bună de ceva. Şi eu sunt 
bună la brânză, şi atâta tot. Dar o vrăjitoare se ocupă de 
lucrurile... 

Puse broscoiul la loc în buzunar şi simţi greutatea cărţii 
Bolile ovinelor. 

Când o scoase afară, auzi un suspin ridicându-se dinspre 
ceata picţeilor. 

Ei cred că toate cuvintele sunt magice... 

Deschise cartea la nimereală şi se încruntă. 

— Bâţele, citi ea cu glas tare. 

În jurul ei, scoţiduşii clătinară din cap şi-şi dădură ghionturi. 

— Bâţele sunt un tremur al vintrelor la mioare, citi ea, care 
pot conduce la inflamarea scocului inferior. Dacă sunt netratate, 
pot conduce la starea mai gravă de plescaviţă. Tratamentul 
recomandat este aplicarea zilnică de terebentină, până când se 
sfârşeşte ori tremurul, ori terebentina, ori oaia. 

Riscă să-şi ridice privirea din carte. Fulgerii o urmăreau 
ciopor în vârful tuturor pietrelor şi al tumulilor. Păreau 
impresionați. 

Oricum, cuvintele din Bolile Ovinelor n-au spart gheaţa cu 
vreo poartă magică. 

— Orbalţul, citi Tiffany. 

Se produse un freamăt de anticipație. 

— Orbalţul este o stare de sfoiegire a pielii, în special în 
jurul atârniţelor. Terebentina este un remediu folositor... 

Şi atunci văzu, cu coada ochiului, ursuleţul. 

Era foarte mic şi de o nuanţă roşie pe care n-o prea 
întâlneşti în natură. Tiffany ştiu ce era. Wentworth adora 
jeleurile ursuleţi. Aveau gust de clei amestecat cu zahăr şi erau 
făcute 100% din aditivi artificiali. 

— Ah, zise ea cu glas tare. Fratele meu a trecut sigur pe 
aici. 

Asta produse o agitaţie în asistenţă. 

Ea păşi înainte, citind cu voce tare despre Coriza nărilor şi 
despre Capie, dar ţinând un ochi pe pământ. Şi descoperi încă 
un jeleu ursulet, verde, de data asta, şi chiar greu de desluşit în 
iarbă. 

O—K, zise Tiffany în sinea ei. 

La mică distanţă, se afla unul dintre arcurile de uşă 
închipuite de trei pietre; două pietre mari cu o a treia aşezată 
de-a latul pe vârfurile lor. Trecuse prin ea şi mai-nainte şi nu se 
întâmplase nimic... 

Pentru că nimic nu trebuia să se întâmple, se gândi ea. Nu 
poţi lăsa o uşă în lumea ta prin care poate să intre oricine, 
altminteri oamenii s-ar fâţâi când înăuntru, când afară, din 
întâmplare. Trebuie să ştii că se află într-un loc anume. 

Probabil asta e singura metodă care să ţină. 

Bine. Atunci, cred că asta e intrarea. 

Păşi prin ea şi văzu o privelişte uluitoare: iarbă verde, cer 
albastru colorat în trandafiriu în jurul soarelui la apus, câţiva 
nori mici şi albi, întârziaţi la culcare, şi o înfăţişare generală 
caldă, de culoarea mierii, pretutindeni. Era uimitor că putea 
exista o privelişte ca asta. Faptul că Tiffany o văzuse aproape în 
fiecare zi din viaţa ei, n-o făcea mai puţin fantastică. Şi, ca un 
bonus, nu trebuia să te uiţi prin niciun fel de arc de piatră ca s-o 
vezi. Puteai s-o vezi stând practic oriunde. 

Doar... 

„„ceva nu era în regulă. Tiffany trecu pe sub arc de mai 
multe ori, şi rămase tot nu foarte convinsa, întinse un braţ în 
faţă, încercând să măsoare înălţimea la care se afla soarele faţă 
de orizont. 

Şi atunci zări pasărea. Era o rândunică, vânând muşte, care 
cobori brusc în spatele pietrelor. 

Efectul fu... ciudat şi aproape supărător. Trecuse în spatele 
pietrelor, iar ea îşi simţise ochii urmărindu-i coborârea..., dar 
întârzia. Fusese un moment în care rândunica ar fi trebuit să 
apară şi nu apăruse. 

Apoi trecu prin deschizătură și, pentru o clipă, fu de ambele 
părți ale celorlalte pietre, în acelaşi timp. 

Vederea ei o făcu pe Tiffany să simtă că globii ochilor ei au 
fost scoşi şi întorşi invers. 

Caută un loc în care timpul nu se potriveşte... 

— Lumea văzută prin deschizătură este cel puţin cu o 

secundă în urmă faţă de timpul de aici, zise ea, încercând să 
sune cât mai convinsă cu putinţă. Cre... ştiu că aceasta este 
intrarea. 

Se auziră câteva urale şi aplauze dinspre Nac Mac Fulgeri, 
care porniră prin iarbă către ea. 

— A fost grozavă, toată citania ta dă mai dăvreme! zise Fură 
Peoricine. N-am înţeles niciun cuvinţel! 

— Aşa-i, trebui să fie o limbă cu mare putere, dacă nu poate 
omu' să-şi dea seama despre ce dracu' e vorba! zise un alt 
scoţiduş. 

— Tu fără îndoială ai plămada dă matcă în tine, domniţă, 
zise Nu-atât-de-înalt-cât-Jock-de-Talie-Mijlocie-dar-mai-înalt- 
decât-Scoţiduşul-Jock-]Jock. 

— Aşa-i! întări Wullie Flaimuc. A fost zdrobitor felu’ în care 
ai ochit dulciurile şi nu le-ai lăsat să-ţi treacă neobservate! Nu 
credeam c-ai să-l vezi până şi p-ăl verde! 

Restul picţeilor se opriră din urale şi se uitară la el. 

— Ce-am zis? Ce-am zis? întrebă el. 

Tiffany se pleoşti. 

— Toţi aţi ştiut că aceea era calea de intrare, nu-i aşa? 
întrebă ea. 

— Oh, deah, zise Fură Peoricine. Ştim dă treburile ăstea. 
Am trăit o vreme în ţara Reginei, ştii, da' ne-am răzvrătitără- 
mpotriva cârmuirii ei rele... 

— Şi-am făcut asta, ş-atunci ea ne-a zvârlit afar’, pă motiv că 
ne îmbătam, şi furam, şi ne băteam tot timpul, zise Wullie 
Flaimuc. 

— Şi nu era dăloc adevărat! răcni Fură Peoricine. 

— Şi aţi aşteptat să vedeţi dacă eu puteam găsi calea, da? 
zise Tiffany, mai înainte să înceapă vreo bătaie. 

— Aşa-i. Te-ai descurcat bine, fetiţo. 

Tiffany clătină din cap. 

— Ba nu, nu m-am descurcat, zise ea. N-am făcut nicio 
magie. Nu ştiu cum am făcut. Doar m-am uitat la lucruri şi le-am 
cântărit. A fost o înşelătorie, serios. 

Picţeii se uitară unii la alţii. 

— Ah, bine, zise Fură Peoricine. Ce-i magia, nu? Doar dai 
dintr-o baghetă şi spui câteva cuvinte magice. Şi ce-i atât de 
extr'ordinar în asta, nu? Dar să te uiţi la lucruri, să te uiţi cu 
adevărat la ele, ş-apoi să le cântăreşti şi să izbuteşti, ei bine, 
asta-i o pricepere adevărată. 

— Aşa-i, este, încuviinţă William gonnaglobardul, spre 
surprinderea lui Tiffany. Ţi-ai folosit ochii şi ţi-ai folosit mintea. 
Asta face o adevărrată cotorrroanţă. Magicătoreala e doar de 
reclamă. 

— Oh, zise Tiffany, înveselindu-se. Serios? Ei bine, atunci... 
iată uşa noastră, oameni buni! 

— Corect, zise Fură Peoricine. Acu' condu-ne prin ea. 

Tiffany şovăi şi se gândi: 

Pot să simt că mă gândesc. Privesc modul cum gândesc. Şi 
ce gândesc? Gândesc: am trecut prin acest arc şi mai devreme 
şi nu s-a întâmplat nimic. 

Dar atunci nu m-am uitat. Nici nu am gândit. Nu cum 
trebuia. 

Lumea pe care o pot vedea prin arc nu este, de fapt, reală. 
Doar pare c-ar fi aşa. Este un soi de... pictură magică, pusă 
acolo ca să mascheze intrarea. Şi dacă nu-i dai atenţie, ei bine, 
doar intri şi ieşi din ea, fără să înţelegi. 

Aha... 

Trecu prin arc. Nu se întâmplă nimic. Nac Mac Fulgerii o 
priveau cu gravitate. _ 

O-K, îşi zise ea în gând. Incă sunt prostită de voi, nu-i aşa...? 

Stătu în faţa pietrelor şi întinse mâinile în lături, închizând 
ochii. Foarte încet, făcu un pas înainte... 

Ceva trosni sub ghetele ei, dar nu-şi deschise ochii până 
când nu mai putu simţi pietrele. Când îi deschise... 

„„.era un peisaj în alb şi negru. 

Capitolul 8 
Tărâmul iernii 


— Aha, arre Văzul dintâi, sută-n mie, se auzi glasul lui 
William în spatele lui Tiffany, în timp ce căsca ochii la lumea 
Reginei. Vede ce e cu adevărrrat acolo... 

Zăpada se întindea sub un cer de-un alb atât de murdar, că 
Tiffany ar fi putut crede că stătea într-o minge de ping-pong. 
Numai trunchiurile negre şi crengile ca nişte mâzgălituri ale 
copacilor, ici şi colo, îi spuneau unde se oprea pământul şi 
începea cerul... 

„„acestea şi, bineînţeles, urmele de copite. Se întindeau 
până departe, către o pădure de copaci negri, cocoşaţi de 
zăpadă. 

Simţea frigul ca pe nişte ace mici, pe toată pielea. 

Privi în jos şi îi văzu pe Nac Mac Fulgeri revărsându-se pe 
poartă, adâncindu-se până la piept în zăpadă. Se răspândiră, 
fără nicio vorba. Unii dintre ei îşi scoaseră săbiile. 

Nu mai râdeau şi nu mai glumeau, acum. Erau cu ochii-n 
patru. 

— Bun, atunci, zise Fură Peoricine. Bine lucrat. Tu ne 
aştepţi aci, iar noi o să-ţi aducem fratele înapoi, fără problem... 

— Ba vin şi eu! se repezi Tiffany. 

— Nee, o matcă nu... 

— Ba asta, da! zise Tiffany, tremurând. Adică vine! Este 
fratele meu. Şi unde suntem, mă rog? 

Fură Peoricine se uită în sus, la cerul palid. Nu se vedea 
niciun pic de soare, pe nicăieri. 

— Eşti aici, acuma, zise el, aşa că poate că n-o să fie niciun 
necaz să-ţi spunem şi ţie. Ăsta-i ceea ce voi numiţi Tărâmul 
basmelor. 

— Tărâmul basmelor? Nu, nu e ăsta! Am văzut poze! 
Tărâmul basmelor este... este numai copaci, şi flori, şi soare 
strălucitor, şi... şi clinchet de clopoței! Copilaşi bondoci, în 
şorţuleţe-combinezoane, cu corniţe! Făpturi cu aripi! Aăă... şi 
oameni ciudaţi! Am văzut poze! ... 

— Nu e totdeauna aşa, zise Fură Peoricine, sec. Şi nu poţi 
veni şi tu cu noi, pen'că n-ai nicio armă, domniţă. 

— Ce s-a întâmplat cu tigaia mea? întrebă Tiffany. 

125 


Ceva se ciocni de călcâiele sale. Se întoarse şi-l văzu pe Nu- 
atât-de-înalt-cât-Jock-de-Talie-Mijlocie-dar-mai-înalt-decât- 
Scoţiduşul-Jock-Jock, ţinând tigaia în sus, triumfător. 

— OK, ai tigaia ta, zise Fură Peoricine, da’ aici ţi-ar trebui o 
sabie din fier dă trăsnet. Asta e cumva, ştii tu, arma oficială la 
invadarea Ţinutului basmelor... 

— Vine cineva! ţipă Wullie Flaimuc. 

Tiffany văzu o linie de puncte negre în depărtare şi simţi pe 
cineva căţărându-se pe spatele ei şi aşezându-i-se pe cap. 

— Ís câinii negri, anunţă Nu-atât-de-înalt-cât-Jock-de-Talie- 
Mijlocie-dar-mai-înalt-decât-Scoţiduşul-Jock-Jock. Zeci dă câini, 
uriaşi. 

— Niciodată n-o să scăpăm de câini! strigă Tiffany, apucând 
tigaia. _ 

— Nici nu-i nevoie, zise Fură Peoricine. Il avem pe 
gonnaglobard cu noi, dă data asta. Poate vrei să-ţi vâri degetele 
în urechi, totuşi. 

William, cu ochii aţintiţi asupra haitei care venea, deşurubă 
câteva dintre fluierele din cimpoi şi le puse în sacul pe care-l 
căra pe umăr. 

Câinii erau acum mult mai aproape. Tiffany le putea vedea 
colții ascuţiţi ca briciul şi ochii arzători. 

Încet, William scoase nişte fluiere mult mai mici şi mai 
scurte, care păreau de argint, şi le înşurubă în lăcaşurile lor. 
Avea înfăţişarea cuiva care nu se grăbea. 

Tiffany strânse mânerul tigăii sale. Câinii nu lătrau. Ar fi fost 
mai puţin înfricoşători, dac-ar fi lătrat. 

William vâri şoarecele-cimpoi sub braţ şi suflă printr-un 
fluier până se umflă burduful. 

— Voi cânta, anunţă el, când câinii ajunseseră destul de 
aproape pentru ca Tiffany să le vadă balele curgând, Rrregele 
sub Marrre!*! 

Ca un singur omuleţ, Nac Mac Fulgerii lăsară săbiile să 
cadă şi îşi puseră palmele peste urechi. 

William îşi lipi buzele de muştiuc, bătu din picior o dată sau 
de două ori, şi, când un câine se pregătea să sară asupra lui 
Tiffany, începu să cânte. 

O mulţime de lucruri se întâmplară în mai mult sau mai 
puţin acelaşi timp. Lui Tiffany începură să-i zbârnâie toţi dinţii. 


31 Parodiere a toastului iacobit „Regele peste mare!” 

Tigaia vibră în mâinile ei şi căzu în zăpadă. Câinelui din faţa ei i 
se încrucişară ochii şi, în loc să facă saltul înainte, căzu de-a 
dura. 

Câinii Morţii nu le dădeau niciun pic de atenţie picţeilor. 
Urlau. Se învârteau în loc. Încercau să-şi muşte propriile cozi. 
Se împiedicau şi se izbeau unii pe alţii. Frontul Morţii gâfâitoare 
se rupse în zeci de animale disperate, răsucindu-se şi 
zvârcolindu-se, încercând să scape de propria piele. 

Zăpada se topise într-un cerc în jurul lui William, ai cărui 
obraji erau stacojii de efort. Din el ieşeau aburi. 

Îşi luă fluierul de la gură. Câinii Morţii, care se zbăteau în 
zloată, îşi ridicară capetele. Şi atunci, toţi ca unul, îşi vârâră 
coada între picioare şi alergară ca nişte câini ai iadului înapoi, 
prin zăpadă. 

— Ei bine, de-acu' ştiu că suntem aici, zise Fură Peoricine, 
ştergându-şi ochii de lacrimi. 

— He ha'ntâhat? întrebă Tiffany, pipăindu-şi dinţii cu mâna, 
ca să verifice dacă mai erau toţi acolo. 

— A cântat notele durerii, o lămuri Fură Peoricine. Tu nu le 
poţi auzi, că sunt foarte înalte, da' câinii pot. Le sfredelesc 
creierii. Acu' mai bine ne urnim din loc, mai înainte ca ea să ne 
trimită şi al'ceva. 

— Regina i-a trimis? Dar parcă sunt ieşiţi din coşmaruri! 
zise Tiffany. 

— Oh, deah, zise Fură Peoricine. De-acolo face rost dă ei. 

Tiffany se uită la William gonnaglobardul. Îşi înlocuia, calm, 
fluierele. Simţi că ea se uita la el, ridică privirile şi-i făcu cu 
ochiul. 

— Nac Mac Fulgerii iau muzica foarrrte în serios, zise el şi, 
cu un semn din cap, arătă spre zăpada de la picioarele lui 
Tiffany. 

Acolo, în zăpadă, era un ursuleţ galben, pudrat cu zahăr, 
făcut 100% din aditivi artificiali. 

Iar zăpada, de jur împrejurul lui Tiffany, se topea văzând cu 
ochii. 


Doi picţei o duceau pe Tiffany cu uşurinţă în spinare. Ea 
aluneca pe deasupra zăpezii, cu tot clanul alergând lângă ea. 
Niciun pic de soare pe cer. Chiar şi-n cele mai înnorate zile, 
în general puteai să-ţi dai seama unde era soarele, dar aici nu. 
Şi mai era ceva ciudat, ceva pe care nu l-ar fi putut numi. Nu 

semăna cu un loc adevărat. Nu ştia de ce simţea asta, dar era 
ceva în neregulă cu orizontul. Părea destul de aproape cât să-l 
atingi cu mâna, ceea ce era absurd. 

Şi lucrurile nu erau... terminate. Ca, de pildă, copacii din 
pădurea spre care se îndreptau. Un copac e un copac, se gândi 
ea. De aproape sau de departe, tot copac e. Are scoarță, şi 
crengi, şi rădăcini. Ştii că este acolo, chiar dacă e atât de 
departe că nu-i decât un rotocol. 

Copacii de aici, totuşi, erau altfel. Avea o puternică senzaţie 
că erau chiar rotocoale, şi că îşi făceau rădăcinile, crengile şi 
celelalte detalii pe măsură ce se apropia ea, de parcă ei şi-ar fi 
zis, în sinea lor: „Iute! Vine cineva! Să par real!” 

Era ca şi cum ai fi fost într-o pictură în care artistul nu-şi 
bătuse prea mult capul cu lucrurile de la distanţă, dar care 
adăugase în grabă o tuşă de real oriunde te-ai fi uitat. 

Văzduhul era îngheţat şi stătut, ca aerul din vechile pivnițe. 

Lumina scăzu când ajunseră la pădure. Printre copaci, 
devenea albastră şi nepământeană. 

Nicio pasăre, gândi Tiffany. 

— Stop, zise ea. 

Scoţiduşii o lăsară la pământ, dar Fură Peoricine zise: 

— N-ar trebui să tândălim p-aicea. Capu” sus, băieţi! 

Tiffany scoase broscoiul. Acesta clipi des la zăpadă. 

— Oh, rah-oac, mormăi el. Asta nu-i bine. Ar fi trebuit să 
hibernez. 

— De ce e totul atât de... ciudat? 

— La asta nu te pot ajuta, zise broscoiul. Eu văd doar 
zăpadă, văd gheaţă, văd moarte de frig. Imi ascult broscoiul 
interior, aici. 

— Dar nu-i aşa de frig! 

— M-m-mie m-m-mi s-s-se p-p-pare frig. 

Broscoiul închise ochii. Tiffany oftă şi-l vâri la loc în 
buzunar. 

— Îţi spun io unde suntem, zise Fură Peoricine, cu ochii 
cercetând atent umbrele albastre. Ştii  gângâniile-alea 
pişcăcioase care se agaţă dă oi şi sug sânge pân’ se umflă, după 
care-şi dau drumu” jos dă pă oaie? Toată lumea asta e plină dă 
ele. 

— Vrei să spui, o căpuşă? Un parazit? Un vampir? 

— Oh, deah. Se vântură dă colo-colo pân' găsesc un loc cu 
mai puţină lume, unde nimeni nu le poate lua la ochi, şi deschid 

o uşă. ‘Poi, Regina-şi trimite supuşii. Ca să fure, ştii. Să 
ciupească dă prin hambare, să şutească vite... 

— Nouă ne place să furăm orătănii, zise Wullie Flaimuc. 

— Wullie, zise Fură Peoricine, punându-i sabia în piept, mai 
ştii că am zis eu că tu câteodată ar trebui să judeci “nainte de-a- 
ti deschide fleanc'aia a ta grasă? 

— Da, Fură. 

— E, asta a vozt una din dăţile alea. Fură se întoarse şi se 
uită la Tiffany, mai curând ruşinat. Aşa-i, noi am vozt ăi mai 
mari lotri ai Reginei, zise el. Lumea nu ne urmărea niciodat', dă 
frica omuleţilor. Da’ pentru ea nu era niciodat' destul. Ea mereu 
voia mai mult. Da’ noi i-am zis că nu-i drept ză furăm zinguru' 
porc al unei bătrâne doamne or' mâncarea dă la ăi de n-aveau d- 
ajuns nici pentru ei. Un Fulger nu-ji face probleme ză fure o 
cupă dă aur dă la vreo matahală bogată, ştii, dar să lom... 

„„cupa-n care un moşneag îşi ţine dinţii dă-mprumut, ne 
face ză ne fie ruşine dă noi, aşa i-am zis. Nac Mac Fulgerii se 
bat şi fură, dezigur, dar cine-ar vrea ză ză bată cu cel zlab şi ză 
fure dă la cel zărac? 

Tiffany asculta, la marginea pădurii întunecate, povestea 
unei mici lumi în care nimic nu creştea, în care niciun soare nu 
strălucea şi-n care totul trebuia să fie adus din altă parte. Era o 
lume care lua şi nu dădea nimic în schimb, decât teamă. Făceau 
raiduri de jaf - şi oamenii învăţaseră să rămână în pat, când 
auzeau zgomote ciudate noaptea, pentru că oricui îi făcea 
greutăţi, Regina i-ar fi putut stăpâni visele. 

Tiffany nu prea-şi dădea seama cum făcea asta, dar de-acolo 
veneau monştrii precum Câinii Morţii şi călăreţul fără cap. 
Aceste vise erau... mai reale. Regina putea lua visele ca să le 
facă mai... consistente. Puteai păşi în ele şi dispăreai. Şi nu te 
mai trezeai mai-nainte, ca monştrii să nu te-nhaţe... 

Regina nu lua de la oameni numai mâncarea. li lua şi pe 
oameni, deopotrivă... 

— ...de pildă, pe cimpoieri, zise William gonnaglobardul. 
Spirriduşii nu pot cânta la niciun instrument, ştii. Şi ea 
rrrăpeşte un om pentru muzica pe care-o poate face. 

— Şi ia şi copii, zise Tiffany. 

— Da. Frate-tău nu e primul, zise Fură Peoricine. Nu-i prea 
multă distracţie şi veselie p-aci, ştii. Ea crede că-i bună cu 
copiii. 

— Matca bătrână zicea că n-o să-i facă rău, zise Tiffany. 

Asta-i adevărat, nu? 

Puteai să-i citeşti pe Nac Mac Fulgeri ca pe o carte 
deschisă. O carte mare, simplă, cu ilustraţii ca Ocheşte Câinele 
şi O Mare Bilă Roşie, şi cu una sau două propoziţii scurte, pe 
fiecare pagină. Tot ce gândeau le apărea pe feţe şi, în clipa 
aceea, cu toţii aveau o înfăţişare care spunea: Crivens, sper că 
n-o ză ne puie întrebări la care n-am vrea să răzbundem... 

— Asta este adevărat, nu? stărui ea. 

— Oh, deah, zise Fură Peoricine, cu încetineală. Cu asta nu 
te-a minţit. Regina o ză-ncerce ză fie drăguță cu el, da’ n-o ză 
ştie cum. Ea-i un elf. Elfii nu-s mari meşteri la gândit şi la 
ceilalţi. 

— Ce-o să i se întâmple dacă n-o să-l luăm înapoi? 

Din nou apăru expresia aceea cu „nu ne place încotro bate”. 

— Am spus..., şi Tiffany repetă. 

— Aş îndrrrăzni să zic c-o să-l trrrimită-napoi la timp, zise 
William. Şi el n-o ză fie mai marrre. Nimic nu-mbătrâneşte pe 
aici. Nimic nu creşte. Absolut nimic. 

— Aşadar, el o să fie bine? 

Fură Peoricine scoase un sunet înecat din gât. Părea a fi o 
voce care încerca să zică „da”, dar era în conflict cu un creier 
care ştia că răspunsul e „nu”. 

— Spuneţi-mi ce nu-mi spuneţi, zise Tiffany. 

Wullie Flaimuc fu primul care se-nscrise la cuvânt. 

— O mulţime dă chestii, zise el. Dă ekzemplu, punctu' dă 
topire al plumbului îi dă... 

— Timpu' trece mai încet, cu cât pătrunzi mai adânc în acest 
ţinut, zise repede Fură Peoricine. Anii trec ca zilele. Regina s-a 
săturat dă noi, băieţii, după vro două luni, cam aşa. Două luni 
aici, ştii, unde timpul îi leneş şi greu. Da’ când el s-o întoarce în 
lumea muritorilor, tu o ză fii o babă sau poate c-o ză fii chiar 
moartă dă bătrâneţe. Aşa că, dacă ai copii d-ai tăi, mai bine le 
spui ză ză ferească dă un băiat lipicios hălăduind pă dealuri şi 
strigând după dulciuri, că ăla o ză fie unchiul lor, Wentworth. Şi 
ăsta n-o ză fie cel mai rău lucru, dă altfel. Dacă trăieşti în 
mijlocul viselor prea mult, atunci o ză-nnebuneşti, n-o ză mai 
poţi nicio-dat' să te trezeşti cum trebuie, n-o ză te mai poţi 
niciodat' ancora în realitate... 

Tiffany făcu ochii mari la el. 

— S-a mai întâmplat, zise William. 

— Ba o să-l aduc înapoi, zise Tiffany, liniştită. 

— Nu ne-ndoim dă asta, zise Fură Peoricine. Şi oriunde te-ai 
duce, o ză te urmăm. Clanul Nac Mac Fulger nu se teme dă 
nimic! 

O izbucnire de urale se ridică din mijlocul lor, dar lui Tiffany 
i se păru că umbrele albastre absorbiră şi stinseră toate 
sunetele. 

— Deah, nimic în afar' dă avocaţi mmph mmph, încercă 
Wullie să zică, înainte ca Fură să izbutească să-i închidă gura. 

Tiffany se întoarse către urmele de copite şi începu să 
meargă în lungul lor. 

Zăpada scârţâia neplăcut sub tălpi. 

Merse aşa puţin, urmărind cum copacii devin mai reali pe 
măsură ce se apropia de ei, apoi privi în jur. 

Toţi Nac Mac Fulgerii se furişau după ea. Fură Peoricine îi 
făcu voios semn din cap. Toate urmele de copite deveniră găuri 
în zăpadă, cu iarba arătându-şi colţul printre ele. 

Copacii începură s-o scoată din sărite. Felul în care lucrurile 
se schimbau era mai înfricoşător decât oricare monstru. Pe-un 
monstru îl puteai pocni, dar nu puteai pocni o pădure. Şi ea 
simţea nevoia să pocnească pe cineva. 

Se opri şi dădu puţin zăpada la o parte de la baza unui 
copac. Pentru numai o clipă, în locul unde fusese, se văzu doar o 
pată cenuşie. Sub ochii ei, scoarţa crescu în jos, unde fusese 
zăpada. Apoi rămase aşa, prefăcându-se că fusese acolo tot 
timpul. 

Asta era cu mult mai îngrijorător decât Câinii Morţii. Aceia 
erau doar nişte monştri. Puteau fi învinşi. Asta era... 
înfricoşător... 

Se cufundă din nou în Gândul de-al doilea. Simţea frica 
adâncindu-se, îşi simţea stomacul devenind o bilă de fier înroşit, 
îşi simţea coatele năduşind. Dar nu... participa. Se privea pe ea 
însăşi cum devenea speriată şi asta însemna că o parte din ea, 
cea care privea, nu era speriată. 

Necazul era că trebuia să ducă frica pe picioare. Asta 
însemna să fie cu mare băgare de seamă. 

Şi asta era ceea ce mergea prost. Frica o înhăţase în 
gheare, dintr-odată. Se afla într-o lume stranie, cu monştri, 
urmărită de sute de mici hoţi albaştri. Şi... Câini negri. Călăreţi 
fără cap. Monştri în râu. Oi gonind ca vântul, cu spatele, peste 
pajişti. Glasuri sub pat... 

O năpădi groaza. Dar, pentru că era Tiffany, îi ieşi hotărâtă 

în întâmpinare, ridicând tigaia. Trebuia să treacă prin pădure, s- 
o găsească pe Regină, să-l ia de-acolo pe fratele ei şi să 
părăsească locurile astea! 

Undeva în spatele ei, vocile începură să strige... 

Se trezi. 

Nu era nicio zăpadă, dar era alb, albul aşternuturilor şi al 
tencuielii tavanului camerei sale. Se uită lung la ele o vreme, 
apoi se aplecă şi se uită sub pat. 

Nu era nimic acolo, în afară de oala de noapte. Când 
deschise larg uşa de la casa păpuşilor, nu era nimeni înăuntru, 
în afară de cei doi soldăţei, ursuleţul de pluş şi păpuşa fără cap. 

Pereţii erau solizi. Duşumeaua scârţâia ca de obicei. Papucii 
ei erau aceeaşi ca întotdeauna: vechi, comozi şi cu pomponul 
roz tocit. 

Se opri în mijlocul camerei şi întrebă, foarte liniştită: 

— E cineva aici? 

Oile behăiră pe coasta îndepărtată a dealului, dar probabil 
n-o auziseră. 

Uşa scârţâi din balamale şi motanul Haţchiţ se strecură 
înăuntru. Se frecă de picioarele ei, torcând ca un tunet de 
furtună îndepărtată, apoi se duse şi se făcu ghem pe patul ei. 

Tiffany se îmbrăcă, gânditoare, aşteptându-se ca dormitorul 
să facă ceva ciudat. 

Când cobori, se pregătea micul dejun. Mama ei trebăluia pe 
la spălător. 

Tiffany ieşi fără şovăire din bucătărie şi intră în lăptărie. 
Mergând de-a buşilea pe podea, căută pe sub spălător şi apoi în 
spatele tuturor dulapurilor de vase. 

— Puteţi ieşi acuma, pe cinstite, zise ea. 

Nu se arătă nimeni. Era singură în lăptărie. Adeseori fusese 
lăsată singură aici şi ei îi plăcuse. Era aproape teritoriul ei 
personal. Dar acum, era cumva prea gol, prea curat... 

Când veni agale înapoi, în bucătărie, mama ei încă mai era 
la spălător, ocupându-se de vasele murdare, dar o tava cu 
porridge aburind fusese aşezată pe masă, pentru o singură 
persoană. 

— O să fac mai mult unt, astăzi, zise Tiffany cu precauţie, 
aşezându-se la masă. Ar fi bine s-o fac, de vreme ce s-a strâns 
atâta lapte. 

Mama ei dădu din cap şi puse o farfurie pe uscătorul de 
vase, de lângă spălător.. 

— N-am făcut nimic rău, aşa-i? întrebă Tiffany. 

Mama ei clătină din cap. 

Tiffany suspină. 

„Şi atunci ea se trezi şi totul nu fusese decât un vis.” Acesta 
era cam cel mai prost final pe care-l puteai avea într-o poveste. 
Dar totul păruse atât de real. Īşi putea aminti mirosul de fum 
din grota picţeilor, şi modul în care... cum îl chema? ... ah, da, i 
se spunea Fură Peoricine... modul în care Fură Peoricine se 
fâstâcea întotdeauna când vorbea cu ea. 

Ce ciudat, îşi zise ea, că Haţchiţ se frecase de ea. Ar fi 
dormit el în patul ei, dac-ar fi putut scăpa nevătămat pe chestia 
asta, dar, în timpul zilei, se ţinea departe din calea lui Tiffany. 
Ce ciudat... 

Se auzi un zăngănit pe lângă poliţa căminului. Păstoriţa de 
porțelan de pe raftul lui Buni pornise într-o parte, de capul ei, 
şi, în timp ce Tiffany o urmărea din ochi, cu lingura de porridge 
suspendată la jumătatea drumului spre gură, alunecă şi se 
sparse de podea. 

Zăngănitul continuă. Acum venea dinspre cuptorul cel mare. 
Putea chiar vedea cum uşiţa se zgâlţâia din ţâţâni. 

Se întoarse spre mama ei şi o văzu punând o altă farfurie pe 
uscător, lângă spălător. Dar nu o ţinea cu o mână... 

Uşiţa cuptorul se desprinse brusc şi căzu la podea. 

— Nu mânca din porridge! 

Nac Mac Fulgerii se revărsară în încăpere, cu sutele, 
curgând pe dalele de piatră. 

Pereţii se clătinau. Podeaua se mişcă. Şi acum făptura care 
se întoarse de la spălător nu era nici măcar omenească, ci 
doar... obiect, nu mai viu decât o figurină de turtă dulce, 
cenuşie ca drojdia veche, schimbându-și forma în timp ce se 
împleticea spre Tiffany. 

Picţeii tropăiră pe lângă ea, spulberând zăpada. 

Îşi ridică ochii spre ochişorii mici şi negri ai creaturii. 

Ţipătul izvori de undeva din rărunchii ei. Nu era niciun 
Gând de-al doilea, niciun Gând dintâi, ci doar un țipăt. Părea să 
se întindă de îndată ce părăsea gura lui Tiffany, până când 
deveni un tunel întunecat în faţa ei, iar în timp ce cădea prin el, 
auzi, în tumultul din spatele ei: 

— La cin’ crezi că te holbezi, prietene? Crivens, da’ ţi-ai 
făcut rost d-o bucătărie pă cinste! 

Tiffany deschise ochii. 

Stătea întinsă pe pământul umed, în zloată, în pădurea 
întunecată. Picţeii o priveau cu atenţie, dar, cum văzu ea, 
ceilalţi din spatele lor se uitau spre umbrele dintre trunchiurile 
copacilor. 

Erau... lucruri în copaci. Grămezi de lucruri. Erau cenuşii şi 
atârnau de crengi ca nişte haine vechi. 

Întoarse capul şi-l văzu pe William lângă ea, studiind-o cu 
îngrijorare. 

— Ăla a fost un vis, nu-i aşa...? întrebă ea. 

— Păăăi, acumaaa, zise William, a fost şi deopotrrrivă n-a 
fost... 

Tiffany se ridică brusc în capul oaselor, silindu-i pe picţei să 
sară repede în lături. 

— Dar... chestia aia a fost în el, iar voi toţi aţi ieşit din 
cuptor! zise ea. Aţi fost în visul meu! Ce e... ce-a fost creatura 
aceea? 

William gonnaglobardul se uită la ea de parcă încerca să-şi 
găsească vorbele. 

— Aceea a fost ceea ce noi numim o dromă, zise el. Nimic 
din ceea ce e aici nu aparţine cu adevărat acestei lumi, îţi 
aminteşti? Totul este o răsfrângere din afară, sau ceva furat 
dintr-o altă lume, sau poa' ceva ce Regina a făcut să apară 
printr-o vrajă. Era ascunsă în copaci şi tu ai mers atât de repede 
că n-ai văzut-o. Ştii păianjenii? 

— Bineînţeles! 

— Ei bine, păianjenii ţes pânze. Dromele ţes vise. E simplu 
prin locurile astea. Lumea din care vii tu este aproape reală. 
Tărâmul ăsta este aproape ireal, aşa că e aproape un vis, 
oricum. lar droma a ţesut un vis pentru tine, cu o capcană în el. 
Dacă mănânci orice în vis, nu mai vrei niciodată să-l părăseşti!*? 

Arăta de parcă spera ca Tiffany să fie impresionată. 

— Şi droma ce câştigă? întrebă ea. 

— li place să privească visele. Se distrează privind cum te 
distrezi tu. Şi te priveşte cum tot mănânci mâncare din vise, 
până când mori de foame. Atunci, droma te mănâncă pe tine. Nu 
imediat, fireşte. O să aştepte până te mai înmoi niţel, că n-are 


32 În mai multe legende scoțiene, printre care şi-n Micul Rowland şi 
micuța Ellen, se spune că dacă mănânci mâncare de-a spiriduşilor, în 
mod sigur rămâi captiv în Regatul elfilor (Ţara basmelor). 

dinţi. 

— Bine şi cum mai poţi scăpa de ea? 

— Cea mai bună metodă e să găseşti droma, zise Fură 
Peoricine. Căci o ză fie în vis cu tine, deghizată. Şi-atunci tre’ s- 
o păleşti zdravăn. 

— Prin a păli vrei să spui...? 

— Tăierea capului dă-ntotdeauna rezultate. 

Acum, se gândi Tiffany, chiar sunt impresionată. Mai bine n- 
aş fi fost. 

— Şi acesta este Tărâmul basmelor? 

— Deah. Ai putea spune că e bucăţica aceea pe care turiştii 
n-o văd, zise William. Şi tu te-ai descurcat bine. Te-ai luptat cu 
ea. Ai ştiut că nu era în regulă. 

Tiffany îşi aminti de motanul prietenos şi de păstoriţa care 
căzuse. Bibeloul încercase să-i transmită un mesaj. Ea nu-l 
ascultase. 

— Vă mulţumesc c-aţi venit după mine, zise ea, cu voce 
umilă. Cum aţi făcut? 

— Ah, noi în general putem găsi o cale de-a intra oriunde, 
chiar şi într-un vis, zise William zâmbind. Suntem un neam de 
hoţi, la urma urmelor. 

O bucată din dromă căzu din copac şi flutură pe pământ. 

— N-o să mă mai prindă niciuna a doua oară! declară 
Tiffany. A 

— Da. Te cred. Îţi luceşte crrrima în ochi, zise William, cu o 
notă de admiraţie. Dacă aş fi o dromă, aş fi de-a dreptul 
îngrozită acuma, dac-aş avea un pic de creier. O să fie mai 
multe, ţine minte, şi unele dintre ele sunt viclene. Regina le 
foloseşte ca paznici. 

— N-o să mă mai păcălească! Tiffany îşi aminti spaima din 
clipa în care năluca aceea începuse să se mişte către ea, 
schimbându-şi forma. Fusese cel mai rău pentru că se aflase în 
casa ei, în Jocul ei. Se simţise de-a dreptul îngrozită când 
creatura aceea mare şi fără formă se prăbuşise în bucătărie, dar 
şi furioasă, în egală măsură. Li invadase Jocul ei. 

Creatura nu numai că încercase s-o omoare, o şi insultase... 

William o cercetă din ochi. i 

— Da, arăţi foarte mânioasă, zise el. Înseamnă că-ţi iubeşti 
fratele, dacă înfrunţi astfel de monştri pentru el... 

Iar Tiffany nu-şi mai putu stăvili gândurile. Nu-l iubesc. Nu 
ştiu. El e atât de... lipicios, iar eu nu pot face faţă, şi trebuie să 

petrec atât de multă vreme având grijă de el, şi el întotdeauna 
ţipă după câte ceva. Nu pot vorbi cu el. El nu face decât să vrea 
tot timpul. 

Dar Gândul ei de-al doilea spunea: El e al meu. Locul meu, 
casa mea, fratele meu! Cum de îndrăzneşte ceva să se atingă de 
ce e al meu! 

Fusese învățată să nu fie egoistă. Ştia că nu era, nu după 
cum înțelegeau oamenii să fii. Incercă să se gândească la 
ceilalţi. Niciodată nu se repezise să ia şi ultima bucăţică de 
pâine. Nu, era alt sentiment. 

Nu era o fată curajoasă, sau generoasă, sau bună. Făcea 
asta pentru că trebuia să fie făcut, pentru că nu se putea să n-o 
facă. Se gândea la: 


„„Lumina lui Buni Suferind, legănându-se încet peste 
dealuri, în nopţile geroase, scânteietoare, sau cu furtuni 
asurzitoare ca un război dezlănțuit, salvând miei de la a muri 
înghețați sau berbeci de la a cădea în prăpăstii. Ea degera, se 
căznea şi mergea prin bezna nopţii după vreo proastă de oaie 
care nu spunea niciodată mulţumesc şi care probabil avea să fie 
la fel de proastă şi a doua zi, cât să intre în aceeaşi ananghie. Și 
ea o făcea pentru că era de negândit să n-o facă. 

S-a întâmplat odată să se întâlnească pe drum cu negustorul 
ambulant şi măgarul lui. Era un măgăruş mititel şi abia de-l 
vedeai sub grămada de bulendre din spinarea lui. Şi omul îl 
pătea pentru că animalul căzuse în genunchi. 

Tiffany începuse să plângă văzând asta, iar Buni se uitase la 
ea şi apoi le poruncise ceva lui Tunet şi Fulger. 

Negustorul se oprise, când auzise mârâiturile. Ciobăneştii 
se postaseră de o parte şi de alta a omului, astfel încât nu-i 
putea vedea pe amândoi odată. Îşi ridicase băţul, gata parcă să-l 
lovească pe Fulger, iar mârâitul lui Tunet devenise mai pu- 
ternic. 

„Te sfătuiesc să nu faci asta”, zisese Buni. 

El nu era un om prost. Ochii câinilor erau ca nişte bile de 
oțel. Işi lăsase brațul jos. 

„Acuma, aruncă băţul”, zisese Buni. Omul făcuse precum i 
se ceruse aruncându-l în praf de-ai fi zis că devenise brusc de 
fier înroşit. 

Buni Suferind mersese până la el şi-l ridicase de jos. Tiffany 
îşi aminti că era o nuia groasă, lungă şi mlădioasă. 

Deodată, atât de iute că abia de se zărise o mişcare, Buni îl 
plesnise pe om peste faţă de două ori, lăsându-i două dâre lungi 
şi roşii. El se mişcă în loc şi vreun gând bun de ultimă clipă 
trebuie să-l fi salvat, pentru că ciobăneştii acum aproape că 
ardeau de poftă să audă porunca de-a sări asupra lui. 

„Doare, nu-i aşa?” zisese Buni pe un ton glumet. „Acum, ştiu 
cine-mi eşti şi bănuiesc că şi tu ştii cine sunt. Tu vinzi oale şi 
tigăi, şi nu sunt rele, după câte ţin eu minte. Dar dacă spun eu 
vreun cuvânt, n-o să mai vinzi nimic pe dealurile mele. Aşa să 
ştii. Mai bine i-ai da mâncare dobitocului tău decât să-l 
biciuieşti. M-ai auzit?” 

Cu ochii închişi şi mâinile tremurând, omul a dat din cap. 

„Aşa mai merge”, zisese Buni Suferind şi imediat câinii 
redeveniseră doi ciobăneşti obişnuiţi, care veniseră şi se 
aşezaseră de-o parte şi de cealaltă a stăpânei lor, cu limbile 
atârnând. 

Tiffany îl urmărise pe om desprinzând ceva din povara 
animalului şi legându-şi-o lui în spate, apoi, cu mare grijă, 
mânându-l pe măgăruş mai departe pe drum. Buni se uitase 
lung în urma lui, în timp ce-şi umplea pipa cu Jolly Sailor. $i, 
când şi-o aprinsese, zisese, de parcă tocmai îi venise-n minte 
acel gând: 

„Cei care pot s-o facă, trebuie s-o facă pentru cei care nu 
pot. Și cineva trebuie să vorbească pentru cei care nu cuvântă. ” 


Tiffany îşi zise, în sinea ei: Asta înseamnă să fii o vrăjitoare? 
Nu e cum mă aşteptasem eu! Când se întâmplă şi părţile bune? 

Se ridică în picioare. 

— Hai să mergem mai departe, zise ea. 

— N-ai obosit? întrebă Fură. 

— O să mergem mai departe! 

— Aşa? Ei bine, pro'abil că Regina s-a dus la lăcaşul ei, dă 
dincolo dă pădure. Dacă n-am ţine cont dă tine, ne-ar lua doar 
vreo două ore până acolo... 

— O să merg! Amintirea feţei uriaşe şi moarte a dromei 
încerca să-i revină în minte, dar furia nu-i lăsă loc. 

— Unde-i tigaia? Mulţumesc! Hai! 

O porni printre copacii ciudaţi. Urmele de copite aproape că 
străluceau în întuneric. Ici şi colo, alte urme se încrucişau cu 
acestea, urme care ar fi putut fi de gheare de găină, urme de 
copite rotunde şi grosolane, care ar fi putut fi făcute de orice, 

dâre vălurite, cum ar fi lăsat şerpii, dacă existau pe aici vietăţi 
ca şerpii. 

Picţeii alergau în linie cu ea, de-o parte şi de alta. 

Chiar dacă valul de mânie îi pierise, îi venea greu să se uite 
la lucrurile de pe-aici, fără s-o apuce durerile de cap. Lucruri 
care păreau foarte îndepărtate, se apropiau neaşteptat de 
repede, copacii îşi schimbau forma când treceau pe lângă ei... 

Aproape ireal, zisese William. Aproape un vis. Lumea n-avea 
destulă realitate în ea pentru ca distanţele şi formele să 
funcţioneze credibil. Din nou artistul magic pictase nebuneşte. 
Dacă se uita fix la un copac, acesta se schimba şi devenea mai 
asemănător cu un copac decât înainte, când ai fi zis că-l 
desenase Wentworth cu ochii închişi. 

Asta-i o imitație de lume, gândi Tiffany. Aproape ca într-o 
poveste. Copacii nu trebuie să fie prea amănunţiţi, căci, nu-i 
aşa, cine se uită la copaci într-o poveste? 

Se opri într-un mic luminiş şi se uită stăruitor la un copac. 
Părea să ştie că era privit: deveni mai real. Scoarța i se înăspri, 
iar rămurele mai cuviincioase îi crescură în vârful crengilor. 

Şi zăpada se topea în jur, sub picioarele ei. Deşi „topire” nu 
era cuvântul potrivit. Dispărea, pur şi simplu, lăsând în urmă 
frunzele şi iarba. 

Dacă eu aş fi fost o lume care să nu am destulă realitate în 
mine cât să umblu aşa pe-afară, se gândi Tiffany, atunci zăpada 
mi-ar fi fost chiar la îndemână. Nu ia prea mult efort. E doar o 
chestie albă. Totul arată alb şi simplu. Dar eu pot face lucruri 
mult mai complicate. Sunt mult mai reală decât locul ăsta. 

Auzi un zumzăit deasupra capului şi se uită în sus. 

Dintr-odată văzduhul se umplu de mici omuleţi, mai mici 
decât Fulgerii, cu aripi ca libelulele. În jurul lor aveau un nimb 
auriu. Tiffany, ca vrăjită, întinse o mână... 

În aceeaşi clipă simţi parcă tot clanul Nac Mac Fulger 
aterizând pe spinarea ei şi împingând-o grămadă într-un 
nămete. 

Până se zbătu să iasă, întreg luminişul devenise un câmp de 
bătălie. Picţeii săreau şi tăiau cu sabia făpturile zburătoare care 
bâzâiau în jurul lor ca viespile. Sub ochii ei, două dintre creaturi 
se repeziră la Fură Peoricine şi-l ridicară în aer, trăgându-l de 
păr. 

El se înălţă, ţipând şi zbătându-se. Tiffany făcu un salt şi-l 
prinse de mijloc cu o mână, cu cealaltă zgornind creaturile ca 

pe muşte. Acestea îi dădură drumul scoţiduşului şi se feriră cu 
uşurinţă, tăind aerul în zigzag la fel de repede ca nişte păsări 
colibri. Una dintre ele o muşcă de deget, înainte de a zbura 
zumzăind înapoi. 

Undeva, o voce strigă: 

— Ooooooooohhhhh... 

Fură se zvârcoli să scape din mâna lui Tiffany. 

— Iute, dă-mă jos! ţipă el. Se lasă cu poezie! 

Capitolul 9 
Băieţii pierduţi 


Vaietul se rostogoli prin luminiş, la fel de jalnic ca o lună 
întreagă de zile de luni. 

— ..„.„hhhhaaaaaaaaaoooooooo... 

Ai fi zis că e un animal în dureri cumplite. Dar era, de fapt, 
Nu-atât-de-înalt-cât-Jock-de-Talie-Mijlocie-dar-mai-înalt-decât- 
Scoţiduşul-Jock-Jock, care stătea pe un troian de zăpadă cu o 
mână apăsată pe piept şi cu cealaltă întinsă în lături, foarte 
teatral. 

Işi rostogolea, de asemenea, şi ochii-n cap. 

— ..„.Ooooooooohhhhh... 

— Ah, muza îi o chestie teribilă când te-apucă, zise Fură 
Peoricine, acoperindu-şi urechile cu palmele. 
durere, gemea picţelul, A privi sfâşietoarrrea a zilelor noastre 
vedere, A Tărâmului dă basme în imensa-i decădere... 

În aer, creaturile zburătoare se opriră din atac şi începură 
să se panicheze. Unele dintre ele zburau bezmetic, ciocnindu-se 
de celelalte. 

— C-un număr aşa de mare dă incidente grrroaznice, Ce se- 
ntâmplă la tot pasul şi-s aproape zilnice, scanda Nu-atât-de- 
înalt-cât-Jock-de-Talie-Mijlocie-dar-mai-înalt-decât-Scoţiduşul- 
Jock-Jock. Inclusiv, regret s-o spun, un atac aerian, Din partea 
unor altminteri fraţi de-elfie acu' un an... 

Zburătoarele ţipară pătrunzător. Unele se prăbuşiră în 
zăpadă, dar cele încă în stare să zboare se înghesuiră să dispară 
printre copaci. 

— La care toţi, da' fără voie, trişti martori iată că suntem, 
Şi-l celebrăm, ca să rămâie, în acest mic şi grăbit poem! mai 
strigă  Nu-atât-de-înalt-cât-Jock-de-Talie-Mijlocie-dar-mai-înalt- 
decât-Scoţiduşul-Jock-]Jock în urma lor. 

Plecaseră cu toţii. 

Fulgerii începură să se ridice de la pământ. Unii sângerau în 
locurile unde spiriduşii îi muşcaseră. 

Câţiva zăceau, făcuţi ghem şi gemând. 

Tiffany se uită la degetul ei. Muşcătura spiriduşului îi lăsase 
două urme micuţe. 

— Nu-i aşa dă rău, îi strigă Fură Peoricine de la picioarele 
ei. Niciunul n-a fost răpit dă ei şi-avem doar câteva cazuri în 
care băieţii n-au apucat să-şi acopere la timp urechile cu 
palmele. 

— Sunt teferi cu toţii? 

— Oh, îşi vor reveni, cu un pic dă consiliere. 

Pe troianul de zăpadă, William îl bătu prieteneşte pe umăr 
pe Nu-atât-de-înalt-cât-Jock-de-Talie-Mijlocie-dar-mai-înalt- 
decât-Scoţiduşul-Jock-]Jock. 

— Asta, băiete, zise el cu mândrie, a fost una dintre cele mai 
proaste poezii pe care le-am auzit, după atâta vreme. A fost 
vătămătoare pentru urechi şi o tortură pentru suflet. Ultimele 
două versuri ar mai trebui lucrate, dar ai vaietul de geniu în 
tine. Una peste alta, un lăudabil screamăt! O să scoatem totuşi 
un gonnaglobard din tine! 

Nu-atât-de-înalt-cât-Jock-de-Talie-Mijlocie-dar-mai-înalt- 
decât-Scoţiduşul-Jock-Jock se îmbujoră de fericire. 

În Ţara basmelor, cuvintele au o putere reală, concluzionă 
Tiffany. Şi eu sunt mai reală. O să ţin minte asta. 

Picţeii se adunară din nou în ordine de bătaie, deşi un pic în 
dezordine, şi porniră la drum. 

Tiffany nu mai alergă prea mult în faţă, de data asta. 

— Asta-i micul tău popor înaripat, zise Fură, în timp ce 
Tiffany îşi sugea degetul. Eşti mai fericită acu'? 

— De ce au încercat să te ia cu ei? 

— Ah, pen’ că-şi cară victimele la cuiburi, unde puii lor... 

— Stai! zise Tiffany. O să urmeze ceva oribil, am dreptate? 

— Oh, deah. Înfiorător, zise Fură, rânjind. 

— Şi voi aţi trăit cândva aici? 

— Ah, da' nu era aşa dă rău, p-atunci. Nu era nici perfect, 
mă-nţelegi, da’ Regina nu era aşa dă rece, în zilele alea. Regele 
era încă prin preajmă. lar ea era mereu fericită. 

— Şi ce s-a întâmplat? A murit Regele? 

— Nu. Au avut sa-şi spună câte-o vorbă, dacă-nţelegi ce 
vreau să spun, zise Fură. 

— Ah, vrei să spui un fel de ceartă... 

— Puțin, poate, zise Fură. Da’ au fost vorbe magice. Păduri 
distruse, munţi explodaţi, câteva sute de morţi, treburi dă genul 
ăsta. Iar el a plecat în propria lume. Tărâmu' basmelor n-a fost 
niciodată un colţ dă rai, ştii, nici măcar în zilele lui bune. Da' 
era în regulă, dacă rămâneai cu ochii în patru, şi erau şi flori, 

copii şi vară. Acu’ îs numa’ drome, câini, elfi care înţeapă şi alte 
asemenea chestii, care s-au strecurat aci din lumile lor, iar 
întregu' ţinut şi-a pierdut frumuseţea. 

Ba creaturi furate din lumile lor, se gândi Tiffany, în timp ce 
înota prin zăpadă. Lumi îndesate una într-alta, ca fasolea într-un 
sac, sau ascunse una în mijlocul celeilalte, ca bulele de săpun 
înăuntrul altor bule. 

Avea ea o imagine în minte despre creaturile care se 
strecurau afară din lumea lor şi pătrundeau într-alta, în acelaşi 
fel în care un şoarece invadează o cămară. Numai că erau 
creaturi mai rele decât şoarecii. 

Ce-ar face o dromă, dacă ar pătrunde în lumea noastră? Nici 
n-ai ştii că e acolo. S-ar instala într-un colţ şi n-ai zări-o 
niciodată, pentru că nu te-ar lăsa ea. Şi ţi-ar schimba modul în 
care vezi lumea, ţi-ar da coşmaruri, te-ar sili să-ţi doreşti să 
mori... 

Gândul ei de-al doilea adăugă: Mă întreb câte au intrat deja 
şi noi nu ştim? 

Iar eu sunt în Ţara basmelor, unde visele pot răni. Cumva, 
toate poveştile sunt reale, toate cântecele sunt adevărate. Am 
crezut că e o ciudăţenie, când mi-a spus matca... 

Cel de-al doilea Gând al lui Tiffany zise: Stai puţin, ăsta a 
fost un Gând dintâi? 

Iar Tiffany gândi: Nu, ăsta a fost un Gând de-al treilea. Mă 
gândeam cum mă gândesc eu la ce gândesc. Cel puţin, aşa cred. 

Gândul ei de-al doilea zise: Hai s-o lăsăm baltă, te rog, 
pentru că e chiar un cap mic. 

Pădurea continua. Sau probabil era o pădure mică, dar, 
cumva, se mişca în jurul lor, în timp ce mergeau. Era Tărâmul 
basmelor, la urma urmelor. Nu puteai să ai încredere în el. 

Zăpada încă mai dispărea sub paşii lui Tiffany, şi ea nu 
trebuia decât să se uite la un copac pentru ca acesta să se 
gătească şi să facă un efort să arate ca un copac adevărat. 

Regina este... ei bine, o regină, gândi Tiffany. Stăpâneşte 
peste o lume a ei. Poate să facă orice cu ea. Şi tot ce face este 
să fure lucruri, să strice vieţile oamenilor... 

Se auzi un tropăit înfundat de copite, în depărtare. 

Ea e! Ce să fac? Ce-o să spun? 

Nac Mac Fulgerii săriră în spatele copacilor. 

— Dă-te la o parte dă pă potecă! şuieră Fură Peoricine. 

— Dar ar putea să-l mai aibă la ea! zise Tiffany, strângând 

mânerul tigăii cu nervozitate şi uitându-se în gol la umbrele 
albastre dintre copaci. 

— Şi? O să găsim noi o cale prin care să i-l furăm! Ea e 
Regina! Nu ne putem bate cu Regina faţă-n faţă! 

Tropotul se auzi mai tare şi acum suna de parcă era făcut de 
mai multe animale. 

Un armăsar se ivi printre copaci, înfierbântat, cu aburii 
ieşindu-i din trup. Se uită fix la Tiffany, cu ochi răi şi roşii, apoi, 
încordându-se, sări peste ea. Tiffany îi simţi mirosul, când îşi 
feri capul, şi îi simţi năduşeala picurând-o pe gât. 

Era un animal real. Nu ţi-ai fi putut închipui o duhoare ca 
asta. 

Şi-apoi veniră câinii... 

Pe primul îl nimeri cu marginea tigăii, dându-l de-a dura. 
Celălalt se întoarse s-o muşte, dar se uită deodată nedumerit în 
jos, căci picţeii răsăriseră din zăpadă, sub fiecare dintre labele 
sale. Era greu să mai muşte pe cineva, când toate cele patru 
labe ale sale se îndepărtau în direcţii diferite, apoi şi ceilalţi 
picţei aterizară pe capul său, iar a muşca pe cineva vreodată 
deveni curând... imposibil. Nac Mac Fulgerii nu-i puteau suferi 
pe Câinii Morţii. 

Tiffany îşi ridică privirile la un cal alb. Şi acesta era 
adevărat, cel puţin din câte-şi putea ea da seama. Şi pe el era 
un băiat. 


— Cine eşti tu? întrebă el, dar rosti cuvintele de parc-ar fi 
întrebat „Ce soi de creatură eşti?” 

— Cine eşti tu? zise Tiffany, dându-şi părul la o parte din 
ochi. Era tot ce putea face, deocamdată. j 

— Asta este pădurea mea, zise băiatul. Îţi poruncesc să faci 
precum spun eu! 

Tiffany se uită mai bine la el. Lumina nereuşită, de mâna a 
doua, a Tărâmului basmelor, nu era foarte bună, dar, cu cât se 
uita mai atent, cu atât era mai sigură. 

— Te cheamă Roland, nu-i aşa? zise ea. 

— Nu-mi vorbi mie aşa! 

— Da, aşa e. Eşti fiul Baronului! 

— Îţi ordon să nu mai vorbeşti! 

Chipul băiatului era acum ciudat, boţit şi purpuriu, de parcă 
se abţinea să nu plângă. Îşi ridică mâna cu biciul de călărie... 

Se auzi un foarte slab „jap”. Tiffany aruncă o privire în jos. 

Nac Mac Fulgerii formaseră o piramidă sub burta calului şi unul 
dintre ei, urcându-se pe umerii celorlalţi, tocmai retezase 
chinga şeii. 

Ea îşi ridică repede o mână. 

— Nu mişca! strigă ea, încercând să folosească un ton 
poruncitor. Dacă faci o mişcare, o să cazi de pe cal! 

— Asta-i o vrajă? Eşti o vrăjitoare? 

Băiatul lăsă biciul jos şi scoase un cuţit cu lamă lungă de la 
cingătoare. 

— Moarte vrăjitoarelor! 

Îşi îmboldi calul şi atunci urmă unul dintre acele momente 
nesfârşite, unul dintre acelea în care întreg universul exclamă 
„ouau”, şi, încă ţinându-şi cuțitul, băiatul se răsuci pe cal şi sări 
în zăpadă. 

Tiffany ştia ce-o să urmeze. Glasul lui Fură Peoricine răsună 
printre copaci: 

— Acv’ ai încurcat-o, priet'ne! Prindeţi-l! 

— Nu! ţipă Tiffany. Lăsaţi-l în pace! 

Băieţii se retraseră de-a valma, uitându-se îngroziţi la 
Tiffany. 

— Chiar te cunosc, zise ea. Numele tău este Roland. Eşti fiul 
Baronului. S-a zis că ai murit în pădure... 

— Nu trebuie să vorbeşti despre asta! 

— De ce? 

— Or să se întâmple lucruri rele! 

— Se întâmplă deja, zise Tiffany. Uite, eu am venit aici ca 
să-mi salvez... 

Dar băiatul îşi luase deja picioarele la spinare şi alerga 
înapoi, spre pădure. Întoarse capul şi strigă: 

— Nu te apropia de mine! 

Tiffany fugi după el, sărind peste buştenii acoperiţi de 
zăpadă, şi-l văzu înaintea ei, pitindu-se pe după copaci. Apoi se 
opri şi se uită înapoi. 

Ea alergă spre el, spunând: 

— Ştiu cum să te scot de aici... 

„„„Şi dansă. 

Ţinea de mână un papagal sau, mă rog, pe cineva care avea 
cap de papagal. 

Picioarele i se mişcau sub ea, fără greş. O învârtiră în jur şi, 
de data asta, mâna îi era ţinută de un păun sau, mă rog, de 
cineva cu un cap de păun. Aruncă o privire peste umăr şi văzu 

că se afla acum într-o cameră, nu, într-o sală de bal plină de 
oameni mascaţi, care dansau. 

Ah, gândi ea. Încă un vis. Ar fi trebuit să mă uit pe unde 
merg... 

Muzica era ciudată. Era un soi de ritm, dar suna înăbuşit şi 
ciudat, de parcă s-ar fi interpretat undeva în spate, sub apă, de 
nişte muzicieni care nu-şi mai văzuseră instrumentele niciodată 
până atunci. A 

Şi speră ca dansatorii să fi purtat măşti. Işi dădu seama că 
privea prin găurile unei măşti şi se întrebă ce anume reprezenta 
ea. Purta şi o rochie lungă, care sclipea. 

O-K, gândi ea cu grijă. Era o dromă aici şi eu nu m-am oprit 
să mă uit. lar acum sunt într-un vis. 

Dar nu e visul meu. Trebuia să se folosească de ceea ce 
găsea în capul meu, dar eu n-am fost niciodată la vreun bal ca 
ăsta... 

— Fua uaa fuah uaa uha? întrebă păunul. 

Vocea lui era ca muzica. Suna foarte aproape de o voce, dar 
nu era. 

— Oh, da, zise Tiffany. Bine. 

— Fuaa? 

— Oh. Aăă... uuff fauf fuaff? 

Asta păru să meargă. Dansatorul cu cap de păun îi făcu o 
mică plecăciune şi zise cu tristeţe: 

— Mua uaf uaf. 

Şi se îndepărtă. 

Undeva, aici, este droma, îşi spuse Tiffany. Şi trebuie să fie 
una chiar dibace. Visul ăsta e mare. 

Câteva lucruri nu erau cum trebuia, totuşi. Erau sute de 
persoane în sală, dar cele de la distanţă, cu toate că se mişcau 
aproape firesc, păreau aidoma copacilor - pete de culoare 
amestecate. Trebuia să te uiţi cu mare atenţie, totuşi, ca să bagi 
de seamă lucrul acesta. 

Văzul dintâi, se gândi Tiffany. 

Oamenii în costume orbitoare şi încă şi mai multe măşti, 
treceau, braţ la braţ, pe lângă ea, de parcă şi ea ar fi făcut parte 
dintre invitaţi. Cei care nu intraseră în noul dans, se îndreptau 
către mesele lungi dintr-un capăt al sălii, pline vârf cu mâncare. 

Tiffany văzuse doar în picturi ceva asemănător. Nu se murea 
de foame la ferma lor de dar nici când aveau mâncare din 
belşug, de tăierea porcului sau după recoltă, mesele lor nu 

arătau aşa. Mâncarea de la fermă avea, în principal, nuanţe albe 
sau brune. Nu fusese niciodată roz şi albastră, şi niciodată nu se 
clătinase. 

Erau lucruri înfipte în nişte bete, şi lucruri care sclipeau şi 
scânteiau în boluri. Nimic nu era simplu. Totul avea frişcă pe 
deasupra, sau vârtejuri de ciocolată, sau mii de mingiuţe 
colorate. Totul era învârtit, sau glazurat, sau adăugat, sau 
amestecat. Asta nu mai era mâncare; era ceea ce ar fi devenit 
mâncarea dacă ar fi fost bună şi s-ar fi dus în raiul mâncărurilor. 

Nu era doar de mâncat, ci şi de privit. Era îngrămădită pe 
munţi de verdeață şi enorme aranjamente florale. Ici şi colo 
uriaşe sculpturi transparente erau ca nişte semne indicatoare 
prin acest peisaj de mâncare. Tiffany întinse mâna şi atinse un 
cocoşel sclipitor. Era de gheaţă, umed sub vârfurile degetelor 
sale. Mai erau şi altele, de asemenea... un om gras şi vesel, un 
bol de fructe, toate sculptate în gheaţă, o lebădă... 

Tiffany se simţi pentru o clipă ispitită. I se părea că trecuse 
foarte multă vreme de când nu mai pusese nimic în gură. Dar 
mâncarea era mult prea evident altceva decât mâncare. Era o 
momeală. Era făcută să-ţi zică: Salut, copilaş drăgălaş. 
Mănâncă-mă! 

Mă pot abţine de la asta, gândi Tiffany. Ce bine că droma nu 
s-a gândit la brânză... 

„„dar era şi brânză. Deodată, brânza fusese de la bun 
început acolo. 

Văzuse poze cu o mulţime de brânzeturi diferite în Almanah. 
Ea se pricepea la făcut brânză şi întotdeauna se întrebase ce 
gust aveau celelalte. Erau brânzeturi de departe, cu nume care 
sunau ciudat, brânzeturi ca Trei Trefle, Ia-de-Gustă, Argintie 
Coclită, Fleşcăită Roşie şi legendarul soi de Sfrijidorf cu 
Vinişoare de Mucegai, care trebuia să fie bătut în cuie de masă, 
ca să-l opreşti să le atace pe celelalte. 

Doar să guste n-avea să-i facă rău, cu siguranţă. Nu era 
acelaşi lucru cu a mânca, nu-i aşa? La urma urmelor, nu-şi 
pierduse stăpânirea de sine, nu-i aşa? Văzuse imediat visul, 
dincolo de aparente, nu-i aşa? Deci, o muşcătură nu putea avea 
niciun efect, nu-i aşa? 

Şi... ei bine, brânza nu era cine ştie ce ispită pentru 
nimeni... 

OK, droma trebuie să fi pus brânza la bătaie, de îndată ce ea 
se gândise la brânză, dar... 

Deja ţinea în mână cuțitul de tăiat brânză. Nici nu-şi mai 
amintea de unde-l luase. 

O picătură de apă rece ateriză pe mâna ei. O făcu să-şi 
ridice puţin ochii în sus, spre cea mai apropiată dintre 
sculpturile în gheaţă. 

Acum era o păstoriţă, cu o rochie cu desagi şi o bonetă 
uriaşă. Tiffany era sigură că fusese o lebădă, când se uitase la 
ea mai devreme. 

Se simţi din nou mânioasă. Fusese cât pe-aci să se lase 
păcălită! Se uită la cuțitul de brânză. 

— Fii o sabie, zise ea. 

La urma urmelor, droma îi ţesea visul, dar ea punea visul în 
mişcare. Ea era adevărată. O parte din ea nu dormea. 

Se auzi un zbang. 

— Rectificare, zise Tiffany. Fii o sabie nu chiar atât de grea. 

Şi, de data asta, avu ceva ce într-adevăr putea să ţină în 
mână. 

Se auzi un foşnet prin verdeaţa de pe masă şi un cap cu păr 
roşu se iţi dintre frunze. 

— Psst, şopti el. Nu mânca tartinele! 

— Aţi cam întârziat! 

— Ah, păi, i-o vulpe bătrână droma asta, cu care ai acu' de-a 
face, zise Fură Peoricine. Visu’ nu voia z'ne lase să intrăm, 
decât la ţol regulamentar... 

Făcu un pas înainte, arătând foarte sfios, într-un costum 
negru, cu papion. Se auziră mai multe foşnete şi ceilalţi picţei 
îşi făcură drum prin verdeață. Arătau puţin ca pinguinii cu cap 
roşu. 

— Țol regulamentar? zise Tiffany. 

— Deah, răspunse Wullie Flaimuc, care avea o frunză de 
lăptucă pe cap. Iar nădragii ăştia înțeapă oleacă pă picioare, nu 
mă sfiiesc să ţi-o spun. 

— N-ai recunoscut-o încă pă creatură? întrebă Fură 
Peoricine. 

— Nu! E prea aglomerat! 

— O să te ajutăm noi să te uiţi, zise Fură Peoricine. Nu să 
poate ascunde, dacă eşti prea aproape dă ea. [ine minte, fii 
atentă! Dacă se prinde c-o s-o loveşti, n-am cuvinte să-ţi spui ce- 
o să facă! Imprăştiaţi-vă, băieţi, şi faceţi-vă că vă place 
zaiafetu'! 

— Ce? Vrei să zici să ne-mbătăm şi să ne luăm la bătaie şi 

toate alea? se miră Wullie Flaimuc. 

— Crivens, să nu-ţ' vină să crezi! zise Fură Peoricine, dându- 
şi ochii peste cap. Nu, nătărăule! Asta-i o chermeză cu fason, 
pricepi? Asta-nseamnă că faci ciocu' mic şi te strecori printre 
ceilalţi! 

— Ah, păi sunt un strecurător vestit! Nici n-o să ştie că-s 
aici! zise Wullie Flaimuc. Hai! 

Chiar şi într-un vis, chiar şi la un bal luxos, Nac Mac 
Fulgerii ştiau cum să se poarte. Te repezeai nebuneşte şi tipai... 
politicos. 

— Minunată vreme pentru anotimpul acesta, nu-i aşa, 
scârnăvie? 

— Hei, cap dă berbec, n-ai vreun pommes frites”? pentru un 
bătrân amic? 

— Orchestra le zice divin, nici n-aş fi crezut! 

— Să-mi rumeneşti bine caviarul, te rog! 

Era ceva în neregulă cu mulţimea. Niciunul nu se panica, 
nici nu încerca să fugă, ceea ce ar fi fost cu siguranţă reacţia 
corectă la o invazie de Fulgeri. 

Tiffany porni din nou prin mulţime. Oamenii mascaţi de la 
petrecere nu-i dădeau nici ei vreo atenţie. Şi asta pentru că 
erau oameni de decor, se gândi ea, ca şi copacii din pădure. 
Străbătu marea sală până la o uşă dublă, pe care o deschise 
larg. 

Dincolo de ea, nu era nimic, decât întuneric. 

Aşadar..., singura cale de a ieşi era s-o găsească pe dromă. 
De fapt, nici nu se aşteptase la altceva. Ar fi putut fi oriunde. Ar 
fi putut fi în spatele vreunei măşti, ar fi putut fi o masă. Ar fi 
putut fi orice. 

Tiffany se uită la mulţime. Şi atunci îl văzu pe Roland. 

Şedea la masă, singur. Masa era încărcată cu mâncare, iar 
el avea o lingură în mână. 

Alergă spre el şi îi dădu peste mână, aruncându-i lingura pe 
podea. 

— N-ai niciun pic de minte? zise ea, ridicându-l cu forţa în 
picioare. Vrei să rămâi aici pentru totdeauna? 

Şi atunci simţi o mişcare în spatele ei. Mai târziu, îşi aminti 
clar că nu auzise nimic. Pur şi simplu ştiuse. Era un vis, la urma 


33 Probabil că auzise aceste cuvinte într-un local select, dar habar n- 
avea că înseamnă „cartofi prăjiţi” (fr.). 

urmelor. 

Se uită în jur şi o văzu pe dromă. Era aproape ascunsă în 
spatele unei coloane. 

Roland se şi uita lung la ea. 

— Eşti teafăr? zise Tiffany disperată, încercând să-l zgâlţâie. 
Ai mâncat ceva? 

— Fua fua faff, murmură băiatul. 

Tiffany se întoarse către dromă. Se mişcase spre ea, dar 
foarte încet, străduindu-se să rămână în umbră. Arăta ca un om 
de zăpadă, făcut dintr-o zăpadă murdară. 

Muzica se auzea mai tare. Lumânările deveniseră mai 
strălucitoare. Pe imensa podea a sălii de dans, perechile cu 
capete de animale se învârteau mai repede. lar podeaua 
tremura. Visul era în pericol. 

Nac Mac Fulgerii alergau spre ea din toate colţurile sălii, 
încercând să se facă auziţi în hărmălaie. 

Droma dădu s-o înhaţe, întinzând către ea degete grăsune şi 
albe, strângându-se în aer. 

— Văzul dintâi, şopti Tiffany. 

Îi tăie capul lui Roland. 


Zăpada se topi în tot luminişul, iar copacii arătară reali şi ca 
nişte copaci adevăraţi. 

În faţa lui Tiffany, droma căzu pe spate. Fata ţinea în mână 
vechea ei tigaie, dar tăiase frumos. Ciudate lucruri, visele. 

Se întoarse şi se trezi faţă-n faţă cu Roland, care se uita la 
ea, atât de alb la faţă de parcă el ar fi fost droma. 

— A fost înfricoşător, zise ea. Voia ca eu să te atac pe tine, 
nu pe ea. S-a străduit să arate ca tine şi să te facă pe tine să 
arăţi ca o dromă. Dar n-a ştiut cum să vorbească. Tu, da. 

— M-ai fi putut ucide! zise el, gâtuit. 

— Nu, zise Tiffany. Tocmai ţi-am explicat. Te rog, nu fugi. N- 
ai văzut cumva vreun băieţel pe-aici? 

Faţa lui Roland se încreţi. 

— Ce? făcu el. 

— L-a răpit Regina, zise Tiffany. Eu o să-l aduc înapoi acasă. 
O să te iau şi pe tine, dacă vrei. 

— N-ai să mai scapi niciodată de aici, şopti Roland. 


34 În legenda Micul Rowland şi micuța Ellen, Rowland trebuia să taie 
capetele tuturor, în afară de cel al lui Ellen, pentru a rupe vraja. 

— Am intrat, este? 

— De intrat e simplu. Dar nimeni nu mai iese! 

— Eu o să găsesc o cale, zise Tiffany, încercând să pară mult 
mai încrezătoare decât se simţea. 

— Ea n-o să te lase! 

Roland începu din nou să se îndepărteze. 

— Te rog, nu fi atât de... de prost, zise Tiffany. O s-o găsesc 
pe Regină şi o să-mi iau fratele înapoi, orice-ai spune tu. 
Pricepi? Am ajuns până aici. Şi am şi ajutoare, ştii. 

— Unde? întrebă Roland. 

Tiffany privi în jur. Nu se vedea nici urmă de Nac Mac 
Fulgeri. 

— Întotdeauna se întorc, zise ea. Exact când ai nevoie de ei. 

Îşi dădu brusc seama că era ceva foarte... foarte pustiu cu 
pădurea. Părea şi ceva mai frig. 

— O să fie aici, într-o clipă, adăugă ea, cu speranţă. 

— Au rămas prinşi în vis, zise Roland rece. 

— Nu se poate. Doar am ucis droma! 

— E ceva mai complicat decât atât, zise băiatul. Nu ştii cum 
stau lucrurile pe-aici. Există vise în vise. Există... şi alte creaturi 
care trăiesc în interiorul viselor, cumplite creaturi. N-ai să ştii 
niciodată dacă te-ai trezit cu adevărat. lar Regina le are pe 
toate în stăpânirea ei. Dar, oricum, sunt spiriduşi. Nu poţi avea 
încredere în ei. Nu poţi avea încredere în nimeni. Eu n-am 
încredere în tine. Tu eşti, probabil, doar un alt vis. 

Îi întoarse spatele şi se îndepărtă, luându-se după urmele de 
copite. 

Tiffany şovăi. Singura persoană adevărată, în afară de ea, 
tocmai pleca, lăsând-o singură, doar cu pădurea şi umbrele. 

Şi, bineînţeles, cu orice grozăvie care-şi mai făcea drum 
până la ea, trecând prin ele... 

— Ăăă..., zise ea. Hei? Fură Peoricine? William? Wullie 
Flaimuc? 

Niciun răspuns. Nu se auzi nici măcar vreun ecou. Era 
singura care mişca, în afară de bătăile inimii sale. 

Păi, bineînţeles că ea luptase cu monştri şi-i învinsese, nu-i 
aşa? Dar Nac Mac Fulgerii fuseseră acolo şi, cumva, făcuseră 
lucrurile mai uşoare. Ei nu se dădeau niciodată bătuţi, atacau, 
absolut orice şi nu cunoşteau înţelesul cuvântului „frică”. 

Tiffany, care citise în felul ei dicţionarul, avu un Gând de-al 
doilea, în acest moment. „Frica” era doar unul dintre cele o mie 

de cuvinte cărora picţeii probabil nu le cunoşteau înțelesurile. 
Din nefericire, ea ştia foarte bine ce însemna. Ca şi gustul şi 
simţul fricii, de asemenea. Şi asta simţea şi acum. 

Strânse mai tare tigaia în mână. Nu i se mai părea o armă 
chiar atât de bună. 

Avea impresia că umbrele albastre şi reci dintre copaci se 
întindeau. Era întuneric înaintea ei, spre locul unde duceau 
urmele de copite. În mod destul de ciudat, pădurea din spatele 
ei părea aproape luminoasă şi ademenitoare. 

Cineva nu vrea să merg mai departe, gândi ea. Asta era... 
chiar încurajator. Dar penumbra era ceţoasă şi licărea neplăcut. 
Putea s-o aştepte orice. î 

Şi ea aştepta, de altfel. Işi dădu seama că îi aştepta pe Nac 
Mac Fulgeri, sperând din toată inima, că va auzi deodată un 
strigăt, chiar şi un „Crivens!” (N-avea nicio îndoială că era o 
înjurătură.) 

Îşi scoase din buzunar broscoiul, care rămase sforăind în 
palma ei, şi-l împunse cu degetul. 

— Oac? orăcăi el. 

— Sunt prinsă într-o pădure a viselor rele, sunt singură şi 
cred că se face noapte, zise Tiffany. Ce-ar trebui să fac? 

Broasca deschise un ochi înceţoşat şi zise: 

— Pleacă... 

— Asta nu mi-e de prea mare ajutor! 

— E cel mai bun sfat, zise broscoiul. Acum, pune-mă la loc, 
te rog, frigul mă face somnolent. 

Cu inima îndoită, Tiffany vâri creatura înapoi, în buzunarul 
şorţului, şi în clipa aceea, mâna ei atinse Bolile ovinelor. 

O scoase la vedere şi-o deschise la întâmplare. Era un 
tratament pentru Epuizare, dar fusese tăiat cu creionul. Pe 
margine, cu scrisul mare, rotund şi îngrijit al lui Buni Suferind, 
era: 


Asta nu merge. O lingură 
chioară cu terebentină, da. 


ee 


Tiffany închise cartea cu grijă şi o puse înapoi cu blândeţe, 
ca să nu deranjeze somnul broscoiului. Apoi, apucând strâns 
tigaia de mâner, păşi în umbrele albastre şi lungi. 

Cum de sunt umbre când nu e soare pe cer? se gândi ea, 

pentru că îi făcea mai bine să se gândească la lucruri din 
acestea decât la toate celelalte, mult mai rele, din mintea ei. 

Dar aceste umbre nu aveau nevoie de lumină ca să apară. 
Se târau pe zăpadă după bunul lor plac şi se trăgeau înapoi, 
când mergea spre ele. Asta, cel puţin, era o uşurare. 

Se îngrămădeau apoi în urma ei. O urmăreau. Se întorcea şi 
bătea din picior de vreo câteva ori, iar ele o zbugheau în spatele 
copacilor, dar ştia că aveau să se reverse la loc, de îndată ce nu 
se mai uita. 

Văzu o dromă în depărtare, înaintea ei, stând pe jumătate 
pitită după un copac. Ţipă la ea şi îşi agită ameninţător tigaia, 
iar droma se îndepărtă grăbită. 

Când se uită în jur, mai văzu alte două în spatele ei, la mare 
distanţă. 

Urmele urcau pe un mic deal, pierzându-se în ceea ce părea 
o ceaţă deasă. Lumina slab. Fata se îndreptă spre ea. N-avea 
altă cale de ales. 

Când ajunse în vârful dâmbului, privi în jos, către o vale nu 
foarte adâncă. 

Erau patru drome în ea - unele mari, mai mari decât oricare 
altele văzute până atunci. Stăteau aşezate într-un pătrat, cu 
picioarele lor fără formă întinse în faţă. Fiecare avea câte o 
zgardă de aur la gât, legată de un lanţ. 

— Domesticite? se miră Tiffany cu voce tare. Dar... 

„„cine ar fi putut pune o zgardă la gâtul unei drome? Numai 
cineva care putea visa la fel de bine ca şi ele. 

Noi domesticim câinii ciobăneşti ca să ne ajute la păscutul 
oilor, se gândi ea. Regina foloseşte dromele ca să-i pască 
visele... 

În mijlocul pătratului închipuit de cele patru drome, plutea o 
ceaţă deasă. Urmele de copite şi urmele lui Roland conduceau 
printre dromele domesticite în norul acela. 

Tiffany se învârti în loc. Umbrele săgetară înapoi. 

Nu mai era nimic prin apropiere. Nicio pasăre nu cânta, 
nimic nu mişca în pădure. Dar acum putea zări încă trei drome, 
feţele lor mari, umede şi rotunde, trăgând cu ochiul la ea, pe 
după trunchiurile copacilor. 

Ea era dusă la păscut, acum. 

Într-un moment ca acesta, i-ar fi prins bine să mai aibă pe 
cineva prin preajmă, ca să-i zică ceva de soiul: „Nu! E prea 
periculos! N-o face!” 

Din nefericire, n-avea. Se pregătea să facă un gest de un 
curaj nemaipomenit şi nimeni n-avea să ştie dacă totul avea să 
iasă prost. Asta era înfricoşător, dar şi... enervant. Asta era... 
enervant. Locul acesta o enerva. Era cu totul prostesc şi ciudat. 

Era acelaşi sentiment pe care-l avusese când ţâşnise Jenny 
din râu. Din râul ei. lar regina i-l luase pe fratele ei. Poate că 
era egoist să gândească aşa, dar mânia era mai bună decât 
frica. Frica era un talmeş-balmeş umed şi rece, dar mânia avea 
tăiş. Putea să-l folosească. 

O păşteau pe ea! Ca pe o... oaie! 

Ei bine, o oaie furioasă putea pune pe fugă un câine rău, 
chelălăind. 

Aşadar... 

Patru drome mari, stând într-un pătrat. Urma să fie un vis 
lung... 

Ridicând tigaia la nivelul umărului, gata să lovească în orice 
s-ar fi apropiat, şi înfrângându-şi o imperioasă nevoie de a se 
duce la toaletă, Tiffany coborî încet panta, prin zăpadă, intrând 
în ceaţă... 

„„.Şi în vară. 

Capitolul 10 
Lovitura de graţie 


Căldura o izbi ca explozia unui bec, atât de ascuţită şi de 
neaşteptată, încât îi tăie respiraţia. 

Făcuse odată insolaţie, sus, pe dealuri, când ieşise pe-afară 
fără bonetă. lar acum era la fel ca atunci; lumea din jurul ei era 
colorată în nuanţe neliniştitoare de verde întunecat, galben şi 
purpuriu, fără umbre. Aerul era atât de plin de căldură că 
simţea că ar fi putut stoarce fum din el. 

Se afla în... stufăriş, după cum se părea, mult mai înalt 
decât ea. 

„„.cu floarea-soarelui crescând printre trestii, doar că... 

„„.florile erau albe... 

...pentru că, de fapt, nu erau deloc floarea-soarelui. 

Erau margarete. Ştia ea. Se uitase la ele ore în şir, în 
ilustraţia aceea ciudată din cartea de basme. Erau margarete şi 
ceea ce i se păruseră trestii gigantice în jurul ei erau doar fire 
de iarbă, adică ea era foarte, foarte mică. 

Era în ilustraţia ciudată. Ilustraţia era visul sau visul era 
ilustraţia. Care cum era nu conta, pentru că ea se afla drept la 
mijloc. Dacă pici de pe o stâncă, nu mai contează dacă pământul 
se grăbeşte să urce spre tine sau tu să cobori spre el. Eşti la 
ananghie oricum. 

Undeva, în depărtare, se auzi un puternic trosc! Şi nişte 
urale răutăcioase. Cineva bătea din palme şi spunea, cu o voce 
cumva somnoroasă: 

— Bine lucrat. Bravo, omule. Foarte bine lucrat... 

Cu un oarecare efort, Tiffany îşi croi drum printre firele de 
iarbă. 

Pe o lespede de piatră, un om spărgea nuci mari cât 
jumătate din el, cu un ciocan pe care-l ţinea cu ambele mâini. 
Era urmărit de o mulţime de alţi oameni. Tiffany folosea 
cuvântul „oameni”, pentru că nu se putea gândi la altul mai 
potrivit, dar forţa puţin cuvântul ca să-l adapteze tuturor... 
oamenilor. 

Aveau mărimi diferite, în primul rând. Unii dintre ei erau 
mai înalţi decât ea, chiar dacă nu pierdem din vedere faptul ca 
toți erau mai scunzi decât iarba. Dar alţii erau micuţii. Unii 

dintre ei aveau feţe la care n-ai mai fi vrut să te uiţi şi a doua 
oară. Alţii aveau feţe la care nimeni n-ar fi vrut să se uite nici 
măcar o dată. 

Ăsta e un vis, la urma urmelor, îşi zise Tiffany în gând. Nu 
trebuie să aibă logică sau să fie drăguţ. Este un vis, nu o 
reverie. Oamenii care spun chestii ca „fie ca toate visele să ţi se 
împlinească” ar trebui să încerce să trăiască într-unul, măcar 
cinci minute. 

leşi în luminişul unde lumina era orbitoare şi căldura 
sufocantă, tocmai când omul ridica din nou ciocanul, şi-i spuse: 

— Nu vă supăraţi? 

— Da? zise el. 

— E vreo Regină pe aici prin jur? întrebă Tiffany. 

Omul îşi şterse năduşeala de pe frunte şi făcu semn din cap 
spre cealaltă parte a luminişului. 

— Maiestatea Sa a plecat la umbrarul ei, zise el. 

— Ăsta fiind un colţişor retras sau un loc de odihnă? întrebă 
Tiffany. 

Omul dădu aprobator din cap şi zise: 

— Corect, din nou, domnişoară Tiffany. 

Nu întreba de unde-ţi ştie numele, îşi spuse Tiffany în sinea 
ei. 

— Mulţumesc, zise ea, şi, pentru că fusese învățată să fie 
politicoasă, adăugă: Mult noroc la spartul nucilor. 

— Asta e totuşi cea mai tare, zise omul. 

Tiffany îşi văzu de drum, încercând să arate că, în ochii ei, 
această adunătură rară de făpturi ciudate, aproape-oameni, nu 
era decât o mulţime oarecare. Probabil cele mai 
înspăimântătoare erau Marile Femei, două la număr. Femeile 
mari erau apreciate în Creta. Fermierilor le plăceau nevestele 
zdravene. Munca la fermă era grea şi nu simțeau niciun fel de 
atracţie pentru femeile care nu puteau să care doi purcei odată 
sau un balot de paie. Dar acestea două ar fi putut căra şi câte 
un cal, fiecare. Se uitară de sus la ea, când trecu pe lângă ele. 

În spinare aveau două aripi firave, caraghios de mici. 

— Frumoasă zi pentru privit cum se sparg nucile! zise 
Tiffany cu veselie, trecând mai departe. 

Uriaşele lor feţe palide se încreţiră, de parcă ar fi încercat 
să-şi dea seama cine era ea. 

Stând pe jos, în apropiere de ele, privind la spărgătorul de 
nuci cu o expresie preocupată, era un omuleţ cu capul mare, cu 

o bărbuţă albă şi cu urechi ascuţite. Purta haine de-o croială 
foarte veche, iar ochii lui o urmăriră pe Tiffany, pe când trecea 
pe lângă el. 

— Bună dimineaţa, zise ea. 

— Hanger! zise el, iar în mintea ei apărură cuvintele: 
„Pleacă de aici!” 

— Cum ai zis? întrebă ea. 

— Hanger! repetă omul, frângându-şi mâinile. Iar cuvintele 
apărură, plutind în mintea ei: „E groaznic de periculos!” 

El flutură o mână palidă, de parcă ar fi vrut s-o dea lao 
parte. Clătinând din cap, Tiffany merse mai departe. 

Erau şi lorzi şi lady, oameni în haine frumoase, ba chiar şi 
vreo câţiva păstori. Dar unii dintre ei aveau înfăţişări făcute 
parcă din bucăţi lipite una lângă alta. Arătau, de fapt, ca o carte 
cu picturi, din dormitorul ei de acasă. 

Era făcută din cartoane groase, tocite pe la colţuri şi 
ferfeniţite pe la margini de generaţiile de copii Suferinzi. 
Fiecare pagină înfăţişa un personaj, şi fiecare era tăiată în patru 
fâşii, care se puteau întoarce separat. Ideea întregii chestii era 
ca un copil plictisit să poată întoarce bucăţi de pagină şi să 
schimbe modul în care erau îmbrăcate personajele. Puteai să 
ajungi să ai capul unui soldat, pe bustul unui brutar, purtând o 
rochie de fetişcană şi nişte cizme grosolane de fermier. 

Tiffany nu se plictisise niciodată îndeajuns. Ea socotea că 
până şi vietăţile care-şi petreceau vieţile atârnând pe 
dedesubtul crengilor n-ar fi fost niciodată într-atât de plictisite 
încât să-şi piardă mai mult de cinci secunde cu acea carte. 

Oamenii din jurul ei arătau de parca ar fi fost luaţi din 
cartea aceea sau parcă s-ar fi îmbrăcat pentru o petrecere 
hazlie, pe întuneric. Vreo doi dintre ei dădură din cap spre ea, 
când trecu pe lângă ei, dar nu se arătară surprinşi s-o vadă. 

Ea se vâri sub o frunză rotundă, mult mai mare decât ea, şi 
scoase din nou broscoiul râios din buzunar. 

— Oac? E încă frrrig, zise broscoiul, ghemuindu-se în palma 
ei. 

— Frig? E o căldură de cuptor! 

— E doar zăpadă, zise broscoiul. Pune-mă la loc, îngheţ! 

Numai puţin, se gândi Tiffany. Oare broaştele râioase 
visează? 

— Nu! 

— Oh... deci, nu e de-adevăratelea foarte cald? 

— Nu! Ţi se pare ţie! 

— Psst, zise un glas. 

Tiffany vâri broscoiul înapoi şi se întrebă dacă avea curajul 
să se întoarcă să se uite. 

— Eu sunt! zise glasul. 

Tiffany se întoarse către un pâlc de margarete de două ori 
mai înalte ca omul. 

— Asta nu-i de prea mare ajutor... 

— Ai înnebunit? ziseră margaretele. 

— Il caut pe fratele meu, zise Tiffany, tăios. 

— Copilul ăla oribil, care ţipă după dulciuri tot timpul? 

Tulpinile margaretelor se desfăcură şi băiatul Roland sări 
dintre ele, venind lângă ea, sub frunză. 

— Da, zise ea, continuând să fie acră şi simțind că numai o 
soră are dreptul să-şi numească fie şi un frate ca Wentworth 
„oribil”. 

— Şi care ameninţă că se duce la toaletă, dacă e lăsat 
singur? zise Roland. 

— Da! Unde e? 

— Ala e frate-tău? Cel care e în permanenţă lipicios? 

— 'Ţi-am mai spus! 

— Şi chiar îl vrei înapoi? 

— Da! 

— De ce? 

Pentru că e fratele meu, gândi Tiffany. Ce legătură are „de 
ce”-ul cu asta? 

— Pentru că e fratele meu! Ei, şi-acum îmi spui unde e? 

— Eşti sigură că poţi ieşi de aici? întrebă Roland. 

— Bineînţeles, minţi Tiffany. 

— Şi mă poţi lua şi pe mine cu tine? 

— Da. Adică, sper. 

— Prea bine. O să te las să faci asta, zise Roland, relaxându- 
se. 

— Oh, tu o să mă laşi pe mine, nu-i aşa? zise Tiffany. 

— Uite care-i treaba, n-am ştiut ce erai, bine? zise Roland. 
Întotdeauna sunt chestii ciudate prin pădure. Oameni rătăciţi, 
frânturi de vise care încă mai atârnă în jur... trebuie să fii atent. 
Dar dacă tu chiar ştii calea, atunci s-ar cuveni să mă întorc, mai 
înainte ca tatăl meu să-şi facă prea multe griji. 

Tiffany îşi simţi Gândul de-al doilea tresărind, îi spunea: Nu 
te schimba la faţă. Doar... verifică... 

— De cât timp eşti aici? întrebă ea, cu precauţie. Mai exact? 

— Păi, lumina nu se schimbă foarte mult, zise băiatul. Mi se 
pare că sunt aici de... oh, câteva ore. Cel mult o zi... 

Tiffany încercă din răsputeri să nu-şi lase faţa s-o trădeze cu 
nimic, dar nu-i merse. Ochii lui Roland se îngustară.. 

— De atât timp lipsesc, nu-i aşa? 

— Ăăă... de ce întrebi? zise Tiffany, încolţită. 

— Pentru că, într-un fel... mi se pare... mai mult. Mi-a fost 
foame numai de vreo două sau trei ori, şi am fost la... ştii tu... 
de două ori, aşa că nu poate să fie foarte mult. Dar am făcut tot 
soiul de chestii... a fost o zi foarte plină... Vocea i se stinse. 

— Hm. Ai dreptate, zise Tiffany. Timpul trece încet pe aici. A 
fost... ceva mai lung... 

— O sută de ani? Nu-mi spune că au trecut o sută de ani! S- 
a întâmplat ceva magic şi au trecut o sută de ani, da? 

— Ce? Nu! Hm... aproape un an. 

Reacţia băiatului fu surprinzătoare. De data asta arăta cu 
adevărat speriat. 

— Oh, nu! E mai rău decât o sută de ani! 

— Ce? făcu Tiffany, buimăcită. 

— Dacă ar fi fost vorba de o sută de ani, n-aş mai fi încasat-o 
când m-aş fi întors acasă. 

Hmm, se gândi Tiffany. 

— Nu cred c-ai s-o încasezi nici aşa, zise ea cu voce tare. 
Tatăl tău a fost foarte nefericit. De altfel, nu e vina ta c-ai fost 
răpit de Regină... Şovăi, pentru că, de data asta, expresia lui îl 
trăda. N-a fost aşa? 

— Ei bine, a fost doamna aceasta frumoasă, călare pe un cal 
cu zurgălăi pe tot harnaşamentul, care a trecut în galop pe 
lângă mine, pe când mă aflam la vânătoare, aşa că fireşte că mi- 
am mânat calul şi m-am luat după ea şi... 

Tăcu. 

— Asta probabil că n-a fost o decizie înţeleaptă, zise Tiffany. 

— Nu e... râu, aici, zise Roland. Numai că se tot... schimbă. 
Sunt... uşi pretutindeni. Vreau să spun, intrări în alte... locuri... 

Vocea i se frânse. 

— Mai bine începi cu începutul, zise Tiffany. 


— La început, a fost grozav, zise Roland. Am crezut că era, 
mă înţelegi, o aventură. Ea-mi hrănea hachiţele... 
— Ce sunt astea, exact? întrebă Tiffany. Dicţionarul ei nu 

indusese şi acest cuvânt. Sunt ca momiţele? 

— Nu ştiu. Ce sunt momiţele? 

— Pancreasul sau glanda timus a unei vaci, zise Tiffany. Nu-i 
un nume foarte potrivit, cred eu. 

Faţa lui Roland se înroşi de efortul de a gândi. 

— Nu, astea sunt mai mult ca nugaua. 

— Bine. Continuă, zise Tiffany. 

— Şi-apoi mi-a cerut să cânt şi să dansez, să ţopăi şi să mă 
joc, zise Roland. A spus că asta se presupunea că fac copiii. 

— Şi ai făcut aşa? 

— Tu ai fi făcut? M-am simţit ca un idiot. Am doisprezece 
ani, ştii. Roland şovăi. De fapt, dacă ceea ce spui tu e adevărat, 
acum am treisprezece, nu? 

— De ce voia ea să ţopăi şi să te joci? zise Tiffany, în loc să-i 
răspundă: „Nu, ai tot doisprezece şi te porţi de parc-ai avea 
opt”. 

— A spus doar că aşa fac copiii, zise Roland. 

Tiffany cumpăni la acestea. Din câte putea ea să-şi dea 
seama, copiii mai mult se certau, ţipau, alergau de colo-colo 
foarte repede, râdeau zgomotos, îşi rupeau nasurile, se 
murdăreau şi se îmbufnau. Pe oricare l-ai fi văzut dansând şi 
ţopăind şi cântând, însemna că-l muşcase o viespe. 

— Foarte ciudat, zise ea. 

— Şi atunci, când n-am vrut, mi-a dat mai multe dulciuri. 

— Mai multă nuga? 

— Prune de zahăr, zise Roland. Sunt, seamănă... cu prunele. 
Ştii? Cu zahăr pe deasupra? Întotdeauna ea încerca să-mi dea 
zahăr! Crede că mie-mi place! 

Un clopoțel sună în mintea lui Tiffany. 

— Doar nu crezi că încearcă să te hrănească bine, înainte să 
te coacă într-un cuptor şi să te mănânce, nu? 

— Bineînţeles că nu. Numai vrăjitoarele fac asta. 

Ochii lui Tiffany se îngustară. 

— Oh, da, zise ea, cu prudenţă. Am uitat. Aşadar, ai trăit cu 
dulciuri? 

— Nu, doar ştiu să vânez! Animale adevărate mai pătrund şi 
aici. Nu ştiu cum. Hanger crede că nimeresc uşa din pură 
întâmplare. Şi apoi mor de foame, pentru că aici e veşnic iarnă. 
Uneori, Regina trimite şi cete de hoţi, dacă vreo uşă se deschide 
spre vreo lume interesantă. Tot locul ăsta este ca... o corabie de 
pirați. 

— Da, sau ca o căpuşă de oi, zise Tiffany, gândind cu voce 
tare. 

— Asta ce mai e? 

— O insectă care ciupeşte oaia şi-i suge sângele, şi nu-i mai 
dă drumul până nu se ghiftuieşte, zise Tiffany. 

— Puah. Presupun că ăsta-i genul de lucruri pe care trebuie 
să le ştie ţăranii, zise Roland. Mă bucur că eu nu le ştiu. Am 
văzut, prin uşi, una sau două lumi. Nu m-au lăsat să ies şi eu, 
totuşi. Ei au luat dintr-una cartofi şi din cealaltă, peşte. Cred că 
îi sperie pe oameni ca să le dea lucruri dintr-astea. Oh, şi a mai 
fost o lume, cea din care vin dromele. Fi au râs de asta şi au zis 
că, dacă voiam să mă duc acolo, aş fi fost primit cu braţele 
deschise. Eu nu m-am dus! Era toată roşie, ca un apus. Un soare 
uriaş la orizont şi o mare roşie, care abia face valuri, şi stânci 
roşii, şi umbre lungi. Şi acele creaturi oribile stând pe stânci, 
hrănindu-se cu crabi şi chestii ca păianjenii, vietăţi mici şi 
sfrijite. Era groaznic. Un soi de inel de mici cleşti, cochilii şi 
oase se ridica în jurul fiecăreia dintre ele. 

— Cine sunt ei? zise Tiffany, care reţinuse cuvântul „ţărani”. 

— Ce vrei să spui? 

— Tot vorbeşti despre „ei”, zise Tiffany. La cine te referi? 
Oamenii de colo, din luminiş? 

— Ăia? Cei mai mulţi dintre ei nici măcar nu sunt reali, zise 
Roland. Mă refeream la elfi. Spiriduşii. Asupra lor domneşte 
Regina. Nu ştiai? 

— Credeam că sunt mici! 

— Eu cred că pot fi de orice mărime vor, zise Roland. Nu 
sunt... cu adevărat reali. Sunt ca... visele despre sine. Pot fi la 
fel de fragili ca aerul sau duri ca stânca. Aşa zice Hanger. 

— Hanger? zise Tiffany. Oh... omuleţul care spune doar 
hanger, dar care se transformă, în mintea ta, în fel şi fel de alte 
cuvinte? 

— Da, el e. El se află aici de ani. Aşa am aflat că timpul nu e- 
n regulă. Hanger s-a întors, odată, în lumea lui şi a găsit totul 
schimbat. A fost atât de nefericit, încât a căutat o altă uşă şi a 
venit înapoi imediat. 

— S-a întors? zise Tiffany, uluită. 

— A spus că e mai bine să aparţii de locul de care nu aparţii, 
decât să nu aparţii de locul de care obişnuiai să aparţii, 
amintindu-ţi de timpul în care obişnuiai să aparţii de el, zise 
Roland. Cel puţin, cred că asta a zis. Spune că nu e atât de rău 

aici, dacă te fereşti din calea Reginei. Mai spune că poţi să 
înveţi foarte multe. 

Tiffany se uită înapoi la silueta ghemuită a lui Hanger, care 
încă-l mai urmărea pe spărgătorul de nuci. Totuşi nu arăta c-ar 
fi învăţat ceva. Arăta doar ca o persoană înfricoşată atât de 
multă vreme, încât frica devenise o parte din viaţa lui, ca 
pistruii. 

— Dar nu trebuie s-o înfurii pe Regină, zise Roland. Am 
văzut ce li se întâmplă celor care o scot din sărite. Le trimite pe 
femeile-bondar asupra lor. 

— Vorbeşti despre femeile acelea uriaşe, cu aripioare mici? 

— Da! Sunt cumplite. Şi dacă Regina se înfurie de-a dreptul 
pe cineva, doar se uită la ele şi... se schimbă. 

— In ce? 

— În alte lucruri. Nu vreau să fiu silit să le fac vreun portret. 
Roland se înfioră. Şi dacă aş face-o, mi-ar trebui o grămadă de 
creioane roşii şi purpurii. Apoi, cei pedepsiţi sunt târâţi afară şi 
lăsaţi pe mâna dromelor. Clătină energic din cap. Ascultă, visele 
pe aici sunt reale. Cu adevărat reale. Când eşti înăuntrul lor, nu 
mai eşti... exact aici. Şi coşmarurile sunt reale. Poţi muri. 

Nici aici nu pare real, îşi spuse Tiffany în sinea ei. Şi aici 
pare un vis. Aş putea aproape să mă trezesc din el. 

Se uită în jos la rochia ei albastră decolorată, cu urâtele 
cârpeli de pe la cusături, din pricină că fuseseră desfăcute şi 
recusute, după cum crescuseră numeroasele sale proprietare. 
Asta era reală. 

Şi ea era reală. Brânza era reală. Undeva, nu foarte departe, 
era o lume a ierbii verzi sub un cer albastru, care şi aceea era 
reală. 

Nac Mac Fulgerii fuseseră reali şi, încă o dată, îşi dori să fi 
fost şi ei în clipa aceea lângă ea. Era ceva în felul în care strigau 
ei „Crivens!” şi atacau tot ce le pica sub ochi, care îţi dădea 
foarte multă linişte. 

Roland era, probabil, real. 

Aproape totul, în rest, era într-adevăr un vis, într-o lume 
hoţească, trăind pe seama lumilor reale, în care timpul aproape 
că stătea pe loc şi în care lucruri oribile se puteau întâmpla în 
orice clipă. Nu vreau să ştiu mai mult despre ea, hotărî ea. 
Vreau doar să-mi găsesc fratele şi să mă duc acasă, cât mai sunt 
încă furioasă. 

Pentru că, în clipa în care nu voi mai fi furioasă, mă va 

apuca din nou frica şi o să fiu în mod real speriată, de data asta. 
Prea speriată ca să gândesc. La fel de speriată ca Hanger. Şi 
trebuie să gândesc... 

— Primul vis în care am căzut era unul ca ale mele, zise ea. 
Am avut vise în care mă trezeam, deşi eu încă mai dormeam. 
Dar sala de bal, eu niciodată... 

— Oh, ăla a fost unul de-al meu, zise Roland. De când eram 
eu mic. M-am trezit într-o noapte şi am coborât în sala cea 
mare, unde erau toţi oamenii cu măşti pe care i-ai văzut, 
dansând. Era atât de... strălucitor. 

Pentru o clipă, păru melancolic. 

— Asta a fost pe vremea când încă mai trăia mama. 

— Asta de acum e o pictură dintr-o carte pe care o am eu, 
zise Tiffany. Trebuie s-o fi luat de la mine... 

— Nu, o foloseşte adesea, zise Roland. li place ei. Culege 
vise de pretutindeni. Le adună. 

Tiffany se ridică în picioare şi apucă din nou tigaia în mână. 

— Mă duc s-o văd pe Regină, zise ea. 

— Nu, zise Roland. Eşti singura persoană reală de pe aici, în 
afară de Hanger, iar el nu-i foarte vorbăreţ. 

— O să mă duc să-mi iau fratele şi să plecăm acasă, zise 
Tiffany, sec. 

— Atunci, eu n-o să vin cu tine, zise Roland. Nu vreau să văd 
în ce-o să te prefacă ea. 

Tiffany ieşi în lumina apăsătoare, fără de umbre, şi urmă 
poteca, urcând panta. lerburi uriaşe i se arcuiau deasupra 
capului. Ici şi colo, oameni şi mai ciudat îmbrăcaţi, cu forme şi 
mai ciudate, se întorceau să se uite la ea, dar se purtau de 
parcă ea era doar un călător în trecere, care nu stârnea niciun 
fel de interes. i 

Aruncă o scurtă privire în urma ei. În depărtare, spărgătorul 
de nuci găsise un ciocan mai mare şi se pregătea să lovească. 

— Vleau vleau vleau bobo! 

Capul lui Tiffany se răsuci imediat ca o sfârlează într-o 
tornadă. Alergă de-a lungul potecii, cu capul în jos, gata să dea 
o lovitură de tigaie oricui i-ar fi stat în cale, şi ieşi brusc, printr- 
un smoc de iarbă drept într-un spaţiu mărginit de margarete. Ar 
fi putut fi un umbrar. Nu se osteni să verifice. 

Wentworth şedea pe o piatră mare, plată, înconjurat de 
dulciuri. Multe dintre ele erau mai mari decât el. Cele mai mici 
erau aranjate în grămăjoare, cele mai mari, ca buştenii. Şi 

aveau toate culorile pe care le pot avea dulciurile, de la Roşu- 
nu-chiar-ca-zmeura, Galben-imitând-lămâia, Portocaliu-chimic- 
bizar, Verde-cumva-acid şi Albastru-Dumnezeu-ştie-de -care. 

Pe obrajii lui lacrimile curgeau ca mărgelele. De vreme ce 
aterizau printre dulciuri, un serios proces de lipire se pornise 
deja. 

Wentworth urla. Gura lui era un tunel mare şi roşu, cu acea 
chestie tremurătoare căreia nimeni nu-i ştie numele zvâcnind în 
sus şi-n jos în fundul gâtlejului său. Se oprea din plâns doar 
când sosea clipa fie să respire, fie să moară, dar chiar şi atunci 
numai cât să-şi umple bine plămânii cu aer, după care urletul 
reîncepea. 

Tiffany pricepu imediat care era problema. O mai văzuse şi 
înainte, la petrecerile aniversare. Fratele ei suferea de o tragică 
lipsire de dulciuri. Da, era înconjurat de dulciuri. Dar în clipa în 
care lua oricare dintre dulciuri, spunea creierul său bolnav după 
zahăr, asta însemna că nu le lua pe toate celelalte. Şi erau atât 
de multe dulciuri, că el n-ar fi fost niciodată în stare să le 
mănânce pe toate. Şi asta era prea greu de îndurat. Singura 
soluţie era să izbucnească în plâns. 

Acasă, singura soluţie era să-i pui o găleată în cap până se 
potolea şi să-i iei aproape toate dulciurile din faţă. Cu vreo 
câteva mâini pline odată se putea descurca. 

Tiffany lăsă tigaia jos şi îl înşfăcă în braţe. 

— E Tiffy, şopti ea. Şi o să mergem acasă. 

În clipa asta o voi întâlni pe Regină, se gândi ea. Dar nu se 
auzi niciun răcnet de furie, nicio explozie de magie... nimic. 

Doar zumzetul albinelor în depărtare, foşnetul vântului prin 
iarbă şi sughiţurile lui Wentworth, care era prea şocat să mai 
plângă. 

Acum putu vedea că, în capătul îndepărtat al umbrarului, se 
afla un culcuş de frunze, înconjurat de flori căţărătoare. Dar nu 
era nimeni acolo. 

— Asta pentru că sunt în spatele tău, îi zise vocea Reginei, 
la ureche. 

Tiffany se întoarse iute-n loc. Nu văzu pe nimeni. 

— Tot în spatele tău, zise Regina. Asta este lumea mea, 
copilă. N-ai să fii niciodată atât de rapidă ca mine, nici la fel de 
deşteaptă ca mine. De ce încerci să-mi iei băieţelul? 

— Nu e al tău! E al nostru! zise Tiffany. 

— Tu nu l-ai iubit niciodată. Ai o inima ca un mic bulgăre de 

zăpadă. Pot s-o văd clar. 

Tiffany îşi încreţi fruntea. 

— Iubire? zise ea. Ce legătură are iubirea cu asta? El este 
fratele meu! Fratele meu! 

— Da, asta-i o treaba foarte vrâăjitorească, nu-i aşa? zise 
vocea Reginei. Egoismul. Al meu, al meu, al meu. Oricărei 
vrăjitoare îi pasă de ce e alei. 

— Tu l-ai furat! 

— Furat? Vrei să spui c-ai crezut că îţi aparține? 

Gândul de-al doilea al lui Tiffany spuse: li găseşte 
slăbiciunile. N-o asculta! 

— Ah, ai Gândul de-al doilea, zise Regina. Bănuiesc că-ţi 
închipui că asta te face foarte vrăjitoare, nu? 

— De ce nu mă laşi să te văd? zise Tiffany. Eşti speriată? 

— Speriată? pufni vocea Reginei. De ceva ca tine? 

Şi regina fu acolo, în faţa ei. Era mult mai înaltă decât 
Tiffany, dar la fel de zveltă. Părul ei era lung şi negru, faţa 
palidă, buzele roşii ca două cireşe coapte, rochia neagră, cu alb 
şi verde. Şi era în întregime, deşi foarte uşor, greşită. 

Gândul de-al doilea al lui Tiffany zise: Ți se pare aşa, pentru 
că e perfectă. Absolut perfectă. Ca o păpuşă. Nimeni real nu e 
atât de perfect. 

— Asta nu eşti tu, zise Tiffany, cu o siguranţă de 
nezdruncinat. Asta e doar visul tău despre tine. Nu eşti deloc tu. 

Zâmbetul Reginei pieri pentru un moment şi reveni, chinuit 
şi harcea-parcea. 

— Aşa o lipsă de cuviinţă, când de-abia mă cunoşti, zise ea, 
aşezându-se pe un jilţ de frunze. Bătu cu palma locul de-alături. 
la loc, zise ea. Stând acolo astfel pari atât de chitită pe 
confruntare. O să trec lipsa ta de maniere pe seama simplei 
dezorientări. Şi-i dărui lui Tiffany un frumos zâmbet de-al ei. 

Uită-te cum îşi mişcă ochii, zise Gândul de-al doilea al lui 
Tiffany. Nu cred că-i foloseşte să te vadă cu ei. Sunt doar nişte 
podoabe frumoase. 

— Mi-ai invadat casa, mi-ai omorât câteva dintre creaturile 
mele şi, în general, te-ai purtat într-un mod josnic şi demn de 
dispreţ, zise Regina. Asta mă jigneşte. Totuşi, înţeleg că ai fost 
influenţată în rău de elemente subversive... 

— Tu mi-ai furat fratele, zise Tiffany, ţinându-l strâns pe 
Wentworth. Tu furi tot felul de lucruri. 

Dar vocea îi sună slabă şi subţire în urechile ei. 

— El mergea haihui, rătăcit, zise Regina, calmă. Eu l-am 
adus acasă şi l-am liniştit. 

Şi în vocea Reginei era ceva care spunea, într-un mod 
prietenos, cu înţelegere, că ea avusese dreptate şi tu greşiseşi. 
Şi că aceasta nu fusese chiar vina ta. Fusese, probabil, vina 
părinţilor tăi, a alimentaţiei tale sau a altui lucru, atât de 
cumplit, că uitaseşi cu totul de el. Nu fusese vina ta, înţelegea 
Regina, pentru că tu erai o persoană drăguță. Era doar un 
grozav ghinion că toate aceste influenţe rele te făcuseră să alegi 
calea greşită. Dacă măcar ai recunoaşte asta, Tiffany, atunci 
lumea ar fi un loc mult mai fericit... 

...da, locul acesta rece, păzit de monştri, într-o lume în care 
nimeni nu mai îmbătrâneşte sau nu mai creşte, spunea Gândul 
ei de-al doilea. O lume în care Regina are grijă de tot. N-o 
asculta! 

Izbuti să facă un pas înapoi. 

— Sunt eu vreun monstru? întrebă Regina. Tot ce-am vrut a 
fost un pic de companie... 

Iar Gândul de-al doilea al lui Tiffany, de-a dreptul înăbuşit 
de melodioasa voce a Reginei, zise: Domnişoara Feminin 
Robinson... 


Venise să lucreze ca fată-n casă, la una dintre ferme, cu 
mulţi ani în urmă. Se zicea că ar fi fost crescută la un azil de 
săraci, în Scheunaţi. Se spunea că se născuse acolo, după ce 
mama ei ajunsese la porţile azilului, pe o furtună grozavă, şi că 
stăpânul scrisese în marele lui catastif negru: „Pentru 
domnişoara Robinson, nou-născut feminin”, şi văzând că tânăra 
mamă nu se simţea prea bine şi că avea să moară, oricum, se 
gândiseră că acela era numele copilului. La urma urmelor, 
fusese scris pe hârtie, într-un document oficial. 

Domnişoara Robinson era foarte bătrână acum, niciodată nu 
vorbea prea mult, niciodată nu mânca prea mult, dar niciodată 
n-ai fi văzut-o stând degeaba. Nimeni nu putea freca o podea ca 
Domnişoara Nou-născut Feminin Robinson. Avea o faţă slabă, 
ştearsă, cu un nas ascuţit, cu vârful roşu, şi subţire, cu mâini ca 
de ceară şi încheieturile degetelor roşii, care trebăluiau tot 
timpul. Domnişoara Robinson muncea din greu. 

Tiffany nu înţelesese multe lucruri din cele ce s-au întâmplat 
când s-a petrecut crima. Femeile vorbeau despre asta, în 
grupuri de vreo două sau trei, pe la porți de grădină, cu braţele 

încrucişate, dar se opreau şi se uitau cu indignare dacă vreun 
om trecea mai departe. 

Ea prinsese frânturi de discuţii, deşi uneori păreau să fie 
într-un cod anume, de pildă: „Niciodată n-a avut cu adevărat pe 
cineva al ei, vai de sufletul ei. N-a fost vina ei dac-a fost slabă ca 
o greblă”, şi „Ei spun că atunci când au găsit-o, îl legăna deja şi 
zicea că era al ei”, şi „Casa era plină de hăinuţe de copil, pe 
care le împletise ea însăşi, cu andrelele”. Aceasta din urmă o 
nedumerise pe Tiffany foarte tare pe atunci, pentru că o 
spuseseră cu acelaşi ton al vocii pe care l-ar folosi cineva dacă 
ar spune: „Și casa era plină de cranii de om!” 

Dar toate erau de acord asupra unui punct: Nu putem 
îngădui asta. O nelegiuire e o nelegiuire. Baronul trebuie să 
afle. 

Domnişoara Robinson furase un copil, Punctual Dârmon, 
care fusese foarte îndrăgit de tinerii săi părinţi, chiar dacă îi 
dăduseră numele de Punctual (socotind că dacă un copil putea fi 
botezat după virtuţi ca Răbdare, Credinţă şi Prudenţă, ce nu era 
în regulă cu un micuţ care cronometra exact timpul?). 

Il lăsaseră în leagănul lui, în curte, şi dispăruse. După 
aceea, avuseseră loc toate obişnuitele căutări, şi planşete, până 
când cineva pomenise de faptul că domnişoara Robinson luase 
acasă mai mult lapte ca de obicei... 

Fusese răpit. Nu existau multe garduri pe Creta şi uşile cu 
încuietori erau foarte rare. Hoţiile de orice soi erau privite cu 
foarte mare seriozitate. Dacă nu te puteai întoarce cu spatele de 
la ceea ce era al tău nici cinci minute, unde ar fi ajuns toate 
acestea? Legea e lege. O nelegiuire e o nelegiuire... 

Tiffany auzise frânturi de argumente de prin tot satul, dar 
aceleaşi fraze se repetau pretutindeni. Sărmana femeie nu voise 
să facă niciun râu. Era o muncitoare cum nu mai era alta, de 
care nimeni nu se plânsese vreodată. Nu era zdravănă la cap. 
Legea e lege. O nelegiuire e o nelegiuire. 

Aşadar, i s-a adus la cunoştinţă Baronului, iar el a ținut un 
proces la Tribunal, şi toată lumea care nu era dorită pe dealuri 
se prezentase acolo, inclusiv domnul şi doamna Dârmon, ea 
părând îngrijorată, el părând hotărât, şi domnişoara Robinson, 
care se uita tot timpul în pământ, cu mâinile ei noduroase, 
aşezate pe genunchi. 

Nici n-a prea fost un proces. Domnişoara Robinson n-avea 
habar de ce se făcuse vinovată, iar lui Tiffany i se păruse că la 

fel de nedumeriţi erau şi ceilalţi. Nu erau siguri nici de ce se 
aflau acolo şi parcă veniseră tocmai ca să afle. 

Și Baronul era stingherit. Legea era limpede. Hoţia era un 
păcat capital, iar furtul unei ființe omeneşti era mai rău încă. 
Exista o închisoare în Scheunaţi, chiar lângă Azilul săracilor; 
cineva spusese că exista chiar o uşă comună între cele două. 
Acolo ajungeau hoţii. 

Iar Baronul nu era omul care să se gândească prea mult. 
Familia sa deținuse Creta fără să-şi schimbe hotărârile în nicio 
privinţă, sute de ani. El stătuse şi ascultase, bătuse darabana cu 
degetele în masă, se uitase la feţele oamenilor şi acţionase ca 
un om care ar fi şezut pe un scaun încins în foc. 

Tiffany se aflase în primul rând. Fusese de faţă când omul 
începuse să-şi dea verdictul, cu o mulțime de „hm”-uri şi „ah”- 
uri, încercând să nu pronunţe cuvintele pe care ştia că trebuie 
să le pronunțe, când uşa din spatele tribunalului se deschisese, 
iar câinii ciobăneşti Tunet şi Fulger intraseră în sală. 

Străbătuseră culoarul dintre cele două rânduri de bănci şi 
se aşezaseră în faţa Baronului, uitându-se cu ochi scăpărători şi 
atenți. 

Numai Tiffany îşi lungise gâtul să vadă până în capătul 
culoarului dintre bănci. Uşile rămăseseră uşor întredeschise. 
Erau mult prea grele ca un câine, fie el şi foarte puternic, să le 
fi deschis singur. Și putuse zări pe cineva care se uita înăuntru 
prin crăpătură. 

Baronul se oprise şi tresărise. Şi el, de asemenea, se uita în 
capătul celălalt al sălii. 

Apoi, după câteva momente, împinsese cartea legilor 
deoparte şi spusese: „Probabil ar trebui să procedăm altfel...” 

Și într-adevăr se procedase altfel, ceea ce a însemnat că 
lumea a trebuit să-i acorde ceva mai multă atenţie domnişoarei 
Robinson. Nu fusese perfect şi nu toată lumea fusese fericită, 
dar mersese. 

Tiffany adulmecase mirosul de Jolly Sailor din afara sălii, 
când judecata se sfârşise, şi se gândise la câinele Baronului. 
„Să-ţi aduci aminte de ziua asta”, îi spusese Buni Suferind, şi „O 
să ai ocazia.” 

Baronului trebuise să i se reamintească... 


— Cine o să vorbească în apărarea ta? zise Tiffany cu voce 
tare. 

— Să vorbească în apărarea mea? repetă Regina, cu 
frumoasele ei sprâncene arcuindu-se a mirare. 

Iar Gândul de-al treilea al lui Tiffany zise: Uită-te la faţa ei, 
când e îngrijorată. 

— Nu e nimeni s-o facă, este? zise Tiffany, dându-se cu 
spatele înapoi. E cineva faţă de care te-ai arătat bună? Cineva 
care să spună că nu eşti doar o hoaţă şi o maşteră? Pentru că 
asta eşti. Ţi-ai luat... eşti aidoma dromelor, n-ai decât un singur 
truc... 

Şi asta a fost. Acum, putea vedea ceea ce observase Gândul 
ei de-al treilea. Faţa Reginei pâlpâi o clipă. 

— lar acesta nu e trupul tău, zise Tiffany, atacând mai 
departe. E numai ce vrei tu să vadă oamenii. Nu e real. E doar 
ca toate celelalte de aici, e gol pe dinăuntru, sec... 

Regina veni în fugă şi o pălmui, mult mai tare decât ar fi 
trebuit să fie în stare un vis. Tiffany ateriză pe muşchiul de jos, 
iar Wentworth se duse de-a dura cât colo, ţipând: 

— Vleau pe uliţă! 

Bine, zise Gândul de-al treilea al lui Tiffany. 

— Bine? zise Tiffany cu voce tare. 

— Bine? zise Regina. 

Da, zise Gândul de-al treilea, pentru că nu ştie că poţi avea 
Gândul de-al treilea şi mâna ta e acum la numai câţiva inchi de 
tigaie, iar creaturile ca ea nu suportă fierul, nu-i aşa? E 
furioasă. Acum zgândăre-o şi mai tare, ca să nu mai poată 
gândi. Răneşte-o. 

— Tu doar stai aici, într-o lume în care este veşnic iarnă, 
fără să faci altceva decât să visezi despre veri, zise Tiffany. Nu-i 
de mirare că Regele a plecat. 

Regina rămase nemişcată o clipă, ca statuia frumoasă cu 
care semăna aşa de tare. Şi din nou visul umblător pâlpâi, iar lui 
Tiffany i se păru că vede... ceva. Nu era mult mai mare decât ea 
şi aproape omenească, dar un pic mai ofilită şi, pentru un 
moment, şocată. Regina se întoarse, înaltă şi supărată, trăgând 
adânc aer în piept... 

Tiffany apucă tigaia şi-o ţinu strâns, în timp ce se răsucea, 
ridicându-se în picioare. Lovi silueta înaltă doar o dată, 
fulgerător, dar Regina tremură ca aerul deasupra unui drum 
încins şi ţipă. j 

Tiffany nu aşteptă să vadă ce urma să se mai întâmple. Işi 
luă din nou fratele în braţe şi se îndepărtă în fugă, trecând prin 

iarbă şi pe lângă personajele ciudate, care se uitau în jur, 
auzind sunetul mâniei Reginei. 

Acum, umbrele se mişcau printre ierburile fără de umbră. 
Unii dintre oameni - glumele de oameni, cei care arătau ca 
benzile adăugate pe paginile cărţii cu ilustraţii - îşi schimbară 
formele şi începură să se ţină după Tiffany şi fratele ei urlător. 

Din partea cealaltă a luminişului se auzi un puternic bubuit. 
Cele două creaturi uriaşe, pe care Roland le numise femeile 
Bondari, se ridicară de la pământ, bătând din aripioarele lor 
micuţe atât de repede ca nici nu se mai vedeau. 

Cineva o apucă de mână şi o smuci în iarbă. Era Roland. 

— Poţi să ieşi acum? întrebă el, cu faţa roşie. 

— Aăâ..., începu Tiffany. 

— Atunci, mai bine fugi, zise el. Dă-mi mâna. Hai! 

— Ştii tu o cale de ieşire? gâfâi Tiffany, în vreme ce se 
repezeau printre margaretele gigantice. 

— Nu, gâfâi Roland drept răspuns. Nu e niciuna. Ai văzut... 
dromele de afară... ăsta este un vis cu adevărat foarte 
puternic... 

— Şi atunci de ce fugim? 

— Ca să ne ferim... din calea ei. Dacă... te ascunzi destul de 
multă vreme... Hanger zice c-o să... uite... 

Nu cred că pe mine o să mă uite prea repede, gândi Tiffany. 

Roland se oprise, dar ea îşi eliberă mâna dintr-a lui şi fugi 
mai departe, cu Wentworth agăţat de ea într-o uluire mută. 

— Unde te duci? strigă Roland în urma ei. 

— Vreau cu adevărat să mă feresc din calea ei! 

— Vino-napoi! Te îndrepţi spre locul de unde-ai plecat! 

— Ba nu! Alerg în linie dreaptă! 

— Ăsta-i un vis! strigă Roland, dar se auzi mai tare acum, 
pentru că o prinsese din urmă. Chiar alergi în cerc... 

Tiffany pătrunse într-un luminiş... 

„„.în acelaşi luminiş. 

Femeile Bondar aterizară de-o parte şi de alta, iar Regina 
făcu vreo câţiva paşi înainte. 

— Ştii, zise Regina, chiar mă aşteptam la ceva mai mult din 
partea ta, Tiffany. Acum, dă-mi băiatul înapoi, şi o să mă 
gândesc ce-i de făcut după aceea. 

— Visul ăsta nu-i chiar aşa de mare, murmură Roland, în 
spatele ei. Dacă mergi prea departe, sfârşeşti prin a ajunge 
înapoi... 

— Pentru tine pot face un vis chiar mai mic decât eşti tu, 
zise Regina, în glumă. Asta ar putea fi chiar dureros! 

Culorile erau mai strălucitoare. lar sunetele mai puternice. 
Tiffany putea simţi chiar un miros, şi ciudăţenia acestui fapt era 
că, până în clipa aceea, pe aici nu fusese niciun fel de miros. 

Era un miros pătrunzător, amar, pe care nu-l uiţi niciodată. 
Era mirosul de zăpadă. Iar de sub insectele zumzăind în iarbă, 
auzi cele mai slabe dintre toate vocile: 

— Crivens! Nu pot găsi ieşirea! 

Capitolul 11 
Trezirea 


În partea cealaltă a luminişului, acolo unde lucrase 
spărgătorul de nuci, se afla ultima nucă, înaltă cât jumătate din 
Tiffany. Şi nuca se legăna încet. Spărgătorul îi dăduse, cu 
ciocanul, o lovitură puternică, şi o mutase din loc. 

Vezi ceea ce există cu adevărat... zise Tiffany în sinea ei, şi 
apoi râse. 

Regina îi aruncă o privire nedumerită. 

— Găseşti că-i amuzant? întrebă ea. Ce-i amuzant în asta? 
Ce e amuzant în situaţia asta? 

— Mi-a trecut doar prin minte un gând amuzant, zise 
Tiffany. 

Regina se uita cum se uită oamenii fără simţul umorului 
când se confruntă cu un zâmbet. 

Nu eşti prea deşteaptă, gândi Tiffany. Nu ţi-a trebuit 
niciodată să fii. Poţi obţine ce vrei doar visând la acel lucru. Tu 
crezi în visele tale, aşadar n-ai avut niciodată nevoie să 
gândeşti. 

Se întoarse şi-i şopti lui Roland: 

— Sparge nuca! Nu-ţi face griji despre ce fac eu, sparge 
nuca! 

Băiatul se uită la ea pierdut. 

— Ce i-ai spus? se răsti Regina. 

— l-am spus la revedere, zise Tiffany, ţinându-l strâns pe 
fratele ei. Nu-l dau pe fratele meu din braţe, indiferent ce-ai 
face tu! 

— Ştii ce culoare au măruntaiele tale? zise Regina. 

Tiffany clătină din cap, fără cuvinte. 

— Ei bine, o să afli, zise Regina, zâmbindu-i. 

— Nu eşti destul de puternică să faci ceva de genul ăsta, 
zise Tiffany. 

— Ei, ştii, chiar ai dreptate, zise Regina. Soiul ăsta de magie 

fizică este, într-adevăr, foarte dificil. Dar te pot face să crezi că 
ti-am făcut cele mai... cumplite chestii. Şi asta, fetiţo, este tot 
ce-mi trebuie. i-ar plăcea să implori milă acum? Poate ca, mai 
târziu, n-ai să mai fii în stare. 

Tiffany tăcu, un moment. 

— Nu-u, zise ea, în cele din urmă. Nu cred c-o s-o fac. 

Regina se aplecă. Ochii ei cenuşii inundară lumea lui 
Tiffany. 

— Oamenii de aici îşi vor aminti multă vreme de asta, zise 
ea. 

— Nădăjduiesc, zise Tiffany. Sparge... nuca. 

Pentru o clipă, Regina fu iarăşi nedumerită. Nu se prea 
pricepea să facă faţă unor schimbări atât de bruşte. 

— Cum? 

— Îm? Oh... bine, murmură Roland. 

— Ce i-ai spus? întrebă Regina, în timp ce băiatul alerga 
către omul cu ciocanul. 

Tiffany îi dădu un şut în picior. Asta n-a mai fost o faptă de 
vrăjitoare. A fost una atât de numai nouă ani, şi îşi dori să se fi 
putut gândi la ceva mai bun. Pe de altă parte, avea ghete grele 
şi lovise zdravăn. 

Regina o zgâlţâi de umeri. 

— De ce-ai făcut asta? zise ea. De ce nu vrei să mă asculţi? 
Cu toţii ar putea fi mult mai fericiţi, doar să facă ce le spun eu! 

Tiffany se uită ţintă la faţa femeii. Ochii erau în continuare 
cenuşii, dar pupilele ei erau ca nişte oglinzi de argint. 

Ştiu ce eşti, zise Gândul ei de-al treilea. Eşti o creatură care 
n-a învăţat niciodată nimic. Tu nu ştii nimic despre oameni. Eşti 
doar... un copil care a îmbătrânit aşa. 

— Vrei o bombonică? şopti ea. 

Se auzi un strigăt în spatele ei. Se răsuci în mâinile Reginei 
şi-l văzu pe Roland bătându-se pentru ciocan. În timp ce-l 
privea, el se întoarse disperat şi ridică unealta cea grea 
deasupra capului, punându-l la pământ pe elful din spatele lui. 

Regina o smuci înapoi cu sălbăticie, în timp ce cădea 
ciocanul. 

— Bombonică? şuieră ea. Ţi-arăt eu ţie bom... 

— Crivens! li Regina! Şi-a prins-o pă matca noastră, bătrâna 
drăcoaică! 

— Fără regină! Fără lord! Scoţiduşii liberi! 

— Aş putea da gata ş-un chebap! 

— Puneţi mâna pă ea! 

Tiffany a fost probabil singura persoană, din toate lumile 
existente, bucuroasă să audă glasurile Nac Mac Fulgerilor. 

Se revărsară din nuca spartă. Unii încă mai purtau papioane 
la gât. Alţii erau din nou în kilturile lor. Dar cu toţii erau puşi pe 
bătaie şi, ca să scutească timp, se luptau unii cu alţii, pentru a 
prinde viteză. 

Luminişul... se lumină. Realitate sau vis, oamenii puteau 
vedea pericolul rostogolindu-se către ei ca un talaz roşu şi 
albastru, urlând şi suduind. 

Tiffany se smulse din strânsoarea Reginei şi, încă ţinându-l 
pe Wentworth, se grăbi să ajungă în iarbă, de unde putea privi. 

Marele Yan trecu în fugă, cărând un elf în toată firea, care 
se zbătea să scape, deasupra capului său. Apoi se opri brusc şi-l 
azvârli peste luminiş. 

— Şi cât colo zburrră, chiar în cap pică! zbieră el, apoi se 
întoarse şi alergă înapoi la luptă. 

Nac Mac Fulgerii nu puteau fi călcaţi în picioare sau striviţi. 
Acţionau în grupuri, suindu-se unii în spatele celorlalţi ca să 
ajungă la înălţimea potrivită pentru a-i da un pumn vreunui elf 
sau, de preferinţă, pentru a-i trage un cap în gură. Şi, odată ce 
era la pământ, acesta era covârşit peste putinţa sa de apărare, 
cu lovituri de picioare. 

Exista o oarecare metodă în modul în care luptau Nac Mac 
Fulgerii. De pildă, întotdeauna îl alegeau pe cel mai mare 
oponent, pentru că, după cum avea să spună mai târziu Fură 
Peoricine, „Mărimea îi face mai lesne dă pocnit, ştii”. Şi pur şi 
simplu nu se opreau. Şi tocmai asta îi ţinea pe oameni la 
pământ. Era ca şi când ar fi fost atacați de viespi cu pumni. 

Le luă ceva vreme până să-şi dea seama că au rămas fără 
adversari de bătaie. Continuară să se bată între ei încă puţin, 
oricum, până când pricepură cu toţii adevărul şi atunci se 
liniştiră şi începură să-i buzunărească pe cei căzuţi, pentru 
cazul în care ar fi avut ceva mărunţiş. 

Tiffany se ridică în picioare. 

— Ah, bine, n-a fozt o trebşoară prea rea, aşa-mi zic în sinea 
mea, spuse Fură Peoricine, privind în jur. O luptă foarte curată 
şi n-a fozt nici măcar nevoie să facem recurs la poezia noastră. 

— Cum aţi intrat în nucă? întrebă Tiffany. Vreau să spun, 
era 0... nucă. 

— Pă zingura intrare disponibilă, zise Fură Peoricine. Era 

musai să ekziste o cale să se potrivească scopului. I-o treabă 
difişilă, să navighezi prin vise. 

— Mai ales că eram şi puţin pişcaţi, zise Wullie Flaimuc, 
rânjind larg. 

— Ce? Aţi fost... la băută? zise Tiffany. Eu mă confruntam cu 
Regina şi voi eraţi la crâşmă? 

— Ah, nu! zise Fură Peoricine. Mai ştii visu' ăla cu marea 
petrecere? Când aveai costumu' ăla drăguţ şi toate celelalte? 
Am rămas închişi în el. 

— Dar am ucis droma! 

Fură se uită la ea puţin cam într-o parte. 

— Păăăi, zise el, noi n-am putut ieşi la fel dă uşor ca tine. 
Ne-a luat ceva timp. 

— Pân-am dovedit toată beutura, zise Wullie Flaimuc, ca s-o 
ajute. 

Fură îl ţintui cu privirea. 

— Nu era musai să i-o spui chiar aşa! se răsti el. 

— Vrei să spui că visul continuă? întrebă Tiffany. 

— Dacă eşti destul dă însetat, zise Wullie Flaimuc. Şi n-a 
fozt numa’ beutura, au mai fozt şi tartinele, d'opotrivă. 

— Dar credeam că, dacă mănânci sau bei într-un vis, rămâi 
prins pentru totdeauna în el! protestă Tiffany. 

— Aşa-i, pentru cele mai multe fiinţe, zise Fură Peoricine. 
Nu şi pentru noi, totuş'. Case, magazii, vise, pentru noi îs 
totuna. Nu ekzistă niciuna de să nu putem intra sau ieşi noi din 
ele. 

— Excepţie, poate, crâşmele, zise Marele Yan. 

— Oh, aşa-i, zise Fură Peoricine înveselit. Ieşirea din crâşme 
ne creiază uneori o grămadă dă greutăţi, ai cuvântu' meu. 

— Şi Regina unde s-a dus? întrebă Tiffany. 

— Ah, a şters-o de cum am apărut noi, zise Fură Peoricine. 
Şi la fel ar trebui să facem şi noi, domniţă, ‘nainte ca visul să se 
schimbe. Făcu un semn din cap spre Wentworth. Asta-i copilu'? 
Ah, ce arătare gălăgioasă! 

— Vleau bobo! strigă Wentworth, fixat pe pilotul automat de 
dulciuri. 

— Eeei bineee, n-ai să vezi niciuna! strigă Fură Peoricine. 
Şi-ncetează cu smiorcăitu', vino cu noi şi nu mai fi o povară 
pentru sor'ta! 

Tiffany deschise gura să protesteze, dar o închise la loc, căci 
Wentworth, după primul moment de şoc, chicoti. 

— Dlăguţ! zise el. Picţel! Pi-picţel! 

— Oh, Doamne! zise Tiffany. L-ai pornit de-acuma. 

Dar era foarte surprinsă, cu toate acestea. Wentworth nu 
arătase niciodată atâta interes pentru cineva care nu era un 
jeleu-figurină. 

— Fură, avem unv’ adevărat aicea, strigă un picţel. 

Spre groaza ei, Tiffany văzu că mai mulţi Nac Mac Fulgeri îi 
ţineau capul lui Roland, lipsit de cunoştinţă. Era întins, cât era 
de lung, la pământ. 

— Ah, ăsta era băiatu' care a fozt bădăran cu tine, zise Fură. 
Şi-a-ncercat şi să-l lovească pe Marele Yan cu ciocanu'. N-a fozt 
prea-nţelept din partea lui. Ce să facem cu el? 

Iarba tremură. Lumina se împuţina pe cer. Aerul deveni şi el 
mai rece. 

— Nu-l putem lăsa aici! zise Tiffany. 

— OK, îl cărăm cu noi, zise Fură Peoricine. Hai să ne 
mişcăm, acu! 

— Pi-picţel! Pi-picţel! chiui Wentworth, încântat. 

— Aşa o s-o ţină toată ziua, mă tem, zise Tiffany. Imi pare 
rău. 

— Fugi la uşă, zise Fură Peoricine. Acuma poţi să vezi uşa? 

Tiffany se uită în jur, disperată. Vântul devenise tăios. 

— Vezi uşa! porunci Fură Peoricine. 

Ea clipi des şi se răsuci pe-un picior. 

— Aăă... âââ..., zise ea. 

Senzaţia unei lumi ascunse, pe care o avusese când fusese 
speriată de Regină, nu-i mai apăru la fel de uşor de data 
aceasta. Încercă să se concentreze. Mirosul de zăpadă... 

Era caraghios să vorbeşti despre mirosul de zăpadă. Era 
doar simplă apă îngheţată. Dar Tiffany ştia întotdeauna, când se 
trezea, dacă ninsese peste noapte. Zăpada avea un miros cu 
gust de tablă. Tabla chiar avea un gust, în ciuda faptului că 
socotea gustul ei asemănător cu mirosul zăpezii. 

I se păru că-şi aude creierul scrâşnind în efortul de a gândi. 
Dacă era într-un vis, trebuia să se trezească. Dar n-avea niciun 
rost să alerge. Visele erau pline de alergături. Era o singură 
direcţie, care părea... îngustă şi albă. 

Închise ochii şi se gândi la zăpadă, pufoasă şi albă, la fel de 
proaspătă ca şi cearşafurile. Se concentra pe senzaţia de zăpadă 
sub picioarele sale. Tot ce trebuia să facă era să se trezească... 
Stătea în zăpadă. 

— Brava, zise Fură Peoricine. 

— Am ieşit! zise Tiffany. 

— Da, uneori uşa îi în mintea ta, zise Fură Peoricine. Acv’, 
hai să mergem! 

Tiffany se simţi ridicată în aer. Alături, un Roland care 
sforăia se ridică pe o duzină de picioruşe albastre, ale Fulgerilor 
care se băgaseră sub el. 

— Nu ne oprim până nu ne vedem afar’ d-aci! zise Fură 
Peoricine. Fulgere pă capul cui o face! 

Alergau uşori pe zăpadă, cu vreo câţiva cercetaşi înainte. 
După vreo două minute, Tiffany privi în urmă şi văzu umbrele 
albastre întinzându-se cu iuţeală. Erau şi mai întunecoase. 

— Fură..., începu ea. 

— Da, ştiu, răspunse Fură. Fugiţi, băieţi! 

— Se mişcă repede, Fură! 

— Ştiu ş-asta! 

Zăpada îi înţepa faţa lui Tiffany. Copacii se diluau cu viteză. 
Pădurea curgea rapid pe lângă ea. Dar umbrele se întindeau pe 
potecă, înaintea lor, şi ori de câte ori ceata lor alerga prin ele, 
păreau să se îndesească aidoma ceţii. 

Acum, umbrele din urmă erau negre ca noaptea, la mijloc. 

Dar picţeii trecură de ultimul copac şi-n faţa lor se 
deschiseră câmpurile de zăpadă. 

Se opriră, atât de brusc, încât Tiffany fu cât pe-aci să cadă 
cu nasul în zăpadă. 

— Ce s-a-ntâmplat? 

— Unde-au dispărut toate urmele noastre dă dinainte? zise 
Wullie Flaimuc. Erau aci, acu' o secundă! Acuma, încotro? 

Urmele de paşi pe care le folosiseră ca pe un fir călăuzitor 
dispăruseră. 

___ Fură Peoricine se întoarse-n loc şi se uită înapoi, la pădure. 
Întunericul se vălătucea deasupra ei ca fumul, întinzându-se 
până-n zare. 

— A trimis coşmarurile după noi, bodogăni el. N-ai vrea să 
ştii despre ele. O ză le ţinem noi pă loc. Tu însă tre’ să fugi dă 
ele. Pleacă dă aici, acu'! 

— N-am unde să fug! zise Tiffany. 

Auzi un zgomot foarte ascuţit, un soi de fluierat de pasăre 
sau ţiuit de gâză, venind dinspre pădure. Picţeii strânseseră 
rândurile. De obicei, rânjeau nepăsători, dacă presimţeau 
apropierea vreunei lupte, dar, de data aceasta, arătau extrem 

de serioşi. 

— Ah, Regina nu ştie să piardă, zise Fură. 

__ Tiffany se întoarse să se uite la orizontul din spatele ei. 
Întunecimea clocotitoare ajunsese şi acolo, alcătuind acum un 
inel care se strângea în jurul lor din toate părţile. 

Uşi pretutindeni, se gândi ea. Bătrâna matcă spunea că sunt 
uşi pretutindeni. Trebuie să găsesc o uşă. Dar aici nu-i decât 
zăpadă şi câţiva copaci... 

Picţeii îşi scoaseră săbiile. 

— Ce, ăăă, fel de coşmaruri vin? întrebă Tiffany. 

— Ah, creaturi cu picioare lungi, creaturi cu multe picioare 
şi colţi uriaşi, creaturi cu aripi largi şi cu o sută dă ochi, chestii 
dă genu' ăsta, zise Wullie Flaimuc. 

— Deah, şi mai rele d-atât, zise Fură Peoricine, holbându-se 
la întunericul grăbit. 

— Ce-i mai rău de atât? întrebă Tiffany. 

— Lucruri normale care-au luat-o razna, zise Fură. 

Tiffany păru buimăcită pentru o clipă, apoi se înfioră. Oh, 
da, cunoştea aceste coşmaruri. Nu i se întâmplau prea des, dar 
erau oribile, când le avea. Se trezise o dată tremurând de frica 
ghetelor lui Buni Suferind, care o urmăriseră, iar altă dată din 
pricina unei cutii cu zahăr. Orice putea fi un coşmar. 

Putea să înfrunte monştrii. Dar nu voia să aibă de-a face cu 
ghete turbate. 

— Aăă... am o idee, zise ea. 

— Şi io am una, zise Fură Peoricine. Să nu fiu aici, asta-i 
ideea mea! 

— E un pâlc de copaci acolo, zise Tiffany. 

— Şi ce? zise Fură. 

Se uita fix la zidul de coşmaruri. Acum se puteau desluşi 
unele lucruri prin el: colţi, gheare, ochi, coaste. După modul în 
care le privea era neîndoielnic că, indiferent ce avea să se 
întâmple mai târziu, cei câţiva monştri dintâi aveau să dea piept 
cu o problemă serioasă. Asta dacă aveau totuşi piept. 

— Voi puteţi să luptaţi cu coşmarurile? întrebă Tiffany. 

Strigătul ascuţit de pasăre devenise mult mai puternic. 

— Nu ekzistă ceva cu care noi să nu putem lupta, mârâi 
Marele Yan. Dac'o ză aibă cap, îi umplem faţa de mătreaţă. 
Dacă n-o ză aibă cap, îl îndatorăm cu lovituri de picioare! 

Tiffany se uită speriată la creaturile care se năpusteau 
asupra lor. 

— Unele dintre ele au mai mult de un cap! zise ea. 

— Atunci, îi ziua noastră norocoasă, zise Wullie Flaimuc. 

Picţeii se proptiră mai bine pe picioare, gata de luptă. 

— Cimpoier, îi zise Fură Peoricine gonnaglobardului 
William, zi-ne o doină dă jale. O să luptăm pă muzică dă 
şoarece-cimpoi... 

— Nu! zise Tiffany. Nu sunt de acord cu asta! Modul potrivit 
de a lupta cu coşmarurile este să te trezeşti! Eu sunt matca 
voastră! E un ordin! Ne îndreptăm spre copacii aceia, imediat! 
Faceţi cum vă spun! 

— Pi-picţel! ţipă Wentworth. 

Picţeii se uitară la copaci şi apoi la Tiffany. 

— Haide! ţipă ea, atât de tare că vreo câtorva dintre ei li se 
muiară picioarele. Chiar acum! Faceţi cum vă spun! Există o 
cale mai bună! 

— Nu ne putem pune c-o vrăjitoare, Fură, murmură William. 

— O să vă duc pe toţi acasă! spuse-n grabă Tiffany. 

Sper, adăugă în sinea ei. Dar vedea o faţă mică, rotundă şi 
palidă, uitându-se fix la ei de după un copac. Era o dromă în 
acei copaci. 

— Ah, aşa-i, da’... Fură Peoricine se uită în spatele lui 
Tiffany şi adăugă: O, nu! Uită-te la aia... 

Era o pată mică şi albicioasă, în faţa valului de 
monstruozităţi. 

Hanger îl ţinea în loc. Braţele lui loveau repede în sus şi-n 
jos, ca nişte pistoane. Micuţele lui picioare păreau să se învârtă 
ca roţile. Obrajii îi erau umflaţi ca două baloane. 

Talazul de coşmaruri se revărsă peste creştetul lui şi îşi 
continuă înaintarea. 

Fură îşi scoase sabia din teacă. 

— Aţi auzit-o pă matca noastră! strigă el. Ridicaţi-o! Hai s-o 
ştergem! 

Tiffany fu luată pe sus. Fulgerii îl ridicară şi pe Roland cel 
fără simţiri. Şi toată lumea fugi spre copaci. 

Tiffany scoase mâna din buzunarul şorţului şi desfăcu 
ambalajul mototolit al pachetului de tutun Jolly Sailor. Era ceva 
asupra căruia să se concentreze, ca să-şi amintească de un vis... 

Oamenii spuneau că puteai să vezi marea din vârful cel mai 
înalt al dealurilor, dar Tiffany se uitase cu foarte mare atenţie, 
într-o zi senină de iarnă, când aerul era curat, şi nu zărise decât 
ceața albăstruie a depărtărilor. Dar marea de pe pachetul de 

Jolly Sailor era albastru-închis, tărcată de crestele albe ale 
valurilor. Aceasta era marea, pentru Tiffany. 

Păruse o dromă mică, aceea dintre copaci. Asta însemna că 
nu era foarte puternică. Aşa spera ea. Trebuia să spere asta... 

Se apropiau de copaci. Acelaşi lucru îl făcea şi inelul de 
coşmaruri. Unele dintre zgomote erau înfiorătoare, ca de oase 
zdrobite, şi de pietre sparte, şi de insecte înţepătoare, şi de 
miorlăituri de pisici - venind mai aproape, şi mai aproape, şi 
mai aproape... 

Capitolul 12 
Jolly Sailor 


„„.în jurul ei era nisip, valuri albe care se spărgeau, şi apa 
care se retrăgea de pe pietre, scoțând un zgomot ca de bătrână 
ştirbă sugând o bomboană de mentă foarte aromată. 

— Crivens! Unde suntem acu'? întrebă Wullie Flaimuc. 

— Deah, şi dă ce arătăm cu toţii ca nişte ciuperci galbene? 
adăugă Fură Peoricine. 

Tiffany se uită în jos şi chicoti. Toţi picţeii purtau câte un 
costum de Jolly Sailor, cu o pelerină de ploaie şi o uriaşă pălărie 
de ploaie, galbenă, care le acoperea aproape toată faţa. 
Începură să se fâţâie de colo, colo, ciocnindu-se unii de alţii. 

Visul meu! se gândi Tiffany. Droma se foloseşte de ce 
găseşte în mintea ta... dar ăsta e visul meu. Pot sa-l folosesc. 

Wentworth devenise tăcut. Se uita atent la valuri. 

Era o barcă, trasă pe pietrele de la mal. Toţi ca un singur 
pict sau ca o mică ciupercuţă galbenă, Nac Mac Fulgerii se 
îndreptară către ea şi îi escaladară marginile. 

— Ce faceţi? întrebă Tiffany. g 

— Ar fi mai bine să plecăm, zise Fură Peoricine. li un vis 
bun, ăsta dă ne-a înghițit acum, da’ nu putem rămâne aici. 

— Dar aici ar trebui să fim în siguranță! 

— Ah, Regina găseşte o cale dă intrare oriunde, zise Fură, în 
timp ce o sută de picței ridicară o vâslă. Nu te necăji, ştim totu’ 
despre bărci. Nu l-ai văzut pă Nu-pă-de-a-ntregul-scoţiduş- 
Georgie prinzând peşti cu sulița, împreună cu Scoţiduşul Bobby, 
în pârâu, alaltăieri? Suntem chiar foarte buni cunoscători ai 
artelor piscicole şi nautice, să ştii. 

Şi păreau, într-adevăr, să ştie multe despre bărci. Vâslele au 
fost fixate în furchete şi o ceată de Fulgeri o împinseră pe 
pietrele de la mal până în apă. 

— Acum, dă-ni-l pă băieţel, strigă Fură Peoricine de la pupa. 

Păşind nesigur, căci picioarele îi alunecau pe pietrele ude, 
Tiffany intră, cu Wentworth în braţe, în apa rece şi-l întinse 
peste marginea bărcii. 

El păru să creadă că era foarte amuzant. 

— Pi-picţeii! chiui el, când îl lăsară jos, în barcă. Era singura 
lui glumă, aşa că n-avea de gând să se oprească. 

— Deah, aşa-i, zise Fură Peoricine, împingându-l sub 
băncuţă. Acuma, tu stai aici, ca un băieţel cuminte, şi nu mai 
tipi după bobo, altminteri unchiul Fură o să te tragă dă urechi, 
OK? 

Wentworth chicoti. 

Tiffany alergă înapoi pe plajă şi îl ridică pe Roland pe 
picioare. El deschise ochii şi se uită buimac la ea. 

— Ce se-ntâmplă? zise el. Am avut un vis ciud... şi apoi, 
închise ochii la loc şi se lăsă jos. 

— Treci în barcă! strigă Tiffany, târându-l pe pietriş. 

— Crivens, luăm şi ghiveciu' ăsta dă inutilităţi? zise Fură, 
prinzându-l pe Roland de pantaloni şi săltându-l în barcă. 

— Bineînţeles! 

Tiffany se ridică singură peste margine şi ateriză pe fundul 
bărcii, tocmai când un val o trăgea în larg. Vâslele scârţâiră şi 
intrară cu un plescăit în apă, iar barca se smuci înainte. Mai 
zvâcni de vreo două ori, lovită de alte valuri, apoi începu să se 
avânte pe mare. Picţeii erau puternici, la urma urmelor. Deşi 
fiecare vâslă era ca un câmp de bătălie, cu picţei atârnându-se 
de ea, sau căţărându-se unii pe umerii celorlalţi sau doar 
trăgând de orice puteau prinde, ambele vâsle aproape că se 
îndoiau când împingeau barca prin apă. 

Tiffany se ridică în picioare şi încercă să nu bage de seamă o 
subită senzaţie de frământare a stomacului său. 

— Cap compas către far! zise ea. g 

— Deah, ştiu asta, zise Fură Peoricine. li singurii’ loc care 
ekzistă! Iar Reginei nu-i place lumina. Rânji. li un vis bun, 
domniţă. Nu te-ai uitat la cer? 

— Nu-i decât un cer albastru, zise Tiffany. 

— Nu-i tocmai un cer, zise Fură Peoricine. Uită-te îndărăt. 

Tiffany se întoarse. Era un cer albastru. Foarte albastru. Dar 
deasupra țărmului din ce în ce mai îndepărtat, la jumătatea 
drumului pe boltă, era o fâşie galbenă. Părea să se întindă pe 
toată lungimea zării şi să aibă câteva sute de mile lăţime. Iar la 
mijlocul ei, străjuind peste lume, mare cât o galaxie şi cenuşiu 
albăstrui de la depărtare, era un colac de salvare. 

Pe el, dar scris de la coadă la cap, cu litere mai mari decât 
luna, se vedeau cuvintele: 


JOLLY SAYLOR 

— Suntem în etichetă? întrebă Tiffany. 

— Oh, deah, zise Fură Peoricine. 

— Dar marea pare... reală. Este sărată, umedă şi rece. Nu e 
o pictură! N-am visat-o sărată sau rece! 

— Nu glumeşti? Atunci îi o pictură pă dinafară şi o realitate 
pă dinăuntru. Fură dădu din cap. Ştii, noi am jefuit şi-am 
cutreierat o grămadă dă vreme, prin tot felu' dă lumi, şi pot să-ţi 
spun un lucru: universul îi mult mai com-pli-cat decât pare din 
afară. 

Tiffany scoase din buzunar eticheta boţită şi se uită din nou 
la ea. Erau şi colacul de salvare, şi farul. Dar Jolly Sailor nu era 
acolo. Însă, atât de mică încât să pară doar o idee mai mare 
decât un punct pe marea pictată, se vedea o barcă cu vâsle. 

Îşi ridică privirile. Pe cer, în faţa uriaşului colac de salvare 
înceţoşat, apăruseră nori de furtună. Cu trene lungi şi 
zdrenţuite, veneau vălătucindu-se grăbit. 

— Nu i-a luat prea mult până să găsească o cale de-a intra, 
murmură William. 

— Nu, zise Tiffany, dar ăsta e visul meu. Ştiu cum 
funcţionează. Vâsliţi mai departe! 

Impletindu-se şi rostogolindu-se, unii dintre nori trecură 
peste capetele lor şi apoi se lăsară pe mare. Dispărură în 
spatele valurilor într-o trombă răsturnată. 

Începu să plouă tare, atât de tare încât un văl de ceaţă se 
ridică deasupra mării. 

— Asta e? întrebă Tiffany. Asta-i tot ce poate face? 

— Mă-ndoiesc, zise Fură Peoricine. Trageţi cu toată puterea 
dă vâsle, băieţi! 

Barca ţâşni înainte, săltând prin ploaie din val în val. 

Dar, în pofida tuturor regulilor normale, se chinuia acum să 
urce la deal. Apa se umfla din ce în ce mai mult, iar barca 
aluneca înapoi pe panta vijelioasă. 

Ceva se ridica din mare. Ceva alb care spinteca marea în 
două. Mari cascade se prăvăleau din strălucitoarea cupolă care 

urca spre cerul furtunos. 

Se ridică mai sus şi încă mai avea de urcat. Iar, la sfârşit, 
apăru un ochi. Era micuţ, în comparaţie cu muntele de cap de 
deasupra, şi se rostogoli în orbită, aţintindu-se asupra bărcuţei 
lor. 

— Ei, uite, ăsta-i un cap care i-ar lua o zi de muncă până şi 
Marelui Yan, zise Fură Peoricine. Socotesc că trebuie să mai 
venim şi mâine! Vâsliţi, băieţi! 

— Ăsta e un vis de-al meu, zise Tiffany, pe cât izbuti de 
liniştită. Iar asta e balena. 

Niciodată nu visase mirosul, totuşi, adăugă ea în gând. Dar 
iată că balena era aici, uriaşă, masivă, umplând lumea cu 
mirosul ei de sare, apă, peşte şi mâl... 

— Ce mănâncă? întrebă Wullie Flaimuc. 

— Ah, asta ştiu, zise Tiffany, în vreme ce barca se legăna pe 
marea umflată. Balenele nu sunt periculoase, pentru că 
mănâncă numai lucruri foarte mici... 

— Vâsliţi ca vântul, băieţi! zbieră Fură Peoricine. 

— Dă unde ştii că mănâncă numai mărunţişuri? zise Wullie 
Flaimuc, când botul balenei începu să se caşte. 

— Am plătit un castravete întreg odată, pentru o lecţie 
despre Animalele din Adâncuri, zise Tiffany, în timp ce un val se 
spărgea deasupra lor. Balenele nici n-au dinţi cum trebuie! 

Se auzi un trosnet şi se porni o vijelie cu damf de peşte, cam 
de mărimea unui taifun, iar priveliştea se umplu de colţi enormi 
şi ascuţiţi. 

— Zău? făcu Wullie. Ei bine, nu mi-o lua-n nume dă rău, da' 
nu cred că animăluţul ăsta a frecventat aceeaşi şcoală ca tine! 

Jetul de apă îi împinse deoparte. lar Tiffany putu vedea 
acum capul în întregime şi, într-un mod pe care nu-l putea 
descrie, i se păru că balena semăna cu Regina. Regina era pe 
acolo, pe undeva. 

Furia îi reveni. 

— Asta e visul meu! strigă ea către cer. L-am visat de zeci 
de ori! N-ai voie aici! Iar balenele nu mănâncă oameni! Toată 
lumea ştie asta, dacă nu-i foarte incultă. 

O coadă de mărimea unui ogor se ridică şi plesni apa, 
cufundându-se în adânc. Balena îşi vedea de drum, înaintând 
spre ei. 

Fură Peoricine îşi aruncă pălăria galbenă şi îşi scoase sabia. 

— Ah, bine, noi am încercat, zise el. Da' animalul ăsta o ză 

aibă cea mai grozavă durere dă burtă care s-a pomenit! 

— Deah, o ză ne croim cu săbiile o cale de ieşire! strigă 
Wullie Flaimuc. 

— Nu, continuaţi să vâsliţi! zise Tiffany. 

— Niciodată nu s-a zis despre un Nac Mac Fulger că a dat 
dosul din faţa unui potrivnic! răcni Fură Peoricine. 

— Dar vâsliţi cu spatele! observă Tiffany. 

Scoţiduşul păru că se pleoşteşte. 

— Oh, deah, la asta nu m-am gândit, zise el, aşezându-se la 
locul lui. 

— Vâsliţi şi atât! stărui Tiffany. Suntem aproape de far! 

Bombănind, pentru că deşi se îndreptau pe drumul cel bun, 
încă mergeau de-a-ndoaselea, scoţiduşii trecură din nou la 
vâslit. 

— Ăla avea un cap uriaş, nu glumă, zise Fură Peoricine. 
Cam cât dă mare ai zice tu că e capul ăla, gonnaglobardule? 

— Ah, aş zice că e foarrrte mare, Fură, răspunse William, 
care conducea echipa de la cealaltă vâslă, într-adevăr, aş putea 
risca să spun că-i uriaş. 

— Ai risca într-atât, nu? 

— Oh, da. Urrrrrriaş îi pe deplin justificat... 

Aproape că ne-a prins din urmă, gândi Tiffany. 

Trebuie să meargă. Este visul meu. In orice clipă. Din clipă- 
n clipă... 

— Şi cât dă aproape dă noi ai zice că este, atunci? întrebă 
Fură, parcă dorind să continue conversaţia, în timp ce barca se 
clătina neputincioasă şi zvâcnea chiar în faţa balenei. 

— E o întrebare foarte bună, Fură, zise William. lar eu o să- 
ţi răspund spunându-ţi că e foarrrte aproape, într-adevăr. 

Din clipă în clipă, se gândi Tiffany. Ştiu că Miss Tick a zis că 
n-ar trebui să dai crezare viselor tale, dar voia să spună că nu 
trebuie doar să speri. 

Ăăă... din clipă în clipă... sper. N-a lipsit niciodată... 

— De fapt, aş risca până-ntr-acolo încât să spun că-i excesiv 
de aproape..., reluă William. 

Tiffany înghiţi o dată şi speră că balena nu va face la fel. 
Erau numai vreo treizeci de yarzi de apă între colții ei şi barcă. 

Şi atunci, culoarul acesta se umplu cu un zid de lemn, care 
trecu într-o aşa viteză de nu i se mai desluşiră contururile, 
scoțând un zgomot ca de glonţ: ţiu-ţiu-ţiu! 

Tiffany ridică privirile, cu gura căscată. Pânze albe fluturau 

pe fundalul norilor de furtună, care turnau ploaia în cascade. Se 
uită în sus, la parâme şi la frânghii, şi la marinarii ţinându-se 
strâns de vergi, şi chiui de veselie. 

Şi după aceea, pupa corăbiei lui Jolly Sailor dispăru în 
ploaie şi ceaţă, dar nu înainte ca Tiffany să zărească 
impunătoarea siluetă a bărbosului de la cârmă, îmbrăcat în 
haine de ploaie galbene. Acesta se întoarse şi-i făcu o singură 
dată cu mâna, înainte să dispară în beznă. 

Ea reuşi să se ridice din nou în picioare, în timp ce barca se 
clătina pe coastele valurilor, şi strigă către balena care se înălța 
deasupra apei: 

— Trebuie să-l urmăreşti! Aşa e regula! Tu îl urmăreşti pe 
el, el te urmăreşte pe tine! Buni Suferind a spus aşa! Nu poţi să 
nu o faci şi să rămâi, totuşi, balenă! Acesta este visul meu! 
Regulile mele! Am mai multă experienţă în jocul ăsta decât tine! 

— Peştişor mare! ţipă Wentworth. 

Ăsta a fost mult mai surprinzător decât balena. Tiffany se 
uita uluită la fratele ei, când barca se clătină din nou. 

— Peştişor mare! strigă Wentworth din nou. 

— Aşa e! zise Tiffany, încântată. Peştişor mare! Şi ceea ce 
este mai cu seamă interesant este că balena nu este un peşte! 
Este, de fapt, un mamifer, exact ca o vacă! 

Chiar ai spus asta? o întrebă Gândul ei de-al doilea, în 
vreme ce toţi scoţiduşii se holbau la ea şi la barca învârtindu-se 
pe valul de resac. Era prima oară când spunea şi el ceva care să 
nu fie despre bobo sau pi-picţei, şi tu îl corectezi? 

Tiffany se uită la balenă. Era clar la ananghie. Dar era 
balena, balena pe care o visase de atâtea ori după ce Buni 
Suferind îi spusese povestea, şi nici măcar Regina nu putea 
controla o poveste ca asta. 

Ezitând, balena se întoarse fără chef în larg şi se avântă pe 
urmele corăbiei lui Jolly Sailor. 

— Peştişor mare plecat! zise Wentworth. 

— Nu, este un mamifer..., vorbi gura lui Tiffany, mai înainte 
s-o poată opri. 

Scoţiduşii încă se mai holbau la ea. 

— Doar pentru că trebuie să-l deprindă corect, murmură ea, 
fiindu-i ruşine de ea însăşi. E o greşeală pe care o fac mulţi 
oameni... 

O să-ncepi să te transformi în cineva ca Miss Tick? zise 
Gândul ei de-al doilea. Chiar vrei asta? 

— Da, zise o voce, iar Tiffany îşi dădu seama că era din nou 
vocea ei. Mânia i se stârni, cu voioşie. Da! Asta sunt eu! Sunt 
precaută şi logică, şi am de-a face cu lucruri pe care nu le 
înţeleg! Când aud oamenii folosind cuvintele greşit, mă enervez. 
Şi sunt bună la brânză. Citesc cărţile repede! Gândesc! Şi am 
întotdeauna la mine o bucăţică de sfoară! Cam astfel de 
persoană sunt eu! 

Se opri. Până şi Wentworth se holba la ea, acum, clipind 
des. 

— Mare vacă de mare plecat..., sugeră el, fără convingere. 

— Corect! Bravo, băiete! zise Tiffany. Când o să ajungem 
acasă, o să primeşti o bomboană! 

Văzu rândurile strânse de Nac Mac Fulgeri încă uitându-se 
lung la ea, cu feţe îngrijorate. 

— Ai ceva împotrivă dacă mergem mai departe? întrebă 
Fură Peoricine, ridicând o mână nervoasă. Mai înainte ca balena 
aia să... Mai înainte ca vaca aia dă balenă ză ze-ntoarcă? 

Tiffany se uită peste capetele lor. Farul nu era prea departe. 
De la mica sa insuliţă, se întindea un mic dig. 

— Da, te rog. Aăă... mulţumesc, zise ea, liniştindu-se puţin. 
Corabia şi balena dispăruseră în ploaie şi marea abia de mai 
făcea câte un salt spre țărm. 

O dromă şedea pe stânci, cu picioarele sale decolorate, 
grase, întinse drept în faţa ei. Se uita în largul mării şi părea să 
nu fi observat că se apropia barca. Se crede acasă la ea, gândi 
Tiffany. l-am dat un vis care-i place şi ei. 

Scoţiduşii se năpustiră pe dig şi legară barca. 

— OK, am ajuns, zise Fură Peoricine. O ză-i tăiem capu’ 
creaturii ăleia şi o ză fim imediat afar’ d-aici... 

— Nu! zise Tiffany. 

— Da... 

— Lăsaţi-o în pace. Pur şi simplu... lăsaţi-o în pace, bine? Nu 
ne interesează. 

Şi mai ştie şi despre mare, adaugă pentru ea. li este 
probabil dor de mare. De aceea este ăsta aşa un vis adevărat. 
Eu singură nu l-aş fi creat niciodată cum trebuie. 

Un crab adus de val se căţără pe piciorul dromei şi se aşeză 
să viseze visele crabilor. 

Se pare că şi o dromă se poate pierde în propriul său vis, 
gândi ea. Mă întreb dacă se va mai trezi vreodată? 

Se întoarse spre Nac Mac Fulgeri. 

— În visul meu, întotdeauna mă trezeam când ajungeam la 
far, zise ea. 

Scoţiduşii se uitară în sus, la turnul vopsit în roşu şi alb, şi 
toţi ca unul îşi scoaseră săbiile. 

— Noi n-avem încredere în Regină, zise Fură. Ea o ză-ţi dea 
voie să crezi ca eşti în siguranţă şi, taman când o ză laşi garda 
jos, te atacă. Stă la pândă după uşă, poţi pune pariu pă asta. O 
ză ne laşi pă noi să intrăm primii. 

Era un ordin, nu o întrebare. Tiffany încuviinţă cu un semn 
din cap şi îi privi pe Nac Mac Fulgeri grăbindu-se cu paşi 
mărunți peste stânci, spre turn. 

Singură pe dig, în afară de Wentworth şi de Roland cel lipsit 
de simţiri, ea scoase broscoiul din buzunar. El îşi deschise ochii 
galbeni şi se uită la mare. 

— Ori visez eu, ori sunt pe o plajă, zise el. Iar broaştele nu 
visează. 

— În visul meu visează şi ele, zise Tiffany. lar acesta este 
visul meu. 

— Atunci este unul extrem de periculos! zise broscoiul 
nerecunoscător. 

— Ba nu, e încântător, zise Tiffany. E minunat. Uită-te cum 
dansează lumina pe valuri! 

— Unde sunt plăcuţele care să avertizeze oamenii că s-ar 
putea îneca? se plânse broscoiul. Nu tu colaci de salvare, nu tu 
plase contra rechinilor. O, Doamne. Văd vreun salvamar 
calificat? Cred că nu. Şi dacă se întâmplă ca vreunul să... 

— Asta e o plajă, zise Tiffany. De ce vorbeşti aşa? 

— Nu... nu ştiu, zise broscoiul. Poţi să mă laşi jos, te rog? 
Simt că m-apucă durerea de cap. 

Tiffany îl lăsă pe pietre, iar el se afundă în nişte alge. După 
o vreme, îl auzi mâncând ceva. Marea era calma. Era paşnică. 

Şi-acesta era exact momentul în care oricine cu capul pe 
umeri ar fi devenit bănuitor. 

Dar nu se întâmplă nimic. Urmă un alt moment în care nu se 
întâmplă nimic. Wentworth ridică o pietricică de pe plajă şi o 
vâri în gură, pe principiul că orice ar fi putut fi o bomboană. 

Atunci, deodată, se auziră zgomote dinspre far. Tiffany auzi 
strigăte înfundate, şi bufnituri, şi o dată sau de două ori, 
zgomotul de sticlă spartă. Apoi auzi un zgomot de parcă ceva 
greu ar fi căzut pe o lungă scară în spirală, lovindu-se de fiecare 
treaptă în cale. 

Uşa farului se deschise. Nac Mac Fulgerii ieşiră afară. 
Păreau mulţumiţi. 

— Nicio problemă, zise Fură Peoricine. Nu-i nimeni 
înăuntru. 

— Dar a fost o mare gălăgie! 

— Oh, deah. A trebuit să fim siguri, zise Wullie Flaimuc. 

— Pi-picţei! strigă Wentworth. 

— O să mă trezesc când o să intru pe uşa aia, zise Tiffany, 
împingându-l pe Roland afară din barcă. Intotdeauna m-am 
trezit. Trebuie să meargă. Asta e visul meu. 

Îl ridică pe băiat în picioare, sprijinindu-l, şi se întoarse 
către cel mai apropiat Fulger: 

— Puteţi să-l aduceţi pe Wentworth? 

— Deah. 

— Şi n-o să vă rătăciţi, nici n-o să vă îmbătaţi sau mai ştiu 
ce? 

Fură Peoricine păru jignit. A 

— Noi nu ne rătăcim niciodată! zise el. Intotdeauna ştim 
unde suntem! Numai că, uneori, nu suntem siguri unde îs toate 
ălelalte, da’ nu-i vina noastră dacă toate ălelalte se pierd! Nac 
Mac Fulgerii nu s-au pierdut niciodată! 

— Şi cu beţia cum rămâne? întrebă Tiffany, târându-l pe 
Roland către far. 

— Noi nu ne-am pierdut niciodată în viaţa noastră! Nu zic 
bine, băieţi? exclamă Fură Peoricine. Se auzi un murmur de 
încuviinţare înciudată. Cuvintele „pierdut” şi „Nac Mac Fulgeri” 
n-ar trebui să apară în aceeaşi propoziţie! 

— Şi beţia? zise Tiffany din nou, lăsându-l pe Roland jos, pe 
pietriş. 

— Să te pierzi îi ceva ce li se întâmplă altor oameni! declară 
Fură Peoricine. Aş vrea ca acest punct să fie foarrrte clar! 

— Ei bine, cel puţin n-ar trebui să se afle nimic de băut într- 
un far, zise Tiffany. Şi râse. Asta dacă nu beti gazul din lampă, 
dar nimeni n-ar cuteza să facă una ca asta! 

Scoţiduşii amuţiră deodată. 

— Ş-atunci, ce s-ar întâmpla? întrebă Wullie Flaimuc, cu 
voce joasă, măsurată. Ar putea fi vorba despre o chestie dintr-o 
sticlă mare? 

— Cu un craniu şi două oase încrucişate pă ea? zise Fură 
Peoricine. 

— Da, probabil, şi e o băutură oribilă, zise Tiffany. [i se face 

groaznic de rău, dacă guşti din ea. 

— Zău? zise Fură Peoricine, gânditor. Asta-i foarte... 
interesant. În ce fel ţi se face rău dă la o chestie ca aia? 

— Cred că probabil mori, răspunse Tiffany. 

— Noi suntem morţi deja, zise Fură Peoricine. 

— Ei bine, atunci, vi s-ar face foarte, foarte greață, zise 
Tiffany şi se uită lung la el. Este şi inflamabilă, pe deasupra. 
Bună treabă că n-aţi băut aşa ceva, nu... 

Wullie Flaimuc râgâi zgomotos. Se simţi un puternic iz de 
parafină. 

— Deah, zise el. i 

Tiffany se duse şi-l aduse pe Wentworth. In spatele ei, auzi 
nişte şoapte înăbuşite, de la scoţiduşii care se strânseseră 
grămadă. 

— V-am spus io că dacă are un craniu pă ea 'nsamnă că n-ar 
trebui s-o atingem! 

— Marele Yan a zis ca ăsta e sămnu' că-i o băutură foarte 
tare! Şi că lucrurile au început să meargă rău, ştii, dacă oamenii 
au ajuns să lase lucruri ca astea prin locurile unde oamenii 
nevinovaţi ar putea, din întâmplare, să spargă uşa din balamale 
şi să dea drugii la o parte, să scoată marele lanţ dă la dulapul dă 
vase şi să-i sfărâme lacătul, şi apoi să le bea! 

— Ce înseamnă „inflamabil”? 

— Înseamnă că ia foc! 

— OK, OK, nu intraţi în panică. Fără râgâituri şi niciunu' 
dintre voi să nu se uşureze pă undeva prin apropierea unor 
flăcări neprotejate, OK? Şi purtaţi-vă natural. 

Tiffany zâmbi în sinea ei. Scoţiduşii păreau foarte greu de 
ucis. Probabil credinţa că eşti deja mort te face imun. Se 
întoarse şi se uită spre uşa farului. În visul ei, n-o văzuse 
niciodată deschizându-se cu adevărat. Întotdeauna se gândise 
că farul trebuia să fie plin de lumină, pe principiul că, la fermă, 
şopronul vacilor era plin de vaci şi magazia de lemne era plină 
de lemne. 

— Bine, bine, zise ea, privind în jos la Fură Peoricine. Eu o 
să-l duc pe Roland şi vă rog pe voi să-l aduceţi pe Wentworth. 

— Nu vrei să-l iei tu pă băieţel? întrebă Fură. 

— Pi-picţei! zbieră Wentworth. 

— Îl aduceţi voi, zise Tiffany scurt. 

Şi voia să spună: Sunt sigură că o să meargă figura, şi ar 
putea fi mai în siguranţă cu voi, decât cu mine. Sper că o să mă 

trezesc în dormitorul meu. Dacă m-aş trezi în dormitorul meu, 
ar fi foarte plăcut... 

Bineînţeles, dacă toţi ceilalţi aveau să se trezească tot acolo, 
s-ar fi putut confrunta cu nişte întrebări dificile, dar orice era 
mai bine decât cu Regina... 

Se auzi un zgomot grăbit, un clipocit în spatele ei. Se 
întoarse şi văzu marea dispărând, foarte repede. Se retrăgea de 
la țărm. Sub ochii ei, stâncile şi grămezile de alge se ridicară 
deasupra valurilor şi apoi deodată rămaseră la vedere şi se 
uscară. 

— Ah, zise ea, după câteva clipe. E în regulă. Ştiu ce e asta. 
Este refluxul. Marea face aşa. Se strânge-năuntru şi se revarsă 
iar în fiecare zi. 

— Zău? făcu Fură Peoricine. Uluitor. Arată de parcă s-ar 
scurge printr-o gaură... 

La vreo cincisprezece yarzi distanţă, ultimul şuvoi de apă de 
mare dispăru după o margine de stâncă şi câţiva picţei se 
îndreptau deja spre locul acela. 

Tiffany avu deodată un moment de ceva care nu era chiar 
panică. Era mult mai lent şi mai neplăcut decât panica. Începu 
cu o sâcâitoare mică îndoială, care spunea: refluxul nu e oare un 
pic mai lent? 

Profesorul (Minuni ale Lumei Nat'rale: Un Măr) nu intrase 
prea mult în detaliu. Dar erau peşti zbătându-se pe fundul mării 
lipsit de apă şi, acuma, peştii din mare doar nu mor în fiecare 
zi? 

— Aăă, cred că mai bine am fi cu băgare de seamă..., zise 
ea, târându-şi picioarele în urma lui Fură Peoricine. 

— Dă ce? Nu e ca atunci când se ridică apele, zise el. Când 
se întoarce fluxul? 

— Mm, nu în următoarele câteva ore, cred, zise Tiffany, 
simțind uşoara, supărătoarea panică devenind mai mare. Dar nu 
sunt sigură... 

— Atunci, avem tot timpul din lume, zise Fură Peoricine. 

Ajunseră la marginea stâncii, unde se aliniaseră toţi ceilalţi 
scoţiduşi. Un pic de apă încă mai clipocea peste picioarele lor, 
curgând apoi în hăul de dincolo. N 

Era ca şi cum s-ar fi uitat într-o vale. În capătul îndepărtat, 
la multe mile distanță, marea în retragere era doar o linie 
strălucitoare. 

La picioarele lor, totuşi, erau epave de corăbii. Şi nu erau 

puţine. Galioane şi schoonere, clippere, catarge sfărâmate, 
velaturi atârnând şi carene sparte zăceau în smârcurile a ceea 
ce fusese bazinul mării. 

Nac Mac Fulgerii, toţi ca un scoţiduş, răsuflară fericiţi. 

— Comori scufundate! 

— Deah! Aur! 

— Lingouri! 

— Juvaiere! 

— Ce vă face să credeţi că au vreo comoară în ele? întrebă 
Tiffany. 

Nac Mac Fulgerii părură uluiţi, de parcă le-ar fi sugerat că 
pietrele pot zbura. 

— Tre’ să aibă comori în ele, zise Wullie Flaimuc. Altminteri, 
ce rost ar mai fi avut să le lase scufândate? 

— Aşa-i, zise Fură Peoricine. Tre’ să fie aur în vasele 
scufândate, altminteri n-ar mai merita lupta cu toţi rechinii, 
toate caracatiţele şi restu’. Furtu' comorilor dă pă fundul 
oceanului, asta e aproape a mai mare, a mai straşnică hoţie din 
toate timpurile! 

Şi acum, ceea ce simţea Tiffany era o panică reală, cinstită. 

— Acela e un far! zise ea, arătându-l cu mâna. Puteţi să-l 
vedeţi? Un far pentru ca vasele să nu se zdrobească de stânci! 
Da? Inţeles? Asta este o capcană făcută dinadins pentru voi! 
Regina este încă prin preajmă! 

— Poate că ne-am putea cobori până acolo, doar să ne uităm 
într-una dintre corăbioarele alea? zise Fură Peoricine, timid. 

— Nu! Pentru că... 

Tiffany îşi ridică ochii. O sclipire îi atrăsese privirile. 

— Pentru că... marea... tocmai... vine... înapoi, zise ea. 

Ceea ce părea doar un nor la orizont devenea din ce în ce 
mai mare şi sclipea, în timp ce venea. Tiffany deja putea auzi 
vuietul. 

Urcă în fugă înapoi pe țărm şi îşi vâri mâinile la subsuorile 
lui Roland, ca să-l poată târî spre far. Privi înapoi: picţeii încă 
mai stăteau urmărind năvala uriaşului talaz. 

Şi printre ei era şi Wentworth, urmărind fericit valul, şi 
aplecându-se, astfel încât, dacă ei s-ar fi ridicat pe vârfuri, 
băiatul ar fi putut să dea mâna cu doi dintre Fulgeri. 

Imaginea i se întipări ca un fier înroşit în ochii ei. Băieţelul 
şi picţeii, toţi cu spatele la ea, toţi uitându-se curioşi la zidul 
năvalnic de apă, sclipitor şi umplând tot cerul. 

— Haideţi! ţipă Tiffany. M-am înşelat, ăsta nu e fluxul, e 
Regina... 

Corăbiile scufundate erau ridicate şi învârtite rapid de 
muntele şuierător al apei. 

— Veniţi odată! 

Tiffany izbuti să-l ridice pe Roland pe umărul ei şi, 
clătinându-se printre stânci, ajunse la uşa farului exact când 
valul se spărgea în spatele ei... 

„„„pentru o clipă lumea fu inundată de o lumină albă... 

„„.Şi zăpada scârţâi sub tălpi. 

Era tărâmul mut, îngheţat al reginei. Nu era nimeni în jur şi 
nimic de văzut în afară de zăpadă, iar, în depărtare, pădurea. 
Nori negri pluteau deasupra. 

În faţa ei, şi doar întrezărită, era o imagine în văzduh. Arăta 
nişte iarbă şi câteva pietre, luminate de razele lunii. 

Era priveliştea de cealaltă parte a uşii de acasă. 

Se întoarse în loc, disperată. 

— Vă rog! strigă ea. Nu era o chemare adresată nimănui, în 
mod special, doar simţea nevoia să strige. Fură? William? 
Wullie? Wentworth? 

De departe, dinspre pădure, se auzi lătratul câinilor Morţii. 

— Trebuie să ies, murmură Tiffany. Trebuie să plec... 

Îl apucă pe Roland de guler şi-l târî spre uşă. Cel puţin, pe 
zăpadă aluneca mai uşor. 

Nimeni şi nimic nu încercară s-o oprească. Zăpada se 
împrăştia puţin şi dincolo de uşă, printre pietre şi peste iarbă, 
dar aerul era cald şi viu, cu zgomotele de noapte ale gâzelor. 
Sub o lună reală, sub un cer real, ea târî băiatul spre o piatră 
căzută şi-l sprijini cu spatele de ea. Se aşeză lângă el, istovită 
până-n măduva oaselor, căutând să-şi recapete suflul. 

Rochia îi era udă şi mirosea a mare. Putu să-şi audă 
propriile gânduri, de la mare distanţă: 

Ar putea fi încă în viaţă. A fost un vis, la urma urmelor. 
Trebuie să existe o cale înapoi. Tot ce trebuie să fac e s-o 
găsesc. Trebuie să mă întorc acolo. 

Câinii se auzeau foarte tare... 

Se ridică din nou în picioare, deşi tot ce voia cu adevărat era 
să doarmă. 

Cele trei pietre ale uşii se conturau negricioase pe cerul 
înstelat. Cea din stânga se înclină, încet, înăuntru, iar celelalte 
două sfârşiră aşezându-se deasupra ei. 

_ Alergă până la ele şi încercă să ridice tonele de piatra. 
Împinse cu mâinile în aer în jurul lor, în caz că uşa ar mai fi fost 
încă acolo. Îşi forţă ochii în fel şi chip, doar-doar o zări-o. 
Tiffany stătu sub stele, singură, şi încercă să nu plângă. 
— Ce ruşine, zise Regina. I-ai abandonat pe toţi, nu-i aşa...? 

Capitolul 13 
Pământul de sub Val 


Regina păşi prin iarbă, apropiindu-se de Tiffany. Unde călca, 
gheaţa sclipea câteva clipe. Micuța parte din Tiffany care încă 
mai gândea gândi: Îmi omoară iarba. 

— Întreaga viaţă nu e decât un vis, dacă stai să te gândeşti, 
zise Regina cu aceeaşi voce enervant de calmă, glumeaţă. Se 
aşeză pe pietrele căzute. Voi, oamenii, sunteţi mari visători. 
Visaţi că sunteţi deştepţi. Visaţi că sunteţi importanţi. Visaţi că 
sunteţi deosebiți. Ştii, sunteţi aproape mai buni decât dromele. 
Cu siguranţă aveţi mai multă imaginaţie. Ar trebui să-ţi 
mulţumesc. 

— Pentru ce? zise Tiffany, cu ochii în pământ. Groaza îi 
înfăşurase trupul în sârme înroşite în foc. Nu avea încotro să 
fugă. 

— Niciodată nu mi-am dat seama cât de frumoasă este 
lumea voastră, zise Regina. Vreau să spun, dromele... ei bine, 
nu sunt mai mult decât un soi de bureţi umblători, serios. 
Lumea lor este veche. Este aproape moartă. Nu prea mai sunt 
creative. Cu puţin ajutor din partea mea, oamenii ar putea fi 
mult mai buni. Pentru că, vezi tu, voi visaţi tot timpul. Tu, mai 
ales, visezi tot timpul. Imaginea ta despre lume este un peisaj 
cu tine în centru, nu-i aşa? Minunat. Uită-te la tine, în rochia aia 
aproape oribilă şi cu ghetele alea grosolane. Tu ai visat că poţi 
invada lumea mea cu o tigaie. Ai avut visul ăsta despre 
Curajoasa Fetiţă Salvându-şi Frăţiorul. Ai crezut că erai eroina 
unei poveşti. Şi apoi i-ai părăsit şi ai plecat. Ştii, să fii izbit de 
milioane de tone de apă de mare trebuie să fie ca un munte de 
fier care-ţi cade în cap, nu? 

Tiffany nu putea gândi. Mintea îi era învăluită într-o ceaţă 
fierbinte, trandafirie. Nu mersese. 

Gândul ei de-al treilea era pe undeva prin ceaţă, încercând 
să se facă auzit. 

— L-am scos pe Roland afară, murmură ea, cu ochii încă în 
pământ. 

— Dar el nu e al tău, zise Regina. El este, hai s-o 
recunoaştem, un băiat mai degrabă stupid, cu o faţă mare şi 
roşie, şi creier preparat din carne de porc, ca şi tatăl lui. Ţi-ai 
lăsat frăţiorul în urmă, cu o ceată de mici hoţi, şi ai salvat un 
prostănac răsfăţat. 

Nu mai era timp! ţipă Gândul ei de-al treilea. N-ai mai fi 
ajuns la el şi înapoi la far! Era să nu scapi nici tu! L-ai scos afară 
pe Roland! Era singurul lucru logic de făcut! Nu trebuie să te 
simţi vinovată pentru asta! Ce-i mai bine, să încerci să-l salvezi 
pe fratele tău şi să fii îndrăzneață, curajoasă, stupidă şi moartă, 
sau să-l salvezi pe băiat şi să fii îndrăzneață, curajoasă, cu capul 
pe umeri şi vie? 

Dar ceva continua să spună că stupidă şi moartă ar fi fost 
mult mai... corect. 

Ceva continua să spună: O să-i spui mamei tale că ai putut 
să vezi că nu mai era timp să-l salvezi pe fratele tău, aşa că ai 
salvat pe altcineva în schimb? O să fie mulţumită că ai rezolvat 
problema aşa? Câteodată, să ai dreptate nu ajută la nimic. 

Asta e Regina! ţipă Gândul ei de-al treilea. E vocea ei! Ca şi 
cum te-ar hipnotiza! Trebuie să n-o mai asculţi! 

— Bănuiesc că nu e vina ta că eşti atât de rece şi de lipsită 
de inimă, zise Regina. Probabil ţi se trage de la părinţi. Probabil 
nu ţi-au acordat niciodată destulă atenţie. Şi să-l aibă pe 
Wentworth a fost un lucru foarte crud, chiar ar fi trebuit să fie 
mai cu băgare de seamă. Şi te-au lăsat să citeşti prea multe 
cuvinte. Nu poate fi de bine pentru un creier tânăr, să cunoască 
nişte cuvinte ca paradigmă şi escatologic. Conduce la un 
comportament de genul a-ţi folosi propriul frate ca momeală 
pentru un monstru. 

Regina oftă. 

— Din nefericire, soiul acesta de lucruri se întâmplă tot 
timpul. Cred că ar trebui să fii mândră că nu eşti mai rău decât 
profund introvertită şi neadaptată social. 

Se plimbă în jurul lui Tiffany. 

— E atât de trist, continuă ea. Visezi că eşti puternică, 
raţională, logică... tipul de persoană care întotdeauna are o 
bucăţică de sfoară la ea. Dar asta e doar scuza ta că nu eşti 
umană, în adevăratul sens al cuvântului. Eşti doar un creier, 
lipsit cu totul de inimă. Nici măcar n-ai plâns când Buni 

Suferind a murit. Gândeşti prea mult şi iată că, acum, preţioasa 
ta gândire te-a părăsit. Ei bine, eu cred că ar fi cel mai bine să 
te omor pe loc. Tu nu? 

Găseşte o piatră! ţipă Gândul ei de-al treilea. Loveşte-o! 

Tiffany observă şi alte siluete în întuneric. Erau câţiva dintre 
oamenii din scenele de vară, dar erau şi drome, şi călăreţul fără 
cap, şi femeile Bondar. 

În jurul ei, ceața se întinsese pe pământ. 

— Cred că o să ne placă aici, zise Regina. 

Tiffany putu să simtă frigul urcându-i pe picioare. Gândul ei 
de-al treilea, răguşit de efort, strigă: Fă ceva! 

Ar fi trebuit să fie mai bine organizată, se gândi ea, înăbuşit. 
N-ar fi trebuit să aibă încredere în vise. Sau... probabil ar fi 
trebuit să fiu o fiinţă omenească adevărată. Cu mai multă... 
sensibilitate. Dar nu m-am putut abţine să nu plâng! Pur şi 
simplu... nu mi-a venit! Şi cum aş putea să mă opresc din 
gândit? Şi din gânditul gândirii? Şi chiar din gânditul despre 
gânditul gândirii? 

Văzu zâmbetul din ochii reginei şi gândi: Care dintre toate 
aceste persoane ce gândesc toate acestea este cu adevărat eu? 

Şi chiar există de-adevăratelea un eu? 

Norii se întindeau pe cer ca o pată. Acopereau stelele. Erau 
norii de tuş din lumea îngheţată, norii coşmarurilor. Începu să 
plouă, picături de apă amestecată cu gheaţă. Loveau iarba ca 
gloanţele, prefăcându-se în noroi cretos. Vântul urla ca o haită 
de câini ai Morţii. 

Tiffany izbuti să facă un pas înainte. Noroiul clefăi sub 
ghetele ei. 

— Un pic de energie, în sfârşit? zise Regina, dându-se un 
pas înapoi. 

Tiffany încercă încă un pas, dar lucrurile nu mai merseră. 
Era prea înfrigurată şi prea obosită. Putea simţi cum sinea ei 
dispare, se pierde... 

— Ce trist, să sfârşeşti aşa, zise Regina. 

Tiffany căzu cu faţa în noroiul care îngheţa. 

Începu să plouă mai tare, înţepând-o ca acele, bătându-i ca 
un ciocan în cap, şiroindu-i ca nişte lacrimi de gheaţă pe obraji. 
O lovi atât de tare, că rămase fără suflare. 

Simţea frigul absorbindu-i toată căldura din trup. Şi asta era 
singura senzaţie care îi mai rămăsese, în afară de nota 
muzicală. 

Suna ca mirosul de zăpadă sau scânteierea brumei, înalt, 
încet şi continuu. 

Nu mai putea simţi pământul de sub ea şi nu mai era nimic 
de văzut, nici măcar stelele. Norii înghiţiseră totul. 

Îi era atât de frig că nu mai putea simți nici frigul, cum nu-şi 
mai simţea nici degetele. Un gând reuşi să se furişeze în mintea 
ei îngheţată. Există totuşi vreun eu? Sau gândurile mele doar au 
visat despre mine? 

Întunecimea deveni mai adâncă. Noaptea nu fusese 
niciodată atât de neagră, nici iarna atât de rece. Era mai rece 
decât în miezul iernilor când se aşternea zăpada, şi Buni 
Suferind mergea cu greu din nămete în nămete, căutând trupuri 
calde. Oile puteau supravieţui zăpezii, dacă păstorul avea ceva 
minte, obişnuia să spună Buni. Zăpada ocrotea de ger, oile 
supraviețuind în găuri calde sub acoperişul de zăpadă, în vreme 
ce un vânt amarnic sufla pe deasupra lor, fără să le atingă. 

Dar acum era la fel de frig ca în acele zile în care nici măcar 
zăpada nu mai putea să cadă, iar vântul însuşi era ger pur, 
suflând ace de gheaţă peste iarbă. Acelea erau zilele ucigaşe de 
la începutul primăverii, când se năşteau mieii şi iarna se 
năpustea vuind peste lume încă o dată... 

Era întuneric pretutindeni, nemilos şi lipsit de stele. 

Un singur punct de lumină, în depărtare. 

O stea. Foarte joasă. Mişcătoare... 

Creştea în noaptea furtunoasă. 

Venea mişcându-se în zigzag. 

Tăcerea o învălui pe Tiffany şi o închise în sine. 

Tăcerea mirosea a oi, a terebentină şi a tutun de pipă. 

Şi apoi... veni mişcarea, de parcă ar fi căzut prin pământ, 
foarte repede. 

Şi o căldură plăcută şi, pentru o clipă, zgomotul valurilor. 

Şi propria voce, înăuntrul capului ei. 

Pământul ăsta e în oasele mele. 

Pământul de sub Val. 

Albeaţă. 

Se rostogolea prin bezna caldă, grea, din jurul ei, ceva ca 
zăpada, dar la fel de fină ca praful. Se îngrămădea undeva sub 
ea, pentru că putea vedea o slabă albeaţă. 

O creatură ca un con de îngheţată cu o mulţime de 
tentacule trecu iute pe lângă ea şi se îndepărtă. 

Sunt sub apă, gândi Tiffany. 

Îmi amintesc... 

Aceasta este ploaia de un milion de ani de sub mare, acesta 
este noul pământ care se născuse sub un ocean. Nu e un vis. E... 
o amintire. Pământul de sub Val. Milioane şi milioane de cochilii 
mici... 

Pământul acesta era viu. 

Tot timpul rămăsese mirosul cald, liniştitor al colibei de 
păstor şi senzaţia că era ţinută în braţe invizibile. 

Albeaţa de sub ea se ridică şi deasupra capului ei, dar nu 
părea stingheritoare. Era ca în mijlocul ceţii. 

Acum sunt înăuntrul cretei, ca o cremene, ca un calchiu... 

Nu era sigură cât timp petrecuse în apele adânci şi calde, 
sau dacă trecuse cu adevărat vreun timp, sau dacă milioane de 
ani nu trecuseră într-o secundă, dar simţi din nou mişcare şi o 
senzaţie de ridicare. 

Mai multe amintiri îi apărură în minte. 

Intotdeauna a fost cineva care să păzească hotarele. Nu ei 
hotărâseră. Aşa se hotărâse pentru ei. Cineva trebuia să aibă 
grijă. Uneori, trebuia să lupte. Cineva trebuia să vorbească 
pentru cei care nu cuvântă... 

Deschise ochii. Încă mai zăcea în noroi, iar Regina râdea la 
ea şi, deasupra capului, furtuna încă mai era dezlănţuită. 

Dar ea simţea căldura. De fapt, se simţea înfierbântată, 
încinsă ca fierul roşu de mânie... mânie pentru iarba stricată, 
mânie pentru propria prostie, mânie pentru această frumoasă 
creatură al cărei singur talent era să controleze. 

Această... creatură încerca să fure lumea ei. 

Toate vrăjitoarele sunt egoiste, zisese Regina. Dar Gândul 
de-al treilea al lui Tiffany zise: Atunci fă-ţi din egoism o armă! 
Pune stăpânire pe toate lucrurile! Fă vieţile, visele şi speranţele 
celorlalţi ale tale! Ocroteşte-le! Salvează-le! Adu-le la stână! 
Infruntă vijeliile pentru ele! Alungă lupul! Visele mele! Fratele 
meu! Familia mea! Pământul meu! Lumea mea! Cum îndrăzneşti 
tu să iei aceste lucruri, când ele sunt ale mele! 

Am o datorie! 

Mânia rupse zăgazurile. Se ridică în picioare, îşi strânse 
pumnii şi ţipă la furtună, punând în ţipătul ei toată mânia care 
clocotea în ea. 

Fulgerul lovi pământul de o parte şi de alta ei. De două ori. 
Şi rămase acolo, trosnind, până când se formară doi câini. 

leşeau aburi din blănile lor, iar lumina albastră zbură în 

scântei din urechile lor, când se scuturară. Se uitară atenţi la 
Tiffany. 

Reginei i se tăie răsuflarea şi dispăru. 

— Apropie-te, Fulger! strigă Tiffany. Vino la mine, Tunet! 

Şi îşi aminti de vremurile când alergase peste dealuri, 
căzând, strigând toate năzbâtiile, în vreme ce câinii făcuseră 
exact ceea ce trebuia făcut... 

Două săgeți, albă şi neagră, zburară peste iarbă şi urcară în 
nori. 

Adunau turma furtunii. 

Norii se zăpăceau de spaimă şi se împrăştiau, dar 
întotdeauna un meteorit străbătea cerul şi îi întorcea. Siluete 
monstruoase se ghemuiau şi ţipau în cerul învolburat, dar Tunet 
şi Fulger avuseseră de-a face cu multe turme. Când şi când se 
mai vedea un clămpănit de colţi fulgerând şi scoțând scântei, şi 
se auzea un vaiet. Tiffany se uita în sus, cu ploaia curgându-i 
şiroaie pe faţă, şi striga porunci pe care niciun câine n-ar fi 
putut vreodată să le audă. 

Înghesuindu-se, uruind şi urlând, furtuna se rostogoli 
dincolo de dealuri, către munţi, unde erau văi adânci, în care 
putea să se adăpostească. 

Cu răsuflarea tăiată, radiind de triumf, Tiffany privi cerul 
până când câinii se întoarseră şi se aşezară, din nou, în iarbă. Şi 
atunci îşi aminti altceva: nu conta ce porunci le dădea ea 
acestor câini. Nu erau câinii ei. Erau câini învăţaţi. 

Tunet şi Fulger nu primeau porunci de la o fetiţă. 

Iar câinii nu se uitau la ea. Se uitau în spatele ei. 

S-ar fi întors, dacă i-ar fi spus cineva că un monstru cumplit 
se afla în spatele ei. S-ar fi întors dacă i s-ar fi spus că avea o 
mie de dinţi. Dar nu voia să se întoarcă acum. Să se abţină i se 
păru cel mai greu lucru pe care îl făcuse vreodată. 

Nu-i era frică de ceea ce ar fi putut vedea. Era îngrozită, 
speriată de moarte, înfricoşată până-n măduva oaselor de ceea 
ce ar fi putut să nu vadă. Îşi închise ochii, în vreme ce ghetele ei 
laşe o învârtiră în loc şi atunci, după ce trase adânc aer în piept, 
îi deschise din nou. 

O rafală de vânt mirosind a tutun Jolly Sailor, a oaie şi a 
terebentină. 

Scânteind în întuneric, împrăştiind lumină din rochia albă 
de păstoriţă şi din fiecare panglică albastră şi cataramă de 
argint de pe ea, era Buni Suferind, zâmbind larg, radiind de 

mândrie. Într-o mână ţinea uriaşa bâtă ornamentală, împodobită 
cu fundiţe albastre. 

Făcu încet o piruetă, iar Tiffany văzu că, dacă era o 
păstorită strălucitoare, luminoasă din cap până-n poale, în 
picioare încă mai avea uriaşele şi grelele ei ghete. 

Buni Suferind îşi scoase pipa din gură şi înclină scurt capul 
spre Tiffany, ceea ce însemna, pentru ea, un ropot de aplauze. 
Şi apoi... n-a mai fost. 

Un întuneric real, luminat de stele, acoperea iarba şi reale 
sunete de noapte umpleau văzduhul. Tiffany nu ştia dacă ceea 
ce tocmai se întâmplase fusese un vis, sau dacă se întâmplase 
undeva care nu era chiar aici, sau dacă se întâmplase doar în 
mintea ei. Nu conta. Se întâmplase. Şi acum... 

— Dar eu sunt încă aici, zise Regina, apărând înaintea ei. 
Poate că totul a fost un vis. Poate că ţi-ai ieşit puţin din minţi, 
pentru că eşti, la urma urmelor, un copil foarte ciudat. Poate că 
ai primit un ajutor. Cât de bună eşti tu? Chiar crezi că poţi să-mi 
ţii piept singură? Pot să te fac să crezi orice vreau eu... 

— Crivens! 

— Oh, nu, nu ei, zise Regina, ridicându-şi braţele. 

Nu erau doar Nac Mac Fulgerii, ci şi Wentworth, un 
puternic miros de alge, multă apă şi un rechin mort. Apăruseră 
plutind în aer şi aterizară grămadă între Tiffany şi Regină. Dar 
un pict este întotdeauna gata de bătaie, aşa că, de cum cădeau, 
făceau un salt, se rostogoleau şi îşi scoteau săbiile din teacă, 
scuturându-şi apa de mare din păr. 

— Oh, tu eşti, nu-i aşa? zise Fură Peoricine, uitându-se în 
sus, spre Regină. Faţa-n faţă cu tine, în sfârşit, hoaşcă afurisită 
ce eşti tu! Nu poţi să vii aici, înţelegi? Şterge-o de-aici! Ai de 
gând să pleci în linişte? 

Regina îl călcă, apăsând cu toată greutatea pe el. Când îşi 
ridică piciorul, numai vârful capului i se mai vedea din iarbă. 

— Aha, de-asta-mi eşti? zise el, ieşind din pământ de parcă 
nu s-ar fi întâmplat nimic. Nu vreau să ajung să-mi pierd 
răbdarea cu tine! Şi n-are niciun rost să-ţi trimiţi căţelandrii 
împotriva noastră, fiin'că, ştii, îi putem duce la hingheri! Se 
întoarse spre Tiffany, care nu se clintise. Lasă asta pă seama 
noastră, Matcă. Noi şi Regina ne cunoaştem dă multişor! 

Regina pocni din degete. 

— Întotdeauna v-aruncaţi în treburi pe care nu le înţelegeţi, 
şuieră ea. Ei bine, puteţi să vă descurcaţi cu astea? 

Toate săbiile Nac Mac Fulgerilor se luminară deodată în 
albastru. 

Din spatele rândurilor de picţei luminaţi nepământean, o 
voce care semăna foarte mult cu a lui Wullie Flaimuc zise: 

— Ah, acum am încurcat-o d-a binelea... 

Trei personaje apărură din aer, la ceva distanţă de ei. Cel 
din mijloc, după cum văzu Tiffany, avea o robă lungă, roşie, şi 
pantaloni trei-sferturi, negri, strânşi pe picior, şi catarame la 
pantofi. Ceilalţi erau oameni obişnuiţi, după câte se părea, 
îmbrăcaţi în haine cenuşii obişnuite. 

— Oh, eşti o femeie rrrrrrea, Regină, zise gonnaglobardul 
William, dacă trimiţi avocaţii asupra noastră... 

— Îl vedeţi p-ăl din stânga, dă colo, scânci un pict. Vedeţi, 
are o mapă dă avocat! E o mapă dă avocat! O, vai, vai, vai, o 
mapă dă avocat, vai... 

Fără tragere de inimă, făcând câte un pas odată, 
înghesuindu-se unii într-alţii, Nac Mac Fulgerii începură să se 
dea înapoi. 

— Oh, vai, vai, îi desface capsele, gemu Wullie Flaimuc. Oh, 
vai, vai, vai, e sunetul Judecăţii dă Apoi, când un avocat face 
asta! 

— Domnul Fură Peoricine Fulger şi diverşi alţii? zise unul 
dintre personaje cu o voce înspăimântătoare. 

— Nu-i nimenea p-aci cu numele ăsta! strigă Fură Peoricine. 
Nu ştim nimica! 

— Am întocmit o listă cu acuzaţii de drept penal şi civil, 
totalizând nouăsprezece mii şapte sute şaizeci şi trei de delicte 
separate... 

— N-am fost acolo! zbieră Fură Peoricine disperat. N-am 
dreptate, băieţi? 

— „inclusiv mai mult de două mii de cazuri de Provocare 
De Scandal, Tulburare A Ordinii Publice, Găsit Beat, Găsit 
Foarte Beat, Folosire De Limbaj Insultător (luând în calcul 
nouăzeci şi şapte de cazuri de Folosire De Limbaj Probabil 
Insultător, Dacă L-ar Mai Fi Putut lInţelege Şi Altcineva), 
încălcare A Păcii, Zăbovire Cu Intenţii Rele... 

— E o confuzie dă persoană! strigă Fură Peoricine. Nu e 
vina noastră! Noi doar stăteam acolo şi altcineva a făcut-o şi a 
fugit! 

— ...Mare Hoţie, Hoţie Măruntă, Jaf, Spargere De Casă, 
Târcolire Cu Intenţia De A Comite O Nelegiuire... 

— N-am fost înţeleşi dă când am fost copii! ţipă Fură 
Peoricine. Ne luaţi numa’ pă noi din pricină că suntem albaştri! 
Întotdeauna suntem învinovăţiţi dă toate cele! Poliţia ne urăşte! 
Nici măcar n-am fost în ţară! 

Dar, la protestele picţeilor care se făcuseră mici, unul dintre 
avocaţi scoase un mare rulou de hârtie din mapa sa. Îşi drese 
glasul şi citi: 

— Angus, Mare; Angus; Nu-atât-de-mare-cât-Angus; Angus, 
Scoţiduşul; Archie, Mare; Archie, Un Ochi; Archie, Scoţiduş 
Nebun... 

— Au pus mâna pă numele noastreee! se jeli Wullie Flaimuc. 
Au pus mâna pă numele noastre! E-nchisoare sigură pentru noi! 

— Obiecţie! Solicit o ordonanţă de Habeas Corpus“, zise o 
voce micuță. Şi pledez pentru Visne faciem capite repletam, fără 
prejudiciu. 

Câteva momente domni o tăcere absolută. Fură Peoricine se 
întoarse să se uite la speriaţii Nac Mac Fulgeri şi zise: 

— OK, OK, care dintre voi a spus asta? 

Broscoiul ieşi din mulţime şi suspină. j 

— Mi-am amintit deodată totul, zise el. Imi amintesc acum 
cine am fost. Limbajul juridic mi-a retrezit amintirile. Acum sunt 
un broscoi râios, dar..., înghiți zgomotos, odinioară am fost un 
avocat. Şi asta, oameni buni, e ilegal. Aceste acuzații sunt în 
totalitate o împletitură de minciuni, bazate pe zvonuri. 

Îşi ridică ochii galbeni spre avocaţii Reginei. 

— În continuare, solicit ca acest caz să fie amânat sine die”, 
pe baza Potest-ne mater tua suere, amice??? 

Avocaţii scoseseră nişte volume uriaşe de nicăieri şi le 
răsfoiau, urmărind grăbiţi rândurile cu degetul. 

— Nu suntem obişnuiţi cu terminologia avocaţilor curţii 
regale, zise unul dintre ei. 

— Hei, au năduşitără, zise Fură Peoricine. Vrei să spui că 
putem avea foarte bine şi nişte avocaţi dă partea noastră? 

— Da, bineînţeles, zise broscoiul. Puteţi avea avocaţi ai 
apărării. 


35 Provincie din Scoţia. 
36 Numele unei legi celebre care, în Anglia, ordona aducerea 
deţinutului în faţa Curţii, pentru a putea valida arestarea acestuia. 
37 Fără fixarea unei date, până la un termen nedefinit (lat). 
38 Mama ta ştie să coasă, prietene? (lat.) 

— Apărare? sări Fură Peoricine. Îmi spui tu mie că am putea 
scăpa basma curată din asta, fiin'că-i doar o urzeală dă 
minciuni? 

— Cu siguranţă, răspunse broscoiul. Şi cu toată bogăţia pe 
care aţi furat-o, puteţi plăti de ajuns ca să fiţi foarte nevinovaţi, 
într-adevăr. Taxa mea va fi... 

Înghiţi anevoie, când o duzină de săbii luminoase se 
îndreptară către el. 

— Tocmai mi-am amintit de ce zâna aceea nănaşă m-a 
prefăcut într-un broscoi râios, zise el. Aşadar, în aceste 
circumstanţe, o să preiau eu cazul, pro bono publico”. 

Săbiile nu se clintiră. 

— Asta înseamnă pe gratis, adăugă el. 

— Oh, atunci îi bine, ne place cum sună asta, zise Fură 
Peoricine, la auzul săbiilor vârâte la loc în teacă. Cum se face că 
eşti un avocat și un broscoi râios? 

— Oh, ei bine, a fost doar o mică discuţie în contradictoriu, 
zise broscoiul. O zână nănaşă i-a dăruit clientului meu trei 
dorinţe - sănătatea obişnuită, pachetul cu înstărirea şi fericirea 
-, iar când clientul meu s-a trezit într-o dimineaţă ploioasă şi nu 
s-a simţit deosebit de fericit, m-a luat pe mine să o acţioneze în 
justiţie pentru încălcarea contractului. Se întâmpla în mod 
hotărât pentru prima oară în istoria zânelor nănaşe. Din 
nefericire, după cum a ieşit la iveală, astfel au fost transformați 
clientul într-o mică oglinjoară portabilă, iar avocatul lui, aşa 
cum îl vedeţi în faţa dumneavoastră, într-un broscoi râios. Cred 
că partea cea mai rea a fost că judecătorul a aplaudat. A fost 
dureros, în opinia mea. 

— Dar tu încă îţi mai poţi aminti toată treaba cu legile? 
Bine, zise Fură Peoricine. Aruncă o privire spre ceilalţi avocaţi. 
Hei, scârboşilor, ne-am luat un avocat ieftin şi nu ni-i frică să-l 
folosim cu prejudiciu! 

Ceilalţi avocaţi scoteau din ce în ce mai multe hârţoage din 
aer, acum. Păreau îngrijoraţi şi puţin speriaţi. Ochii lui Fură 
Peoricine străluceau privindu-i. 

— Ce-a însemnat chestia aia cu „Vezi-nu-facem”, învățatul 
meu prieten? întrebă el. 

— Vis-ne faciem capite repletam, zise Broscoiul. A fost 
singurul lucru pe care l-am putut spune la repezeală, dar 


39 În folosul comunităţii (lat.) 

înseamnă, aproximativ - tuşi puţin - „Ai vrea o faţă care e plină 
de cap?” 

— Şi când te gândeşti că noi nu ştiam că vorbirea 
avocăţească e-aşa dă simplă, zise Fură Peoricine. Am fi putut fi 
cu toţii avocaţi, băieţi, dacă am fi ştiut cuvinte frumoase! Hai să 
punem mâna pă ei! 

Nac Mac Fulgerii îşi puteau schimba dispoziţia cât ai clipi, 
mai ales la auzul strigătelor de bătălie, îşi ridicară săbiile în aer: 

— Doişpe sute dă oameni furioşi!“ strigară ei. 

— Nu mai vrem drame dă curte!“ 

— Legea e dă partea noastră! 

— Legea-i făcută s-aibă grijă dă ticăloşi!“? 

— Nu! zise Regina şi flutură din mână. 

Avocaţi şi scoţiduşi dispărură. Nu mai erau decât ea şi 
Tiffany, faţă-n faţă, pe iarbă, în zori de ziuă, şi cu vântul 
şuierând pe lângă pietre. 

— Ce-ai făcut cu ei? strigă Tiffany. 

— Oh, sunt ei... pe undeva, zise Regina nepăsătoare. Toate-s 
doar vise, oricum. Şi vise în vise. Nu te poţi bizui pe nimic, 
fetiţo. Nimic nu-i real. Nimic nu durează. Totul piere. Tot ce poţi 
face e să înveţi să visezi. Şi e prea târziu pentru asta. Iar eu... 
eu am avut mai mult timp la dispoziţie ca să învăţ. 

Tiffany nu era sigură care dintre gândurile ei era activ 
acum. Era obosită. Se simţea de parcă se uita la ea însăşi de 
undeva de deasupra şi puţin mai în spate. Se văzu înfigându-şi 
ghetele mai bine în iarbă, şi atunci... 

„..Şi atunci... 

„„.Şi atunci, cum s-ar ridica cineva din norii somnului, simţi 
Timpul adânc, foarte adânc, de sub ea. Simţi răsuflarea 
dealurilor şi vuietul îndepărtat ai străvechilor mări prinse în 
milioane de cochilii micuţe. Se gândi la Buni Suferind, sub 
iarbă, devenind parte din cretă, din nou, parte din Pământul de 
sub Val. Simţi parcă nişte roţi uriaşe de timp şi stele, care se 
învârteau încet in jurul ei. 

Deschise ochii şi atunci, undeva înăuntru, deschise ochii din 
nou. 


40 După titlul filmului Doisprezece oameni furioși. 
41 Referire la erorile judiciare. 
42 Citat din romanul Moara de pe Floss, de George Eliot, cu deosebire 
ca, acolo, to take care of însemna „a se ocupa de”. 

Auzea iarba crescând şi zgomotul viermilor de sub iarbă. 
Putea simţi miile de vietăţi mici din jurul ei, mirosul tuturor 
miresmelor în adierea vântului, şi putea vedea toate umbrele 
nopţii... 

Roţile de stele şi ani, de spaţiu şi timp, înţepeniră în loc. 
Ştia cu precizie unde era, cine era şi ce era ea. 

Îşi repezi pumnul înainte. Regina încercă s-o oprească, dar 
ar fi putut să încerce la fel de bine să oprească roata anilor. 
Pumnul lui Tiffany o nimeri în faţă şi o dobori la pământ. 

— N-am plâns niciodată pentru Buni, fiindcă nu era nevoie, 
zise ea. Ea nu m-a părăsit nicio clipă! 

Se aplecă şi, odată cu ea, se aplecară şi secolele. 

— Secretul nu este să visezi, îi şopti ea. Secretul este să te 
trezeşti. Trezirea e mai grea. Eu m-am trezit şi sunt reală. Ştiu 
de unde vin şi încotro mă îndrept. Nu mă mai poţi prosti. Nici 
atinge. Pe mine sau pe orice este al meu. 

Nu voi mai fi niciodată aşa, se gândi ea, când văzu groaza în 
ochii Reginei. Niciodată nu mă voi mai simţi cât cerul de înaltă, 
ca dealurile de bătrână şi ca marea de puternică. Mi s-a dat 
ceva pentru o vreme, iar preţul acestuia este că va trebui să-l 
dau înapoi. 

Iar răsplata este, de asemenea, să dai înapoi. Niciun om nu 
poate trăi aşa. Poţi să petreci o zi întreagă uitându-te la o floare 
ca să vezi cât este de frumoasă, şi cu asta nu vei mai termina 
mulsul. Nu-i de mirare că ne visăm calea prin viaţă. Să fii treaz 
şi să vezi totul aşa cum este în realitate... nimeni n-ar putea 
rezista prea mult. . 

Trase adânc aer în piept şi o ridică pe Regină în picioare. Îşi 
dădea seama că se întâmplau lucruri, că vuiau visele în jurul ei, 
dar nimic n-o afecta. Ea era reală şi era trează, mai trează decât 
fusese vreodată. Trebuia să se concentreze până şi să se 
gândească împotriva furtunii de senzaţii care-i inundau mintea. 

Regina era uşoară ca un copil şi îşi schimba forma, 
nebuneşte, în mâinile lui Tiffany - când în monştri şi animale 
amestecate, când în creaturi cu gheare şi tentacule. Dar, în cele 
din urmă, rămase mică şi cenuşie, ca o maimuţă, cu un cap 
mare şi ochi rotunzi, şi cu un piept puţin vălurit, care se ridica 
şi cobora în ritmul respirației sale gâfâite. 

Ajunse la pietre. Arcul stătea neclintit. Nu fusese niciodată 
căzut, se gândi Tiffany. Nu avea nicio putere, nu ştia nicio vrajă, 
doar un singur truc. Cel mai rău. 

— Stai departe de aici, zise Tiffany, păşind prin uşa de 
piatră. Să nu te mai întorci niciodată. Să nu te mai atingi 
niciodată de ceva de-al meu. Şi atunci, pentru că rezerva ei era 
atât de neînsemnată şi de copilărească, adăugă: Dar sper că 
acolo e cineva care să plângă în urma ta. Sper ca Regele să se 
întoarcă. 

— Tu mă compătimeşti pe mine? mârâi făptura ce fusese 
Regina. 

— Da. Un pic, zise Tiffany. 

Ca pe domnişoara Robinson, gândi ea. Puse făptura jos. 
Aceasta fugi prin zăpadă, se întoarse şi redeveni frumoasa 
Regină la loc. _ 

— Nu poţi învinge, zise Regina. Întotdeauna e o cale de 
intrare. Visele oamenilor. 

— Uneori ne trezim, zise Tiffany. Nu te mai întoarce... sau o 
să dai socoteală... 

Se concentră şi, deodată, pietrele nu mai încadrau nimic 
mai mult - sau mai puţin - decât ţinutul de dincolo de ele. 

O să găsesc o cale să pecetluiesc asta, zise Gândul ei de-al 
treilea. Sau Gândul ei de-al douăzecilea, probabil. Capul îi era 
plin de gânduri. 

Reuşi să meargă puţin mai departe şi apoi se aşeză, 
îmbrăţişându-şi genunchii. Imaginea s-a fixat aşa, gândi ea. Şi 
dac-ai avea dopuri în urechi şi în nas, şi o mare glugă neagră, 
trasă peste cap, şi tot ai vedea şi ai auzi prea mult... 

Îşi închise ochii şi-i închise din nou. 

Simţi cum totul se scurge. Era ca o adormire, alunecând din 
acea stranie stare de trezire deplină în... doar starea de a fi 
trează, cea obişnuită, de zi cu zi. Se simţea de parcă totul s-ar fi 
înceţoşat şi s-ar fi înăbuşit. 

Ca acum se simţise întotdeauna, se gândi ea. Trecem visând 
prin vieţile noastre, pentru că altfel cum am putea trăi, dacă am 
fi întotdeauna într-atât de treji... 

Cineva ciocăni în gheata ei 

Capitolul 14 
Mic, precum stejarul 


— Hei, unde te-ai dus? strigă Fură Peoricine, uitându-se în 
sus, la ea. Tocmai ne pregăteam să le dăm avocaţilor un 
considerent legal, sănătos, iar în clipa următoare tu şi Regina 
nu mai eraţi! 

Vise în vise, se gândi Tiffany, ţinându-se de cap. Dar se 
sfârşiseră şi nu te puteai uita la un Nac Mac Fulger şi să nu ştii 
că era real. 

— S-a sfârşit, zise ea. 

— Ai omorât-o? 

— Nu. _ 

— Atunci, o să se-ntoarcă, zise Fură Peoricine. li groaznic dă 
stupidă, în privinţa asta. li dăşteaptă cu visele, îţi garantez, da’ 
n-are pic de creier în capul ei. 

Tiffany încuviinţă cu un semn din cap. Sentimentul de 
înceţoşare trecuse. Clipa de foarte-trează se topise ca un vis. 
Dar trebuie să-mi amintesc că nu era un vis. 

— Cum aţi scăpat de valul uriaş? întrebă ea. 

— Ah, noi ne mişcăm repede, zise Fură Peoricine. Şi era un 
far puternic. Fireşte, apa a urcat până foarte sus. 

— Au fost amestecați în treaba asta şi vreo câţiva rechini, 
nesuferite creaturi, zise  Nu-atât-de-înalt-cât-Jock-de-Talie- 
Mijlocie-dar-mai-înalt-decât-Scoţiduşul-Jock-Jock. 

— Oh, deah, câţiva rechinaşi, zise Fură Peoricine, ridicând 
din umeri. Şi una dintre caracaticuţele alea... 

— Era un calmar uriaş, zise gonnaglobardul William. 

— Deah, mă rog, da’ foarte curând a fost chebap, zise Wullie 
Flaimuc. 

— S-aveţi mulţime de capete, voi, pi-pi-picţei! strigă 
Wentworth, covârşit de deşteptăciune. 

William tuşi politicos. 

— Şi marele val a scos la iveală o mulţime de vase 
scufundate pline de comorrri, zise el. Ne-am oprit puţin, pentru 
un jaf scoţiduş... 

Nac Mac Fulgerii îi arătară minunate pietre preţioase şi 
monezi mari de aur. 

— Dar acestea sunt doar comori de vise, nu? zise Tiffany. 

Aurul spiriduşilor! O să se prefacă în pleavă, dimineaţă! 

— Zău? se miră Fură Peoricine. Privi în zare. OK, aţi auzit-o 
pă matcă, băieţi! Mai avem, probabil, vreo juma’ dă oră ca să-l 
vindem cuiva! Ingădui s-o ştergem? adăugă el către Tiffany. 

— Aăă... oh, da. Bine. Vă mulţumesc... 

Dispăruseră cu toţii, într-o fracțiune de secundă, vag 
colorată în albastru şi roşu. 

Dar William gonnaglobardul mai rămase un moment. Se 
înclină în faţa lui Tiffany. 

— Nu te-ai descurcat rău deloc, zise el. Suntem mândri de 
tine. La fel ar fi şi Buni Suferind. Să ţii minte. Nu eşti 
neîndrăgită. 

Apoi dispăru şi el. 

__ Se auzi un geamăt dinspre Roland, care zăcea pe iarbă. 
Începu să se mişte. 

— Pi-picţeii toţi plecat, zise Wentworth, cu tristeţe, în 
liniştea care urmă. Crivens toţi plecat. 

— Ce erau ei? bolborosi Roland, ridicându-se şi prinzându-şi 
capul în mâini. s 

— E un pic mai complicat, zise Tiffany. Aăă... îţi aminteşti 
multe lucruri? 7 

— Totul mi se pare... un vis..., zise Roland. Imi amintesc... 
marea, şi că fugeam, şi că eu am spart o nucă plină cu omuleţii 
ăştia, şi că eram urmărit în pădurea aia mare de umbre... 

— Visele pot fi nişte chestii foarte ciudate, zise Tiffany, cu 
grijă. 

Se ridică în picioare şi gândi: trebuie să mai aştept aici o 
vreme. Nu ştiu de ce ştiu, dar ştiu şi gata. Poate că ştiam şi 
uitasem. Dar poate că trebuie să aştept ceva... 

— Poţi să mergi până în sat? întrebă ea. 

— Oh, da. Cred. Dar ce-a...? 

— Atunci vrei să-l iei şi pe Wentworth cu tine, te rog? Mi-aş 
dori să... mă odihnesc, puţin. 

— Eşti sigură? zise Roland, părând îngrijorat. 

— Da. N-o să stau mult. Te rog! Poţi să treci pe la fermă şi 
să-l laşi acolo. Spune-le părinţilor mei că o să cobor şi eu, 
curând. Spune-le că sunt bine. 

— Pi-picţei, zise Wentworth. Crivens! Vreau nani. 

Roland tot mai părea nehotărât. 

— Plecaţi odată! porunci Tiffany şi îi făcu semn cu mâna. 

Când cei doi dispărură sub fruntea dealului, după vreo 

câteva priviri aruncate îndărăt, ea se aşeză între cele patru roţi 
de fier şi îşi cuprinse genunchii cu braţele. 

În depărtare, putea zări tumulul Nac Mac Fulgerilor. Deja ei 
nu mai erau decât o amintire uşor confuză, deşi ultima oară 
când îi văzuse fusese cu vreo câteva minute în urmă. Dar când 
plecaseră, îi lăsaseră impresia că nu fuseseră niciodată pe-aici. 

Ar fi putut să se ducă până la tumul şi să vadă dacă mai 
putea găsi intrarea. Şi dacă nu mai era acolo? Sau, în caz c-ar fi 
fost, dacă tot ce-ar fi găsit acolo, jos, ar fi fost doar iepuri? 

Nu, totul este adevărat, îşi zise ea. Trebuie să ţin minte şi 
asta. R 

Un şoim ţipă în cenuşiul zorilor. Îşi ridică privirile, 
urmărindu-i cercurile în lumina soarelui, şi atunci o pată mică 
se desprinse de pasăre. 

Era mult prea sus chiar şi pentru un picţel ca să facă faţă 
căderii. 

Tiffany grăbi pasul, în timp ce Capturtit se prăbuşea din cer. 
Şi atunci - ceva se umflă ca un balon deasupra lui şi căderea 
deveni doar o plutire blândă, ca a unui puf de păpădie. 

Forma umflăturii din cârca lui Capturtit era ca litera „Y”. Pe 
măsură ce devenea mai mare, şi forma se văzu mai bine... mai 
familiară. 

Scoţiduşul ateriză şi o pereche de izmenuţe de ale lui 
Tiffany, cele cu picior şi cu imprimeuri de boboci de trandafir, 
se lăsă uşor peste capul lui. 

— A fost minunat! zise el, înotând la lumină prin faldurile 
stofei. Fără aterizări în cap pentru mine! 

— Erau izmenuţele mele ăle bune, zise Tiffany, pe un ton 
obosit. Le-ai furat de pe sârma de rufe, nu-i aşa?... 

— Oh, aşa-i. Am lucrat curat, zise Capturtit. A trebuit să le 
tai danteluţa, fiindcă-mi stătea în drum, da’ am pus-o deoparte 
şi poţi s-o coşi frumuşel la loc. 

Îi dărui lui Tiffany rânjetul larg al cuiva care, o dată în viaţă, 
nu se mai înfipsese adânc în pământ. 

Ea oftă. li plăcuse dantela. N-avea prea multe lucruri care 
să nu fie absolut trebuincioase. 

— Cred că mai bine le ţii tu, zise ea. 

— Bine, atunci, aşa o să fac, zise Capturtit. Ei, ce-a fost 
asta?... Oh, deah. Avem vizitatori. I-am zărit dă dincolo dă vale. 
Uită-te colo, sus. 

Erau alte două siluete pe cer, mai mari decât un şoim, atât 

de sus, încât erau deja scăldate în lumina soarelui. Tiffany le 
urmări cum coborau în spirală. 

Erau cozi de mătură. 

Ştiam eu că trebuia să aştept! gândi Tiffany. 

Urechile începură să-i clocotească. Se întoarse şi-l văzu pe 
Capturtit alergând prin iarbă. În vreme ce se uita după el, 
şoimul îl culese şi se grăbi să urce cu el în cer. Ea se întrebă 
dacă îi era frică sau, poate, nu voia să dea ochii... cu cine venea. 

Cozile de mătură coborâră. 

Cea mai de jos avea două siluete călare pe ea. Când ateriză, 
Tiffany văzu că una dintre ele era Miss Tick, încleştată nervos 
de silueta mai micuță, care pilotase. Pe jumătate descălecând, 
pe jumătate căzând, veni împleticindu-se spre Tiffany. 

— Nici n-ai crede prin ce-am trecut, zise ea. A fost un 
coşmar! Am zburat prin furtună! Te simţi bine? 

— Aăă... da... 

— Ce s-a întâmplat? 

Tiffany se uită la ea. Cum începi să răspunzi la una ca asta? 

— Regina a plecat, zise ea. 

Asta i se păru cel mai cuprinzător răspuns. 

— Ce? Regina a plecat? Oh... ăăă... aceste doamne sunt 
doamna Smârca... 

— 'Neaţa, zise cealaltă ocupantă a cozii de mătură, care 
trăgea de rochia sa lungă şi neagră, de sub faldurile căreia se 
auzeau zbârnâituri de elastic. Colo, sus, vântul bate cam pe 
unde-i place, nu mă feresc să ţi-o spun! 

Era o doamnă scundă şi grăsună, cu o faţă voioasă ca un 
măr care a fost ţinut în magazie prea mult; toate ridurile se 
mişcau în poziţii diferite când zâmbea. 

— lar aceasta, zise Miss Tick, este domnişoara... 

— Doamna, o  întrerupse grăbită cealaltă vrăjitoare, 
descălecând. 

— Regret nespus, doamna Vremerea, zise Miss Tick. Foarte, 
foarte bune vrăjitoare, îi şopti ea lui Tiffany. Am fost foarte 
norocoasă că le-am găsit. Vrăjitoarele sunt respectate, sus, în 
munţi. 

Tiffany era impresionată că exista cineva care o putea 
fâstâci pe Miss Tick, dar cealaltă vrăjitoare părea să reuşească 
asta doar fiind de faţă. Era înaltă - deşi, cum îşi dădu seama 
Tiffany, nu era chiar atât de înaltă, dar se ținea înaltă, ceea ce 
te poate uşor păcăli, dacă nu eşti atent - şi, ca şi cealaltă 

vrăjitoare, purta o rochie neagră, destul de ponosită. Avea o faţă 
îmbătrânită, uscăţivă, care nu lăsa să se citească nimic pe ea. 
Ochii ei albaştri, pătrunzători, o măsurară pe Tiffany de sus 
până jos, din cap până-n tălpi. 

— Ai ghete bune, zise vrăjitoarea. 

— Spune-i doamnei Vremerea ce s-a întâmplat..., începu 
Miss Tick. 

Dar vrăjitoarea ridică o mână şi Miss Tick se opri imediat. 
Tiffany era acum şi mai impresionată. 

Doamna Vremerea îi aruncă lui Tiffany o privire care îi 
pătrunse drept în cap şi ajunse la vreo cinci mile depărtare, pe 
partea cealaltă. Apoi, păşi pe pietre şi flutură dintr-o mână. Era 
o mişcare ciudată, un soi de şerpuire în aer, dar pentru moment 
lăsa în urmă o dâră luminoasă. Se auzi ceva, de parcă tot soiul 
de sunete se produseseră în acelaşi timp, sfâşiind liniştea. 

— Tutun Jolly Sailor? întrebă vrăjitoarea. 

— Da, răspunse Tiffany. 

Vrăjitoarea flutură din nou o mână. Se auzi iarăşi un zgomot 
ascuţit, complicat. Doamna Vremerea se întoarse deodată şi se 
uită la buboiul îndepărtat care fusese stupul picţeilor. 

— Nac Mac Fulgeri? Matcă? întrebă ea. 

— Ăăă, deah, adică da! Numai temporar, zise Tiffany. 

— Hmm, făcu doamna Vremerea. 

Fluturare. Zgomot. 

— Tigaie? 

— Da. S-a pierdut, totuşi. 

— Hmm. 

Fluturare. Zgomot. Era de parcă bătrâna storcea povestea ei 
din aer. 

— Găleţi pline? 

— Şi au umplut şi lada cu lemne, zise Tiffany. 

Fluturare. Zgomot. 

— Văd. Alifia de Oi Specială? 

— Da, tata spunea că de la ea-ţi creşte... 

Fluturare. Zgomot. 

— Ah. Ţinutul de zăpadă. Fluturare. Zgomot. O regină. 
Fluturare. Zgomot. Luptă. Fluturare. Zgomot. Pe mare? 
Fluturare, zgomot, fluturare, zgomot... 

Doamna Vremerea se uita fix la aerul scăpărător, privind 
imagini pe care numai ea le putea vedea. Doamna Smârca se 
aşeză pe jos, lângă Tiffany, răsturnându-se cu picioarele ei 

micuţe drept în sus, pe când încerca să-şi găsească o poziţie mai 
confortabilă. 

— Am încercat şi eu Jolly Sailor, zise ea. Miroase a unghii de 
la picioare, nu-i aşa? 

— Da, aşa e! zise Tiffany, recunoscătoare. 

— Când eşti o matcă a Nac Mac Fulgerilor, trebuie să te 
măriţi cu unul dintre ei, nu? întrebă doamna Smârca, cu 
nevinovăție. j 

— Ah, da, dar am găsit o cale să ocolesc asta, zise Tiffany. li 
povesti. Doamna Smârca râse. Era un soi de râs prietenos, care 
te face să te simți bine. 

Zgomotul şi fâlfâitul încetară. Doamna Vremerea rămase cu 
ochii aţintiţi în gol, câteva clipe, apoi spuse: 

— Ai învins-o pe Regină, în cele din urmă. Dar ai avut şi 
ajutoare, cred. 

— Da, am avut, zise Tiffany. 

— Şi acestea au fost...? 

— Eu nu te-am întrebat cu te ocupi tu, zise Tiffany, mai 
înainte să-şi dea seama că avea s-o spună. 

Miss Tick îşi ţinu răsuflarea. Ochii doamnei Smârca 
scânteiară, şi se uită de la Tiffany la doamna Vremerea ca o 
persoană care ar fi urmărit o partidă de tenis. 

— Doamna Vremerea, Tiffany, este cea mai faimoasă 
vrăjitoare din tot..., începu Miss Tick cu asprime, dar 
vrăjitoarea flutură din nou o mână către ea. 

E musai să învăţ să fac şi eu asta, se gândi Tiffany. 

Apoi, doamna Vremerea îşi scoase pălăria ascuţită şi-i făcu o 
plecăciune lui Tiffany. 

— Bine spus, zise ea, îndreptându-se din nou de spate şi 
uitându-se drept la Tiffany. N-aveam dreptul să te întreb. Acesta 
este ţinutul tău, iar noi ne aflăm aici cu voia ta. ţi arăt respect, 
ca şi tu, la rândul tău, să mă respecţi pe mine. 

Aerul păru să îngheţe pentru o clipă, iar cerul să se 
întunece. Apoi, doamna Vremerea continuă, de parcă nu era 
încă momentul să apară tunetul: 

— Dar dacă într-o zi o să binevoieşti să-mi spui mai multe, ti- 
aş rămâne recunoscătoare, zise ea, cu tonul unei conversații 
oarecare. Şi despre creaturile acelea care arată ca făcute din 
aluat dospit aş vrea să aud mai multe. Niciodată n-am întâlnit 
vreuna dintre ele. Iar bunica ta pare o persoană cu care aş fi 
vrut să mă întâlnesc. Se îndreptă de spate. Până atunci, hai mai 

bine să vedem dacă ţi-a mai rămas ceva de învăţat. 

— Acum o să învăţ despre şcoala vrăjitoarelor? întrebă 
Tiffany. 

Se scurse un moment de tăcere. 

— Şcoala vrăjitoarelor? zise doamna Vremerea. 

— Hm, zise Miss Tick. 

— Vorbeai în sens metafactoric, nu-i aşa? întrebă Tiffany. 

— Metafactoric? repetă doamna Smârca, încreţindu-şi 
fruntea. 

— Vrea să spună metaforic, murmură Miss Tick. 

— Este ca-n poveşti, zise Tiffany. E bine. Am înţeles. Aceasta 
este şcoala, nu-i aşa? Locul magic? Lumea. Aici. Şi nu bagi de 
seamă până nu te uiţi. Ştiţi că picţeii cred că această lume e 
raiul? Numai că nu ne uităm noi. Nu poţi da lecţii despre 
vrăjitorie. Nu aşa cum trebuie. Totul depinde de cum eşti... tu, 
presupun. 

— Drăguţ spus, zise doamna Vremerea. Eşti ageră de minte. 
Dar există şi magie, deopotrivă. O să deprinzi şi asta. Nu-ţi cere 
prea multă minte, altminteri vrăjitorii n-ar fi în stare s-o facă. 

— Îţi trebuie şi-o meserie, de asemenea, zise doamna 
Smârca. Nu se câştigă bani din vrăjitorie. Nu poţi face vrăji 
pentru tine, personal, înţelegi? Regula aruncă-fier. 

— Eu fac brânză bună, zise Tiffany. 

— Brânză, ai? zise doamna Vremerea. Hmm. Da. Brânza 
este bună. Dar ştii ceva despre leacuri? Dar despre moşit? Asta- 
i o îndeletnicire profitabilă. 

— Păi, am ajutat la naşteri de miei dificile, zise Tiffany. Şi 
am văzut cum s-a născut fratele meu. Nu şi-a bătut nimeni capul 
să mă dea afară din cameră. Nu pare prea greu. Dar cred că 
făcutul brânzei e probabil mai uşor, şi mai puţin zgomotos. 

— Brânza e bună, repetă doamna Vremerea, dând din cap. 
Brânza e vie. 

— Şi ce faceţi voi, de fapt? întrebă Tiffany. 

Vrăjitoarea uscăţivă şovăi un moment, şi apoi: 

— Noi păzim... hotarele, zise doamna Vremerea. Sunt o 
mulţime de hotare, mai multe decât ştie lumea. Între viaţă şi 
moarte, între lumea de aici şi lumea următoare, între noapte şi 
zi, între bine şi rău... şi e nevoie să fie supravegheate. Noi le 
supraveghem, păzind o sumă de chestii. Şi nu cerem niciodată o 
răsplată. Asta e important. 

— Oamenii ne dau diverse lucruri, ţine minte. Oamenii pot fi 

foarte generoşi cu vrăjitoarele, zise doamna Smârca, fericită. În 
zilele în care se coace în cuptoare, în satele noastre, uneori nu 
mă pot mişca fără o prăjitură. Sunt moduri şi moduri de a nu 
cere, dacă înţelegi ce vreau să spun. Oamenilor le place să vadă 
o vrăjitoare fericită. 

— Dar aici, la noi, oamenii cred că vrăjitoarele sunt un rău! 
zise Tiffany, iar Gândul ei de-al doilea adăugă: [ţi aduci aminte 
cât de rar a trebuit Buni Suferind să-şi cumpere ea însăşi tutun? 

— E uluitor cu câte se pot obişnui oamenii, zise doamna 
Smârca. Trebuie doar să-i iei încet. 

— Iar noi trebuie să ne grăbim, zise doamna Vremerea. Vine 
încoace un om călare, de la o fermă. Păr blond, faţă roşcovană... 

— Pare să fie tata! 

— Ei bine, îşi mână bietul animal la galop, zise doamna 
Vremerea. Hai repede! Vrei să înveţi meserie? Când poţi să 
pleci de acasă? 

— Pardon? zise Tiffany. 

— Fetele de pe aici nu pleacă pentru a lucra ca servitoare şi 
altele? întrebă doamna Smârc. 

— Oh, ba da. Când sunt ceva mai mari decât sunt eu. 

— Ei bine, când o să fii ceva mai mare decât eşti tu, Miss 
Tick, aici de faţă, o să vină să te caute, zise doamna Vremerea. 
Miss Tick încuviinţă cu un semn din cap. Sunt vrăjitoare bătrâne 
în munţi care îşi vor transmite cunoştinţele în schimbul unui mic 
ajutor la treburile casei lor. Locul acesta o să fie supravegheat 
cât timp vei fi tu plecată, poţi avea încredere în asta. În timpul 
ăsta, o să primeşti trei mese pe zi, patul tău, dreptul de a folosi 
o coadă de mătură... în felul ăsta lucrăm noi. Eşti de acord? 

— Da, zise Tiffany, rânjind fericită. Momentul de încântare 
apăru prea repede pentru toate întrebările pe care ar fi vrut să 
le pună. Da! Dar, ăăă... 

— Da? zise doamna Smârca. 

— Nu trebuie să dansez prin lume fără nicio haină pe mine 
sau ceva de soiul ăsta, nu? Numai că eu am auzit zvonuri... 

Doamna Vremerea îşi dădu ochii peste cap. Doamna Smârca 
rânji înveselită. 

— Ei bine, procedeul ar putea să fie recomandabil..., începu 
ea. 

— Nu, nu trebuie! interveni aspru doamna Vremerea. Nu-ţi 
trebuie casă de turtă dulce, nici chicotit de vrăjitoare, nici 
dansat! 

— Decât dacă vrei tu, zise doamna Smârca, ridicându-se. Nu 
e nicio supărare să chicoteşti, din când în când, dacă-ţi vine. Te- 
aş învăţa unul foarte bun, chiar acum, dar chiar trebuie să 
plecăm. 

— Dar... dar cum ai reuşit? o întrebă Miss Tick pe Tiffany. 
Pe-aici e numai cretă! Ai devenit o vrăjitoare pe cretă? Cum? 

— Numai asta ştii, Perspicacia Tick, zise doamna Vremerea. 
Oasele dealurilor ăstora sunt de cremene. E o rocă tare, şi 
ascuţită, şi folositoare. Regina rocilor. Işi ridică de jos coada de 
mătură şi se mai întoarse o dată spre Tiffany. O să ai necazuri, 
nu crezi? zise ea. 

— S-ar putea, răspunse Tiffany. 

— Vrei să te ajutăm cu ceva? 

— Dacă e necazul meu, o să ies eu cumva din el, zise 
Tiffany. 

Ar fi vrut să spună: Da, da! O să am nevoie de ajutor! Nu 
ştiu ce-o să se întâmple când o să ajungă tata aici! Baronul 
probabil că s-a înfuriat din cale-afară! Dar n-aş vrea să creadă 
ele că nu pot să-mi rezolv propriile probleme! Ar trebui să fiu în 
stare să mă descurc! 

— Ai dreptate, zise doamna Vremerea. 

Tiffany se întrebă dacă vrăjitoarea putea citi gândurile. 

— Gândurile? Nu, zise doamna Vremerea, suind călare pe 
coada ei de mătură. Feţele, da. Vino-ncoace, drăguță 
domnişoară! 

Tiffany se supuse. 

— Toată treaba cu vrăjitoria, zise doamna Vremerea, este că 
nu seamănă deloc cu o şcoală. Mai întâi, primeşti un test şi 
după aceea trebuie să petreci ani buni până afli cum să-l treci. 
Este foarte asemănător cu viaţa, din punctul ăsta de vedere. 

Întinse mâna şi îi ridică încet bărbia lui Tiffany, astfel încât 
s-o poată privi drept în ochi. 

— Văd că ţi-ai deschis ochii, zise ea. 

— Da. 

— Bun. Mulţi oameni n-o fac niciodată. Timpul pe care-l ai în 
faţă te poate totuşi înşela, chiar şi aşa. O să ai nevoie de asta. 

Şi întinse o mână, desenând un cerc în aer, în jurul părului 
lui Tiffany, apoi îşi ridică mâna în sus, deasupra capului fetei, 
mişcând scurt din degetul arătător. 

Tiffany îşi duse mâinile la cap. Pentru o clipă, crezu că nu 
era nimic acolo, după care pipăi... ceva. Era mai mult ca o 

senzaţie în aer; dacă nu te-ai fi aşteptat să fie acolo, degetele ar 
fi trecut prin el fără piedică. 

— Este cu adevărat acolo? întrebă ea. 

— Cine ştie? zise vrăjitoarea. Este, virtual, o pălărie cu 
vârful ascuţit. Nimeni altcineva nu va şti că este acolo. Te-ar 
putea face să te simţi mai bine. 

— Vrei să spui că există doar în capul meu? zise Tiffany. 

— Ai o grămadă de lucruri în cap. Asta nu înseamnă ca nu 
sunt reale. Cel mai bine e să nu-mi pui prea multe întrebări. 

— Ce s-a întâmplat cu broscoiul râios? zise Miss Tick, care 
chiar punea întrebări. 

— A plecat cu Scoţiduşii Liberi, zise Tiffany. S-a dovedit că 
fusese înainte un avocat. 

— I-ai dat unui clan de Nac Mac Fulgeri un avocat al lor? se 
miră doamna Smârca. Asta o să facă lumea întreagă să tremure! 
Cu toate că, eu întotdeauna zic că un tremur din când în când, 
prinde bine. 

— Hai, suratelor, trebuie să ne grăbim, zise Miss Tick, care 
încălecase pe cealaltă coadă de mătură, în spatele doamnei 
Smârca. 

— Nu-i nevoie să vorbeşti aşa, zise doamna Smârca. Aşa se 
vorbeşte la teatru. Cu bine, Tiff! Ne mai vedem! 

Băţul ei se ridică uşor în aer. Dinspre băţul doamnei 
Vremerea, totuşi, se auzi un mic zgomot mai degrabă trist, ca 
vuf-ul vârfului pălăriei lui Miss Tick. Coada aceea de mătură 
făcea şşşugaguga. 

Doamna Vremerea oftă. 

— Piticii ăia! Au zis c-au reparat-o, oh, da, şi că o ia din 
prima în făurăria lor... 

Auziră tropotul copitelor în depărtare. Cu o surprinzătoare 
viteză, doamna Vremerea se dădu jos de pe băț, îl apucă 
zdravăn cu ambele mâini, şi alergă prin iarbă, cu fustele umflate 
în urma ei. 

Se zărea deja ca o pată în zare, când tatăl lui Tiffany se ivi 
de după creasta dealului, călare pe unul dintre caii fermei. Nu 
se oprise nici măcar să-şi încalţe pantofii de piele; mari bulgări 
de pământ zburau în sus când copitele de mărimea unor farfurii 
mari de supă“, fiecare prevăzută cu o potcoavă de fier, muşcau 


43 Probabil de vreo unsprezece inchi în diametru. Tiffany nu le-a 
măsurat, de data asta (n.a.) 

din pământ. 

Tiffany auzi un slab şșșşugagugaanvrrrruuum în spatele ei, 
când el sări jos din şa. 

Se miră foarte tare să-l vadă râzând şi plângând în acelaşi 
timp. 


Totul a fost ca într-un vis. 

Tiffany găsi că acesta era un lucru foarte folositor de spus. E 
greu să-mi amintesc, totul a fost ca într-un vis. Totul a fost ca 
într-un vis, nu pot fi sigură. g 

Preafericitul Baron, totuşi, era foarte sigur. In mod evident, 
această... această femeie Regina, indiferent cine-o fi fost, îi 
furase pe copii, dar Roland o bătuse, oh, da, şi îi ajutase şi pe 
ceilalţi doi copilaşi să se întoarcă. 

Mama ei stăruise ca Tiffany să se ducă la culcare, chiar dacă 
era ziuă de-a binelea. De fapt, pe ea n-o deranja. Era obosită şi 
stătu întinsă sub pături, în lumea aceea roz, la jumătatea 
drumului între somn şi veghe. 

Îl auzi pe Baron şi pe tatăl ei vorbind, în capul scărilor. 
Ascultă povestea pe care o ţesură între ei, în timp ce încercau 
să înţeleagă ceva din ea. În mod evident, fata fusese foarte 
curajoasă (asta o spuse Baronul), dar, ei bine, n-avea decât nouă 
ani, nu-i aşa? Şi nici măcar nu ştia cum se mânuieşte o sabie! Pe 
când Roland luase lecţii de apărare la şcoala lui... 

Şi o ţinură tot aşa. A mai auzit şi alte lucruri, vorbite de 
părinţii ei mai târziu, după plecarea Baronului. Despre cum 
Haţchiţ trăia acum numai pe acoperiş, de pildă. 

Tiffany stătea în pat şi adulmeca mirosul alifiei cu care 
mama ei îi frecase tâmplele. Tiffany probabil încasase o lovitură 
în cap, zicea ea, de aceea se tot pipăia în creştet. 

Aşadar... Roland cel cu mutra de vițel era eroul, nu? Iar ea 
era doar stupida prinţesă care-şi scrântea glezna şi leşina tot 
timpul? Era complet nedrept! 

Întinse mâna spre mescioara de lângă patul ei, unde-şi 
pusese pălăria invizibilă. Mama ei aşezase un bol de supă chiar 
prin ea, dar pălăria rămăsese tot acolo. Degetele lui Tiffany îi 
simțeau, foarte vag, neregularităţile borurilor. 

Noi nu cerem niciodată vreo răsplată, se gândi ea. De altfel, 
era secretul ei, de la început până la sfârşit. Nimeni altcineva 
nu mai ştia despre Scoţiduşii Liberi. Cu toate că, să 
recunoaştem, Wentworth se apucase să alerge prin casă, cu o 

faţă de masă în jurul mijlocului, strigând: „Pi-pic-ţei! O să vă 
duc cu barca!”, dar doamna Suferind era încă atât de bucuroasă 
să-l vadă înapoi, şi atât de fericită să-l audă vorbind şi despre 
altceva decât bomboanele, încât nu dădu prea mare atenţie la 
cele despre care chiar vorbea el. 

Nu, n-ar fi putut spune nimănui. N-ar fi crezut-o niciodată şi, 
presupunând c-ar fi crezut-o, dacă s-ar fi urcat pe deal, vârându- 
si nasul prin tumulul picţeilor? Nu putea îngădui să se întâmple 
una ca asta. 

Ce-ar fi făcut Buni Suferind? 

Buni Suferind n-ar fi zis nimic. Buni Suferind adeseori nu 
zicea nimic. Doar zâmbea în sinea ei, pufăia din pipă şi aştepta 
momentul potrivit... 

Tiffany zâmbi în sinea ei. 

Adormi şi nu visă. 

Şi trecu o zi. 

Şi încă o zi. 


În a treia zi, ploua. Tiffany coborî în bucătărie, unde nu era 
nimeni, şi luă păstoriţa de porțelan de pe poliţa ei. O puse într- 
un sac, apoi se strecură afară din casă şi urcă în fugă pe deal. 

Mânia vremii rele se abătuse peste toată Creta, care acum 
spinteca norii ca prova unei corăbii. Dar când Tiffany ajunse la 
locul unde o sobă veche şi patru roţi de fier se ridicau din 
ierburi, ea tăie un pătrat de iarbă, săpând sub el o groapă 
pentru bibelou, după care aşeză totul la loc. Ploua destul de tare 
cât să înmoaie păstoriţa de porțelan şi să-i dea o şansă de a 
supravieţui. I se păruse corect să facă aşa. Şi era sigură că 
simţise un fum de tutun. g 

Apoi se duse la tumulul picţeilor. Işi făcuse griji în privinţa 
asta. Ştia că ei erau acolo, nu-i aşa? Astfel, cumva, faptul că se 
ducea să verifice dacă erau acolo, era... un soi de... mărturisire 
că se îndoia că ei ar fi fost acolo, nu? Ei erau omuleţi foarte 
ocupați. Aveau multe de făcut. Trebuia s-o înmormânteze pe 
răposata matcă. Probabil nu-şi vedeau capul de treburi. Asta îşi 
spunea ea. Nu era pentru că se tot întreba dacă s-ar fi putut ca 
într-adevăr să nu fie nimic în vizuina aceea decât iepuri. Nici 
pomeneală. 

Ea era matca. Avea o datorie. 

Auzi muzică. Auzi glasuri. Şi apoi o linişte subită, când îşi 
miji ochii prin intrarea întunecată. 

Scoase cu grijă o sticlă de Alifie de Oi Specială din sacul ei 
şi o lăsă să alunece înăuntru. 

Tiffany plecă şi auzi muzica firavă reîncepând în urma ei. 

Îi făcu semn cu mâna unui şoim, care se rotea leneş pe sub 
nori, şi fu sigură că un punctuleţ îi răspunse la salut. 


În cea de-a patra zi, Tiffany făcu untul şi restul treburilor 
prin casă. Chiar avu ajutor. 

— Şi acuma vreau să te duci să dai mâncare la găini, îi zise 
ea lui Wentworth. Ce vreau eu să faci tu? 

— Dai papa la gă-ni, răspunse Wentworth. 

— Găini, zise Tiffany cu severitate. 

— Găini, repetă Wentworth, ascultător. 

— Şi şterge-ţi nasul, dar nu pe mânecă! Ţi-am dat o batistă. 
Iar, când te întorci, vezi dacă poţi să aduci un lemn de foc, vrei? 

— Ah, crivens, bodogăni Wentworth. 

— Şi ce nu spunem noi? zise Tiffany. Noi nu spunem... 

— „cuvântul crivens, murmură Wentworth. 

— Şi nu-l spunem de faţă cu... 

— ...de faţă cu mami, zise Wentworth. 

— Bine. Şi după ce terminăm, o să avem timp să mergem la 
râu. 

Wentworth se lumină. 

— Pi-picţei? zise el. 

Tiffany nu-i răspunse imediat. Tiffany nu mai văzuse niciun 
Nac Mac Fulger de când se întorsese acasă. 

— S-ar putea, zise ea. Dar probabil au multă treabă. 
Probabil că şi-au găsit o altă matcă şi... ei bine, sunt foarte 
ocupați. Bănuiesc. 

— Pi-picţeii spun tu poc-n cap, faţă-dă-peşte! zise 
Wentworth vesel. 

— O să vedem, zise Tiffany, simțindu-se ca un părinte. 
Acum, du-te, te rog, şi dă mâncare la găini, şi adu ouăle. 

Când el se îndepărtă, cărând coşul de ouă gol cu ambele 
mâini, Tiffany scoase nişte unt pe placa de marmură şi luă 
paletele ca să-l netezească într-o, ei bine, o bucată de unt 
netezit. Apoi îl gravă cu una dintre paletele de lemn. Oamenii 
apreciază un mic desen pe untul lor. 

Când începu să modeleze untul, observă o umbră în cadrul 
uşii şi se întoarse. 

Era Roland. 

Se uita la ea, cu faţa chiar mai roşie ca de obicei. În mâini 
îşi frământa neliniştit pălăria foarte scumpă, întocmai cum făcea 
Fură Peoricine. 

— Da? zise ea. 

— Uite, despre... ei bine, despre toate alea... despre... 
începu Roland. 

— Da? 

— Uite, eu n-am... vreau să spun, n-am minţit pe nimeni cu 
nimic, izbucni el. Dar tatăl meu a ajuns la concluzia că eu 
trebuie să fi fost un erou şi chiar nu ascultă nimic din ce-i spun, 
nici măcar după ce i-am povestit cât... cât... 

— „cât de ajutor am fost eu? zise Tiffany. 

— Da... adică, nu! A zis, a zis, a zis că norocul tău a fost că 
eram eu acolo, a zis... 

— Nu contează, zise Tiffany, ridicând din nou paletele de 
netezit untul. 

— Şi a continuat să le tot spună tuturor cât de curajos am 
fost eu şi... 

— Nu contează, zise Tiffany. 

Paletuţele făceau paca-paca-pac pe untul proaspăt. Gura lui 
Roland se deschise şi se închise, pentru un moment. 

— Vrei să spui că nu te superi? zise el, în cele din urmă. 

— Nu. Nu mă supăr, zise Tiffany. 

— Dar nu e drept! 

— Noi doi suntem singurii care ştim adevărul, zise Tiffany. 

Paca-paca-pac. Roland se uită lung la untul gras, bogat, în 
timp ce ea îi dădea, liniştită, o formă. 

— Oh, zise el. Aăă... n-o să spui la nimeni, nu-i aşa? Vreau să 
spun, ai avea tot dreptul să..., dar... 

Paca-paca-pac... 

— Nu m-ar crede nimeni, zise Tiffany. 

— Eu am încercat, zise Roland. Pe cinstite. Chiar am 
încercat. 

Bănuiesc, gândi Tiffany. Dar nu eşti foarte deştept, iar 
Baronul cu siguranţă este un om fără Văzul dintâi. El vede 
lumea aşa cum vrea el s-o vadă. 

— Într-o bună zi, o să fii baron, nu-i aşa? întrebă ea. 

— Păi, da. Intr-o bună zi. Dar, ascultă, tu chiar eşti o 
vrăjitoare? 

— Când o să fii tu baron, o să te pricepi la asta, bănuiesc, 
zise Tiffany, întorcând untul. Cinstit, generos şi decent? O să 

plăteşti simbrii bune şi o să ai grijă de oamenii bătrâni? N-o să 
laşi oamenii să scoată o bătrână afară din casa ei? 

— Păi, sper că eu... 

Tiffany se întoarse cu faţa la el, ţinând o paletuţă pentru unt 
în fiecare mână. 

— Pentru că eu voi fi acolo, înţelegi. O să te uiţi în sus şi-o 
să mă vezi cu ochii pe tine. O să fiu acolo, la marginea mulţimii. 
Tot timpul. O să urmăresc totul, pentru că mă trag dintr-o lungă 
linie de Suferinzi şi acesta este pământul meu. Dar tu poţi să fii 
baron pentru noi şi sper să fii unul bun. Dacă nu... va fi o 
răfuială. 

— Uite, eu ştiu că ai fost... ai fost..., începu Roland, 
împurpurându-se. 

— De mare ajutor? zise Tiffany. 

— ...dar nu poţi să-mi vorbeşti mie aşa, ştii! 

Tiffany fu sigură că auzise, sus, sub acoperiş şi foarte 
aproape de limita auzului, pe cineva zicând: 

— Ah, crivens, ce mai mucos... 

Închise ochii pentru o clipă şi apoi, cu inima bătându-i tare, 
îndreptă paletuţa spre una dintre găleţile goale. 

— Găleată, umple-te singură! porunci ea. 

Se înceţoşă puţin, apoi pleoscăi. Apa împroşcă pe-o parte. 

Roland făcu ochii mari la ea. Tiffany îi zâmbi cu unul dintre 
cele mai drăguţe zâmbete ale sale, care putea fi chiar 
înfricoşător. 

— N-ai să mai spui la nimeni, nu? zise ea. 

Se întoarse către ea, alb la faţă. 

— Nu m-ar crede nimeni..., îngăimă el. 

— Aşa-i, zise Tiffany. Deci ne-am înţeles reciproc. Nu-i 
drăguţ? Şi acuma, ţine minte, trebuie să termin asta şi să încep 
să fac nişte brânză. 

— Brânză? Dar... ai putea să faci orice vrei! izbucni Roland. 

— Iar în momentul ăsta vreau să fac nişte brânză, zise 
Tiffany, calmă. Pleacă de-aici! 

— Ferma asta e a tatălui meu! zise Roland şi apoi îşi dădu 
seama că spusese asta cu voce tare. 

Se auziră două clap-uri scurte, dar puternice, când Tiffany 
puse cele două paletuţe de unt jos şi se întoarse pe călcâie. 

— Asta a fost un lucru foarte curajos de zis din partea ta, 
zise ea, dar bănuiesc că-ţi pare rău că l-ai spus, acum, dacă stai 
şi te gândeşti mai bine? 

221 


Roland, care închisese ochii, dădu din cap. 

— Bine, zise Tiffany. Astăzi, eu fac brânză. Mâine, s-ar putea 
să fac altceva. Şi, peste puţin timp, poate că n-o să mai fiu aici şi 
tu o să te întrebi: Unde o fi? Dar o parte din mine va fi 
întotdeauna aici, întotdeauna. Întotdeauna mă voi gândi la acest 
loc. O să-l ţin sub ochi. Şi o să mă întorc, crede-mă. Acum, 
pleacă de aici! 

El se întoarse şi-o zbughi. 

După ce paşii nu i se mai auziră, Tiffany zise: 

— Bine, cine-i acolo? 

— Eu mi-s,  domniţă.  Nu-atât-dă-înalt-cât-jock-dă-Talie- 
Mijlocie-da'- mai-înalt-decât-Scoţiduşul-Jock-Jock, domniţă. 

Picţelul apăru de după găleată şi adăugă: 

— Fură Peoricine a zis c-ar trebui să ţinem un ochi pă tine 
pentru niţică vreme, şi să-ţi mulţumim pentru dar. 

E tot magie, chiar dacă ştii cum a fost făcută, gândi Tiffany. 

— Atunci, urmăreşte-mă numai în lăptărie, zise ea. Fără tras 
cu ochiul! 

— Ah, nu, domniţă, zise Nu-atât-de-înalt-cât-Jock-de-Taiie- 
Mijlocie-dar-mai-înalt-decât-Scoţiduşul-Jock-Jock, nervos. Apoi 
rânji. Fiona o ză plece ca să fie matcă pentru un clan aproape dă 
Muntele dă Aramă, zise el, şi mi-a cerut să mă duc cu ea, ca 
gonnaglobard! 

— Felicitări! 

— Deah, iar William a zis că o ză fiu în regulă, dacă mai 
exersez puţin la şoarecele-cimpoi, zise picţelul. Şi... ăăă... 

— Da? zise Tiffany. 

— Ăăă... Capturtit zice că-i o fată în Clanu' Lacului Lung, 
care caută să devină matcă... ăăă... se trage dintr-un clan bun... 
ăăă... 

Picţelul se făcu violet de stinghereală. 

— Bine, zise Tiffany. Dacă aş fi în locul lui Fură Peoricine, aş 
invita-o la mine imediat. 

— Nu te superi? zise Nu-atât-de-înalt-cât-Jock-de-Talie-Mijlo- 
cie-dar-mai-înalt-decât-Scoţiduşul-Jock-joek, plin de speranţă. 

— Câtuşi de puţin, zise Tiffany. 

Se supărase puţin, trebui să recunoască în sinea ei, dar era 
un puţin pe care îl putea închide într-un sertar, undeva în 
mintea ei. 

— Asta-i grozav! zise picţelul. Băieţii au fost oleacă 
îngrijoraţi, ştii. O să dau fuga să le spun. Îşi cobori glasul: Şi 

vrei să mă duc după grămada aia mare dă rahat, care tocma' a 
plecat, şi să văd dacă mai cade dă pă cal ş-acu'? 

— Nu! zise Tiffany cu grăbire. Nu. Nu te duce. Ridică 
paletuţele de unt. O să-l laşi pe mâna mea, adăugă ea, zâmbind. 
Poţi să-l laşi pe mâna mea. 

Când rămase singură, sfârşi cu untul... paca-paca-pac... 

Se opri, puse paletuţele jos, şi cu vârful unui deget foarte 
curat, desenă o linie curbă pe faţa untului, cu o altă linie curbă, 
care o atingea uşor, astfel că, împreună, arătau ca un val. 
Desenă şi o a treia linie curbă sub el, care închipuia Creta. 

Pământul de Sub Val. 

Netezi repede untul la loc şi alese ştampila pe care o făcuse 
ieri, o cioplise cu grijă într-o bucată de lemn de măr, pe care i-o 
dăduse domnul Butuc, tâmplarul. 

O apăsă pe unt şi o ridică uşurel. 

Acolo, strălucind pe suprafaţa grasă, de un galben-bogat, 
era o lună ciuntită şi, plutind în faţa lunii, o vrăjitoare pe o 
coadă de mătură. 

Zâmbi din nou, cu zâmbetul lui Buni Suferind. Lucrurile 
aveau să fie altfel, într-o bună zi. Dar trebuie să începi de mic, 
ca stejarul. Apoi făcu brânză... 

„în lăptărie, la fermă, şi păşunile desfăşurându-se, şi 
devenind dealuri sub soarele fierbinte de vara, unde turmele de 
oi, mişcându-se încet, alunecau pe iarba scurtă ca norii pe un 
cer verde, iar ici şi colo, câinii ciobăneşti săgetau prin iarbă ca 
stelele căzătoare. Pentru totdeauna, un ţinut fără de sfârşit. 

Nota autorului 


Desenul pe care Tiffany l-a „introdus” în carte există de- 
adevăratelea. Este, de fapt, o pictură numită Lovitura de Graţie 
a Spiriduşilor*“, de Richard Dadd, şi se află în Galeria Tate, din 
Londra. Are numai 21 pe 15 inchi. I-a luat artistului nouă ani s-o 
desăvârşească, pe la mijlocul secolului al nouăsprezecelea. Nu 
pot să mă gândesc la o pictură „de-a spiriduşilor” mai faimoasă. 
Este, într-adevăr, foarte ciudată. Căldura verii se scurge din ea. 

Ceea ce oamenii „ştiu” despre Richard Dadd este că „a 
înnebunit, şi-a ucis tatăl, a fost închis într-un azil de alienati 
mintal pentru tot restul zilelor sale şi a pictat într-un stil 
ciudat”. Crud, dar foarte adevărat, însă este un rezumat 
îngrozitor al vieţii unui artist bun şi talentat, care s-a îmbolnăvit 
mental incurabil. 

În tablou nu apare nicăieri vreun Nac Mac Fulger, dar eu 
presupun că e foarte posibil să fi fost şters vreunul pentru că 
făcea un gest obscen. E genul de lucruri pe care l-ar face ei. 

Oh, iar obiceiul de a îngropa un păstor cu o bucată de lână 
netoarsă în sicriu, este, de asemenea, adevărat. Până şi zeii 
înţeleg că un păstor nu-şi poate neglija oile. Dacă un zeu n-ar 
înţelege asta, n-ar mai merita să crezi în el. Nu există un termen 
pentru „lumina de nămiezi”, dar ar fi fost drăguţ dacă ar fi 
existat. 


44 The Fairies Fellers' Master-Stroke. 

